
Capitolul 1 


Duminică 


Un scrâşnet înfiorător de pneuri se auzi în pietriş. Apoi o 
smucitură bruscă, atunci când vehiculul se opri şi Helgi fu 
proiectat de-a lungul banchetei din spate, frecându-şi obrazul de 
materialul aspru şi urât mirositor. Asta nu putea fi maşina lui. 
Deschizând încet un ochi, observă că era întuneric. Apoi şoferul 
aprinse lumina din plafon şi Helgi văzu gunoaiele de pe podeaua 
maşinii: cutii metalice de băuturi îndoite, o pungă de chipsuri 
mototolită, şerveţele de hârtie folosite, două ţigări rupte şi un 
ambalaj de hotdog. Taxiurile chiar deveniseră dezgustătoare în 
ultima vreme. Dar poate că nu se afla într-un taxi. Să fi profitat 
de vreo ocazie? Să fi sărit în vreo maşină la întâmplare, în 
centrul oraşului? N-ar fi fost prima dată când Helgi ar fi făcut la 
beţie ceva ce nici n-ar fi visat să facă treaz. 

Până şi să gândească era un chin. Durerea îl săgetă în cap, iar 
stomacul i se strânse ciudat drept răspuns, iar în clipa 
următoare începu să vomite. Să stea drept era dincolo de 
puterile sale, aşa că pur şi simplu trebui să vomite pe banchetă. 
judecând după miros, n-ar fi fost nimic nou. Hristoase, oare ce-o 
fi băut? De obicei se ţinea departe de genul de poşircă ce te 
face să te simţi într-un asemenea hal. Însă cu siguranţă că 
pileala trebuia să fie responsabilă pentru starea în care se afla. Îi 
era bine cunoscută senzaţia de letargie, de creier amorţit, deşi 
trecuseră ani buni de când nu se mai simţise aşa. 

Cuprins de spasm, Helgi izbuti, printr-un soi de miracol, să-şi 
sucească spre marginea banchetei capul, vărsându-şi conţinutul 
acid al stomacului pe podea. Mizeria revărsată asupra 
gunoaielor arăta atât de respingător, încât îl făcu să închidă 
ochii. Se auzi o exclamaţie de pe scaunul din faţă, urmată de un 
potop de înjurături cu voce tare. Chiar şi în starea groaznică în 
care se afla, Helgi tot îşi dădu seama despre ce era vorba. Nu-şi 
dorea nimeni să i se vomite în maşină. 

Portiera şoferului se deschise cu un scârţâit metalic, apoi fu 
trântită la loc, retezând înjurăturile şi cufundând în întuneric 

maşina în care se stinse şi lumina din plafon. Urmă zgomotul de 
pietriş călcat în picioare. Apoi portiera de lângă capul lui Helgi 
se deschise brusc şi aerul rece şi proaspăt năvăli înăuntru. 
Ameţeala lui se mai domoli niţel şi acelaşi lucru se întâmplă şi 
cu durerea de cap. Uşurarea era de nedescris, însă nu i se 
îngădui să se bucure prea mult de ea. Cineva îl înhăţă cu 
brutalitate de umăr şi-l săltă în sus. Helgi vru să protesteze că 
nimeni n-ar fi trebuit să-l bruscheze aşa, însă cuvintele refuzară 
să-i iasă din gură. Era ca şi cum nervii care făceau legătura 
dintre creier şi limbă fuseseră retezaţi cu totul. 

Un glas furios pătrunse prin toată confuzia lui, poruncindu-i să 
coboare din maşină. Pesemne că şoferul voia să scape de el 
pentru că vomitase în interior. Spre propria sa uluire, Helgi se 
trezi că-i dă ascultare. Nu avusese de gând să se ridice în fund, 
însă părea că membrele şi muşchii săi acționau din propria lor 
voinţă. Un efort concertat şi era afară din maşină, în picioare. 
Inspiră adânc. Aerul proaspăt părea să aibă un gust mai bun ca 
oricând. Era lună plină, iar cerul era senin şi nu se simţea nici 
măcar o boare de vânt, de parcă lumea ar fi încremenit într-o 
nemişcare perfectă. Când îşi dădu capul pe spate pentru a 
admira cerul nopţii, îşi pierdu echilibrul şi se trezi prins de 
aceeaşi mână aspră. Helgi se simţi recunoscător pentru sprijin: 
pietrişul de sub picioarele sale părea tare tăios. 

După ce încetă să se mai legene şi reuşi să stea mai mult sau 
mai puţin drept, fu împins şi i se comandă să înceapă să 
meargă. Incă o dată, trupul lui Helgi se supuse fără vreun impuls 
de la creier. Rămase vag surprins că bărbatul nu-l bruftuluise 
deloc pentru că-i vomitase în maşină. Totul părea extrem de 
ciudat, însă nu-şi putea organiza suficient gândurile pentru a-şi 
da seama ce se petrece. Poate că se afla în mijlocul unuia dintre 
acele vise din care te trezeşti icnind chiar când eşti pe cale să te 
prăbuşeşti de pe o stâncă. 

Pietrişul de sub picioare făcu loc unei cărări cu iarbă ce 
şerpuia printr-un imposibil de confundat câmp de lavă vechi şi 
neregulat. Helgi se chiori la terenul din faţa sa; la iarba plină de 
promoroacă, palidă în lumina lunii. Se căzni să-şi menţină 
echilibrul. Se împiedică şi fu gata să cadă în nas, cu bărbatul 
imediat în urma lui. Ori de câte ori se abătea din drum sau se 
oprea pentru a-şi recăpăta echilibrul, mâna îl proiecta înainte. 
Voia să-i spună individului că nu încerca dinadins să o facă pe 

dificilul, însă limba îi era prea grea şi prea lipsită de ascultare ca 
să formeze cuvinte. 

Cărarea sui pentru scurtă vreme, după care porni iar în jos, 
printr-o serie de găuri acoperite cu iarbă ce se căscau în pereţii 
de lavă; locuri ideale pentru picnic vara, însă golaşe şi deloc 
tentante acum. Crezând că recunoaşte împrejurimile, Helgi 
ridică ameţit capul, încercând să-şi vină în fire. Nu foarte 
departe, câmpul de lavă se termina unde începea marea, 
neagră în întuneric, cu excepţia locurilor unde lumina lunii 
licărea în valuri. Imaginea aduse cu ea o amintire din copilărie, 
pe când mergea cu bunicul său de-a lungul unui țărm deloc 
diferit de acesta - poate chiar despre asta era vorba. Speriaseră 
în mod accidental doi eideri, care zburaseră alarmaţi. Bunicul se 
apropiase imediat de locul în care stătuseră păsările şi găsise 
două ouă mari, vineţii, aşezate într-un cuib moale, maroniu. 
Lăsându-se pe vine, Helgi atinsese cu degetul fundul cuibului şi i 
se păruse la fel de lipsit de substanţă ca şi aerul. Îndreptându-se 
de spate, bătrânul îi atrăsese atenţia asupra pescăruşilor care 
formaseră un cerc larg în jurul lor. Aceştia se aflau suficient de 
departe pentru ca asediul lor să nu pară chiar evident, însă 
păreau să se apropie. Când bunicul lui îi spusese ce făceau de 
fapt aceştia, Helgi avusese pornirea să arunce cu pietre în ei. 

Era o dilemă oribilă şi, din păcate, el era suficient de mare ca 
să înţeleagă. Dacă ar fi rămas acolo, pescăruşii n-ar fi îndrăznit 
să se apropie, însă acelaşi lucru ar fi fost valabil şi pentru 
părinţii puilor. Pe de altă parte, dacă el şi bunicul său ar fi 
plecat, eiderii s-ar fi întors până la urmă, însă până atunci ar fi 
existat riscul ca pescăruşii să fi dat deja iama în cuibul rămas 
fără apărare. In cele din urmă, bunicul lui Helgi hotărâse că 
trebuie să-şi vadă de drum, aşa că plecaseră, mergând aproape 
cu spatele şi privind, în speranţa că rațele aveau să se întoarcă 
pentru a-şi salva ouăle. Insă nu le mai văzuse întorcându-se, cel 
puţin, nu după ce lăsaseră mult în urma lor cuibul. Helgi nu mai 
aflase niciodată ce se întâmplase după aceea. Acum totuşi, era 
iarnă şi nu exista niciun ou. Şi nici eideri. Totul fusese adunat, 
curăţat, îndesat în plăpumi şi vândut străinilor bogaţi. 

Incă un brânci dur îl informă pe Helgi că se oprise-n loc: porni 
din nou, greoi, urmând cărarea sinuoasă de-a lungul pantei. 
Curând, i se comandă să se oprească. 

Ridicând privirea, se uită cu o surprindere tâmpă la 
formațiunea stâncoasă înaltă şi neagră, despărțită în două 
jumătăţi ce păreau desprinse din Stăpânul Inelelor. Intre ele 
fusese instalată o platformă masivă, ca o punte. Oare visul 
acesta îl purtase până în Mordor? Inainte ca mintea sa greoaie 
să ajungă la vreo concluzie, fu împins iar înainte, de data asta 
către una dintre stânci. Era acoperită cu iarba uscată rămasă 
din vară, ceea ce făcea relativ uşoară căţărarea pe ea. Urmând 
comenzile bărbatului, Helgi se opri aproape de vârf, apoi se 
cocoţă pe vâna îngustă ce se iţea dintr-o despicătură a 
excrescenţei din lavă. Acolo rămase în picioare, zgâindu-se la 
marea luminată de lună ce părea înşelător de nevinovată şi de 
blândă în aerul nemişcat. 

Clătinându-se periculos, Helgi îşi dădu seama că mai devreme 
sau mai târziu avea să cadă de acolo. Însă, în mod bizar, gândul 
nu-l alarmă. La urma urmei, nu se afla chiar atât de departe de 
sol, şi-n plus mai şi visa, nu-i aşa? Hăurile din visele sale aveau 
totuşi tendinţa să fie fără fund: de obicei, nu putea vedea un 
adânc căptuşit cu iarbă uscată, înconjurată de colţi din lavă. 

Mâna îl răsuci acum pe Helgi cu faţa spre cel care îl adusese 
aici şi care acum se căţărase după el. Partea inferioară a feţei 
bărbatului era acoperită de o eşarfă. Tot ce se putea vedea erau 
ochii, mijiţi într-o expresie ce vădea o asemenea scârbă, încât 
Helgi tresări şi-şi plecă privirea. Atenţia îi fu atrasă de un soi de 
unealtă, vopsită în negru şi într-o nuanţă mai deschisă - galben, 
poate - din mâna bărbatului. Cu mâna stângă, acesta îl prinse 
pe Helgi de haină şi-l trase mai aproape, apoi începu să-i 
descheie nasturii. Scoase, apoi, o bucată de hârtie albă din 
buzunar şi i-o lipi lui Helgi de piept. Helgi se căzni să vadă ceva, 
încercând să citească cele câteva rânduri scrise pe hârtie, însă 
literele erau întoarse invers. Luna era atât de strălucitoare, 
încât, dacă mintea sa ar fi fost mai puţin înceţoşată, poate că ar 
fi fost în stare să descifreze scrisul. Efortul îi mai împrăştie niţel 
pâcla din cap, şi în acel scurt interval de luciditate îşi aminti că i 
se dăduse o bucată de hârtie pe care fusese forţat s-o semneze. 
Însă pe aceea era mai mult scris... Fusese capabil să o citească 
aşa cum trebuie, şi conţinutul ei fusese destul de cutremurător, 
însă într-un sens bun sau rău? Pâcla dădu iarăşi năvală şi nu-şi 
mai aminti nimic. 

Unealta îi apăru în faţa ochilor, lipită de hârtia de pe pieptul 
său. Helgi se încruntă, nedumerit, şi aşteptă. Nu simţea deloc 
teamă, ci doar curiozitate. Unealta nu-i era deloc cunoscută - nu 
că el ar fi deţinut vreo unealtă. Dar oare la ce servea? 

Helgi urmări cum degetele bărbatului se strâng în jurul 
mânerului, apoi un plesnet puternic răsună în liniştea deplină. 
Simţi o înţepătură agonizantă în piept, care-l lăsă preţ de câteva 
clipe fără aer. Era gata să se prăbuşească de pe vâna de stâncă, 
însă o mână îl prinse iar bine. În pofida durerii arzătoare, se 
simţea uşurat. Dacă bărbatul îl salvase de la cădere, însemna că 
nu-i dorea cu adevărat răul. 

Ceva îi fu strecurat peste cap şi, uitându-se în jos, văzu o 
funie groasă zăcând nemişcată peste pieptul care îi tot zvâcnea, 
precum un colier stângaci meşterit. Poate că însoţitorul său se 
arăta totuşi preocupat, deşi cam târziu, de siguranţa lui: până la 
urmă, doar nu se putea prăbuşi dacă era legat de stâncă. Insă 
când funia îi fu legată în jurul gâtului, Helgi vru să sublinieze că 
asta nu putea să fie o idee bună - ar fi avut mult mai mult sens 
să-i fie legată în jurul taliei. Însă îşi simţea în continuare limba 
prea grea ca să poată forma cuvinte, iar agonia din piept 
aproape că-l împiedica să respire. 

Dar nu conta. Oricum era un vis. Asta trebuie să fi fost. Dacă 
se prăbuşea, avea să zboare. Din clipă în clipă, urma să se 
trezească şi durerea avea să dispară, luând cu ea şi senzaţia de 
ireal. 

În vreme ce însoţitorul său blestema, Helgi se uita la mare, 
observând că valurile începeau să-i tulbure suprafaţa până 
atunci liniştită. În partea cealaltă a golfului, putea vedea 
familiarele clădiri albe cu acoperişuri mai închise la culoare: 
cartierul rezidenţial din Bessastadir. În mod sigur visa. Creierul 
său derutat îşi aminti ceva legat exact de acest mal şi se feri 
brusc de gândul ăsta, temându-se că va vomita iar. Revenind în 
prezent, deveni încă o dată conştient de frumuseţea 
împrejurimilor şi de şirul nesfârşit de imprecaţii emise de 
bărbatul din spatele său. 

Helgi habar n-avea pe ce lume e. Priveliştea era atât de 
liniştitoare, că până şi durerea din piept păru să se estompeze. 
Ochii i se mutară de la cartierul rezidenţial la golf. Toată atenţia 
îi rămase concentrată la valurile ce scânteiau pe suprafaţa 
întunecoasă a mării. Departe, la orizont, o pătură de nori atârna 

precum o dungă neagră şi groasă pe cer. Simţi cum aţipeşte, 
ceea ce era niţel cam ciudat, din moment ce oricum dormea. 

Fu trezit de un ghiont, de data asta în şale. Avea să fie 
ultimul. Helgi se prăvăli de pe vâna de stâncă şi pluti preţ de 
câteva secunde prin aer, până ce prăbuşirea îi fu oprită de o 
smucitură violentă a funiei. Însă nu avea cum să zboare de- 
acolo. Nu era unvis. 

Capitolul 2 


Cadavrul se legăna în vânt, rotindu-se pe jumătate într-o 
direcţie, apoi revenind în poziţia iniţială. Huldar îşi feri privirea 
când la iveală ieşi chipul albăstrui, cu oribila limbă neagră 
ieşindu-i din gură. Capul i se bălângănea pe piept ca şi cum ar fi 
privit în jos la propriile picioare, surprins că-şi pierduse un 
pantof. Pantoful respectiv era acum depozitat într-o pungă de 
plastic din duba celor de la Criminalistică, aşteptând să fie dus 
pentru analize, deşi nu se aştepta nimeni să găsească vreun 
motiv pentru această tristă sinucidere. Chiar şi aşa, poliţiştii 
procedaseră ca de obicei când adunaseră probele, deşi de data 
asta manevra cu pantoful fusese aproape singurul lucru făcut 
conform procedurilor standard. 

Huldar îşi mută privirea de la bărbatul mort, uitându-se la 
terenul accidentat de pe Gâlgahraun. Curgerea de lavă se 
formase cu mii de ani în urmă, cu mult timp înainte ca omul să 
pună piciorul în Islanda, pe când cele care dominau pe aici erau 
vulpile polare. Huldar luase parte la un exerciţiu de antrenament 
al poliţiei în zonă cu câţiva ani înainte, în timpul căruia fuseseră 
puşi la curent cu istoria câmpului de lavă. Aspectul neobişnuit 
de neregulat şi denivelat fusese cauzat de faptul că lava încinsă 
se rostogolise peste o zonă noroioasă din apropierea țărmului 
mării, făcând ca mlaştina să fiarbă şi straturile pe jumătate 
solidificate să explodeze. Existau fisuri, cratere, ţepuşe de 
stâncă şi nenumărate protuberanţe şi umflături ce se amestecau 
şi se îndreptau în toate direcţiile. Nici măcar pătura de muşchi 
ce acoperise valul de lavă de-a lungul secolelor nu reuşea să-i 
domolească asprimea. Era un peisaj dezolant, extrem de 
frământat. 

— Ciudat loc în care să te spânzuri, nu crezi? remarcă Huldar, 
aruncând o privire către colegul său Gudlaugur. 

— Nu mai ciudat decât în oricare altul, răspunse Gudlaugur, 
care continua să se uite la bărbatul ce atârna legănându-se în 
ştreang. Măcar el a avut grijă să nu fie găsit de niciunul dintre 
cei dragi. Bănuiesc că asta explică locul. 

— Probabil, zise Huldar deloc convins. 

Întreaga operaţiune ar fi necesitat un efort extraordinar de 
mare. În primul rând, locul se afla o distanţă considerabilă faţă 
de drum, şi, judecând cu ochiul său de tâmplar, grinda care 
servea pe post de spânzurătoare cântărea probabil o tonă. 
Existau nenumărate lucruri pe care Huldar ar fi preferat să le 
facă în ultimele clipe ale vieţii sale decât să care după el o 
grindă de lemn peste un câmp de lavă. Dar nu-i împărtăşi ideea 
şi lui Gudlaugur. Tânărul era evident mahmur în această 
dimineaţă de duminică: cu ochii roşii, nepieptănat, sugând 
întruna bomboane Opal mentolate. Deloc în starea necesară să 
fie contrazis în rarele ocazii când deschidea totuşi gura. 

Huldar se întoarse spre cele două stânci care se iţeau din 
câmpul de lavă, cu fisura aceea ca o crăpătură amenințătoare 
între ele, urmărindu-şi colegii cum se scărpinau în cap în 
încercarea de-a găsi cea mai potrivită metodă să-l dea jos pe 
bărbat de-acolo. Funia era strâns legată în jurul grinzii şi era 
limpede că orice încercare de-a o tăia ar fi azvârlit cadavrul la 
pământ, riscând să-l zdrobească de stâncile ascuţite. Era de la 
sine înţeles că ar fi preferat să-l coboare pe om întreg. Erla 
stătea chiar sub silueta atârnată, gesticulând către ceva aflat 
sus, în timp ce striga la poliţiştii care se suiseră pe formațiunile 
stâncoase din ambele părţi. Aceştia încercau în zadar să-i 
urmeze ordinele, însă una era să emiti comenzi în vreme ce te 
afli la nivelul solului şi alta era să le pui în aplicare fiind atârnat 
nesigur de o margine de stâncă. Din clipă în clipă, răbdarea Erlei 
avea să ajungă la capăt şi urma să se caţăre şi ea acolo, ca să le 
arate cum s-o facă. După câteva încercări eşuate, fără îndoială 
că avea să se înfurie şi mai tare. 

Grinda de lemn scârţâi şi gemu în mod alarmant când un 
poliţist începu să se târască de-a lungul ei, pe burtă. Nu era 
limpede ce încerca să facă: ar fi fost nevoie de o putere 
supranaturală să ridice cadavrul, apoi să se târască înapoi la loc 
sigur, trăgându-l după el. Însă protestele lemnului îl făcură 
curând să se răzgândească şi să se retragă în grabă. Erla, 
incapabilă să-şi ascundă frustrarea, oftă zgomotos. Pesemne că 
fusese sugestia ei. 

— N-ar fi mai bine să împrumutăm o plasă de la brigada de 
pompieri? Ştii de care, din cele în care sunt prinşi oamenii când 
încearcă să sară de pe clădiri cuprinse de flăcări? Dacă am 

întinde-o dedesubt, ar trebui să împiedice distrugerea 
cadavrului. 

Huldar se văzu nevoit să-şi înfrâneze un zâmbet înainte să 
întoarcă privirea. Glasul îi aparţinea Linei, tânăra venită în 
practică de la Universitatea din Akureyri. Era prima din lotul de 
studenţi ce se pregăteau să devină poliţişti care făcea practică 
la Divizia de Investigaţii Criminale, şi deşi nimeni n-o zicea cu 
voce tare, echipa era cel mult sceptică. Prejudecăţile lor izvorau 
în parte din teama nerostită de ceea ce s-ar fi putut întâmpla 
dacă fiecare al doilea recrut ar fi venit fluturând o diplomă de 
absolvent. Oare ei, restul, ar fi fost trimişi să îmbrace la loc 
uniforma, coborându-se iar la patrularea pe străzi printre 
hoardele de turişti, răspunzând la apeluri ca să se ocupe de 
petreceri prea zgomotoase sau scriind amenzi pentru delicte 
mărunte? 

Huldar nu dădea nici două cepe degerate. Dacă ar fi fost 
retrogradat încă o dată, s-ar fi putut baza foarte bine pe 
pasiunea sa pentru tâmplărie. În plus, practicanta era o sursă 
permanentă de amuzament, mai ales că avea un adevărat 
talent să linguşească oamenii când nu trebuia. 

Avea mereu grijă să le atragă atenţia că nu făceau lucrurile ca 
la carte sau să le corecteze termenii folosiţi ori să le citeze din 
manuale şi studii academice. De fiecare dată când aceste lucruri 
se întâmplau în preajma Erlei, practic o puteai vedea scoțând 
fum pe urechi. Huldar abia-şi putea ascunde bucuria în astfel de 
momente sau când îl vedea pe Gudlaugur strâmbând din nas la 
vreuna dintre remarcile ei lipsite de tact. 

— Lina, n-avem acum timp să împrumutăm o plasă. O idee 
bună, totuşi. 

Huldar îi urmări zâmbetul lăţindu-se ca răspuns la laudele lui. 
Fata era minionă, abia ajungându-i până la piept, cu păr roşcat 
şi un ten atât de lăptos, ca de fildeş, încât abia îi puteai distinge 
scânteierea scurtă a dinţilor în contrast cu pielea. Apoi, afişând 
iar o expresie serioasă, aceasta îşi întoarse atenţia la manevrele 
poliţiştilor. 

Huldar bănuia că Erla avusese totuşi nişte motive când o 
luase pe Lina cu ei. În mod oficial, era ca s-o înveţe despre 
procedurile de la locul faptei, dar fără îndoială că Erla spera în 
secret să o şocheze pe tânără şi s-o facă să-şi vomite micul 
dejun. Lina era totuşi alcătuită dintr-un material mai dur. Işi 

făcuse loc cu coatele până în faţă şi rămăsese acolo, uitându-se 
cu atenţie la cadavrul atârnat în ştreang, nu cu mult mai 
afectată decât dacă ar fi văzut ceva neplăcut, dar suportabil. 
Când îşi coborâse până la urmă privirea, se încruntase şi se 
întrebase cu glas tare de ce Erla nu dăduse ordin ca zona să fie 
împrejmuită cu cordonul poliţiei. Remarca aspră a Erlei, cum că 
nu era vreme pentru aşa ceva acum, nu izbutise să-i închidă 
Linei gura, iar în final Huldar o trăsese deoparte şi-i explicase că 
aceasta era excepţia care cu siguranţă fusese menţionată în 
manualele ei: o situaţie în care procedura standard trebuia 
abandonată în favoarea vitezei. Fusese recompensat cu o 
grimasă: în mod clar Lina nu considera împrejurările prezente ca 
fiind suficient de urgente pentru a garanta o abatere de la 
reguli. 

Ea era singura de această părere. Toţi ceilalţi erau perfect 
conştienţi de nevoia unui progres rapid. Nu se întâmpla în 
fiecare zi să primească un telefon din partea personalului 
preşedintelui Islandei din Bessastadir care să raporteze un 
cadavru. În mod normal, ar fi fost trimişi doi agenţi care să se 
ocupe de incident, însoţiţi de un tehnician criminalist, însă de 
data asta locul colcăia de poliţişti. În panica stârnită de anunţ, 
aproape toţi agenţii disponibili primiseră ordin să se prezinte la 
locul faptei şi mulţi alţii se treziseră cu weekendul anulat. Fără 
îndoială că se aşteptaseră astfel să îndepărteze mai repede 
cadavrul de acolo, însă se întâmplă exact opusul. Majoritatea 
poliţiştilor doar umblau de colo-colo, pierzând vremea şi 
călcându-se unii pe alţii pe picioare. 

Erlei îi sună telefonul şi Huldar o urmări cum răspunde. 
Femeia închise ochii şi-şi frecă fruntea în timp ce asculta ceea 
ce părea a fi o mustrare din partea vreunui şef. Deloc 
surprinzător că  eşaloanele superioare se arătau serios 
zdruncinate. Cu niciun chip nu voiau să fie categorisiţi ca 
incompetenti în faţa echipei de securitate a unei superputeri 
străine. Huldar zâmbi la acest gând, însă rânjetul i se şterse 
când Erla aruncă o privire în direcţia lui, apoi încheie apelul şi-şi 
îndesă telefonul în buzunar. 

— Ni s-a isprăvit timpul! Tăiaţi funia! răcni ea către bărbaţii de 
pe stânci. Coloana s-a pus în mişcare şi este aşteptată la 
Bessastadir în jumătate de oră. Trebuie să dispărem de aici 

înainte de asta. Cadavrul va trebui manevrat ceva mai brutal, 
dar asta e. Oricum cred că mortului nu-i mai pasă. 

Huldar o văzu pe Lina căscând gura, cu dezaprobarea 
întipărită clar pe faţă. De bună seamă că secţiunea din manualul 
ei privind adunarea probelor de la locul faptei omitea orice 
referire la vizitele făcute de oficialități străine. Îi puse o mână pe 
umăr şi îi şopti la urechea delicată şi albă: 

— Eu n-aş mai scoate un cuvânt dacă aş fi în locul tău. N-o să- 
ţi servească la nimic. 

Lina îşi strânse buzele într-o linie subţire. Deşi lipsită de 
experienţă, nu era deloc proastă. Cunoştea contextul, auzind şi 
ea scurta informare a Erlei înainte să plece la drum. Se uită cu o 
încruntătură nemulțumită către golful dincolo de care se afla 
Bessastadir. Huldar putea paria că preşedintele n-avea să mai 
primească votul ei la următoarele alegeri, deşi n-avea nimic de- 
a face cu incidentul. Singurul lui păcat fusese faptul că 
organizase o recepţie pentru a marca debutul vizitei oficiale a 
ministrului de externe chinez. Personalul echipei de securitate a 
ministrului, care îşi făcuse apariţia mai devreme pentru a 
verifica situaţia la faţa locului, zărise cadavrul atârnat de stânci 
de partea cealaltă a golfului Lambhusatjorn. Prezenţa acestuia 
fusese complet ratată de personalul din Bessastadir, întrucât 
zona fusese complet acoperită cu o pătură groasă de ceaţă dis- 
de-dimineaţă. 

Deloc surprinzător, descoperirea cadavrului crease un 
adevărat haos la Ministerul de Externe, al cărui personal avea 
sarcina deloc de invidiat de-a încerca să convingă atât 
ambasada chineză, cât şi echipa de securitate să întoarcă din 
drum avionul ministrului. Până la urmă, izbutiseră să-i convingă 
pe musafiri că nu era nicidecum un protest organizat de Falun 
Gong, ci doar o incredibil de nefericită coincidenţă. Prin urmare, 
programul zilei trebuia să se desfăşoare conform planului iniţial 
- cu condiţia, fireşte, ca mortul să fie săltat de-acolo înaintea 
sosirii ministrului. 

Însă personalul Ministerului de Externe subestimase cât de 
mult le va lua poliţiştilor să rezolve situaţia, în momentul în care 
biroul comandantului Poliţiei îi încredinţase Erlei sarcina, avionul 
ministrului chinez se pregătea deja să aterizeze la Keflavik. Erla 
ordonase ca toate urmele lăsate de mort şi de prezenţa poliţiei 
să dispară din Álftanes când va trece coloana oficială pe acolo, 

chiar dacă locul respectiv nu era de fapt vizibil de pe şosea. 
Ideea era că putea fi totuşi văzut din zona rezidenţială din 
Bessastadir. Sub nicio formă preşedintele nu putea fi pus în 
stânjenitoarea poziţie de-a fi nevoit să explice ce căuta 
mulţimea aceea de poliţişti în cealaltă parte a golfului. După 
acest fiasco, era tare greu de crezut că Islanda va mai primi 
vreodată vreun împrumut de la ursul panda gigantic, dar tot mai 
exista speranţa că vizita avea să se termine cu o îmbunătăţire a 
relaţiilor comerciale dintre cele două ţări. 

Huldar şi Lina urmăreau cu mare interes activităţile colegilor 
lor. Poliţiştii se împărţiseră în două grupuri, câte unul de fiecare 
parte a stâncii abrupte, iar acum se căzneau să înalțe un cleşte 
suficient de mult prin crăpătură, pentru a tăia funia. Era o 
misiune imposibilă, după cum se dovedi curând. Erla se uită la 
ceas pe telefon, după care le strigă să desprindă grinda, 
ştreangul, trupul, tot. 

Printr-un efort susţinut de ambele părţi, oamenii reuşiră să 
salte grinda, apoi dădură drumul întregului ansamblu la pământ. 

In vreme ce aveau loc toate astea, Huldar îi dădu un ghiont 
tăcutului şi palidului Gudlaugur, iar împreună porniră să aducă 
brancarda ce zăcea lângă cărarea oilor care şerpuia printre 
stânci. Se întoarseră înapoi chiar în clipa în care cadavrul se izbi 
de pământ, aşa că se apropiată de trupul care acum zăcea 
grămadă, cu masivul eşafodaj de lemn peste el. După ce se 
dădură jos de pe stânci, colegii lor îi ajutară să taie funia şi să 
dea la o parte bârnele de lemn. Apoi Gudlaugur răsuci cadavrul 
pe o parte, ajutat fiind de încă un bărbat, iar mai mulţi poliţişti 
se aliniară de fiecare parte, pregătiţi să-l salte pe brancardă. 
Huldar se retrase discret în acest punct. Nu simţea nicio dorinţă 
să vadă de atât de aproape grotesca mască mortuară a 
bărbatului. 

— Stop! răsună autoritar glasul Linei, precum cel al cuiva 
obişnuit să i se dea ascultare. 

Ceea ce chiar era o glumă, având în vedere tinereţea ei şi 
lipsa de experienţă. Huldar aruncase un ochi peste CV-ul ei când 
auzise că va veni în departament, aşa că ştia că făcuse nişte 
alegeri dintre cele mai neobişnuite în materie de slujbe de vară: 
departamentul grădini din Akureyri, casieră la un supermarket, 
lucrătoare la o fabrică de peşte şi angajată la un cinematograf. 
Era greu de ghicit care dintre aceste joburi îi oferiseră un 

asemenea aer de autoritate. Poate că-l căpătase când se 
repezea la cei care intrau în cinematograf şi-i punea să-şi 
închidă telefoanele înainte de începerea filmului. 

— Nu tu dai ordine aici! 

Erla se întunecase la faţă de furie din cauza întreruperii. 
Fluturând din braţe la grupul de oameni ce se postaseră în jurul 
cadavrului, se răţoi la ei să-i dea bătaie cu suirea acestuia pe 
brancardă. 

— Dar... 

Lina era de neoprit. 

— Ce mama mă-sii de dar? Tu nu înţelegi dracului un ordin? 

Erla era cu adevărat stresată, ca de obicei, lucru care se 
reflecta în limbajul folosit acum. 

Huldar îi atrase atenţia Linei din priviri. Însă ea nu-l băgă în 
seamă, continuând: 

— Dar nu vezi? Uite, acolo, pe piept. 

Deşi era limpede că aveau să atragă mânia cumplită a Erlei 
asupra lor, câţiva poliţişti nu rezistară impulsului de-a urmări 
arătătorul Linei. Unul câte unul, îşi coborâră privirile spre pieptul 
bărbatului, acolo unde se iţea o plăcuţă de metal. Cu nişte 
expresii uluite, se aplecară şi mai mult, însă Huldar ştia exact la 
ce se uită: capul unui cui. Unul de zece centimetri, probabil. Sub 
el se afla o bucată de hârtie mototolită, ca şi cum cuiul fusese 
folosit pe post de bold pentru a prinde biletul în pieptul 
bărbatului. 

Erla înţelesese şi ea ce se întâmplă, aşa că scoase un geamăt 
din adâncul sufletului. 

N-avea cum să fie vorba de o sinucidere. Puţine persoane ar fi 
putut avea tăria să-şi înfigă ditamai cuiul în carne într-o astfel 
de manieră. Aproape sigur aveau de-a face cu un loc al crimei, 
iar poliţiştii se comportaseră ca nişte ageamii. In toată panica, 
nimănui nu-i trecuse prin minte să cheme şi un legist. 

Pentru prima oară de când făcuse cunoştinţă cu activitatea pe 
teren, expresia de dezaprobare a Linei era pe deplin justificată. 

— Daţi-vă înapoi! 

Glasul Erlei suna calm, ca şi cum ar fi fost extrem de sigură 
de ceea ce trebuia făcut în continuare. 

— Acoperiţi-l, aşa încât să nu poată fi văzut din Bessastadir. 
Nici măcar cu binocluri. Puneţi nişte iarbă pe el sau ceva de 
genul - orice îl poate ajuta să se piardă în peisaj. 

Închise ochii şi şi-i frecă iritată, apoi conchise: 
— După care să ne cărăm dracului de-aici şi s-aşteptăm ca ei 
să termine afurisitul lor de bal de snobi. 

Capitolul 3 


Baldur se afla din nou la masă, duhnind a tutun. Se oprise iar 
pentru o ţigară, deşi abia ajunseseră aici. Nu că pe Freyja ar fi 
surprins-o acest lucru. Fusese eliberat de curând din închisoare 
şi încă mai încerca să se acomodeze cu ideea că avea libertatea 
să facă orice voia - în anumite limite. În momentul de faţă, 
stătea la Vernd, casa de reeducare şi în afară de faptul că 
trebuia să-şi petreacă noaptea în interiorul clădirii şi să-şi 
îndeplinească sarcinile atribuite, dispunea de timp aşa cum 
dorea el. Aşa că nu era deloc de mirare că începea să se foiască 
exact ca un băieţel ori de câte ori se ivea un moment de linişte. 

Îi ciufuli părul fiicei sale, Saga, care şedea pe un taburet între 
ei. Ignorându-l, fetiţa începu să mestece feliuţa de bacon pe 
care i-o dăduse el după ce ea strâmbase din nas la feliile de 
fructe. Tatăl şi fiica se înțelegeau de minune, în pofida faptului 
că erau atât de diferiţi. El era genul fericit, extrovertit, dar Saga 
era cel mai serios copil pe care îl întâlnise vreodată Freyja. In 
timp ce el se arăta deschis şi nu se oprea niciodată din vorbit, 
Saga era închisă în sine şi sumbră, cu o încruntătură 
permanentă întipărită pe chip. Lui îi plăceau hainele în tonuri vii, 
în timp ce Freyja întâmpina mereu dificultăţi să o convingă pe 
fetiţă să mai poarte şi altceva în afară de ghete, colanţi şi 
maiou. Asta deşi Fanney, mama copilei, izbutea cumva să o 
forţeze să poarte rochiţe pentru fetiţe şi pantofiori drăgălaşi. Ba 
chiar, din an în Paşti, Fanney reuşea să pună şi o agrafă în 
formă de inel în părul fiicei sale, însă numai atunci când Saga 
purta mitene. În clipa în care şi le dădea jos, agrafa zbura şi ea. 

Baldur îi făcu cu ochiul fiicei sale şi ea clipi înapoi în semn de 
răspuns, fiind totuşi prea mică să închidă câte un ochi pe rând. 
După care el se întoarse spre Freyja, cu chipul luminat de 
plăcere: 

— Ai mai văzut vreodată un copil aşa de drăguţ? 

Freyja îşi înfrână un zâmbet ca răspuns. Preluase atribuţiile 
fratelui ei, ocupându-se de îndatoririle lui parentale cât timp el 
se aflase după gratii. Însă oricât de mult îi plăcea nepoata ei, 
„drăguţ” nu era cuvântul pe care l-ar fi ales ea ca să o descrie. 

Cu toate astea, Freyja nu se putu abţine să se arate mulţumită 
de încântarea fratelui ei la adresa fiicei sale, mai ales că până 
acum interacţionaseră atât de puţin. Dar asta nu părea să-i 
afecteze capacitatea de-a stabili o legătură cu ea. Pur şi simplu 
se întâmplase, fără a depune vreun efort deosebit. Poate că de 
ajutor era faptul că erau amândoi uşor excentrici, fiecare în felul 
său. 

— Hei! Am uitat să-ţi dau vestea cea mare. 

Baldur îşi împinse deoparte mâncarea aproape neatinsă şi-şi 
trase mai aproape ceaşca de cafea. 

— Voiam să-ţi spun în maşină. 

— Ce anume? 

Freyja nu aştepta nicio veste. Baldur stătea cuminte 
deocamdată, astfel încât să nu-şi pună în primejdie posibilitatea 
apropiatei eliberări condiţionate. 

— Ţi-am găsit un apartament. 

Baldur îi mai dădu Sagăi o felie de bacon. Prima căzu neatinsă 
pe jos chiar în timp ce fetiţa se întindea după a doua felie. 
Scoase limba ei mică şi roz şi începu să lingă baconul ca peo 
acadea. 

Freyja lăsă să-i cadă în farfurie furculita din care bucata de ou 
prăjit se desprinse şi căzu. 

— Poftim? 

Chiar sperase ca fratele ei să nu o preseze. Doar ştia foarte 
bine cât timp pierduse încercând să-şi găsească un loc unde să 
stea. Deocamdată, încă stătea în apartamentul lui, însă acest 
aranjament nu mai putea dura mult. In niciun caz n-avea de 
gând să-l împartă cu el după ce el va fi plecat din casa de 
reeducare. In niciun caz n-avea de gând să doarmă pe 
canapeaua jerpelită din sufragerie, în timp ce el şi iubita lui din 
acea săptămână aveau să-şi vadă netulburaţi de treburile lor, în 
dormitorul de alături. Nici gândul de-a împărţi canapeaua cu un 
iubit în timp ce Baldur se afla în acelaşi apartament nu o tenta 
deloc. Totuşi, până acum toate încercările ei rămăseseră fără 
rezultat. Apartamentele de pe piaţă erau ori prea scumpe, ori 
proprietarii lor căutau un alt tip de chiriaş. Aşa că începuse să se 
gândească serios să se mute la ţară sau chiar în altă ţară. 

— Te rog să nu mă necăjeşti! 

— Să te necăjesc? Nu e cazul. 

Baldur luă paharul Sagăi şi i-l duse la buze, în speranţa să o 
convingă să ia măcar o gură de suc de portocale, însă ea îşi 
răsuci încăpăţânată capul până ce el se dădu bătut. 

— Cum să-mi găseşti apartament? Eu mă străduiesc de mai 
bine de un an, fără sorţi de izbândă însă. 

Tipic pentru Baldur. Oamenii se dădeau peste cap ca să-i facă 
pe plac. Dacă mergea să vadă o proprietate, puteai pune pariu 
că proprietarul avea să aducă şi contractul cu el. Insă era greu 
de imaginat că Baldur avusese timp să-i caute ei apartament: 
doar ce ieşise din închisoare. 

— ÎI ştii pe Tobbi? 

— Tobbi? 

Numele i se părea familiar, însă Freyja nu-i putea atribui şi un 
chip. 

— Da. Colegul meu, Tobbi. Nu-ţi mai aminteşti de el? 

— Vag. 

Baldur avea mult prea mulţi prieteni, fiecare cu o reputaţie şi 
mai proastă decât precedentul. Şi nu îl ajuta nici faptul că el nu 
făcea absolut nicio diferenţă între prieteni şi cunoştinţe. Toţi cei 
pe care îi ştia el se împărțeau în două categorii: prieteni sau 
labagii. Primul grup era mult mai numeros, dat fiind că Baldur 
nu părea să înţeleagă faptul că nu toţi cei care râdeau la 
glumele lui îi erau prieteni. Labagiii erau cei care, într-un fel sau 
altul, se interpuseseră între el şi posibilitatea de a-şi trăi viaţa la 
maximum. În calitate de membru cel mai apropiat al familiei - 
onoare pe care acum o împărțea cu Saga -, Freyja nu se încadra 
în niciuna dintre categorii. 

— Păi, în fine, Tobbi are un apartament pe care e dispus să ţi-l 
închirieze. 

Baldur şterse conştiincios toate firimiturile de pe masă, 
înainte să-şi aşeze braţul pe ea. Era proaspăt tuns şi noile sale 
haine nu păreau deloc ieftine. De unde proveneau banii 
rămânea un mister, însă Freyja nu îndrăznea să-l întrebe nimic. 
Mai bine să nu ştie. 

— Mie? De ce mie? 

Entuziasmul ei iniţial la primirea veştii pălea rapid. Oferta 
emana toate semnalele unei adevărate bătăi de cap, întrucât 
atunci când venea vorba de bătăi de cap, Baldur era un 
adevărat maestru. 

— Pentru că i-am spus că ai nevoie de o locuinţă. lar el se tot 
plângea că nu poate găsi un chiriaş cumsecade, şi de îndată ce 
i-am pomenit de tine, a şi profitat de ocazie. 

Freyja se încruntă şi observă că Saga îi copiază imediat 
gestul. 

— Baldur, nimeni din Reykjavik nu întâmpină probleme să 
găsească un chiriaş cumsecade. Tot ce trebuie să faci e să 
lipeşti un anunţ cât un timbru cu „De închiriat” în geam, şi-n 
clipa următoare te trezeşti că oamenii fac coadă până după 
colţul blocului. Apartamentul nu e la kilometri buni de oraş, nu? 

— Nu. E în Reykjavik. Mai mult sau mai puţin. 

— Mai mult sau mai puţin? Ce înseamnă asta? 

Baldur îşi dădu ochii peste cap. 

— E în Seltjarnarnes, bine? Într-un bloc modern şi foarte şic. 

Freyja oftă. Ştia ea că trebuia să fie şi un neajuns: 
Seltjarnarnes era o suburbie costisitoare situată în peninsula din 
capătul vestic al Reykjavikului. 

— Baldur, eu nu-mi permit o chirie mare. Doar ştii asta! 

— Chiria nu e mare. E chiar foarte rezonabilă. 

Suma pe care o pomeni apoi părea mai degrabă potrivită unui 
garaj decât unui apartament. 

— Cât e de mare? Sper că nu e vorba de un şopron de 
grădină, nu? 

— Nu. Dumnezeule, ce negativistă eşti! Credeam că o să te 
bucuri. 

Lui Baldur i se ştersese zâmbetul de pe faţă şi dispoziţia sa se 
înclina periculos de mult înspre îmbufnare. 

Freyja îşi aşeză mâinile peste ale lui. Fuseseră mereu aşa, 
legaţi unul de altul - la bine şi la greu. Dacă el îi oferea un 
apartament cu nenumărate defecte, era din cauză că intenţia lui 
era una bună. Din simpla dorinţă de a-i fi de ajutor. 

— Scuze, zise ea. Doar că m-am mai fript de câteva ori. Chiria 
e ridicol de mică. Trebuie să fie ceva la mijloc. 

Pesemne că acest personaj, Tobbi, îi datora lui Baldur bani 
sau o favoare anume. Dacă aşa stăteau lucrurile, ea ar fi putut 
paria tot avutul ei că nu era vorba despre ceva prea plăcut. 

Baldur se aplecă şi-i acoperi Sagăi urechile cu palmele. 

— Tobbi e pe punctul să intre la închisoare, şopti el. A primit 
un an şi jumătate. 

Baldur cobori apoi mâinile, înainte ca Freyja să-i poată atrage 
atenţia că Saga nici măcar nu ştia ce înseamnă „închisoare”. 

— Şi nu vrea să-i închirieze unui străin pentru că-şi lasă acolo 
toată mobila şi toate lucrurile. Insă va avea încredere în orice 
persoană îi recomand eu. l-am spus că ai avut grijă de 
apartamentul meu, aşa că ştie că ai experienţă cu locuinţele de 
închiriat. E o situaţie în care are toată lumea de câştigat. 

Freyjei nu i-ar fi trecut niciodată prin cap să descrie timpul 
petrecut în apartamentul lui Baldur drept „experienţă cu 
locuinţele de închiriat”, dar dacă Tobbi considera că ea are toate 
abilităţile necesare, atunci era foarte mulţumită. De fapt, oferta 
nu părea rea deloc. 

Telefonul ei începu să sune în buzunarul hainei atârnate de 
spătarul scaunului pe care stătea. li verifică ecranul, apoi rosti: 

— La naiba! 

După care, uitându-se la Baldur: 

— Trebuie să plec. E de la serviciu. 

Când se ridică, adăugă: 

— Dar sunt dispusă să stau de vorbă cu prietenul tău. Putem 
merge să vedem apartamentul împreună, de îndată ce se iveşte 
ocazia? 

Baldur dădu aprobator din cap. Deschise gura ca şi cum ar fi 
vrut să mai adauge ceva, dar păru să se gândească mai bine şi 
doar îi spuse la revedere, promițând să o sune diseară. 

Freyja îl sărută pe obraz pe el şi pe Saga pe creştet. După 
care plăti nota şi se grăbi să plece, simțindu-se în al nouălea cer 
că în sfârşit se ivea posibilitatea închirierii unui apartament - 
dacă totul avea să meargă cum trebuie. Când venea vorba de 
Baldur, ştiai că nu trebuie să ai aşteptări foarte mari. 

e 

Freyja apăsă din nou butonul soneriei, de data asta mai tare 
şi mai îndelungat. O putea auzi răsunând în apartament, dar în 
clipa în care ridica degetul de pe buton, se aşternea iarăşi 
liniştea. Singurele zgomote pe care le auzise dinăuntru, de când 
ajunsese aici, proveneau de la sonerie şi de la târâitul 
telefonului la care nu răspundea nimeni. 

— Să încerc din nou? 

Freyja se uită la însoţitorul ei, un tânăr înalt şi subţirel, cu o 
barbă de viking, cu un inel de aur trecut prin mijlocul nasului şi 
cu o expresie ostenită. Deşi pesemne că erau cam de aceeaşi 

vârstă, în calitate de angajat cu normă întreagă la Agenţia 
pentru Protecţia Copilului din Reykjavik, el avea o experienţă 
mult mai bogată în astfel de cazuri. Ea muncea doar după- 
amiaza şi în weekend, lucrând în ture - pe lângă slujba ei de zi 
cu zi la Casa Copiilor -, ca să strângă bani de chirie pentru după 
ce avea să iasă Baldur din închisoare. Dacă se dovedea că 
prietenul lui, Tobbi, nu era idiot absolut şi că apartamentul lui 
era acceptabil, probabil că putea renunţa la orele suplimentare. 
Însă deocamdată, iat-o aici, răspunzând la un apel duminica şi 
aşteptând pe un coridor inegal de lat, aflat într-unul dintre 
blocurile de apartamente luxoase din Reykjavik. Chiar dacă ar fi 
lucrat non-stop, şapte zile din şapte, tot n-ar fi reuşit în veci să 
îşi permită ceva atât de şic. 

— Mai încearcă o dată. Poate copilul doarme. Sau e prea 
înspăimântat ca să răspundă la uşă. p 

Freyja sună iar, ținând şi mai mult butonul apăsat. In 
continuare, niciun răspuns. 

— Nimeni n-ar fi în stare să doarmă într-o asemenea 
hărmălaie. 

— Probabil că nu. Nu se ştie niciodată. 

Asistentul social, care se numea Didrik, se apropie de uşă şi 
bubui atât de tare în ea, încât încheieturile i se înroşiră după 
aceea. Apoi mai bătu o dată, lăsând să i se vadă tatuajele 
fioroase ce se iţeau de sub manşetele sacoului şi îi acopereau 
dosul palmelor, făcând greu de distins care le era adevărata 
culoare. 

În acest punct, uşa apartamentului alăturat se deschise şi o 
femeie de vârstă mijlocie îşi scoase capul prin crăpătură. Păru 
uşor descumpănită când îl văzu pe Didrik, confundându-l fără 
îndoială cu un recuperator de datorii sau cu vreun soi de huligan 
- cu siguranţă nu un angajat de la Agenţia pentru Protecţia 
Copilului. Prin contrast, Freyja părea mai mult decât 
prezentabilă, îmbrăcată ca pentru un brunch pe care fusese 
nevoită să-l abandoneze la jumătate. Când deveni evident că 
femeia n-avea de gând să vorbească ea prima, Freyja zise: 

— Îmi cer scuze pentru deranj! Suntem de la primărie. Am 
primit un raport cum că în acest apartament s-ar afla un copil, 
singur şi posibil într-o situaţie de risc. Cumva, dumneavoastră 
sunteţi cea care a sunat? 

Interlocutorul luase legătura cu serviciul de urgente deoarece 
primăria nu avea operatori în weekend. În astfel de cazuri, la 
faţa locului era trimisă în mod normal poliţia în primă instanţă, 
însă astăzi nu avuseseră nici măcar un poliţist disponibil, astfel 
că sarcina fusese pasată de colo-colo prin sistem, înainte să 
aterizeze în cele din urmă pe biroul lui Didrik. În acel moment, 
orice detaliu referitor la cel care sunase se pierduse cu totul. 

Femeia schiţă o grimasă, ca şi cum Freyja ar fi acuzat-o de 
ceva, şi clătină din cap. 

— Nu. Eu doar ce-am ajuns acasă, de fapt. Şi n-am observat 
nimic. 

Ochii machiaţi foarte îngrijit i se îndreptară către un ghiveci 
imens în care se afla o floare exotică şi care stătea chiar între ei, 
pe hol. Din felul în care se uita la el, ai fi zis că delimita o barieră 
invizibilă, dincolo de care n-ar fi putut trece nimic rău. Femeia îşi 
încrucişă braţele la piept. 

— Sunteţi siguri că aţi ajuns la adresa corectă? 

Freyja şovăi puţin, întrebându-se preţ de o secundă dacă s-ar 
fi putut înşela amândoi. Poate că bietul copil pe care ar fi trebuit 
să-l ajute se afla în clădirea de-alături sau poate chiar pe strada 
următoare. Se întâmpla adesea ca serviciile sociale să fie 
chemate în astfel de locuri, nu din cauză că proprietarii erau 
înstăriți - tratamentele rele puteau fi întâlnite în orice grup 
social -, ci din cauză că majoritatea erau deja trecuţi de vârsta 
la care să aibă copii. 

Didrik o luă înaintea Freyjei cu răspunsul, părând foarte sigur 
pe el: 

— Da, categoric e adresa corectă. 

Femeia se încruntă. 

— Ciudat! Nu locuieşte niciun copil în acest apartament - doar 
dacă nu s-a mutat extrem de recent. Bărbatul care locuieşte aici 
e singur. Trebuie că v-au chemat în locul greşit. Din câte ştiu eu, 
în toată clădirea nu locuieşte niciun copil. Familiile nu-şi permit 
aceste apartamente, mai cu seamă pe cel în care vreţi voi să 
intraţi. E cel mai exclusivist apartament din tot blocul. 

— E posibil ca acest copil să fi venit în vizită sau să aibă o 
bonă care să se îngrijească de el. 

Freyja luă în calcul să-i spună femeii că majoritatea copiilor 
aveau tendinţa să rătăcească aiurea, dar nu voia să sune ca o 
mustrare. Cu coada ochiului, îl văzu pe Didrik lipindu-şi urechea 

de uşă, ca şi cum ar fi auzit ceva. În clipa următoare, i se păru şi 
ei că distinge un zgomot slab în interior, ceva asemănător cu 
ţărâitul alarmei unui ceas, deşi la fel de bine ar fi putut proveni 
din apartamentul femeii. 

Femeia nu privi totuşi în jur, aşa că probabil nu era vorba de 
alarma ei. 

— Vecinul meu nu e tipul care să o facă pe bona. 

— Nu, poate că nu. Însă noi trebuie să luăm în serios toate 
pistele. 

Freyja schiţă un zâmbet forţat, lipsit de sinceritate, şi femeia îi 
răspunse strâmbându-şi buzele într-o grimasă la fel de rece. 

Didrik îşi desprinse urechea de uşă. Aceasta era neobişnuit de 
înaltă, ajungând aproape până la tavan, ca şi cum arhitectul ar fi 
dorit să le ofere locuitorilor de aici posibilitatea să crească o 
girafă pe post de animal de companie. 

— E cineva înăuntru. 

Freyja îşi smulse atenţia de la femeie, care părea clar 
deranjată. Era întotdeauna neplăcut să ţi se demonstreze că te- 
ai înşelat. Ţârâitul slab pe care crezuse Freyja că-l aude încetă. 

Didrik apăsă soneria şi bubui iar în uşă cât de tare putu. Apoi 
văzură amândoi cum clanţa începu să se mişte uşurel şi uşa se 
crăpă în cele din urmă, deşi foarte puţin. 

— Bună! rosti el prin deschizătură. Mă numesc Didrik şi sunt 
de la primărie. Am primit un mesaj legat de un copil care are 
probleme, la această adresă. Putem sta niţel de vorbă? 

Niciun răspuns dinăuntru. Didrik îşi drese glasul şi-şi repetă 
cererea, dar nu fu întâmpinat decât de tăcere. Aruncând o 
privire scurtă spre Freyja, ridică din sprâncene, apoi păşi într-o 
parte, făcându-i ei semn să facă o încercare. 

— Bună! rosti ea pe un ton blând. Mă numesc Freyja. Poţi să 
ne deschizi uşa? Trebuie să ne asigurăm că e totul în regulă. 
Apoi vom pleca, dacă vrei. 

— Vreau să merg acasă. 

O voce slabă şi ascuţită, în mod clar a unui copil. Era imposibil 
de precizat dacă era vorba de un băiat sau de o fată, ori vârsta 
exactă. Freyja bănuia că are între trei şi şase ani. 

— Te putem ajuta să ajungi acasă. Dar mai întâi trebuie să 
deschizi uşa, ca să putem vedea. 

Cu încetineală, crăpătura se lărgi şi ieşi la iveală o chică de 
păr blond. Doi ochi mari o priveau temător pe Freyja de sub un 

breton blond. Era un băieţel, de vreo patru ani, probabil. Avea 
pe el o canadiană matlasată, deşi nu exista niciun motiv să crezi 
că înăuntru e frig, şi o pereche de ghete de iarnă îmblănite, 
prinse cu scai, ca şi cum tocmai ce-ar fi intrat în casă sau s-ar fi 
pregătit să iasă. 

— Vreau să merg acasă, repetă el pe un ton rugător. 

— Desigur. Te vom conduce acasă. 

Atentă să nu facă mişcări bruşte, Freyja se lăsă pe vine până 
ce faţa îi ajunse la acelaşi nivel cu cea a copilului şi adăugă: 

— Cum te cheamă? 

— Siggi. 

— Bună, Siggi! E cumva înăuntru vreun adult cu care putem 
sta de vorbă? 

— Nu. Sunt singur-singurel şi vreau să merg acasă. Aceasta 
nu e casa mea. 

Freyja reacţionă fără să trădeze vreo emoție, ca şi cum nu era 
absolut deloc neobişnuit să găsească un băieţel singur într-un 
apartament care nu era al lui. 

— Atunci unde locuieşti? 

— În Islanda. 

Freyja zâmbi. 

— Şi eu la fel. Dar unde în Islanda? 

— În Reykjavik. E un oraş. Are un primar. 

— Foarte drăguţ! 

Freyja făcu semn spre însoţitorul ei, adăugând: 

— El e Didrik. Lucrează pentru primar. Ne poţi deschide uşa 
suficient ca să putem sta de vorbă înăuntru? Didrik are o 
imagine cu un vultur pe braţ. Ţi-l poate arăta, dacă vrei. 

Freyja mai răspunsese unui apel alături de Didrik şi înainte, 
când acesta convinsese un băieţel să iasă de sub pat 
suflecându-şi mâneca şi arătându-i tatuajele. Băiatul se arătase 
cucerit mai ales de vultur, care ieşea în evidenţă cu aripile lui 
larg desfăcute, printre celelalte desene în culori vii. 

Copilul blond în canadiană verde căzuse pe gânduri. 
Muşcându-şi buza, se uită la ceea ce putea vedea din braţul 
foarte colorat al lui Didrik, apoi deschise uşa circumspect. Freyja 
se ridică în picioare, aruncând o privire în apartamentul elegant. 

— Cine locuieşte aici? E tăticul tău? 

Băiatul clătină din cap. 

— Atunci, prietenul mămicii tale? 

Încă o clătinare din cap. 

— Poate unchiul tău? 

— Nu ştiu. 

— N-are importanţă. Nu poţi şti chiar totul. 

Freyja şi Didrik intrară şi ei, fără să-i mai adreseze niciun 
cuvânt femeii care rămăsese, uitată, pe hol. Nu ea era problema 
lor. 

Interiorul apartamentului dădea limpede de înţeles că oricine 
locuia aici întorcea banii cu lopata. Holul dădea într-un living de- 
a dreptul impresionant, mobilat minimal cu piese de designer 
scumpe, cromul scânteind ca şi cum ar fi fost proaspăt lustruit. 
Un perete era acoperit aproape în întregime de un imens 
şemineu pe gaze, iar celălalt, de o singură pictură abstractă. 
Fără îndoială că tuşele în diferite culori ale pensulei erau menite 
să transmită ceva legat de fragilitatea existenţei omului sau 
vreun alt mesaj profund asemănător, dar chiar dacă era aşa, 
Freyjei îi scăpa cu totul înţelesul acestuia. O parte a pieselor de 
mobilier păreau mai degrabă obiecte de artă decât ceva cu 
aspect practic. Ea, una, nu mai pusese niciodată piciorul într-un 
apartament atât de exclusivist. 

Peretele alcătuit doar din geamuri din celălalt capăt al 
încăperii strălucea de parcă ar fi fost proaspăt spălat, în pofida 
faptului că era situat la etajul 11. Peretele alăturat se dovedi a fi 
o pereche de uşi în stil franțuzesc ce dădeau pe o terasă întinsă, 
cu vedere spre golful Faxaflói. Freyja se apropie şi aruncă o 
privire. Terasa era mobilată cu bun-gust, având o masă de 
exterior şi scaune. Probabil că era folosită doar vara - poate nici 
atunci. În ţări cu deschidere la mare, o privelişte plăcută venea 
adesea la pachet cu vuietul vântului. 

Oriunde se uita, Freyja vedea acelaşi lucru: apartamentul 
părea nelocuit. Nimic care să denote obişnuitele semne ale 
cuiva care stătea acolo: niciun plic de la poştă aruncat pe 
comoda de lângă uşa de la intrare şi categoric niciun pahar pe 
jumătate plin pe masă, ziare desfăcute sau cărţi deschise 
zăcând pe sofa sau şosete aruncate pe jos. 

În vreme ce Freyja studia livingul, Didrik îşi dădu jos geaca, se 
lăsă pe vine în faţa băieţelului şi începu să-i povestească despre 
imaginile pe care le avea tatuate pe braţe. Ea îi făcu semn că 
are de gând să verifice dacă într-adevăr nu se mai află nimeni în 

casă. Didrik încuviinţă din cap şi-l încurajă pe copilul cel curios 
să-i atingă şovăitor tatuajele cu un deget. 

Freyja îşi începu căutarea în bucătăria fără perete despărțitor 
aflată în celălalt capăt al livingului. Aceeaşi poveste şi aici: 
niciun semn de viaţă, cu excepţia unui singur plic viu-colorat pe 
masă. Freyja se apropie şi se uită la scris: „Pentru Hallbera - de 
la Helgi”. Scrisul părea feminin. Se răsuci lent, în cerc, 
examinând restul bucătăriei. 

Toate suprafeţele arătau ca şi cum ar fi fost proaspăt şterse, 
chiuveta din inox goală strălucea şi nu avea absolut nicio 
zgârietură, iar puţinele obiecte aflate la vedere păreau să se afle 
la locul potrivit. Pe un perete se lăfăiau trei cuptoare, fără ca 
niciunul să pară a fi fost folosit vreodată, şi un aparat de cafea 
automat încorporat, care arăta ca proaspăt scos din cutie. 
Oricine locuia aici angaja cu siguranţă o întreagă echipă de 
curăţenie, pe când cei ca Freyja nu puteau decât să viseze să 
angajeze o femeie preţ de două ore pe săptămână. Freyja se 
abţinu la timp să deschidă frigiderul sau dulapurile. Nu s-ar fi 
putut ascunde nimeni în ele şi ea trebuia să verifice dacă se mai 
afla cineva în apartament, nu să dea frâu liber curiozităţii 
personale. 

Merse apoi pe un hol ce ducea la dormitorul principal, în care 
se aflau un şifonier până în tavan, o baie şi un spaţiu pentru 
birou. Mai urma încă un dormitor cu o mică baie proprie. Fiecare 
uşă dezvăluia o cameră impecabil de curată şi de ordonată. Pe 
Freyja o interesa mai ales şifonierul, dat fiind că trăda fără nicio 
urmă de îndoială că acolo locuia un bărbat singur - probabil acel 
Helgi, cel care cumpărase cadoul pentru Hallbera. Indiferent 
cine era această Hallbera, în mod limpede nu locuia aici, 
întrucât nu se găsea nici urmă de îmbrăcăminte pentru femei. 
Într-o parte a şifonierului se vedeau şiruri de costume de firmă 
identice, cămăşi călcate şi apretate pentru orice ocazie şi 
nenumărate încălțări de piele elegante, în nuanţe de maro. 
Cealaltă parte a şifonierului era dedicată hainelor de zi cu zi: 
teancuri de jeanşi, tricouri şi pulovere erau împăturite frumos pe 
rafturi, alături de adidaşi pentru alergat şi mocasini, aşezaţi 
dedesubt. Nu se putu abţine să arunce o privire în interiorul 
masivului obiect de mobilier din mijlocul şifonierului, ce servea 
atât pe post de masă, cât şi drept comodă. Deloc surprinzător să 
descopere că sertarele conţineau toate modelele posibile de 

cravate de mătase făcute sul, curele de piele, şosete colorate şi 
tot felul de accesorii. Văzuse destule filme cu protagonişti 
burlaci ca să ştie la ce să se aştepte. Singura diferenţă dintre 
această încăpere şi cele din filme era că aici nu exista niciun 
compartiment secret ascuns în spatele hainelor şi care să 
conţină o mulţime de paşapoarte false, suluri de dolari şi un 
perete căptuşit cu arme. 

In ciuda suprafeţelor lucioase pe care le zăreai oriunde te 
uitai, apartamentul i se păru Freyjei deprimant de lipsit de viaţă 
şi de personalitate. Până şi pupitrul din birou era gol, cu 
excepţia unui monitor aşezat în mijloc, a tastaturii şi a mouse- 
ului fără fir. Nici aici nu se zărea măcar un fir de praf. Singurul 
semn că apartamentul era totuşi locuit se afla în dormitorul 
principal. Patul fusese făcut, însă pe partea dinspre uşă se zărea 
adâncitura lăsată de un trup micuţ, aparţinându-i de bună 
seamă băieţelului. Alături se afla un imens ceas de modă veche, 
aşezat pe noptieră, lângă o sticlă pe jumătate plină cu suc de 
portocale. Lângă sticlă se mai aflau două creioane folosite, unul 
roşu, celălalt verde. 

Freyja se întoarse pe hol şi clătină din cap către Didrik. Din 
reacţia lui nu-şi dădu seama ce avea să facă el cu vestea că nu 
mai e nimeni în apartament, căci acesta se întoarse spre 
băieţelul care părea complet nelalocul lui aici, cu canadiana pe 
el şi ghetele groase în picioare. 

— Eşti singur aici de mult timp? 

— Nu ştiu. 

— Îţi aminteşti cine te-a adus aici? Mămica sau tăticul tău? 

— Nu. 

— Atunci, cine? 

— Un bărbat. 

— Un bărbat pe care îl cunoşti? 

— Nu. 

— Bărbatul acela locuieşte aici? 

— Nu ştiu. 

— Se numeşte Helgi? 

— Nu ştiu. 

— Cunoşti o femeie sau o fată pe nume Hallbera? 

Siggi clătină din cap, aşa că Freyja schimbă tactica: 

— Ai ajuns aici în această dimineaţă sau ieri? 

— Nu ştiu. 

Didrik se ridică în picioare. 

— Ce-ar fi să plecăm de aici şi să-ţi cumpărăm un hotdog sau 
o îngheţată? Ţi-e foame? 

— Da. 

— lar după aceea putem merge la biroul meu, ca s-o căutăm 
pe mămica ta? 

Băiatul făcu ochii mari, luminându-se dintr-odată. 

— E şi ea acolo? Se ascunde? 

— Nu. 

Didrik zâmbi în timp ce-şi trăgea geaca pe el. 

— Dar putem da câteva telefoane şi să ne folosim de 
calculatorul meu ca s-o găsim. Poţi găsi absolut orice cu 
calculatorul meu. Despre tine și despre mămica ta. Curând, vei 
fi înapoi la ea. 

Freyja întinse o mână ca să o prindă pe-a lui Siggi, însă chiar 
când degeţelele acestuia se lipeau pline de încredere de ale ei, 
se auzi soneria. Băiatul îşi smulse brusc mâna, holbându-se 
alarmat la uşă. Freyja şi Didrik se speriată şi ei la zgomotul 
puternic şi neaşteptat, dar nu reacționară imediat, aşteptând 
fiecare să reacționeze celălalt primul. Dar când soneria se auzi 
iarăşi, Freyja merse şi deschise uşa. 

Afară era o roşcată minionă, în uniformă de poliţist. 

lar în spatele ei se afla nimeni altcineva decât Huldar. 

Capitolul 4 


Cu coada ochiului, Huldar o urmărea pe Freyja desfăcând 
celofanul unui pai şi înfigându-l într-o cutie de lapte cu ciocolată, 
înainte de a i-l întinde băieţelului. Copilul stătea pe scaunul de 
birou al lui Huldar, legănându-şi picioarele scurte. Laptele cu 
ciocolată părea să-i meargă la inimă, dat fiind că îl dădu pe gât 
până ce pereţii cutiei ajunseră să se lipească la mijloc. Aparent, i 
se promisese şi un hotdog, însă în secţia de poliţie nu se găsea 
aşa ceva şi nu avusese nimeni timp să dea fuga să cumpere 
unul. In schimb, i se aduseseră de la cantină un biscuit, un 
sandviş cu brânză şi lapte cu ciocolată. La biscuit şi la sandviş 
nici măcar nu se uitase. 

In pofida gustării destul de frugale, băiatul părea fericit. Făcea 
ochii mari ori de câte ori se ivea câte un poliţist în uniformă şi îşi 
lungea cât de mult putea gâtul lui scurt ca să îl urmărească 
până dispărea. De fapt, băiatul părea atât de mulţumit, încât 
Huldar se temea oarecum că nu-şi va mai primi niciodată biroul 
înapoi. Când se întorsese de la cantină, Huldar descoperise că 
hipsterul de la primărie prinsese cu un bold un desen pe 
peretele de deasupra biroului său. Acesta înfăţişa trei siluete 
trasate doar din linii, cu dungi în loc de guri şi cercuri strâmbe în 
loc de ochi. Una dintre siluete era şi mai mică, iar una dintre 
siluetele mai mari era mult mai masivă decât cealaltă. Poate că, 
până la urmă, era bine pentru băiat că se simţea în largul lui la 
secţia de poliţie, din moment ce era destul de limpede că n- 
avea niciun viitor ca artist. 

La drept vorbind, Huldar ar fi trebuit să dea imediat jos 
desenul, întrucât acolo nu erau îngăduite obiectele personale, 
însă băiatul păruse tare mândru să-l vadă pe perete. Apoi, 
Freyja se întorsese chiar când Huldar îi oferea băieţelului 
gustarea sa, iar după aceea nu mai avusese rost nicio discuţie 
despre cum strica el distracţia altora. Mai ales când observă că 
ea îşi reîmprospătase rujul la toaletă, cel mai probabil pentru el. 

— Mai spune-mi o dată! 

Erla era pe punctul să explodeze. Ziua care începuse prost 
devenea tot mai neplăcută şi simţea presiunea din toate părţile. 

Barosanii de la Biroul Comisarului, disperaţi să nu le fure toată 
gloria celelalte instituţii ale statului, îi suflau în ceafă. Deja se 
repeziseră asupra ei atunci când îi informase că va trebui să 
lase în continuare cadavrul pe câmpul de lavă. Huldar n-o 
invidia deloc ascultând-o cum încerca în van să ofere o 
explicaţie prin potopul de invective care venea de la celălalt 
capăt al firului. 

Nimeni de la Investigaţii Criminale nu se îndoia că Erla 
procedase aşa cum trebuie. Bine, nimeni în afară de Lina. 
Aceasta ar fi preferat ca ancheta să continue în ciuda vizitei 
oficialilor străini. Pe de altă parte însă, şefii Erlei ar fi vrut ca 
trupul să fie totuşi luat de acolo, indiferent că era sau nu vorba 
de o crimă. Reacţia Erlei fusese un compromis: avea să pună 
ancheta pe pauză pe durata vizitei şi să încerce să camufleze 
cadavrul. Însă, aşa cum se întâmplă adesea când încerci să-i 
mulţumeşti pe toţi, ajunsese să nu mulţumească pe nimeni. 
Măcar delegaţia chineză îşi terminase vizita la Bessastadir, iar 
cadavrul fusese dus la morgă cât timp fusese Huldar la 
apartamentul lui Helgi. 

— Când am bătut la uşă, se aflau deja înăuntru, repetă 
Huldar. Freyja, băieţelul şi tipul de la primăria capitalei - 
hipsterul ăla. 

Făcu semn cu bărbia în direcţia tânărului care se ocupa de 
băieţelul aflat lângă Freyja. La drept vorbind, tipul nu făcuse 
absolut nimic ca să-şi atragă antipatia lui Huldar, în afară de-a o 
fi fermecat pe Freyja. Poate că, la urma urmei, rujul fusese 
pentru hipster, nu pentru el. Dispoziţia lui Huldar căpătă o 
turnură ceva mai întunecată la acest gând, deşi aproape că 
renunţase de tot la speranţa de-a o recuceri. Cu toate astea, 
oricine putea să viseze în continuare, iar un hipster ca ăla cu 
siguranţă nu-şi avea locul în fanteziile lui, mai ales când îşi puse 
o mână pe umărul Freyjei şi-i şopti ceva la ureche. Huldar îşi 
întoarse imediat atenţia la Erla. 

— Au fost chemaţi la acea adresă în urma unui pont anonim 
legat de un copil aflat în dificultate. Băiatul le-a deschis uşa, 
însă am înţeles că n-are nici cea mai mică idee ce se petrece. 
Nu-l cunoaşte pe proprietarul apartamentului şi nici nu poate să 
explice cum a ajuns acolo. 

Erla schiţă o grimasă. Avea o bucată de buruiană prinsă în 
păr, la care Huldar încerca din răsputeri să nu se uite. Nimeni 

altcineva nu avusese până acum curajul să-i atragă atenţia, iar 
ea cu siguranţă n-avea să reacționeze prea plăcut când avea să 
descopere că umblase cu ea în păr, ca o proastă, încă de când 
acoperiseră cadavrul cu iarbă. 

— Atunci de ce nu luaţi legătura cu mama sau cu tatăl lui? 
întrebă ea nerăbdătoare. Ei sigur trebuie să ştie ce căuta fiul lor 
acolo. 

— Tot ce ne poate spune e că tatăl lui se numeşte Sibbi, iar 
mama Systa. Ceea ce nu ne e de prea mult ajutor. Nu-şi ştie nici 
patronimul, nici când s-a născut, ci doar că are patru ani. Lina 
caută în Registrul Naţional toţi băieţii de patru ani pe nume 
Sigurdur. Cu un nume atât de des întâlnit va avea destul de 
furcă, aşa că va mai dura destul până-i vom găsi părinţii. 

— lar noi ce-ar trebui să facem între timp? Să transformăm 
biroul într-o grădiniţă? Poate c-ar trebui să comand o masă cu 
piese Lego, cum sunt cele de la bancă? pufni Erla batjocoritor. În 
caz că n-ai observat, avem mult prea multe pe cap în momentul 
de faţă. Nu poate ea... cum o cheamă... să-l ducă pe băiat la 
Casa Copiilor şi să rezolve chestiunea acolo? 

Erla ştia foarte bine ce reputaţie avea Freyja. 

— E prea devreme să interogăm posibilii martori, mai ales pe 
cei care abia au învăţat să vorbească, urmă ea. Dacă nu-şi 
cunoaşte nici măcar propriul nume, ce şanse sunt să fie capabil 
să ne conducă la criminal? De fapt, nici măcar nu înţeleg ce 
naiba ai avut în cap să-l aduci la secţie într-un asemenea 
moment. Tu chiar nu mai gândeşti deloc cu căpăţâna aia a ta 
afurisită? 

Huldar îşi reaminti în sinea lui că Erla avea nevoie de o valvă 
de refulare, că toate astea n-aveau legătură cu el. Ignorându-i 
explozia de furie, îi explică răbdător: 

— L-am adus aici pentru că nu mă puteam hotărî unde 
altundeva să-l duc. Şi am crezut că băiatul ar putea face niţică 
lumină asupra cazului. Tu chiar vorbeşti serios când îmi spui că 
nu ţi se pare o coincidenţă stranie faptul că am dat peste un 
copil abandonat taman în apartamentul victimei? 

— Da, sigur, mi se pare al naibii de ciudat! Dar nu la fel de 
ciudat ca un bărbat atârnat în ştreang pe Stânca Spânzuratului. 
Adică, aia e o atracţie turistică. De secole întregi n-a mai fost 
folosită pentru execuţii. 

De pe birou se auzi sunând telefonul şi Erla înşfăcă imediat 
receptorul. Aproape în aceeaşi clipă, Lina se ivi în uşă, cu o foaie 
în mână. Fără să mai aştepte ca Erla să termine de vorbit la 
telefon, aceasta îl anunţă pe Huldar: 

— Există 4 500 de persoane cu numele Sigurdur în Islanda, 
majoritatea fiind prenume. Dar numai 103 au între trei şi cinci 
ani. Am lărgit niţel căutarea, în caz că băiatul nu-şi aminteşte 
sigur vârsta. 

— Peste o sută înseamnă foarte mulţi copii, Lina. 

— Nu chiar atât de mulţi, dacă pornim de la presupunerea că 
locuieşte în Reykjavik. Treizeci şi opt de băieţi sunt înregistraţi 
în oraş. 

— Deloc rău, dar nu putem să mai restrângem un pic? Să 
folosim porecla tatălui ca să mai eliminăm câţiva de pe listă? 

Lina surâse, părând mulţumită de ea. 

— Am făcut-o deja. Am verificat ce nume de bărbaţi ar putea 
fi prescurtate cu Sibbi, dar din păcate sunt destul de multe. 
Sighvatur, Sigurbjörn, Snæbjörn, Sindri, Steingrímur şi Sigurdur 
sunt prescurtate cel mai adesea prin Sibbi. Ba chiar am găsit 
exemplul unui Thorsteinn şi al unui Ingibergur porecliți Sibbi. 
Pare să n-aibă nicio logică, cu excepția faptului că majoritatea 
numelor încep cu litera S. Dacă pornim de la această idee, 
rămânem la 15 băieți cu genul corect de patronim. Plus încă trei 
numiți după mamă, în loc de tată. Însă unul dintre ei are doar 
trei ani şi celălalt are cinci, spre şase. Nu cred că băiatul nostru 
e atât de mic sau atât de mare. 

— Bun, deci avem 15 sau 16 băieţi? 

Lina încuviinţă din cap. 

Sarcina părea mult mai facilă acum, deşi lista nu îi acoperea 
şi pe acei Siggi care locuiau în Reykjavik, însă al căror domiciliu 
oficial se afla în altă parte. Sau pe cei cu taţi ale căror nume nu 
începeau cu S, dar care erau porecliţi tot Sibbi. Nemaipunându-i 
la socoteală pe băieţii porecliţi Siggi, dar al căror nume complet 
nu era Sigurdur. 

— Există vreun Siggi al cărui nume întreg să fie exact acesta? 

— De fapt, da. Există doi islandezi botezați Siggi, însă în 
ambele cazuri este al doilea prenume şi nu au vârsta care 
trebuie. 

Erla încheie apelul şi se ridică în picioare. 

— Era de la biroul legistului. Sunt gata să facă autopsia 
cadavrului. 

Huldar trase brusc aer în piept, ca şi cum asta l-ar fi putut 
face să iasă mai puţin în evidenţă şi se rugă ca ea să nu-i ceară 
lui să o însoţească. Avea o idee mai bună: dacă primea cazul 
băiatului, lucrul acesta i-ar fi oferit o scuză să petreacă mai mult 
timp cu Freyja. În plus, avea o groază înnăscută de cadavre. Dar 
tot degeaba. Erla anunţă că Gudlaugur se putea ocupa de cazul 
lui Siggi şi le ordonă lui Huldar şi Linei să o însoţească la Spitalul 
Naţional. În mod clar, nu renunţase nicio clipă la ranchiuna pe 
care o simţea faţă de Freyja. 

a 

Bărbatul mort zăcea complet îmbrăcat pe masa de oţel a 
legistului, cu braţele pe lângă corp, cu picioarele întinse în față, 
cu un pantof într-un singur picior, iar în celălalt având doar o 
şosetă. De haine îi rămăseseră prinse fragmente de muşchi şi 
de iarbă uscată după încercarea grăbită de a-l camufla, iar două 
degete de la o mână păreau scrântite sau rupte. Posibil să fi fost 
întregi înainte ca bărbatul să fi fost trântit fără menajamente la 
pământ. Din fericire pentru stomacul delicat al lui Huldar, el 
doar putea zări aceste răni prin „mănuşile cadavrului” - pungi 
transparente legate la gură şi trase pe mâini pentru a păstra 
potenţialele urme biologice rămase sub unghiile victimei. 

Era o privelişte sumbră, însă, fără îndoială spre dezamăgirea 
Erlei, Lina părea neafectată. Ba chiar se aplecă cât de mult putu 
ca să examineze trăsăturile strâmbate ale cadavrului, încât, preţ 
de o clipă, Huldar crezu că avea de gând să-i dea un sărut pe 
frunte. Chiar şi legistul se arătă descumpănit şi-i ceru să facă un 
pas în spate. 

— Autopsia va avea loc abia mâine. 

Legistul, observând că Erla se pregătea să protesteze, i-o tăie 
imediat: 

— Mă tem că nu avem ce face. În weekend e închisă morga şi 
eu am venit doar ca să fac o examinare preliminară, asta ca o 
favoare. Va trebui ca momentan să vă mulţumiţi cu asta. 

Huldar îşi ascunse uşurarea şi-şi făcu o notiţă în minte să 
evite să stea în apropierea Erlei a doua zi, pentru a evita ca ea 
să-l târască încă o dată aici. Lina, era sigur, avea să i se alăture 
cu mare bucurie. 

Legistul termină de îmbrăcat echipamentul alb, îşi aşeză o 
mască de hârtie pe faţă şi-şi trase mănuşile de latex cu o 
uşurinţă  exersată, făcându-le să  pocnească în jurul 
încheieturilor. Asistentul îl imită şi el, şi atmosfera se înveseli de 
îndată ce expresia acră a bărbatului rămase ascunsă în spatele 
măştii. Acesta părea şi mai plin de resentimente pentru faptul 
că fusese chemat la muncă într-o zi de duminică. 

— Vreo teorie cu privire la motivul alegerii acelui loc? 

Legistul fusese cel care vorbise, deşi nu-i puteau vedea 
buzele mişcându-se. 

— Era destul de departe de poteca umblată. 

— Poate că are totuşi o legătură cu asta. Nu te aştepţi să dai 
peste cineva în toiul nopţii, pe un câmp de lavă. Niciun risc să fii 
deranjat. Şi nu e nimeni în jur care să audă ţipetele. Cu toate că 
e aproape de Reykjavik. 

Erla ridică din umeri şi continuă: 

— Mai e şi numele, Gâlgaklettur - Stânca Spânzuratului. Poate 
că şi asta are legătură. Cu siguranţă se potriveşte de minune cu 
crima. 

— E un vechi loc pentru execuţii. 

Legistul aţinti o lampă mare asupra cadavrului. 

— Aşa se pare, se arătă de acord Erla. Au găsit oase despre 
care se crede că le-ar fi aparţinut criminalilor îngropaţi la faţa 
locului. Presupun că asta a scutit autorităţile să le mai care 
cadavrele la cimitir. Însă până acum n-am mai întâlnit nimic de 
genul ăsta şi sper din tot sufletul că aşa vor rămâne lucrurile. 
Avem şi-aşa destule pe cap. O gaşcă de arheologi care să 
bâjbâie la faţa locului nu mi-ar face deloc viaţa mai uşoară. 

Ochii legistului se îngustară deasupra măştii albe când replică 
pe un ton iritat: 

— Apropo de asta, tratamentul la care aţi supus cadavrul nu 
mi-a făcut nici mie viaţa mai uşoară. 

După alte câteva mormăieli legate de starea cadavrului, cei 
doi bărbaţi începură să-i scotocească prin buzunare, de unde 
extraseră trei bonuri ale unor plăţi făcute cu cardul. 

— O să pun să le scaneze şi să vi le trimită. S-ar putea să 
aducă niţică lumină cu privire la ultimele lui ore. 

Legistul vâri bonurile în punga pentru probe întinsă de 
asistentul său, după care îşi continuă cercetarea. Prada aproape 


VP - 35 


neglijabilă consta într-un pachet de gume desfăcut, o cutie de 
chibrituri şi un trabuc scump, încă în ambalaj. Atâta tot. 

De îndată ce poliţiştii primiseră din nou undă verde şi se 
întorseseră la locul faptei, recuperaseră portofelul victimei şi-i 
aflaseră numele şi adresa. Căutarea lor iniţială scosese puţine 
informaţii la iveală: bărbatul, care era trecut în lista cu numere 
de telefon ca investitor, se părea că trăia singur şi că nu era 
prezent pe reţelele de socializare. Nici scotocirea site-urilor de 
ştiri nu se dovedise mai concludentă, deşi te-ai fi aşteptat ca în 
zilele noastre un aşa-zis investitor să ţină capul de afiş al 
apariţiilor media. Mai cu seamă că, judecând după luxul 
incredibil al apartamentului pe care-l avea, bărbatul părea că se 
descurca extrem de bine. 

În timp ce legistul şi asistentul său luau cu meticulozitate la 
puricat materialul extras din buzunarele victimei, Huldar zări o 
sclipire de mulţumire în ochii Linei. Fără îndoială că zâmbea pe 
sub mască. lar el îi putea citi gândurile: în sfârşit, cineva care 
proceda ca la carte. Cei doi scoaseră pungile de pe mâinile 
bărbatului, îi râcâiră bine pe sub unghii şi vârâră mostrele în 
mici pungi pentru probe. Apoi îi scoaseră haina şi o cercetară 
temeinic, atât pe dinăuntru, cât şi pe dinafară, ca să fie absolut 
siguri că nu mai rămânea nimic nedescoperit. Odată terminată 
această inspectare, îndesară haina într-o pungă de plastic mult 
mai mare. Legistul îşi urmări asistentul în timp ce aşeza punga 
pe raftul de jos al căruciorului de lângă ei. 

— Caşmir, remarcă el. Trebuie să fi costat o nenorocită de 
avere. În mod limpede, nu ducea lipsă de bani. 

Folosind o pensetă mică, ridică manşeta cămăşii de la mâna 
stângă a victimei şi adăugă: 

— Şi un ceas al naibii de scump. 

Lăsă să cadă la loc mâneca, înainte ca Huldar, Erla sau Lina 
să apuce să arunce o privire aşa cum trebuie. Nu că ar fi făcut 
vreo diferenţă, dat fiind că niciunul nu era obişnuit cu obiectele 
de lux. 

— În schimb, cuiele din pieptul lui par exact genul de lucru pe 
care l-ai putea lua din orice magazin de bricolaj. 

Legistul se aplecă peste corp ca să privească îndeaproape 
capul cuiului, după care se îndreptă de spate şi-i făcu loc 
asistentului înarmat cu inevitabilul aparat de fotografiat. 

— Ce credeţi că l-a ucis, cuiul sau faptul că a fost spânzurat? 

Era imposibil de spus din expresia Erlei ce cauză a morţii ar fi 
preferat ea. 

— Faptul că a fost spânzurat, ciripi un glas feminin. E evident. 
Se poate observa asta după trăsăturile contorsionate ale feţei şi 
după limba neagră ce-i iese din gură. Semnele tipice ale 
strangulării. 

Lina se înroşi pe sub mască atunci când legistul o fixă pe sub 
sprâncenele arcuite, nefiind obişnuit să fie întrerupt. Erla în 
schimb era vânătă de furie din pricina intervenţiei lipsite de tact, 
care o făcea să pară ignorantă. 

— lar tu eşti? 

Legistul părea mai degrabă surprins decât iritat. 

— Ea e pe teren pentru practică, răspunse Erla pe un ton 
ursuz. Şi îţi promit că n-o să mai deschidă gura încă o dată. Te 
rog, continuă cu ce ziceai! 

Erla îi aruncă o privire ucigătoare Linei, care-şi cobori privirea 
în podea, înroşindu-se şi mai tare. 

— Ţin să vă spun că n-am găsit niciun telefon sau vreo cheie 
asupra decedatului, lucru cel puţin bizar, ca să folosesc un 
eufemism. 

Legistul îi aruncă Linei o privire, aşteptându-se parcă din 
partea ei să-l contrazică. Cum ea rămase cu privirea plecată, 
spăsită, el întrebă: 

— Au fost recuperate de la locul faptei, la fel ca portofelul? 

— Nu, ăla a fost tot ce-am luat noi. 

Erla privi îngândurată chipul mortului, adăugând: 

— Nici urmă de telefon sau de chei, deşi încă n-am terminat 
de periat zona. Am pus sub urmărire numărul lui, însă telefonul 
e închis. Să sperăm că va ieşi la iveală. 

Legistul nu mai făcu niciun comentariu şi rămase tăcut în 
vreme ce asistentul său termină de făcut poze şi apoi se dădu 
îndărăt, făcându-i loc ca să-şi continue examinarea. 

— Incă nu-mi dau seama ce caută acest cui aici - la ce o fi 
servit în afară de-a provoca durere. Ştim cumva dacă victima 
datora bani traficanţilor de droguri sau dacă vreun cămătar a 
trimis recuperatori pe urmele lui? 

Erla răspunse imediat, ca şi cum s-ar fi îndoit de puterea Linei 
de-a se supune ordinelor şi de a-şi ţine gura închisă: 

_ — Nu ştim aproape nimic despre el. Ancheta e abia la început. 
Insă am înţeles de la cei care i-au văzut deja apartamentul că 

avea o grămadă de bani. Chiar dacă se va dovedi că se droga, e 
greu de crezut că ar fi întâmpinat probleme să-şi plătească 
drogurile. Iniţial, când am descoperit cuiul, am văzut că de el 
era prinsă o bucăţică de hârtie care părea să se fi desprins în 
timpul manevrelor. Bănuiala mea e că acest cui a fost folosit ca 
să ţină hârtia - vreun soi de mesaj - lipită de piept. Însă 
pesemne că a fost smulsă de vânt înainte să ajungem noi acolo. 

Huldar se aplecă pentru a privi mai îndeaproape. Modelul i se 
părea cunoscut. 

— Cred că e un cui de opt sau zece centimetri, înfipt cu un 
pistol pentru cuie, rosti el, adăugând: Am ca hobby tâmplăria. 

— Opt sau zece centimetri. 

Legistul rămase tăcut câteva clipe, apoi conchise: 

— Nu e foarte precis. 

— N-ai de gând să-l scoţi? 

La fel ca toţi ceilalţi, Erla se holba şi ea, captivată, la cui. 

— Nu. Îl vom scoate la autopsie. Tot ce-am să fac acum va fi 
să-i scot hainele, să-i pun în pungi obiectele personale, să iau o 
probă de sânge şi să-i măsor temperatura corpului. Restul poate 
aştepta până mâine. 

Huldar se trase îndărăt, precaut. Izbutise de fiecare dată să 
evite să vadă cum e înfipt termometrul în ficatul victimei la locul 
faptei şi n-avea absolut nicio intenţie să asiste la aşa ceva 
tocmai acum, şi nici să fie martor la prelevarea probei de sânge. 
Când îi sună telefonul, profită de moment ca să se retragă într- 
un colţ. Pe ecran apăru numele lui Gudlaugur şi Huldar se rugă 
în gând ca partenerul său să ajungă cu  încetineala-i 
caracteristică la subiect. 

Însă de data asta, Gudlaugur nu o mai luă pe ocolite: 

— N-avem deloc noroc să dăm de părinţii copilului. Am 
încercat să o sun pe Erla, dar are telefonul închis. Freyja şi 
asistentul social încep să-şi piardă răbdarea. El nu înţelege de 
ce trebuie să rămână copilul la secţie cât încercăm noi să-l 
identificăm. Tot insistă să-l ia de-aici şi să-i ofere o masă ca 
lumea şi toate cele. 

— De ce nu se duce el să-i cumpere ceva? Noi ne întoarcem 
într-o jumătate de oră - maximum o oră. Nu-i nevoie să rămână 
acolo. Poate aştepta Freyja cu copilul. Individul ăla nu e de 
niciun ajutor, din ce-am văzut eu. Parcă face degeaba umbră 
pământului. 

— Te înşeli. E un tip de treabă. 

Huldar îşi înfrână o remarcă usturătoare cu privire la faptul că 
Gudlaugur nu era în stare să vadă dincolo de aspectul plăcut al 
lui Didrik. Genul acesta de tachinare nu ducea niciodată la ceva 
bun, mai ales că prietenia lor încă nu revenise la starea de altă 
dată. Din vina lui Huldar, evident. De când Gudlaugur îi spusese 
că e gay, i se părea tare greu să se comporte normal în preajma 
lui. Nu din cauză că l-ar fi deranjat sexualitatea lui Gudlaugur - 
departe de el acest gând -, ci era pur şi simplu ca şi când ar fi 
călcat pe ouă. Îi era groază ca nu cumva să zică sau să facă 
ceva ce ar fi putut fi interpretat greşit, ceea ce îl făcea să se 
comporte şi mai forţat şi mai lipsit de naturaleţe. 

— Încearcă să-i ţii acolo până ne întoarcem noi, răspunse el în 
schimb. lau eu ceva pentru copil de pe drum. Un hamburger sau 
o pizza, ori amândouă. 

— Bine, încerc, dar nu promit nimic. Că doar nu sunt arestaţi 
sau ceva de genul. Sunt liberi să plece oricând au chef. 

— Bine, mulţumesc! 

După ce închise, Huldar fu silit să revină şi să înfrunte 
cadavrul de pe masă. Încercă să-şi abată atenţia de la ce se 
întâmpla acolo plănuind cum să îi intre Erlei pe sub piele, ca s-o 
convingă să-l lase să se ocupe împreună cu Freyja de cazul 
băiatului. Era nevoie să-şi formuleze cererea cu mare atenţie, în 
caz că ea l-ar fi bănuit de motive ascunse. Lucru care era, 
parţial, adevărat. 

Capitolul 5 


Cu toate că videoclipul era foarte scurt, conţinutul său era 
atât de bizar, încât Thormar trebui să-l ruleze de două ori ca să 
înţeleagă despre ce era vorba. Deloc de ajutor era faptul că pe 
fundal se desfăşura o petrecere pentru copii zgomotoasă şi, în 
momentul în care cedase în faţa imboldului de a-şi verifica 
telefonul, hărmălaia ajunsese în punctul maxim. Plini de energia 
dată de zahăr, invitaţii de-o şchioapă întorceau apartamentul cu 
susul în jos într-o cacofonie de ţipete, chiote şi vaiete. Şi deşi cei 
mai mulţi nu aveau mai mult de trei ani, învăţaseră foarte iute 
planul camerelor şi stabiliseră deja un tur complet. Acum 
goneau din bucătărie în sufragerie, şi apoi în salon şi pe hol, 
după care reveneau în bucătărie pentru a o lua de la capăt. 

Thormar apăsă „Replay”, prefăcându-se că nu vede privirea 
aspră pe care i-o arunca soţia sa, Sigrun. Îi promisese că o va 
ajuta cu petrecerea. li promisese că se va ţine departe de 
telefon şi de calculator. Avea voie să dea drumul la televizor, 
însă doar pentru a pune un film pentru copii. Însă când telefonul 
său scosese un bip pentru a-l anunţa că apăruse un mesaj pe 
forum, comenzile iniţiale ale soţiei fuseseră date complet uitării. 
Iniţial, avusese grijă să se întoarcă cu spatele la ea, dar după ce 
procesase ce văzuse în videoclip, fusese atât de zguduit, încât 
uitase complet să ascundă ce făcea. Sigrun îl privea furioasă, 
însă asta nu părea să mai conteze acum. 

In clipa aceea, o fetiţă cu două codițe legate cu funde roz şi 
murdară de glazură pe buza superioară se năpusti în viteză în 
cameră, cu gura larg deschisă şi urlând cât o ţineau plămânii, 
pentru a se izbi violent de picioarele lui Thormar. Acesta ţipă, 
aproape scăpându-şi telefonul şi se abţinu la timp să pună mâna 
pe ea şi s-o ia niţel de urechi. Eliberarea de tensiune poate că i- 
ar fi adus o temporară uşurare, însă ar fi fost un lucru extrem de 
lipsit de înţelepciune. Lui Sigrun nu i-ar fi plăcut asta, iar mama 
fetei şi-ar fi exprimat cu siguranţă nemulţumirea. N-avea niciun 
rost să întrebe de ce mama fetiţei nu făcea absolut nimic să-şi 
ţină în frâu odrasla hiperactivă, dat fiind că indiferența femeii 
părea să se potrivească de minune cu acţiunile fiicei ei. După ce 

mamele se aşezaseră confortabil în salon, cu ceştile de cafea şi 
platourile cu prăjituri la îndemână, copiii lor păreau să le fi ieşit 
complet din minte. Când un alt copil se lovi şi veni fuga în 
braţele mamei sale, aceasta păru iniţial uluită, apoi, după o 
secundă sau două, păru să-şi aducă aminte că ştrengarul cel 
răsfăţat e al ei. După un „Gata, gata” de formă, copilul îşi ocupă 
din nou locul în mijlocul hărmălaiei. 

Singura care nu stătea jos era Sigrun. Umbla întruna pe 
urmele copiilor, încercând să-i împiedice să înghită cheile din 
casă, să arunce cu pahare unul în altul, să dărâme lucruri şi să 
se bată pe jucăriile dorite de toţi. li luase o jumătate de oră să 
se aranjeze înainte de apariţia musafirilor, însă acum părea să fi 
fost lovită de o tornadă. Lucru care nu ajuta cu nimic la 
înseninarea dispoziţiei ei. 

Thormar ajutase şi el cum putuse, întrebându-se în tot acest 
timp de ce nu îi cerea fiului ei adolescent, Fannar, să-i dea o 
mână de ajutor. In momentul de faţă, puştiul era lipit de 
calculatorul din camera lui, ca de obicei, însă cu siguranţă i-ar fi 
putut ajuta şi el. Thormar ştia însă că e cazul să se abţină să 
zică ceva, întrucât îi era doar tată vitreg şi nici nu erau deosebit 
de apropiaţi. E greu să întreţii o relaţie cu cineva care-şi petrece 
majoritatea timpului închis la el în cameră. 

Thormar aruncă o privire scurtă către Sigrun. Văzu că se 
aplecase să dezlipească o acadea din părul unei fetiţe, aşa că 
profită de ocazie. Trebuia să se mai uite o dată la videoclip. 
Poate că de această dată va izbuti să identifice ceva care să-i 
confirme că era o păcăleală. Nu avea cum să fie adevărat. 
Inclină telefonul, ca să-i ferească ecranul de lumina puternică 
din tavan. 

Înregistrarea era întunecată, ca şi cum fusese filmată 
noaptea. Chiar şi aşa, Thormar îşi dădea seama că bărbatul era 
prietenul său, Helgi. Acesta purta sacoul din timpul escapadei 
de seara trecută la bar, însă acum părea să aibă prins în piept 
un şerveţel alb, pe care Thormar nu-şi amintea să-l fi văzut. Îi 
pierduseră urma în timpul nopţii, aşa că trebuie să fi făcut rost 
de el după ce se despărţiseră. Funia din jurul gâtului cu 
siguranţă nu fusese acolo dinainte. 

Insă nu funia sau şerveţelul - dacă de asta era vorba - ÎI 
şocaseră şi-l tulburaseră. Ci ce urmă după aceea. Thormar îşi 

apropie cât putu de mult ecranul de faţă, fără să piardă 
claritatea imaginii. 

O mână cu mănuşă se ivi în cadru şi-l împinse pe Helgi. Ochii 
şi gura bărbatului formară nenumărate O-uri de uluire când se 
prăbuşi pe spate şi dispăru din cadru. Camera se mişcă pentru a 
arăta conturul întunecat al unui bărbat atârnat în aer. Picioarele 
îi băteau sălbatic în gol, iar mâinile trăgeau panicate de 
ştreangul din jurul gâtului. Incepu să dea şi mai spasmodic din 
membre, până ce se opri complet în cele din urmă. Braţele îi 
căzură moi pe lângă corp, iar picioarele îi rămaseră atârnând 
drept în jos. Bărbatul se răsuci încet într-o parte, apoi în 
cealaltă. Apoi înregistrarea se termină. 

Thormar dădu afară tot aerul din plămâni. Comentariile de 
sub postare ale prietenilor săi îi oglindeau perfect propriile 
gânduri. 

„Nu e amuzant deloc! Cine a postat aşa ceva?” 

„Credeam că forumul ăsta e pentru un gen diferit de filme, ha 
ha ha. Nu-s chiar sigur că e pe gustul meu”. 

Thormar se gândi să adauge şi el un comentariu, însă nu-i 
trecea nicio idee prin cap. In plus, dacă ar fi început să tasteze 
pe telefon, exista marele risc ca Sigrun să i-l smulgă din mâini şi 
să i-l arunce pe geam. Nu, mai putea aştepta. 

— Thormar! 

Ridică privirea şi închise iute telefonul chiar în timp ce 
întâlnea privirea aprigă a soţiei sale, care ţinea în mână o 
acadea plină de păr. 

— Mai adu-le cafea fetelor, te rog! 

li luă o clipă să înţeleagă că ea se referea la mame, nu la 
gaşca de copii, deşi femeile cu greu ar mai fi putut fi numite 
fete. Işi strecură telefonul în buzunar şi se supuse. 

Luă cafetiera cu cafea proaspăt făcută şi le reumplu, 
îngândurat, ceştile pe care le ţineau întinse spre el. Femeile abia 
dacă-l observară şi continuau să-şi vadă de discuţiile lor, ca şi 
cum el ar fi fost ospătarul, şi nu una dintre gazdele lor. 

După ce îşi duse sarcina la îndeplinire, Sigrun îi comandă să 
spele pe mâini o fetiţă care mânjise cu glazură de ciocolată de 
la tort peretele proaspăt zugrăvit din holul de la intrare. Luă fără 
să protesteze cârpa umedă întinsă de soţia lui, apoi o reperă pe 
fetiţă şi-i şterse bine degetele scurte şi lipicioase. După care 
dădu o fugă până la baie, conştient de faptul că avea să 

trezească suspiciunile lui Sigrun dacă întârzia prea mult acolo. 
Işi scoase telefonul şi găsi numărul lui Helgi. Voia să afle ce 


naiba avusese în cap cu gluma aia macabră. Dar tot ce primi fu 
mesajul standard înregistrat: 


Abonatul are telefonul închis şi nu poate fi contactat 
momentan. Vă rugăm să încercaţi mai târziu. 

Capitolul 6 


Siggi stătea la o masă de la Casa Copiilor şi mânca un hotdog. 
Se străduia din răsputeri să cuprindă chifla cu mâinile sale 
micuţe, iar de vârât în gură nici nu putea fi vorba. Până la urmă 
se lăsă păgubaş şi începu să rupă din chiflă şi din cârnat. După 
ce mâncă două treimi, îl lăsă jos pe farfuria pe care i-o adusese 
Freyja şi rosti tare şi răspicat: 

— Îţi mulţumesc! 

— Cu plăcere! 

Această dovadă în plus a manierelor băiatului dovedea că 
fusese educat aşa cum trebuie, lucru ce făcea şi mai greu de 
înţeles de ce nu părea să-i observe nimeni absenţa. Poliţia 
insista că nu-i raportase nimeni dispariţia, iar serviciile de 
urgenţă veniseră cu aceeaşi poveste. Freyja se întreba dacă nu 
cumva apelul părinţilor să-i disperaţi se pierduse undeva în 
sistem. Însă i se dădură asigurări că era imposibil. 

— Unde-i mami? 

Siggi privi de jur-împrejurul micuţei încăperi unde se bea 
cafeaua, ca şi cum s-ar fi aşteptat ca ea să se ascundă acolo. 

— Nu e aici. O căutăm. 

— S-a rătăcit? 

— Nu, nu cred. Uneori trebuie să-i căutăm şi pe cei care nu s- 
au rătăcit. 

Siggi afişă o expresie întrebătoare. 

— De ce? 

Freyja îi zâmbi. 

— Păi, asta-i chestia. Uneori pur şi simplu crezi că oamenii s- 
au rătăcit doar pentru că nu poţi da de ei. Dar sunt sigură că ea 
ştie unde se află. 

— Mămica mea nu s-a rătăcit. 

Freyja nu zise nimic; ea, una, nu prea credea că băiatul are 
dreptate. Poate că mama lui nu se rătăcise, aşa cum înţelegea 
el cu mintea lui de copil - adică să se fi aflat pe undeva, într-o 
intersecţie, scărpinându-se în cap -, însă riscul să i se fi 
întâmplat ceva era destul de însemnat. Nici faptul că Siggi 
fusese descoperit în apartamentul unui bărbat care murise în 

condiţii suspecte nu-i ajuta prea mult. Nici Freyja, nici Didrik nu 
primiseră detalii legate de caz, ci doar li se spusese că 
proprietarul apartamentului era mort şi că moartea sa ar fi 
survenit în urma unei crime. 

Huldar lăsă jos ceaşca de cafea slabă pe care i-o dăduse 
Freyja, care fu nevoită să se mulţumească doar cu un pahar cu 
apă, dat fiind că nu avusese suficientă cafea pentru un ibric plin. 
judecând după uşoara grimasă de pe chipurile bărbaţilor care 
sorbiră din cafea, era clar că restul de pe fundul cutiei nu fusese 
suficient nici măcar pentru două ceşti. 

— Aşadar. Întrebarea e... să începem să... ştiţi...? 

Huldar surprinse privirea Freyjei, care ştia la ce se referă el. 
Când Erla se întorsese la secţie împreună cu Huldar şi cu tânăra 
roşcată, le ordonase Freyjei şi lui Didrik să-l ia pe Siggi de acolo, 
adăugând că Huldar ar trebui să meargă cu ei şi să se asigure 
că vor obţine ceva informaţii de la băiat. Huldar nu păruse 
deosebit de nemulţumit, asta până să-i fie clar că Didrik avea 
să-i însoţească. Insă obiecțiile sale fuseseră ignorate, pe motiv 
că Siggi era în mod oficial responsabilitatea serviciilor sociale 
pentru copii din Reykjavik până ce avea să fie găsit un tutore 
legal. Şi, din moment ce Freyja era doar un angajat obişnuit de 
la Casa Copiilor, prezenţa lui Didrik era necesară, şi cu asta, 
basta. 

Până acum, Huldar reuşise să se poarte cât de cât normal cu 
Didrik, însă Freyja îl cunoştea destul de bine ca să înţeleagă 
efortul pe care-l făcea. Il recompensă cu o negresă pentru 
stăpânirea de sine, deşi acest lucru însemna că doar se 
prefăcea că Didrik nu e acolo şi că nu avea de gând să-i 
adreseze vreun cuvânt decât dacă tânărul era cel care vorbea 
primul. 

In pofida urgenţei interogatoriului, Freyja insistase ca Siggi să 
primească mai întâi de mâncare. Huldar făcuse greşeala să-i 
cumpere pizza cu ciuperci, la care Siggi reacţionase strâmbând 
din nas, scuturând din cap şi făcând gura pungă. Majoritatea 
copiilor de patru ani ar trebui să rămână flămânzi foarte mult 
timp înainte să se atingă de ceva atât de dezgustător cum sunt 
ciupercile. Aşa că se opriseră la un chioşc pentru a-i cumpăra un 
hotdog în drum spre Casa Copiilor. Şi deşi asta provocase o 
întârziere şi mai mare, Freyja ştia că şansele să obţină informaţii 
de la un copil cu burta plină erau mari. Dacă îi era foame, cu 

siguranţă avea doar să se foiască şi să se concentreze cu 
dificultate la ce spunea ea. Şi-aşa interogatoriul avea să fie 
destul de dificil. Copiii de vârsta lui sunt prea mici ca să 
înţeleagă situaţia în care se află, darămite să-şi dea seama cum 
de-au ajuns acolo. Pentru ei, viaţa pur şi simplu curge fără 
întrerupere, purtându-i şi pe ei odată cu ea. Aşa că n-are niciun 
rost să memoreze lucrurile pe care le întâlnesc pe drum dacă nu 
se întâmplă să fie ceva care să le capteze interesul, cum ar fi 
pisicile, câinii şi tonetele cu îngheţată. 

— Vrei să vii lângă mine, Siggi? 

Freyja îi zâmbi băiatului. Acesta avea ketchup la gură şi 
degetele lipicioase. 

— Ar fi grozav dacă ai putea sta un pic de vorbă cu mine. 

— Despre ce? 

— Ei, despre una, despre alta. Ne-ar putea ajuta să o găsim 
pe mămica ta. 

Băiatul căzu pe gânduri câteva secunde, apoi încuviinţă din 
cap. Freyja îl conduse într-o mică încăpere pentru interogatoriu, 
unde îl aşeză pe o canapea moale şi îi dădu să ţină micuțul urs 
de pluş fără un ochi. Jucăria reprezenta o sursă de fascinaţie 
neţărmurită pentru copii, mai ales pentru cei aflaţi în suferinţă, 
lucru care era valabil şi pentru Siggi în această clipă. In timp ce 
el studia ursuleţul, Freyja îi invită pe Huldar şi pe Didrik în 
camera alăturată, de unde puteau urmări discuţia cu ajutorul 
unei oglinzi unidirecţionale şi al unor boxe. Măcar în cazul ăsta, 
cugetă ea, nu exista niciun pericol ca bărbaţii să sporovăiască şi 
să-i tulbure atenţia de la discuţia cu copilul. 

Freyja porni echipamentul audio, aranjă microfonul şi apoi se 
întoarse ca să i se alăture lui Siggi. In împrejurări normale, şi-ar 
fi pus şi o cască în ureche, cu ajutorul căreia să se poată folosi 
de întrebările venite din partea poliţiei, avocaţilor sau a 
judecătorului care îi supravegheau din cealaltă cameră. In astfel 
de cazuri, trebuia să apeleze la propria experienţă pentru a 
exprima aceste întrebări în termeni suficient de simpli, încât 
copilul să înţeleagă şi să răspundă corect. Trebuia să fie atentă 
să nu-i pună ea vorbe în gură sau să-l ghideze prin întrebări 
ajutătoare. Copiii au tendinţa să-şi modifice răspunsurile ca să-i 
mulţumească pe adulţi. Insă de data asta, ea avea să fie cea 
care pune întrebările. Băiatul era în continuare o enigmă atât de 

fascinantă, încât orice detaliu pe care l-ar fi smuls de la el ar fi 
reprezentat o informaţie nouă. 

Până acum, singurele lucruri pe care le stabiliseră erau că se 
numea Sigurdur şi că de la asta provenea prescurtarea Siggi; că 
mama sa era cunoscută sub numele de Systa şi că tatăl lui se 
numea Sibbi. Porecle mai inutile ca astea chiar erau greu de 
imaginat. Siggi le spusese că locuieşte în Reykjavik, însă nu le 
putuse oferi ceva mai precis, cum ar fi o stradă sau o zonă. 
Acum trăgeau nădejde că ştia de fapt mai multe, însă la secţia 
de poliţie fusese atât de distras de împrejurimile extrem de 
interesante, că îi fusese imposibil să se concentreze. Existau 
toate şansele ca informaţiile să înceapă să curgă imediat ce îl 
aduceau într-un mediu cu mai puţini stimuli. 

— Aşadar, Siggi, îţi place ursuleţul? 

Freyja se aşeză lângă el, cu ochii fixaţi la oglinda din faţa 
canapelei. Presupunea că Huldar o urmăreşte cu atenţie. 

— Unde-i e ochiul? 

— l-a căzut. Dar nu contează, pentru că el vede perfect cu 
celălalt ochi. Ştiai că păianjenii au opt ochi, aşa că se întreabă, 
probabil, cum ne descurcăm noi doar cu doi? 

— Opt? 

Siggi părea impresionat. 

Freyja dădu aprobator din cap şi începu să ghideze discuţia 
către subiect. 

— Siggi, tu ai un ursuleţ de pluş acasă? 

— Am o iepuroaică. Dar ea are doar doi ochi. Nu opt. 

Siggi rămase uitându-se îndelung la urs, apoi îl aşeză în poală. 

Freyja abandonă subiectul iepuraşului. Un avantaj cu copiii 
atât de mici era că ei nu bagă de seamă erorile de logică. 

— Siggi, cum se numeşte mama ta? 

— Ţi-am zis deja. Se numeşte Systa. Dar eu îi zic doar mami. 

— Ştii ce înseamnă o poreclă? 

Când băiatul clătină din cap, Freyja îi explică, iar el păru să 
urmărească ce-i spune, aşa că ea continuă: 

— Cred că Systa e o poreclă. Ai auzit cumva pe cineva care 
să-i spună altfel mamei tale? 

Se simţea tentată să-i sugereze chiar ea nişte nume, dar se 
abţinu. Femeia se putea numi în orice fel - căci „Systa” nu 
însemna decât că era „surioara” mai mică sau mai mare a cuiva 

- şi exista riscul ca băiatul să se agaţe pur şi simplu la 
întâmplare de una dintre sugestiile ei. 

— Nu. Se numeşte Systa. Systa e un nume drăguţ. 

— Foarte drăguţ, spuse Freyja, ascunzându-şi dezamăgirea. 
Dar tăticul tău? El mai are şi alt nume în afară de Sibbi? 

— Nu. Toţi îi spun Sibbi. 

Încă o dată, Freyja rezistă impulsului de a-i furniza nişte nume 
de bărbaţi. 

— Dar ai o bunică sau un bunic, Siggi? 

— Da. 

Băiatul îşi îndreptă imediat spatele, cuprins de entuziasm. 

— Am două bunici şi un bunic. Mai am şi un bunic mort. Nu 
mai trăieşte din cauză că a îmbătrânit foarte mult şi a murit. 

Nici urmă de tristeţe, deci pesemne că pierderea nu era 
recentă. 

— Şi cum se numesc bunicii tăi? întrebă Freyja. 

Poate că poliţia le putea folosi numele ca să dea de urma 
părinţilor lui. 

— Nu ştiu. Bunicul. Bunicul meu mort n-are niciun nume. Doar 
e mort. 

Siggi oftă şi adăugă: 

— Nu vrei să afli cum se numesc bunicile mele? 

Freyja zâmbi şi răspunse că da. 

Băiatul se îndreptă pe canapea, mândru că putea influenţa el 
cursul discuţiei. 

— Una dintre bunici se numeşte Sisi şi cealaltă se numeşte 
Bunicuţa. 

Freyja simţea deja cum zâmbetul îi devine tot mai forţat. 

— Înţeleg. 

Era evident că numele erau o fundătură. Sisi putea fi 
prescurtarea de la orice. 

— Siggi, povesteşte-mi un pic despre zona în care locuieşti. 
Ştiu că se află în Reykjavik, dar mi-ai putea spune unde anume 
în Reykjavik? 

— În Reykjavik. 

Siggi părea rănit de faptul că Freyja nu se mulțumea cu acest 
detaliu. 

— În regulă. Mai spune-mi ceva: Ştii cum se numeşte strada 
ta? 

Siggi clătină din cap; stupoarea lui că nu se ridica la înălţime 
era evidentă. Freyja se grăbi să-l întrebe un lucru la care era 
destul de sigură că el îi poate răspunde: 

— Unde mergi la grădiniţă? 

Se întâmplă adesea ca micuţii de vârsta lui Siggi să nu-şi 
cunoască propria adresă, dar să ştie cu toţii numele dădacei sau 
al grădiniţei la care merg. 

— Nu merg la grădiniţă. Mami spune că voi putea merge la 
vară. 

Freyja şi-l putea imagina pe Huldar mârâind la auzul acestui 
răspuns. Şi pe Didrik, fără îndoială. N-avea să le fie uşor. Dacă 
nu izbuteau să dea de urma familiei băiatului, în sarcina lui 
Didrik cădea să-i găsească un adăpost de urgenţă, cu toată 
bătaia de cap inerentă. Freyja se hotărî să mai divagheze niţel şi 
să-i mai pună băiatului câteva întrebări generale, la care să 
poată răspunde uşor. Într-un final, stabiliră că mâncarea lui 
preferată erau spaghetele, că putea merge cu bicicleta cu roţi 
ajutătoare, că fusese de nenumărate ori la grădina zoologică şi 
că putea număra până la cincisprezece, deşi o dată ajunsese 
chiar până la douăzeci. După ce răspunse la toate aceste 
întrebări fără să se oprească măcar o dată ca să se gândească, 
starea de spirit a băiatului se înveseli considerabil, iar Freyja 
reuşi să ghideze discuţia înapoi la familia lui. 

— Cu ce se ocupă tatăl tău, Siggi? 

— Tati e /ectrişan. 

— Uau, e electrician! Foarte tare! Ştii unde lucrează? 

Freyja nu se aştepta ca el să ştie, aşa că nu fu surprinsă când 
el clătină din cap. 

— Şi mama ta cu se ocupă? 

— E profesoară. 

— Senzaţional! 

Freyja făcu ochii mari, ca să-l mulţumească pe băiat. 

— Cunoşti cumva numele şcolii la care predă ea? 

— Nu. Ea nu merge la şcoală. Dar va merge ca să predea la 
şcoală când voi pleca eu la grădiniţă. 

Deci mama lui nu muncea deocamdată. Părea că se lovesc de 
un adevărat zid în privinţa părinţilor lui. Freyja merse mai 
departe: 

— Siggi, ce poţi vedea când stai în faţa casei tale? Ţi-ar putea 
fi de ajutor dacă ai închide ochii şi ţi-ai imagina că stai acolo şi 
priveşti în jur. 

Siggi închise ochii strâns. Simţind în mod clar că nu e de 
ajuns, îşi ridică mâinile din poală şi le apăsă pe faţă. 

— Pot vedea maşini. 

— Şi ce altceva? Poţi vedea Hallgrímskirkja - biserica mare, cu 
turla ascuţită? 

— Nu. 

— Poţi vedea marea? 

Siggi se gândi la întrebare, apoi scutură din cap. 

— Nu. Doar maşini. 

Apoi se lumină la chip, îşi desprinse mâinile de la ochi şi îi 
deschise la loc, adăugând: 

— Şi case! exclamă bucuros. 

— Locuieşti într-o casă, Siggi, sau într-un bloc de 
apartamente? 

Băiatul închise iar ochii înainte să răspundă: 

— O casă. O casă mare. 

Freyja nu era sigură că băiatul înţelesese întrebarea. 

— Mai locuiesc şi alte persoane în casă cu voi? Nu doar 
mămica şi tăticul tău? 

— Da, o mulţime. E o casă mare. 

— O casă mare de genul ăla se numeşte bloc de apartamente, 
Siggi. Cumva celelalte case pe care le vezi sunt blocuri cu 
apartamente? 

— Aăă... da. 

— Poţi vedea şi munţii? 

— Aăă... un pic. 

Existau destule cartiere care se potriveau cu descrierea. Mult 
prea multe. Poate putea afla dacă băiatul locuieşte într-una 
dintre suburbiile noi. 

— Siggi, există cumva şantiere de construcţii pe lângă blocul 
tău? 

— Nu ştiu. 

— Sunt macarale? Maşinării galbene uriaşe sau muncitori? 
Betoniere? Sau case în care deocamdată nu locuieşte nimeni, 
pentru că încă nu au ferestre? 

— Nu. Toate au ferestre. 

Freyja continuă să-l întrebe despre forme de relief deosebite 
pe care le-ar fi putut recunoaşte băiatul. Despre grădini 
zoologice, localuri cu burgeri, cinematografe, chioşcuri, tonete 
cu îngheţată şi locuri de joacă. Băiatul nu credea că acestea 
puteau fi văzute de-acasă. Îl mai întrebă despre cluburi Sportive 
locale, însă Siggi nu cunoştea niciunul după nume. In acest 
punct, rămânând fără idei, Freyja renunţă să-l mai întrebe 
despre zona în care locuieşte şi speră că informaţiile furnizate 
de Siggi se vor dovedi suficiente. Îi spuse băiatului că poate 
deschide ochii. 

— Siggi, mămica şi tăticul tău au maşină? 

— Da. 

— Ştii cumva ce fel de maşină e? 

— Una albă. 

Freyja zâmbi. 

— Ştii cumva ce model? 

Siggi se lumină tot, mulţumit că ştia răspunsul. 

— O Yaris. Vine din Japonia. 

Normal că părinţii lui aveau cel mai popular model de maşină 
din Islanda. Freyja aflase acest lucru în timpul nenumăratelor 
ore pe care le petrecuse online în căutarea unei maşini pentru 
ea însăşi, acum, că fratele ei avea iar nevoie de vechea lui 
rablă. Însă acum urgenţa cea mare era să economisească bani 
pentru un apartament. Să muncească mai mult şi să cheltuiască 
mai puţin. O mantra deloc dătătoare de inspiraţie. Ceea ce 
făcea şi mai vital ca apartamentul prietenului lui Baldur să fie 
răspunsul la rugăciunile ei. 

Dându-şi seama că mintea i-o luase pe coclauri, Freyja îşi 
îndreptă din nou atenţia spre copil. 

— Acum, va trebui să te întreb despre locul în care te-am 
găsit, Siggi. Îţi aminteşti, nu-i aşa? Doar s-a întâmplat nu cu 
mult timp în urmă. 

— În casa bărbatului. 

— Corect. În casa bărbatului. Ai mai fost vreodată acolo? 

Siggi clătină din cap. 

— ÎI cunoşti pe bărbatul care locuieşte acolo? Se numeşte 
Helgi. 

Încă o clătinare din cap. 

— El îi cunoaşte pe mămica sau pe tăticul tău? 

— Nu ştiu. 

— Cumva Helgi, bărbatul care locuieşte acolo, a venit 
vreodată acasă la voi sau s-a întâlnit altundeva cu mămica sau 
cu tăticul tău? 

Întrebarea era prea lungă şi Siggi părea descumpănit. Când 
Freyja o împărţi în două, el răspunse negativ la ambele 
întrebări. 

— Spune-mi, atunci, cum ai ajuns în apartamentul lui? Cine 
te-a dus acolo? Mămica sau tăticul tău? 

— Nu. A fost bărbatul. 

— Vrei să zici Helgi? Bărbatul care locuieşte acolo? 

Siggi ridică din umeri până la urechi, aşa că Freyja luă una 
dintre fotografiile cu victima pe care i le dăduse Huldar. Era 
genul de poză de profil oficială tipică, care îi înfăţişa doar umerii 
şi capul. Aparent, aceasta era cea mai bună dintre toate cele de 
care făcuse rost până acum poliţia. Bărbatul din poză nu era cu 
mult trecut de treizeci de ani şi purta sacou şi cămaşă - de bună 
seamă dintre cele pe care ea le văzuse atârnând în şifonierul lui. 
Avea un aspect comun, nici frumos, nici urât, dar emana un aer 
de încredere, precum cineva obişnuit să comande. In afară de 
asta, era proaspăt ras, cu o tunsoare şic şi cu o expresie pe chip 
care parcă zicea „Sunt prea ocupat şi prea important ca să-mi 
irosesc vremea stând la poze”. 

— El e cel care te-a adus în apartament? _ 

Siggi se aplecă spre poză şi o studie cu atenţie. Işi aşeză o 
mână peste partea inferioară a feţei bărbatului, apoi îşi înclină 
capul spre stângă şi spre dreapta, gândindu-se. 

— Da. Nu. Nu avea hainele de petrecere pe el. 

Freyja îi ignoră comentariul legat de îmbrăcăminte. Acum voia 
să fi avut glasul lui Huldar în ureche. Oare ce însemna răspunsul 
băiatului? Era un da sau un nu? Helgi era cel care îl adusese pe 
băiat în apartamentul său, după care fusese omorât? Dacă da, 
oare ce întrebări trebuia să-i mai pună? 

— Siggi, bărbatul din fotografie se numeşte Helgi. El locuieşte 
în apartament. El e cel care te-a adus acolo? 

— Poate. 

Freyja nu voia să-l forţeze pe băiat. Era puţin probabil ca alte 
câteva întrebări în plus să facă lumină în legătură cu ceva ce el 
părea pur şi simplu să nu cunoască. 

— Ai ajuns acolo cu maşina? 

— Da. Nu cu maşina noastră. Era murdară. A noastră e curată. 

— Unde te-ai suit în maşină, Siggi? Bărbatul te-a luat din faţa 
casei tale? 

— Nu ştiu. M-am trezit şi eram în maşină. În spate. 

Freyja rămase tăcută câteva secunde. 

— Bărbatul te-a luat din apartament? 

Siggi încuviinţă din cap, aşa că Freyja abandonă momentan 
subiectul, trecând în schimb la întrebarea următoare: 

— A mai rămas cu tine o vreme? 

— A plecat. 

— Ţi-a făcut rău sau orice altceva? În apartament sau în 
maşină? 

Siggi şovăi, părând că-şi scotoceşte memoria. 

— Nu. 

Freyja rămase uşurată auzindu-l. Simţi cum îi dispare toată 
încordarea din umeri, dar tot avea de gând să cheme un doctor 
după terminarea interogatoriului. Băiatul trebuia să aibă parte 
de un consult medical. Era posibil să nu vrea să vorbească 
despre ce se întâmplase sau să i se fi spus să-şi ţină gura 
închisă. 

— De cât timp te aflai în apartament când am venit noi? 

— Nu ştiu. De foarte mult timp. 

— Ai ajuns acolo în această dimineaţă sau după prânz? 

Freyja reformulă întrebarea: 

— Deja mâncaseşi de prânz sau doar micul dejun? 

— Nu am mâncat nici prânzul şi nici micul dejun. Era noapte. 

— Ai ajuns noaptea în apartament? 

— Da. Apoi s-a făcut ziuă. Dar era târziu, pentru că e iarnă. 
Vara e mereu ziuă. 

— Corect. 

Freyja se gândea care să fie următoarea întrebare. Încă o 
dată, regretă că nu purta casca în ureche. O întrebare promptă 
din partea lui Huldar ar fi fost mai mult decât bine-venită acum. 
Interogatoriul de azi era absolut crucial, deoarece copiii de 
vârsta lui Siggi uitau foarte repede. Deja mâine amintirea 
evenimentelor putea să dispară sau să fie foarte mult 
distorsionată. Însă problema era că ea nu ştia absolut nimic 
despre împrejurările crimei, nici când anume se petrecuse, nici 
cum ori unde îşi găsise Helgi sfârşitul. 

— De ce n-ai plecat din apartament ca să cauţi ajutor, Siggi? 

Băiatul şovăi şi începu iar să se foiască până să răspundă într- 
un final: 

— Nu mi s-a dat voie. Aşa a zis bărbatul. 

Aducându-şi aminte cât de mult stătuseră ea şi Didrik în faţa 
uşii apartamentului, Freyja îl întrebă: 

— Vrei să zici că nu ţi s-a dat voie să deschizi uşa? 

— Nu. Bărbatul a zis că nu trebuie să deschid uşa până ce nu 
sună alarma de la ceas. Trebuia să aştept lângă ceas până 
atunci. Dar mi-a dat voie să dorm. Şi să beau sucul de portocale. 
Şi am făcut şi pipi la toaletă. Am avut voie. 

— Ce-a zis bărbatul că se va întâmpla dacă nu faci cum ţi-a 
zis el? 

— Trebuia să fac cum mi-a zis. Altfel mami îşi va face rău 
singură. Mami nu trebuie să-şi facă rău singură. Nu acum. 

Fără să vrea, Freyjei îi scăpă: 

— De ce nu? 

— Pentru că are un bebeluş în burtică. 

Siggi îşi întinse braţele scurte în faţă şi le depărtă cât putu de 
mult, completând: 

— Aşa de mare e burtica ei. 

Presupunând că nu era vorba de o exagerare, mama absentă 
a băiatului urma să nască. Poate că de asta nu primiseră încă 
nicio veste de la ea sau de la tată. Insă, dacă nu cumva era deja 
întinsă pe masa de naşteri, în travaliu, asta însemna veşti 
proaste. Foarte proaste. 

O mână mică o trase pe Freyja de mânecă, făcând-o să 
întâlnească privirea solemnă a băiatului. 

— E un om rău. Foarte rău. 

O mai trase o dată de mânecă, mai tare de această dată, 
adăugând: 

— Trebuie să o găseşti pe mămica. 

După care îi dădu drumul şi-şi lăsă capul în jos. 

— Nu vreau să moară. 

Capitolul 7 


Administratorul îi întâmpină pe Huldar şi pe Gudlaugur la uşa 
blocului exclusivist de apartamente în care locuise Helgi. Acesta 
era un bărbat subţirel, trecut de cincizeci de ani, cu tot părul la 
locul lui, deşi pielea feţei începuse deja să i se lase. Le strânse 
amândurora mâinile şi, pe un ton şoptit, le ceru să îi spună 
Doddi. În momentul acela, din lift ieşi o femeie, râzând tare şi cu 
telefonul lipit de ureche. Administratorul îi aruncă o privire 
mustrătoare, ca şi cum nu pricepea şi pace ce era cu atâta 
veselie pe ea. Poate că el considera că o atmosferă de 
înmormântare ar fi fost mult mai potrivită în împrejurările date. 
Însă deocamdată, Doddi era singura persoană din clădire care 
ştia că Helgi e mort. Fuseseră siliţi să-i spună şi să-l facă să 
înţeleagă gravitatea faptului că moartea lui Helgi era tratată 
drept crimă. Din moment ce în buzunarele lui Helgi nu fusese 
descoperită nicio cheie, avuseseră nevoie de cooperarea 
administratorului ca să pătrundă în apartament şi să recupereze 
înregistrările sistemului de supraveghere video a clădirii. 

După ce dispăru femeia, luară liftul până la ultimul etaj, unde 
era situat apartamentul lui Helgi. Urcară în tăcere, ţinându-şi 
toţi trei privirile aţintite la semnul iluminat care le indica la ce 
etaj se află. Sus de tot, sună un clopoțel, uşile se deschiseră şi 
ieşiră toţi trei. Instantaneu, stânjeneala dispăru cu totul şi glasul 
le reveni din nou. 

— Aşadar, nu ştii nimic de vreo intrare prin efracţie? 

Huldar îl mai întrebase o dată acest lucru la parter, dar nu 
strica deloc să repete întrebarea. 

— Presupun că blocul are mai multe intrări? 

— Nicio uşă nu prezintă semne şi nici nu există indicii că ar fi 
fost vreuna spartă. Nici uşa apartamentului lui Helgi n-a fost 
forţată. 

— Îl cunoşteai pe Helgi? 

Huldar îl urmărea pe administrator cum scotea un mănunchi 
de chei, cercetându-le pe rând. 

— Nu, nu prea. Dar mă mai loveam de el pe hol şi-i mai 
dădeam o mână de ajutor când era nevoie. 

— V-a făcut probleme? 

Clătinând din cap, administratorul vâri cheia în broască. 

— Nu, nicidecum. Era genul liniştit, ca majoritatea locuitorilor 
de aici. 

Uşa se deschise larg şi cei trei pătrunseră înăuntru. 
Apartamentul arătase impecabil când Huldar fusese aici mai 
devreme, însă acum era o cu totul altă poveste. Oriunde te uitai 
se puteau vedea urme de pudră pentru amprente lăsate de 
criminalişti, iar mobila fusese dată la o parte, stricând cu totul 
designul general. Moartea nu avea niciun fel de respect pentru 
cei care nu mai erau. 

— Primea mulţi musafiri? 

Gudlaugur se uită în jur, cu gura uşor întredeschisă. 

Huldar îşi închipuia că şi el, la rândul său, avusese aceeaşi 
expresie uluită când pusese prima oară piciorul aici. 

— Nu prea observ astfel de lucruri. Sunt administrator, nu 
portar. 

Gudlaugur roşi uşor. 

— Desigur. 

Administratorul, care nu era portar, băgă de seamă că 
răspunsul său fusese puţin cam aspru şi încercă să-l mai dreagă. 

— II mai întâlneam uneori când ieşea sau când intra împreună 
cu alte persoane. Aşadar, primea musafiri. Dar nu ştiu şi câţi. 

— Erau femei? Bărbaţi? Copii? 

Huldar înaintă prin cameră şi observă că darul de aniversare 
dispăruse de pe masa din bucătărie. Fără îndoială că fusese luat 
de criminalişti odată cu celelalte obiecte care necesitau 
cercetări suplimentare. 

— Mai mult bărbaţi. Uneori, şi femei. 

— Dar copii? 

— Nu. 

Bărbatul se gândi câteva secunde, apoi adăugă: 

— De fapt, da. L-am văzut o dată ieşind din casă împreună cu 
un bărbat care avea un copil. 

— Un băiat? 

— Nu, o fată. Micuţă, nu mai mare de doi ani. 

Huldar se apropie de peretele de sticlă. O parte a motivului 
pentru care se întorseseră aici era că tehnicienii criminalişti 
uitaseră să verifice dacă nu cumva apartamentul lipsit de 
perdele putea fi observat din vreun bloc mai înalt din apropiere 

sau din apartamentele vecine. O privire rapidă îl lămuri că nu 
era cazul. Mai trebuiau să ridice şi înregistrările efectuate de 
sistemul de supraveghere video a clădirii şi să-l preseze niţel pe 
administrator cu privire la stilul de viaţă al defunctului. 

— A locuit mereu singur? întrebă Huldar, întorcându-se la cei 
doi. Nicio iubită? Sau iubit? 

Doddi ridică din umeri. 

— A locuit singur de când s-a mutat aici. Nu cunosc detalii 
despre viaţa lui personală şi nici n-am vreun interes să aflu. 

— Când s-a mutat aici? 

Bărbatul se încruntă şi rămase pe gânduri. 

— Cam cu vreun an şi jumătate în urmă, cred. Nu, mai puţin. 
Ceva mai mult de un an. Cam aşa. Mă pot uita, dacă vreţi. 

— Da, te rog! 

Huldar ridică privirea spre plafon şi întrebă: 

— Există camere de supraveghere în apartament? 

— Nu, din câte ştiu eu. Dar nu în sarcina mea cad astfel de 
lucruri. Eu doar am grijă de întreţinerea generală şi de 
administrarea de zi cu zi a acestei clădiri. E foarte posibil ca 
Helgi să-şi fi instalat el singur camere. Deşi ar fi fost inutil, dat 
fiind că avem un sistem de securitate destul de cuprinzător. Dar 
fireşte că locatarii fac ce doresc în casele lor. 

Privirea administratorului se plimba pe tavan şi în jos, pe 
pereţi. 

— Nu pare să aibă aici, deşi presupun că ar putea exista 
totuşi camere ascunse. 

Dacă aşa stăteau lucrurile, criminaliştii nu descoperiseră 
niciuna. 

— Trebuie să luăm fişierele camerelor de supraveghere. Am 
un mandat pentru ele. 

Poate că moartea nu prea avea cine ştie ce respect pentru 
morţi, însă judecătorii, pe de altă parte, îi arătau un mare 
respect. În astfel de cazuri, poliţiştilor li se oferea automat orice 
fel de mandat cereau fără să protesteze cineva. 

— Nu veţi avea nevoie de mandat. 

Administratorul rămăsese lângă uşa de la intrare, nedorind 
parcă să intre în apartament. 

— N-o să întâmpinați nicio împotrivire din partea mea sau a 
asociaţiei de proprietari când vine vorba să vă ajutăm cu cazul. 

Huldar zâmbi, sperând în sinea lui că nu va trebui să se 
bazeze pe asociaţia de proprietari ca să rezolve cazul. 

— Mulţumesc! 

Privi iar în jur înainte să pună următoarea întrebare: 

— Nu tu ai sunat la poliţie ca să le spui că e un copil aici? 

Administratorul clătină din cap. 

— Nu. Mai întâi aş fi bătut la uşă dacă aş fi auzit ceva ciudat. 
Helgi era un tip cumsecade, aşa că n-aş fi avut niciun motiv să 
raportez aşa ceva fără să-l întreb întâi pe el. 

— Ştii ce relaţie avea cu ceilalţi rezidenţi? Vreun motiv să 
credem că ei nu-ţi împărtăşeau părerea bună despre el? 

— N-am de unde să ştiu. N-am primit nicio plângere şi numele 
lui n-a fost pomenit niciodată la şedinţele asociaţiei de 
proprietari. Dacă cineva ar fi vrut să aducă în discuţie vreo 
problemă, atunci ar fi avut ocazia, având în vedere că Helgi n-a 
participat niciodată la ele. Bine, mai nimeni nu participa, de 
fapt. 

Huldar dădu aprobator din cap, simțindu-se şi el vinovat că nu 
participase niciodată la vreo şedinţă a asociaţiei de locatari din 
blocul lui. 

— Nu sunt multe apartamente de unde s-ar fi auzit ceva, nu? 
Bănuiesc că izolarea fonică e destul de bună aici. 

— Copilul ar fi trebuit să ţipe cât îl ţinea gura ca să răzbată 
sunetul afară. Şi chiar dac-ar fi făcut-o, n-ar fi fost auzit decât în 
apartamentele vecine de pe hol sau din cel de dedesubt. Dar 
ştiu că dedesubt nu locuieşte nimeni de vreo două săptămâni. 
Proprietarii sunt plecaţi peste hotare. 

— E posibil să-şi fi închiriat apartamentul? 

Gudlaugur depăşise momentul holbării cu gura căscată la 
decoraţiunile interioare şi îşi îndreptase atenţia înapoi la Huldar 
şi la administrator. 

— Nu. M-au rugat să le ud florile şi să mai arunc un ochi prin 
apartament. Nu a stat nimeni acolo de când au plecat ei. Dar 
mă pot uita, dacă doriţi, ca să fiu sigur că nu s-a schimbat ceva. 

Huldar îi întinse bărbatului cartea sa de vizită. 

— Nu-i grabă. Poţi să verifici când ai timp, dar te rog să mă 
anunţi. 

Se întoarseră pe hol şi bătură la uşile celor două apartamente 
aflate alături. Ambii locatari negară că ştiu ceva despre vreun 
telefon la poliţie şi spuseră că nu-l cunosc pe Siggi când le fu 

arătată o poză cu el. În imagine, acesta stătea pe scaunul lui 
Huldar, holbându-se cu gura căscată la aparatul foto, ca şi cum 
s-ar fi aşteptat să răsară un unicorn din el. Cu toate astea, era 
extrem de uşor de recunoscut. 

Vecinii confirmară părerea administratorului despre Helgi: 
foarte plăcut, nu făcea niciodată probleme. Nu prea stătea mult 
acasă şi nici nu avea mulţi musafiri. Niciunul dintre cei cu care 
stătuseră de vorbă nu observase ceva neobişnuit în ultimele 24 
de ore. Huldar le dădu şi lor câte o carte de vizită, în caz că-şi 
vor aminti ceva mai târziu, după care le înfrână curiozitatea 
comentând că momentan îi e imposibil să spună mai multe. Un 
bărbat ce locuia mai încolo pe hol voia să ştie dacă întrebările 
lor aveau vreo legătură cu băiatul pe care soţia sa îl văzuse cum 
este scos din apartament, însă primi acelaşi răspuns. Dacă se 
aşteptase să i se ofere tratament preferenţial doar pentru că 
soţia lui fusese martora evenimentelor din ziua respectivă, 
Huldar se văzu nevoit să-l dezamăgească. 

După interogarea vecinilor, coborâră în garajul subteran, unde 
Doddi le arătă maşinile lui Helgi. Ambele se aflau la locul lor: un 
Range Rover negru şi un Audi bleumarin, parcate unul lângă 
altul. Range Roverul era acoperit de un strat subţire de praf, 
ceea ce întărea comentariul administratorului cum că Helgi nu-l 
folosea prea des. Prin geamurile celor două autovehicule nu se 
putea zări nimic demn de interes, cu excepţia unei perechi de 
mănuşi de piele pe scaunul pasagerului din Audi. Păreau să-i 
aparţină unui bărbat, probabil chiar lui Helgi. 

— Dacă vreţi să aruncaţi o privire în interior, am chei de 
rezervă pentru ambele vehicule. O mulţime de proprietari 
optează pentru acest aranjament. 

Era limpede că administratorul vorbise foarte serios când le 
spusese că e dornic să le fie de ajutor. Huldar îi acceptă 
propunerea şi, după ce deschiseră portierele maşinilor, îşi trase 
pe mâini o pereche de mănuşi din latex şi începu să caute prin 
toate compartimentele din interior, inclusiv în scrumiere, pe sub 
scaune şi în portbagaj. Tot ce găsi fură două certificate de 
înmatriculare pentru maşini, pe care le puse înapoi unde le 
găsise. Nici urmă de canabis în scrumiere, niciun pliculeţ sau 
punguţă cu droguri în vreunul dintre torpedouri. 

După ce Huldar îi dădu înapoi cheile, administratorul îi 
conduse într-o boxă de la subsol, rezervată apartamentului lui 

Helgi. Când deschiseră uşa, descoperiră că e goală. Huldar 
observă uimirea de pe chipul lui Doddi. 

— N-am mai văzut în viaţa mea aşa ceva, zise el. De obicei, 
boxele dau pe dinafară de cutii şi alte nimicuri, cu excepţia 
cazului în care apartamentele sunt nelocuite. 

— Crezi că ar fi putut fi golită? întrebă Huldar. 

Doddi ridică din umeri, neştiind ce să-i răspundă. 

Apoi cei trei făcură cale întoarsă prin garaj către biroul 
administratorului, unde se afla calculatorul pe care erau stocate 
înregistrările camerelor de supraveghere. In vreme ce treceau 
pe lângă maşini una mai şic decât alta, Huldar încercă să le 
calculeze valoarea totală în minte, însă renunţă când aceasta 
ajunse să depăşească cu mult suta de milioane de coroane. Se 
aştepta ca administratorul să fie foarte bine plătit, având în 
vedere că proprietarii acestor apartamente erau atât de bogaţi, 
însă ştia prea bine că nu exista nicio garanţie în acest sens. Mai 
ales dacă te luai după cum arăta biroul acestuia, care, printr-un 
contrast izbitor cu restul clădirii, se dovedi a fi o vizuină de 
iepure fără ferestre, în care se afla un pupitru hidos ce fusese 
cumpărat la un preţ de nimic de pe internet. In afară de el, 
înăuntru se mai afla şi un dulap verde cu sertare ce părea să 
dateze din anii 1960, alături de clasicele polite montate pe 
perete, doldora de dosare. Tavanul era făcut din acelaşi beton 
simplu, neacoperit, din care era făcut şi garajul. Prin comparaţie, 
spaţiul de lucru al lui Huldar din colţul sediului Investigaţiilor 
Criminale arăta ca un birou de manager general. 

După ce termină de copiat fişierele camerelor pe un stick USB 
şi i-l dădu lui Huldar, administratorul lăsă să-i scape şi motivul 
pentru care se arăta atât de serviabil. 

— Helgi mi-a oferit un bacşiş extrem de generos de Crăciun. 
Mi-a zis că e un bonus pentru treaba bună pe care am făcut-o 
anul trecut. Niciunul dintre ceilalţi proprietari nu s-a deranjat să 
facă vreodată un asemenea gest. A, îmi mai urează „Crăciun 
fericit!” dacă ne întâlnim întâmplător, dar altminteri se poartă 
ca şi cum pentru mine nici n-ar fi sărbători. 

— Ce drăguţ din partea lui! 

Huldar habar n-avea ce altceva să mai spună. 

— În fine, sper să găsiţi ceva pe aceste înregistrări care să vă 
ajute să-l prindeţi pe făptaş. Şi sper să nu scoateţi la iveală vreo 

mizerie despre Helgi. Mi-ar plăcea să cred că era un tip de 
treabă. 

— Nu suntem porniţi să scoatem la iveală mizerii despre 
victimă. 

Huldar urmări cum administratorul notează pe o bucată de 
hârtie numărul de telefon al persoanei de contact de la firma de 
securitate şi supraveghere, apoi băgă bileţelul în buzunar. 

— Există destule camere răsfirate prin bloc, dar mă tem că nu 
vă pot spune prea multe despre fişiere. Tipul de la firma de 
securitate ştie cum funcţionează. 

Doddi se ridică şi-i conduse afară. Încuie conştiincios vizuina 
şi, când fu întrebat, le confirmă că îl ţinea tot timpul încuiat, 
ceea ce însemna că nu avea nimeni acces la cheile ce atârnau 
pe un imens panou de plută de deasupra biroului. Printre ele se 
afla şi cheia de la apartamentul lui Helgi, lucru pe care Huldar îl 
observă când Doddi puse la loc cheile, în acelaşi cui. Era logic, 
deci, ca oricine adusese băiatul aici să fi folosit tocmai cheile lui 
Helgi, ceea ce sugera că aproape sigur el era şi criminalul. Doar 
dacă nu cumva băiatul fusese adus chiar de Helgi. Declaraţia 
copilului fusese ambiguă. 

În vreme ce-şi luau la revedere în holul de la intrare, 
administratorul păru brusc stingherit, ferindu-se parcă dintr- 
odată să-i privească în ochi pe cei doi poliţişti, lucru care i se 
păru ciudat lui Huldar, având în vedere faptul că până atunci se 
comportase absolut ireproşabil. Dar lucrurile se lămuriră când 
bărbatul reuşi să bolborosească: 

— Ştiu că e confidenţial totul, dar îmi puteţi spune şi mie ce s- 
a întâmplat? Cum a murit şi aşa mai departe? 

Huldar răspunse cu un plescăit. 

— Imi pare rău, dar nu se poate! 

Capitolul 8 


Luni 


— Poate rezuma cineva tot ce am aflat până acum despre 
victimă? 

Întrebarea Erlei nu era adresată cuiva anume în mod special, 
ci doar exprimată în spaţiul deschis al diviziei. Incă mai avea 
haina pe ea. Majoritatea oamenilor îşi începeau ziua cu o cafea 
şi o mică sporovăială înainte să se apuce de lucru, însă nu şi ea: 
era pusă pe treabă din clipa în care intra pe uşă. De obicei, era 
şi prima sosită, însă zăbovise până târziu în seara precedentă. 

Huldar o urmări în vreme ce se îndrepta către cuşca ei din 
sticlă, încercând şi neizbutind să stabilească vreun contact 
vizual cu echipa ei, ai cărei membri păreau brusc foarte 
preocupaţi de ceea ce se afla pe ecranele din faţa lor. Singurul 
cap ce se iţea peste pereţii despărțitori îi aparţinea Linei, al 
cărei păr roşcat era legat într-o coadă groasă. Aceasta înălţase 
capul imediat ce auzise glasul Erlei. Erla se prefăcu că nu o 
vede, aşa că Huldar se aştepta ca Lina să ridice mâna, aşa cum 
procedau fetele dornice să răspundă de la el din clasă. 

În schimb, Lina se ridică şi se duse după Erla. Huldar se uită în 
jur şi întâlni privirea lui Gudlaugur. Tânărul avea biroul tot vizavi 
de el, în ciuda răcelii care se instalase între ei. Reţinerea lui o 
oglindea pe cea a lui Huldar. Acesta din urmă se ridică şi el în 
picioare, murmurând: 

— Mai bine m-aş duce după ele. 

Mulțumită picioarelor sale mai lungi, Huldar le ajunse din 
urmă chiar când Erla intra în birou, cu Lina aproape respirându-i 
în ceafă şi asistă la momentul în care şefa lui se întoarse şi văzu 
că eleva se afla chiar în spatele ei. Dispreţul de pe faţa Erlei 
confirma faptul că Huldar procedase cum trebuie când pornise 
pe urmele lor. Ai fi zis că Erla tocmai ar fi zărit o bucată de 
hârtie igienică prinsă de tocul de la pantof. 

— Ce? se răsti ea. 

— Am trecut pe la toţi, rosti Lina cu o nerăbdare ce-i tăia 
răsuflarea, şi am alcătuit un raport cu tot ce am aflat până acum 
despre defunct, Helgi Fridriksson. 

— Da, mersi, îi ştiu şi eu numele, zise Erla cu un sarcasm 
muşcător. 

Îşi dădu jos haina, o atârnă într-un cuier şi se aşeză la birou, 
după care continuă: 

— Scuipă tot, atunci! 

Dar înainte ca Lina să poată începe, Erla îl luă pe 
Huldar în primire: 

— Tu ce mai vrei? 

— Voiam să te pun la curent cu ce-a zis copilul. Mă gândeam 
că te-ar interesa. 

Huldar discutase de dimineaţă cu Freyja, sunând-o de îndată 
ce fu sigur că ea se trezise deja. Nu-i luă mult să-i spună Erlei 
tot ce ştiau despre băiat, din moment ce încă nu ajunseseră 
nicăieri cu încercarea de a da de părinţii lui. 

Erla pufni şi-şi îndreptă privirea către Lina. 

— Hai, dă-i drumul! _ 

Lina deveni din nou atentă şi îşi apropie notițele de faţă. Incă 
o dată, Huldar îşi aminti de fetele conştiincioase din clasa lui. 

— Bun, deci defunctul avea 35 de ani şi ar fi împlinit 36 în 
decembrie. 

— Văd că deja cazul e pe cale să se rezolve, remarcă Erla, 
dându-şi ochii peste cap. 

Lina roşi şi hârtia începu să-i tremure în mână, dar continuă 
cu tenacitate: 

— A absolvit Facultatea de Comerţ cu a treia cea mai mare 
notă din anul său. 

Ridică privirea din hârtie, aparent revenindu-şi de pe urma 
ironiei de mai devreme. 

— Pesemne că a fost devastat. Să ratezi în felul ăsta şansa 
de-a termina primul din an. Nici măcar al doilea. La urma urmei, 
când vine vorba de examenele de absolvire nu există nicio 
medalie de bronz. Cu siguranţă s-a simţit foarte demoralizat. 

Huldar avea puternica senzaţie că Lina vorbea din propria ei 
experienţă. 

Erla era prea uluită ca să mai emită vreo remarcă 
usturătoare. Rămase, în schimb, cu privirea aţintită asupra 
tinerei care, fără să înţeleagă ce efect produceau spusele ei, îşi 

cobori din nou privirea în foaia care acum nu-i mai tremura în 
mâini. 

— Chiar şi aşa, nota a fost suficient de bună ca să-i asigure un 
loc o universitate de prestigiu din America. Potrivit spuselor 
părinţilor săi, a absolvit trei ani mai târziu cu o diplomă în 
finanţe, fiind unul dintre cei mai buni studenţi din an, înainte să 
ajungă la o universitate şi mai faimoasă pentru a continua cu 
masterul. După care a primit un job la o bancă de investiţii de 
pe Wall Street şi a rămas acolo până când s-a reprofilat şi-a 
început să lucreze pentru un fond speculativ, unde s-a ocupat 
de cumpărarea şi vânzarea creanţelor creditorilor care au 
invadat piaţa ca urmare a prăbuşirii sistemului bancar islandez. 
Intrucât era un contract bazat pe bonusuri, a făcut o grămadă 
de bani până la încetarea acelui gen de activitate. După ce a 
părut să se sature, s-a mutat înapoi în Islanda, anul trecut. Insă 
deja era atât de bogat, încât şi-ar fi putut permite să se retragă 
şi să trăiască tot restul vieţii din averea strânsă până atunci. 
Deşi, fireşte că n-a mai apucat să trăiască decât un an, aşa că n- 
a mai avut şansa să vadă dacă banii adunaţi i-ar fi ajuns până la 
bătrâneţe. Acestea fiind zise, tot el se ocupa cu gestionarea 
propriilor investiţii. 

— Cine e moştenitor? 

Erla ciulise urechile când auzise de bani. Deja se lămuriseră 
că bărbatul ducea un stil de viaţă foarte luxos, însă averea lui ar 
fi putut fi totuşi o iluzie. Totuşi, din moment ce acum chiar părea 
că era putred de bogat, existau toate şansele ca uciderea lui să 
fi fost motivată financiar. 
Oamenii sunt dispuşi să omoare pentru sume mult mai mici 
decât cele câteva miliarde de coroane pe care le avea el 
probabil puse deoparte. 

— Aăă... 

Lina se uită la notițe şi răspunse: 

— N-a fost căsătorit niciodată şi nici nu are copii în Islanda. 
Până acum nu am primit niciun răspuns la cereri transmise 
autorităţilor americane. Desigur, ieri a fost duminică, iar din 
cauza diferenţei de fus orar acolo încă nu a început ziua de 
lucru, aşa că probabil nu ne putem aştepta la un răspuns până 
după prânz. Dar ar fi o adevărată surpriză dacă ar avea copii în 
America, întrucât părinţii lui nu ştiau de existenţa vreunuia. Pe 
lângă tată şi mamă, mai are şi un frate. Părinţii săi vor fi 

moştenitori dacă se va dovedi că a murit fără testament şi n-a 
avut nici urmaşi. Va trebui să stăm iar de vorbă cu ei, dat fiind 
că interogatoriul iniţial s-a desfăşurat imediat ce le-a fost dată 
vestea morţii fiului lor. Potrivit agenţilor pe care i-ai trimis la ei, 
părinţii nu prea s-au arătat dispuşi să vorbească. Lucru de 
înţeles. 

Lina se opri ca să tragă o gură scurtă de aer şi apoi reluă: 

— Am primit şi detalii despre firma cu care Helgi a aranjat să-i 
fie administrate bunurile. Din câte am înţeles, situaţia e foarte 
complicată. Se pare că mai multe conturi şi firme subsidiare se 
află în paradisuri fiscale, aşa că va mai dura ceva până ce vom 
afla cât de mare era de fapt averea lui - presupunând că vom 
reuşi totuşi să-i descâlcim toate afacerile. Sunt atât de multe 
firme subsidiare, ramuri şi offshore-uri cu conturi răsfirate peste 
tot! Presupunem că e un aranjament ce favorizează evaziunea 
fiscală. 

— Între timp, salariile noastre pentru a-i ancheta moartea 
sunt plătite din contribuţiile plătitorilor de taxe islandezi 
obişnuiţi. 

Erla pufni dezgustată, adăugând apoi: 

— Poate ar trebui să trimitem cazul pur şi simplu pe Tortola! 
şi să-l lăsăm în seama poliţiştilor de acolo. 

Lina se foi de pe un picior pe altul, neştiind, evident, cum să 
răspundă la această remarcă. În cele din urmă, se hotărî să o 
ignore şi să-şi continue trecerea în revistă a informaţiilor. 

— Bun! Am mai cerut informaţii şi de la banca lui, de la firma 
care i-a emis cardurile şi de la furnizorul de servicii telefonice, 
dintre care majoritatea vor fi trimise în cursul zilei de astăzi. 
Încă îi mai cercetăm calculatoarele şi să sperăm că vom obţine 
ceva de acolo, deşi încă n-am primit nicio veste. l-au găsit un 
calculator de birou şi un laptop în apartament, dar e foarte 
probabil să-i mai găsim şi altele după ce vom percheziţiona şi 
biroul pe care l-a închiriat în oraş. Aşteptăm să desemnezi pe 
cineva care să se ocupe de asta. 

Erla nu răspunse în niciun fel. N-avea de gând să discute 
tocmai cu Lina modul în care împărțea sarcini oamenilor săi. 


1 Tortola: cea mai mare şi mai populată dintre Insulele Virgine Britanice, un grup de 
insule care face parte din arhipelagul Insulelor Virgine. Are o suprafaţă de 55,7 
kilometri pătraţi şi cu o populaţie totală de 23 908 de locuitori, cu 9 400 de locuitori în 
Road Town. (N.t.). 

— Continuă! 

— Bine. Tipul care a cercetat grinda folosită pe post de 
spânzurătoare e destul de sigur că n-ar fi avut cum să fi fost 
transportată la locul faptei în noaptea de sâmbătă. Spune că e 
de neconceput ca făptaşul să fi izbutit să târască tot drumul un 
obiect atât de greu şi de dificil de manevrat, forțându-l în acelaşi 
timp pe Helgi să meargă pe câmpul de lavă. Ar fi fost necesar 
ajutorul unei alte persoane sau ar fi putut aduce grinda acolo 
ceva mai devreme. Ar mai fi şi chestiunea privitoare la 
întrebarea dacă vrei sau nu să scotocească cineva zona în 
căutarea bucății de hârtie care a fost prinsă de cuiul bătut în 
pieptul lui Helgi. Căutarea de ieri a rămas fără niciun rezultat. 
Niciun pistol pentru cuie, nicio hârtie. Şi nici urmă de telefonul 
sau de cheile victimei. 

Întrucât Erla nu părea să considere că-i datorează vreun 
răspuns Linei, camera rămase cufundată în tăcere până ce, 
pierzându-şi răbdarea, tânăra tuşi şi continuă: 

— Au verificat şi dacă Helgi avea vreo legătură în Bessastadir, 
însă nu pare să fie cazul. Nici cu China nu avea nicio legătură, 
din ce-am găsit noi până acum, deşi nu e deloc imposibil să fi 
avut de-a face cu clienţi chinezi în perioada petrecută în 
America. Banca şi fondul speculativ unde a lucrat el ar trebui să 
ne ofere un răspuns la asta. Am înţeles că ai de gând să iei 
legătura cu ele. În acest moment, Lina se abătu de la simpla 
recitare a faptelor ca să adauge o reflecţie personală: Dacă mă 
întrebi pe mine, aceasta e o decizie delicată. E mult mai 
probabil să-ţi răspundă ţie decât unui poliţist aflat abia la 
început. Deşi poate că ar trebui să iei în considerare să te 
adresezi cuiva din eşaloanele superioare, cum ar fi comisarul 
general însuşi, ca să facă el cererea. 

Erla izbucni dintr-odată: 

— Ce-ai zice de prim-ministru? Sau nu, gata, ştiu - Papa! El 
sigur o să obţină un răspuns. 

Huldar îşi mască un zâmbet. Deloc înţelept, Lina atinsese o 
coardă sensibilă. N-avea nimic de-a face cu relativ recenta 
promovare a Erlei sau cu întrebarea dacă ea era sau nu destul 
de importantă ca să fie pusă pe tuşă pe termen nedefinit dacă 
ar fi sunat e) bancă americană. 
Nu, sensibilitatea ei ţinea de fapt de abilităţile ei lingvistice - 
sau de absenţa lor, mai degrabă. Lucru neobişnuit pentru un 

islandez, Erla se descurca groaznic cu engleza; atât de rău, încât 
era greu de conceput că ar fi putut face faţă unei discuţii despre 
operaţiunile financiare complexe ale lui Helgi. Dacă nu s-ar fi 
pripit atât să se ia de Lina, poate că ar fi profitat de calea de 
scăpare pe care tânăra i-o oferise fără să vrea şi i-ar fi cerut 
unuia dintre ofiţerii superiori să se ocupe el de treaba asta în 
locul ei. 

Insă Erla schimbă subiectul: 

— lar noaptea de sâmbătă? Am reuşit să căpătăm o imagine 
clară a mişcărilor lui de atunci? 

Lina cobori iar privirea în notițe. Nu mai roşise la fel de tare la 
ironia Erlei; poate că începea să se obişnuiască. 

— Mai sunt câteva goluri, dar ce ştim până acum e că a ieşit 
în oraş ca să ia cina. Părinţii lui au spus că plănuia să se 
întâlnească cu nişte foşti colegi de şcoală, pe care încă n-am 
apucat să-i interogăm. Bonurile din buzunarele sale indică faptul 
că luat un taxi de acasă la ora 19:30, după care a plătit nota de 
la restaurant la ora 22, pentru el şi încă trei persoane. Mai există 
şi bonuri pentru câteva băuturi la 101 Bar. Ultima tranzacţie cu 
cardul său provine de acolo. După aceea, îi pierdem urma. Nu 
mai are loc nicio plată cu cardul, aşa că nu pare să-l mai fi 
folosit în altă parte, doar dacă nu cumva a plătit pentru 
eventualele băuturi sau mese ulterioare cu bani gheaţă. După 
cum poate îţi aminteşti, portofelul lui era plin cu bani, aşa că e 
posibil. Sau poate că n-a mai cumpărat nimic după aceea. Să 
sperăm că vom primi un răspuns cât mai curând, pentru că 
înregistrările camerelor de supraveghere din oraş sunt deja gata 
pentru analiză. Incă mai aşteptăm să încredinţezi cuiva această 
sarcină. A, da, şi am mai primit şi un mesaj de la legist despre 
autopsie. Va fi gata în curând şi vrea să-l suni. 

Erla oftă. 

— Exact asta ne mai trebuia, la naiba! De ce n-a putut şi el să 
zică o oră? 

Cum Lina nu izbuti să sară în apărarea medicului legist, Erla 
întrebă altceva: 

— Cum rămâne cu înregistrările camerelor din blocul lui? 
Ceva probleme? 

Huldar trecuse prin biroul Erlei după ce adusese fişierele la 
Investigaţii Criminale cu o seară înainte, după care o pusese la 
curent cu ce aflaseră el şi Gudlaugur în timpul vizitei în 

apartamentul lui Helgi. Când plecase acasă, o oră mai târziu, 
Erla încă mai era pusă pe fapte mari. Din registrul diviziei, 
reieşea clar că ea plecase acasă abia în jur de 2 dimineaţa. 

Lina încuviinţă din cap şi Huldar profită de ocazie ca să ia 
cuvântul. Deşi nu-şi făcuse însemnări precum Lina, el era mai 
mult sau mai puţin la curent cu progresul anchetei şi ştia că fata 
nu mai are nimic de adăugat. 

— O să verific eu înregistrările, dacă n-ai de gând să pui pe 
altcineva. Cunosc deja clădirea şi cred că sunt cel mai în măsură 
dintre toţi să-l recunosc pe băiat. Cu ceva noroc, înregistrările 
video vor stabili când a ajuns acolo şi cine l-a adus. Am un nume 
de contact al firmei de securitate care a instalat sistemul de 
supraveghere. 

Erla nu răspunse în niciun fel la propunerea lui, lucru pe care 
Huldar îl interpretă ca pe o aprobare. Ea îşi porni calculatorul şi 
rămase uitându-se la ecran până se încărcă sistemul. 

— l-au găsit pe părinţii băiatului? 

— Nu. 

Huldar se hotărî să nu-şi complice răspunsul cu explicaţii în 
plus, ci doar să se rezume la adevărul gol-goluţ. 

— Inţeleg. 

Erla ridică privirea din ecran şi continuă: 

— Aşadar, dai buzna aici înaintea tuturor doar ca să-mi spui 
că nu ai nicio veste legată de copil? 

Huldar rezistă tentaţiei să-i atragă atenţia că Lina i-o luase 
înainte. 

— Facem tot ce putem. Am stat de vorbă cu cei de la 
Registrul Naţional şi vor verifica dacă există vreun copil cu 
numele Sigurdur de vârsta potrivită care să locuiască în 
Reykjavik, dar care să aibă domiciliul oficial în altă parte. 
Gudlaugur a luat deja legătura cu părinţii a unsprezece din 
şaisprezece copii cu numele de Sigurdur relevanţi pentru noi şi 
care locuiesc în Reykjavik, însă niciunuia dintre ei nu le-a 
dispărut fiul. Va continua cu părinţii celorlalţi cinci băieţi. 
Intrucât copilul spune că are şi mamă, şi tată, suntem siguri că 
vom da până la urmă de ei. Poate că sunt unul dintre cuplurile 
cu care nu am putut încă lua legătura. Sau sunt nişte drogati, 
rătăcind cine ştie pe unde, deşi niciunul dintre părinţii în cauză 
nu se regăseşte pe vreo listă de-ale noastre cu dependenţi. Şi, 

din câte ne-am dat seama până acum, băiatul nu indică vreun 
semn să fi crescut într-o familie cu probleme. 

— Poate au intervenit bunicii lui când a fost cazul. Nu e deloc 
neobişnuit. 

— Da, posibil. 

Huldar era sceptic, deşi nu-şi putea da seama încă din ce 
motiv simţea aşa. 

— Băiatul unde e acum? 

— Deocamdată, a fost încredinţat serviciilor sociale. Acolo şi-a 
petrecut noaptea. Am sunat de dimineaţă ca să văd dacă le-a 
mai oferit ceva detalii despre părinţii lui, dar n-am avut noroc. 
Având în vedere că nu i-a raportat nimeni dispariţia, ori încă n- 
au aflat că le-a dispărut copilul, ori au vreo problemă. lar în 
acest caz, va trebui să luăm în considerare posibilitatea să fi 
căzut şi ei victime aceleiaşi persoane care l-a omorât pe Helgi. 

Erla încuviinţă, gânditoare. 

— Mi-a trecut şi mie prin cap, desigur. La fel ca şi posibilitatea 
ca ei să fie responsabili de crimă, presupunând că puştiul a zis 
adevărul când a spus că e posibil ca Helgi să-l fi adus la el în 
apartament - în toiul nopţii. Lucru care s-ar fi putut întâmpla 
după noaptea petrecută de Helgi în oraş? Sau înainte să iasă? 

Huldar nu-i putu răspunde, aşa că Erla întrebă în schimb: 

— Cum stăm cu stabilirea intervalelor? 

Lina interveni în punctul acesta, încântată că putea oferi ea 
răspunsul. 

— Ne ocupăm şi de asta, însă tot mai avem nişte goluri de 
umplut, inclusiv momentul exact al decesului. 

Ignorând-o, Erla reîncepu să-l preseze pe Huldar în privinţa lui 
Siggi: 

— lar persoana care a sunat ca să ne informeze despre băiat? 
Am reuşit s-o identificăm? 

— Nu. Apelul a fost efectuat la serviciile de urgenţă, însă 
numărul era ascuns şi n-a considerat nimeni necesar să încerce 
să-l identifice. Din păcate, serviciile pentru protecţia copilului 
primesc cam zece mii de apeluri de genul ăsta în fiecare an, şi 
deşi majoritatea nu ajung până la numărul de urgenţă, rămâne 
totuşi o posibilitate destul de ridicată. E puţin ciudat că niciunul 
dintre vecini nu recunoaşte c-ar fi dat telefonul. Bine, având în 
vedere calitatea superioară a izolării fonice, aş fi surprins să se 
fi auzit măcar un țipăt în apartamentul vecin, darămite în 

apartamentele situate mai încolo pe hol. La fel de suspect e şi 
faptul că apelul a venit atât de repede după ce-a început să 
sune alarma ceasului de lângă băiat. Lui i s-a spus să nu cumva 
să deschidă uşa sau să răspundă la telefon ori să facă vreun 
zgomot înainte să sune alarma. Poate că e vorba doar de-o 
coincidenţă, deşi mă îndoiesc. 

Erla se încruntă. 

— Vom recapitula toate astea mai târziu, când avem şedinţa. 

Lina îşi drese glasul. 

— Mai e un aspect care poate te-ar interesa. 

— Abia aştept să-l aud. 

Expresia Erlei arăta exact opusul. 

— Alegerea locului. De ce ? N-ar trebui să ne întrebăm de ce-a 
ales-o? 

— Chiar îţi închipui că-mi zici ceva ce nu ştiu deja? 

— Nu, răspunse Lina şi se înroşi, însă decise să insiste: Dacă 
n-ai nimic împotrivă, aş vrea să încerc să găsesc potenţiale 
legături sau motive pentru care a ales exact acel loc. 

— Bine. Fă cum vrei. 

Erla îşi îndreptă din nou atenţia la ecran, fără să mai adauge 
niciun cuvânt. Huldar înţelese apropoul: „Mersi! Acum, 
dispăreţi!” Profită să se care de-acolo, făcându-i semn Linei să-l 
urmeze. Altminteri, ar fi fost în stare să rămână acolo până ce-ar 
fi dat-o Erla pe uşă afară. 

e 

Huldar avea ochii uscați de la cât se chiorâse la ecran. După 
ce clipi de câteva ori, deschise fişierul următor. Nădăjduise să 
găsească ce căuta în arhiva cu filmări a clădirii lui Helgi înainte 
de următoarea întâlnire cu Erla, însă lucrurile nu arătau deloc 
promiţător. Problema o reprezenta numărul mare de camere de 
supraveghere din blocul de apartamente. Fără îndoială că 
această acoperire exagerată sporea sentimentul de siguranţă al 
locatarilor, însă în loc să le îmbunătăţească viaţa, pur şi simplu 
îngreuna enorm procesarea informaţiilor oferite de camere. 
Erau atât de multe fişiere, încât îi luă o veşnicie doar ca să 
descopere la care anume zonă se uita, căci acestea nu erau 
numerotate potrivit unui sistem pe care să-l poată înţelege. 
Angajatul de la firma de securitate responsabil cu codurile nu-i 
răspundea la telefon şi se părea că nimeni altcineva nu-l putea 
ajuta. 

Cu toate astea, Huldar izbutise să găsească un videoclip 
înfăţişându-l pe Helgi ieşind din clădire pe uşa din faţă. Dat fiind 
că deja ştiau momentul sosirii taxiului său, acest lucru 
simplificase căutarea. Insă nu se ştia nimic despre mişcările lui 
Siggi, ceea ce îngreuna mult mai mult lucrurile. lar ca problema 
să devină şi mai complicată, clădirea avea trei intrări separate, 
una în faţă, alta în spate şi o a treia în garajul subteran. Huldar 
derulase deja pe repede-înainte înregistrările de la uşa din faţă, 
fără să descopere nici măcar un singur copil. Mai avea de 
identificat fişierele de la celelalte două intrări. 

Pe ecran se ivi imaginea unui alt hol. Toate i se păreau 
identice: toate erau împodobite cu aceleaşi plante exotice 
imense pe care le văzuse puse la vânzare în orice raion de 
grădinărit; arătau ca şi cum fuseseră smulse din rădăcini dintr-o 
pădure tropicală ameninţată cu dispariţia. Locatarii nu făceau 
nici ei nimic pentru a conferi vreo urmă de personalitate 
propriilor apartamente: toţi aveau preşuri identice la uşă şi era 
imposibil să distingi vreun număr pe plachetele discrete ale 
acestora, din cauza rezoluţiei foarte proaste. Huldar apăsă 
butonul de repede-înainte, în speranţa că ăsta era etajul care 
trebuia. Incepuse să-l cuprindă disperarea, când văzu cum se 
deschide o uşă şi un chip familiar se ivi în deschizătură. Din ce-şi 
dădea seama, era vorba de Helgi, deşi arăta mult mai sănătos 
decât individul pe care-l văzuse pe masa medicului legist. 

Huldar puse imaginea pe pauză, derulă puţin înapoi şi-şi notă 
ora la care Helgi apăruse pentru prima oară în cadru. Era 
imediat după 19:30, aşa că era de presupus că se afla în drum 
spre taxiul care urma să-l ducă la restaurant. Helgi porni cu paşi 
mari pe hol, însă în loc să se îndrepte direct spre lift, porni în 
direcţia opusă, către o trapă rotundă din perete, provenind 
probabil de la rampa pentru gunoi. Acolo se opri ca să rupă o 
hârtie în bucăţi, înainte să deschidă trapa şi să arunce resturile. 
Trânti apoi trapa la loc, după care o deschise iar, pentru a o 
trânti, se pare, şi mai tare. Comportamentul său dădea de 
înţeles că bucata de hârtie îl enervase foarte tare. Huldar derulă 
înapoi şi mări imaginea, în speranţa că avea să vadă mai bine 
ce ţinea Helgi în mână. Crezu că poate distinge un plic şi o 
bucată de hârtie, însă n-avea cum să fie sigur. Era probabil 
vorba doar de vreun soi de corespondenţă care îl făcuse să se 

înfurie, însă nu se ştie niciodată. Oricum, măcar asta dovedea 
că Huldar nimerise totuşi înregistrarea de la etajul care trebuie. 

Mulţumit de sine, verifică data din nou, doar ca să fie sută la 
sută sigur. După ce derulă pe repede-înainte ceea ce i se păruo 
eternitate fără nici urmă de băiat, convingerea că avea să 
ajungă la un rezultat începu să se clatine. Până la urmă totuşi, 
Siggi apăru şi el în cadru - la ora 
3:15 în dimineaţa de duminică. 

Huldar încetini înregistrarea şi îl chemă pe Gudlaugur, 
menţinând un ton cât mai scăzut. Ultimul lucru pe care şi-l 
dorea era să le sufle în ceafă toată echipa. După ce Gudlaugur 
dădu ocol biroului, Huldar derulă niţel înapoi şi urmăriră 
împreună cum băiatul era condus în apartamentul lui Helgi. 

Fără să-şi dea seama, se aplecară amândoi spre ecran, deşi 
nu-i ajută cu nimic: chipul bărbatului care-l ţinea de mână pe 
Siggi rămânea ascuns. Avea o glugă pe cap şi mai purta şi o 
şapcă de baseball pe sub ea. O singură dată surprinseră o 
imagine cu faţa lui, numai ca să-şi dea seama apoi că avea 
legată o bucată de cârpă sau un fular peste gură şi nas, precum 
un personaj negativ dintr-un film western. În acest moment, 
înţelese şi Huldar de ce Siggi îşi aşezase mâna peste nasul şi 
gura lui Helgi atunci când i se ceruse să-l identifice în poză. In 
mod evident bărbatul ştia de camerele de supraveghere şi-şi 
luase măsuri de precauţie pentru a-şi ascunde identitatea. ŞI 
deşi Huldar ştia că nu e înţelept să te pripeşti cu concluziile, era 
destul de sigur că bărbatul nu se afla acolo pentru prima oară. 
Cu siguranţă trebuie să mai fi venit în vizită, ca să localizeze 
camerele. 

In pofida deghizării, în mod limpede aveau de-a face cu un 
bărbat. Era posibil să-i stabilească înălţimea aproximativă 
pornind de la cea a băiatului. Era de constituţie medie, nici gras 
şi nici exagerat de slab. Hainele îi erau şi ele destul de banale: 
jeanşi, o canadiană de lungime medie, cu glugă, şi tenişi. Măcar 
le puteau identifica marca. Cu toate astea, nimic din ce se 
vedea nu-i ajuta să stabilească dacă era vorba de Helgi sau de 
cu totul altcineva. Poate că fata bărbatului era vizibilă în alte 
filmări, atunci când intrase în clădire sau când urcase pe scări, 
de exemplu. Dar dacă nu era prea prost, cu siguranţă îşi 
ascunsese faţa înainte să intre în bloc. 

Urmăriră cum individul scoate un mănunchi de chei din 
buzunar şi introduce una în broască. li luă ceva, căci mişcările îi 
erau îngreunate de mănuşile groase. În vreme ce urmăreau 
toate astea, îl văzură pe Siggi uitându-se în jur cu o expresie 
perplexă. Atenţia trebuie că-i fusese atrasă de marea plantă din 
ghiveci, dat fiind că rămăsese cu ochii holbaţi la ea până când, 
părând că se plictiseşte, căscă şi îşi îndreptă iar atenţia asupra 
însoţitorului său. 

Bărbatul reuşi să deschidă uşa, însă, în loc să intre în casă, se 
aplecă spre Siggi şi rămase aşa, adus de spate, preţ de câteva 
clipe. Din pricina cârpei, nu-şi dădeau seama dacă buzele i se 
mişcau, însă, întrucât Siggi dădu din cap, aşa părea că stau 
lucrurile. Apoi bărbatul se îndreptă de spate şi ambele siluete 
intrară în apartament. Înainte ca Siggi să dispară din vedere, 
acesta privi o dată înapoi şi se uită direct în cameră preţ de o 
fracțiune de secundă, ca şi cum i-ar fi privit în ochi pe Huldar şi 
pe Gudlaugur. 

Huldar puse înregistrarea pe pauză. 

— Ce crezi? E Helgi? 

Gudlaugur dădu afară aerul pe care-l reţinuse prea mult în 
plămâni. 

— Pur şi simplu nu-mi dau seama. Dar alea nu sunt hainele pe 
care le purta când a murit. Dacă e el, în mod evident nu voia să 
fie recunoscut, ceea ce e niţel ciudat, având în vedere că îl 
ducea pe băiat chiar în apartamentul lui. De ce nu l-a dus pe 
copil altundeva, dacă tot nu voia să fie identificat? 

Huldar se apucă să încarce videoclipul pe serverul diviziei. 
Voia să i-l arate Erlei şi să o anunţe că izbutise să stabilească 
momentul sosirii lui Siggi şi al plecării lui Helgi şi că Helgi 
aruncase la gunoi ceva ce păruse să-l enerveze. 

— Depinde ce căuta băiatul acolo. Pur şi simplu nu-mi vine în 
minte nicio explicaţie raţională. Şi aşa stau lucrurile cu toţi 
ceilalţi, din ce aud. 

Gudlaugur rămase lângă Huldar, fără să pară dornic să se 
întoarcă la locul său. Huldar, pe care începea să-l doară gâtul de 
cât se uitase în sus la colegul său, îl întrebă: 

— Ce mai e? 

— Nu cumva Erla a pomenit pe cine vrea să pună să verifice 
camerele de supraveghere din centrul oraşului? 

Întrebarea părea perfect normală, însă Huldar îşi cunoştea 
destul de bine colegul ca să înţeleagă că mai era şi altceva. 

— Nu. De ce întrebi? 

— Aşa, fără motiv! 

Rozaliul din obrajii lui Gudlaugur spunea altceva. 

— Ei, haide! Scuipă tot! De ce vrei să ştii? 

— Speram să-mi încredinţeze mie sarcina. Chiar n-am chef să 
umblu aiurea pe câmpul de lavă din Gâlgahraun şi să caut 
potcoave de cai morţi sau să scotocesc prin tomberoanele de la 
blocul lui Helgi. 

— Înţeleg. 

Faptul că Gudlaugur pomenise de Gâlgahraun îi reaminti lui 
Huldar starea în care se aflase ieri tânărul său coleg la locul 
faptei. 

— Nu cumva ai ieşit şi tu în oraş sâmbătă noapte? 

Obrajii lui Gudlaugur căpătară o tentă şi mai închisă, roşeaţa 
ajungându-i acum până la rădăcina părului. 

— Nu de-asta. 

— Nu, sigur că nu. 

Huldar lovise drept la ţintă, deşi nu-i făcea nicio plăcere acest 
lucru şi nici n-avea de gând să-l frece pe Gudlaugur la cap în 
această privinţă. 

— Ar trebui să se poată să-ţi revină ţie sarcina. Nu prea mai 
sunt mulţi care să o facă. 

Delegaţia chineză nu doar că le crease probleme privind 
descoperirea cadavrului, ci îi lăsase şi fără oameni, întrucât o 
mulţime de poliţişti erau chemaţi să întărească măsurile de 
securitate. 

— Aşa, şi nu cumva te doare foarte rău glezna? 

— Poftim? 

— Ştii tu, după ce ţi-ai scrântit-o pe câmpul de lavă? 

Gudlaugur părea să nu se prindă de apropo, aşa că Huldar se 
văzu nevoit să continue el ideea în locul lui: 

— Păcat că lovitura încasată te va împiedica să duci la 
îndeplinire activităţi care necesită multe deplasări. Poate că Erla 
îţi va putea găsi ceva de făcut aici, la secţie. Cum ar fi să 
vizionezi filmările de pe camerele de supraveghere. Te-ai prins? 

Gudlaugur dădu aprobator din cap. Sângele care îi inundase 
obrajii începea să se retragă. 

— Desigur, da, mersi! 

Plecă, şchiopătând exagerat, spre biroul Erlei. 

Capitolul 9 


Heidrun împături ziarul şi-l împinse deoparte. Ca de obicei, 
nimic interesant. Un sondaj recent arăta că sprijinul faţă de 
diferitele formaţiuni politice se schimbase cu doar câteva puncte 
procentuale; turiştii care nu găseau destule toalete continuau 
să-i scandalizeze pe islandezi făcându-şi nevoile pe diverse 
proprietăţi private, iar ministrul de externe chinez se bucura de 
vizită în pofida vremii nefavorabile. În afară de asta, nu mai 
găseai nimic altceva decât circ mediatic vândut pe post de ştiri. 
Nicio pagubă, dat fiind că ea oricum nu avea timp decât să 
citească titlurile în treacăt. Cerinţele jobului ei presupuneau să 
nu se poată cufunda în lectura ziarelor mai mult decât putea 
naviga pe internet. 

Deocamdată, cei patru copii de care avea grijă păreau perfect 
mulţumiţi să se joace cu jucăriile vechi şi uzate împrăştiate pe 
toată podeaua. Trebuiau să se mulţumească doar cu cuburile de 
lemn tocite, cu păpuşa Barbie cu părul ei imposibil de descâlcit 
şi cu pista de curse şi piesele ei desperecheate. Asta era tot ce 
aveau. Jucăriile obişnuite fuseseră trimise la dezinfectat, după 
ce un băiat fusese diagnosticat cu pojar. Acum era în spital şi 
Heidrun trăgea nădejde că această întâmplare avea să o facă pe 
mama lui să înţeleagă ce proastă fusese că refuzase să-şi 
vaccineze fiul. O ironie a sorții, având în vedere că nu avusese 
nicio reţinere în a-l expune la consumul constant de droguri de 
acasă. Însă Heidrun se îndoia că mesajul avea să ajungă la 
creierul femeii. 

Oficial, căminul pentru copii depăşise cu mult capacitatea 
maximă de doisprezece copii şi, întrucât nu exista perspectiva 
unui alt centru de cazare gata să fie dat în folosinţă, serviciile 
sociale apelaseră la închirierea acestui apartament pentru a-i 
caza pe cei în plus, dacă era nevoie. Deşi nu era deosebit de 
mare, putea primi până la şase copii, însă fondurile alocate nu 
permiteau decât plătirea unui singur îngrijitor pe tură. lar asta 
nu doar că îţi făcea viaţa mai grea când aveai în grijă mai mult 
de doi copii, însă lui Heidrun îi lipsea şi compania unui adult 

atunci când îi venea rândul aici. Cu toate astea, situaţia era 
temporară, aşa cum era cazul şi cu plasarea copiilor. 

Heidrun îi urmărea pe copii cum se jucau. Diferenţa de vârstă 
dintre ei făcea ca jocurile lor să nu pară a avea vreo logică. 
Singura fată din grup, care, la şapte ani, era cea mai mare, îşi 
asumase rolul de mediator, împărțind jucăriile după cum 
considera ea de cuviinţă şi având grijă să existe o rotaţie 
echilibrată, astfel încât niciunul dintre copiii mai mici să nu se 
plictisească sau să devină gelos. Fata era în mod limpede 
obişnuită cu acest rol, din tristul motiv că mama ei era 
dependentă de droguri. Potrivit rapoartelor de la serviciile 
sociale, aceasta făcea tot ce-i stătea în putinţă ca să pară că 
situaţia de acasă era mult mai bună decât în realitate, doar ca 
să dea impresia că mama ei e pe drumul cel bun. O dată, când 
le bătuseră la uşă asistenții sociali, descoperiseră că fata 
rupsese o păpădie din grădină şi i-o înfipsese mamei ei 
inconştiente după ureche. Avea doar patru ani la acea vreme. 
Din punctul de vedere al copilului, floarea o făcea pe mama ei 
să pară frumoasă, curată şi demnă, la fel ca toate celelalte 
mame: capabilă să aibă grijă de ea, cu alte cuvinte. Insă cei de 
la serviciile sociale nu se lăsaseră păcăliţi şi fetiţa devenise un 
musafir obişnuit pentru ei. Dramatismul situaţiei era că Heidrun 
lucra de suficient timp în căminele administrate de primărie ca 
să şi-o aducă aminte pe mama fetei, la vârsta la care se aflase, 
la rândul ei, în aceeaşi situaţie sfâşietoare. 

Cei patru copii care se jucau pe jos erau sosiți de curând. Se 
întâmpla adesea după weekenduri. Fata fusese adusă sâmbătă 
la prânz, după ce mama ei luase o doză de Fentanil şi ajunsese 
la spital. Şi pentru că rudele copilului nu erau cu mult mai de 
încredere decât mama ei, plasamentul temporar era singura 
soluţie. Cei doi fraţi - unul de un an, celălalt de cinci - se aflau 
cam în aceeaşi situaţie. Fuseseră aduşi sâmbătă seară, pentru 
că nu se găsise nicio altă soluţie pentru ei. Părinţii lor erau 
alcoolici, nu dependenţi de droguri. 

Era evident că al patrulea copil, Siggi, avea o poveste complet 
diferită. Hainele îi erau curate şi nici nu fusese nevoie să fie 
spălat mai întâi, să-i fie descâlcit părul, să-i fie tăiate unghiile 
sau să i se împrumute alte haine. Era un băiat plin de încredere, 
care se uita în ochii tăi şi mânca fără să protesteze ce i se punea 
în faţă. Ba chiar lăsase jos şi capacul de la toaletă după ce 

făcuse pipi. Potrivit bărbatului care-l adusese, ajunsese în 
plasament temporar pentru că părinţii lui erau imposibil de 
găsit. Nicio altă informaţie în plus, însă pentru Heidrun era 
limpede că dacă părinţii lui erau dependenţi, atunci erau unii 
extrem de neobişnuiţi. 

Copiii dădeau semne că încep să se plictisească. Fratele mai 
mic începu să izbească de podea capul păpuşii Barbie şi fata 
încercă în zadar să-l oprească, deranjată de actul de violenţă. 
Văzând că fata devenea tot mai agitată cu fiecare lovitură, 
Heidrun se hotărî să intervină. 

— Gata, copii! Cred că vi s-a făcut foame. Ce-ar fi să vă dau 
ceva de mâncare? 

Mai erau încă zece minute până la masă, dar le-ar fi luat ceva 
timp să o ajute să pregătească masa şi să se aşeze pe scăunele. 
Spera ca după ce aveau să termine toate acele aranjamente, să 
nu mai dureze mult până să le fie servită şi mâncarea. 

Heidrun se ridică în picioare şi-l săltă pe fratele mai mic, care 
încă mai ţinea păpuşa Barbie şi începu acum să o lovească pe 
ea cu jucăria. Heidrun se văzu nevoită să-i desprindă degetele 
unul câte unul înainte să i-o smulgă din mână. Când păpuşa 
căzu pe podea, copilul începu să zbiere, însă se linişti imediat ce 
Heidrun îl duse în bucătărie. În clipa în care fu aşezat pe scaunul 
special de la masa din bucătărie, Barbie fusese deja dată uitării. 

Fata şi fratele mai mare o urmară pe Heidrun în bucătărie, 
însă Siggi rămase la locul său. Heidrun interpretă acest gest ca 
pe încă un semn că băiatul provine dintr-o casă liniştită. El 
considera de la sine înţeles că urma să fie hrănit când i se făcea 
foame, aşa că prefera să se joace mai departe, acum că jucăriile 
îi rămâneau toate lui. În timp ce restul copiilor, temându-se că 
vor fi ignoraţi, se agăţau de picioarele ei. 

— Ce-avem la prânz? 

Fata se holba la masa goală din bucătărie, iar dezamăgirea de 
pe chipul ei arăta că nu avea cine ştie ce aşteptări să primească 
ceva de mâncare. Sărmana copilă era atât de slabă, încât era 
evident că n-ar fi fost prima oară când rămânea flămândă. 
Heidrun se văzuse nevoită să-i mai strângă elasticul de la 
pantalonii de trening de împrumut. 

— Budincă de orez. 

Fata se înveseli imediat, dar apoi, cu grija zugrăvită iar pe 
chip, o întrebă dacă avea să primească şi scorţişoară şi zahăr. 

Când Heidrun îi răspunse că da, fetei parcă i se ridică o imensă 
greutate de pe umeri. Ba chiar începu şi să fredoneze un 
cântecel în timp ce aşeza castroanele pe masă. Heidrun, 
considerând că fratele mai mare era totuşi prea necopt şi prea 
neîndemânatic pentru a primi ceva ce se putea sparge, îi oferi 
paharele de plastic pentru lapte şi patru linguri. După ce copiii 
terminară ce aveau de făcut, masa arăta ca şi cum tocmai 
avusese loc un mic cutremur: totul se afla mai mult sau mai 
puţin la locul său, numai un pic strâmb. 

Heidrun îl strigă pe Siggi, iar acesta apăru o clipă mai târziu 
şi-şi ocupă locul la masă. Păru niţel dezolat când se uită la 
castronul gol din faţă. 

— Vreau să merg acasă! rosti el, abătut. 

Fata care şedea alături îi puse o mână pe umăr, se aplecă 
spre el şi-i zise cu blândeţe: 

— Poţi merge curând acasă. Mereu ne întoarcem acasă, dar 
uneori trebuie să mai treacă un pic până ajungem. 

Fratele mai mare, care stătea vizavi de ei, încuviinţă cu 
putere din cap. 

Heidrun se pregătea să schimbe subiectul înainte ca micuţii 
să fie cuprinşi de deprimare, când se auzi o sonerie. Fu nevoită 
să meargă şi să deschidă uşa pentru livrare, iar când se întoarse 
înapoi, era deja prea târziu. Ceilalţi copii păreau gata să plângă 
şi nici măcar mirosul mâncării nu mai reuşea să-i înveselească. 
Sporovăială lor încetă brusc atunci când intră ea în cameră. 

— Copii, despre ce discutaţi? 

— Despre nimic, răspunseră cei trei copii mai mari la unison, 
în vreme ce micuțul îşi izbea paharul de plastic cu lingura şi 
scotea limba la toţi. 

— O, chiar aşa? Mi s-a părut că vă aud vorbind. 

Heidrun scoase caserola cu budincă de orez din geantă şi 
începu să-i servească pe copilaşi, adăugând: 

— E cumva un secret? 

Fratele cel mare nu se putu abţine. Foindu-se în scaun, rosti 
dintr-odată: 

— Siggi zice că mămica lui s-a pierdut. Spune că a luat-o omul 
cel rău. 

O pauză pentru respiraţie, după care băiatul continuă, la fel 
de insistent: 

— Aşa că el nu se poate întoarce acasă, nu? 

— Acum mănâncă-ţi mâncarea! zise Heidrun. N-ar trebui să 
zici asemenea lucruri prosteşti! Normal că Siggi o să se întoarcă 
acasă, la fel ca voi toţi. 

— Dar el a zis că bărbatul cel rău omoară oameni. 

— Gata, gata! Nu există niciun bărbat rău. 

Un ton de apel familiar răsună dinspre locul de joacă şi 
Heidrun se repezi să-şi recupereze telefonul, trăgând nădejde că 
micuţii n-o să continue această discuţie cât timp lipsea ea din 
cameră. Se dovedi că era sora ei, care voia să afle dacă primise 
şi ea o invitaţie la petrecerea organizată cu prilejul aniversării a 
patruzeci de ani a fostei soţii a fratelui lor. In vreme ce asculta 
exclamaţiile de dezamăgire ale surorii ei, privirea sa 
cercetătoare poposi asupra păpuşii Barbie. Incheie brusc 
conversaţia, promiţându-i că o va suna cât de curând. 

După ce vâri telefonul în buzunar, se apropie de uscătorul de 
rufe aflat lângă una dintre ferestre. In cursul dimineţii, atârnase 
pe el două cârpe de vase şi un prosop uzat, însă acum de el 
fusese atârnată şi păpuşa. Aceasta atârna foarte aproape de 
podea, picioarele ei de plastic minuscule, modelate să se 
potrivească în ele nişte pantofi cu toc, fiind îndreptate în jos, ca 
şi cum încercau disperate să atingă parchetul. O bucată de şnur, 
luat de la maşinuţa pe care-i plăcea s-o tragă după el celui mai 
mic dintre copii, îi fusese înfăşurată în jurul gâtului şi legată de 
uscător. Doar Siggi ar fi putut face acest lucru, din moment ce el 
fusese singurul rămas în cameră. 

Şi deşi era imposibil să fi vrut să facă aşa ceva, părea că 
băieţelul chiar avusese intenţia să o spânzure pe biata Barbie. 
Efectul era ciudat de tulburător. Heidrun desfăcu şnurul şi 
păpuşa căzu pe podea. Oricât de stupid părea, femeia se simţi 
mai bine după asta şi parcă şi mai bine după ce desfăcu şnurul 
din jurul gâtului lung al păpuşii. După ce o aşeză frumos în cutia 
cu jucării, Heidrun îndesă şnurul în buzunar. Fetiţa, care era, 
lucru perfect de înţeles, extrem de sensibilă la orice tip de 
violenţă, avea să se supere dacă Siggi repeta jocul. 

Heidrun reveni în bucătărie, unde dădu de o linişte rău- 
prevestitoare. Se întrebă dacă ar fi trebuit să-l chestioneze pe 
Siggi în legătură cu motivul pentru care făcuse ce făcuse, însă fu 
imediat distrasă de o problemă mult mai stringentă, cu mult mai 
gravă pentru copii decât execuţia unei păpuşi Barbie, existenţa 
unui om rău sau întrebarea privind cine putea şi cine nu putea 

să se întoarcă acasă. Nu aveau scorţişoară cu zahăr: firma de 
catering uitase să le-o aducă. 

Capitolul 10 


Thormar se afla deja la restaurant, cu ochii fixaţi pe uşă. Era 
12:15 şi în continuare nici urmă de vreun prieten de-ai săi. 
Intâlnirea fusese sugestia lui, la fel şi locul şi ora. Era suficient 
de întunecos aici şi majoritatea clienţilor erau turişti străini. Mult 
mai de bun-simţ decât întâlnirile din pădurile de pe dealul 
Oskjuhlid, locul obişnuit pentru farse al islandezilor, unde toţi cei 
care îi vedeau îi priveau cu suspiciune. Măcar aici nu exista 
riscul să dea peste vreun localnic. 

Designerii de interior făcuseră tot ce le stătuse în putinţă să 
inventeze un stil care să poată fi cel mai bine descris drept 
„capcană postmodernă pentru turişti”, împrăştiind peste tot 
papagali de mare împăiaţi, imense postere înrămate cu erupții 
vulcanice şi picturi mediocre cu izvoarele fierbinţi ale Marelui 
Geysir. Personalul era forţat să îmbrace tradiţionalele pulovere 
islandeze /opapeysa şi coifurile vikinge cu coarne de plastic 
galbene. Nici meniul nu fusese trecut cu vederea de către 
designeri şi-n mod evident nu le era menit localnicilor. 
Exemplarul primit de Thormar era în engleză. Se alese cu o 
privire ciudată din partea chelneriţei când o întrebă dacă n-are 
unul în islandeză. Aparent, răspunsul era negativ. 

Până la urmă, uşa se deschise şi înăuntru pătrunse Tómas, 
ceea ce-l făcu pe Thormar să nu mai fie singurul client fără 
rucsac. Costumul cu haină elegantă şi fularul subţire trădau 
faptul că şi Tómas venise încoace direct de la serviciu. Acesta 
era economist la Banca Centrală şi arăta ca un tânăr ambițios 
pe cale să fie promovat deşi, din câte ştia Thormar, acesta 
părea să fi poposit deja pe un platou al graficului. Era genul de 
lucru pe care nu-l observai decât privind în urmă. 

Uşa abia se închisese în urma lui, când pe ea intră Gunni, şi el 
într-un costum elegant, arătând cumva chiar mai elegant decât 
ceilalţi. Lucra în domeniul finanţelor şi era mereu îmbrăcat la 
patru ace, mai puţin în zilele de vineri. 

Erau cu toţii aici - în afară de Helgi, fireşte. Însă Thormar era 
destul de sigur că acesta nu va mai veni. 

— Ce drac de loc e ăsta? 

Gunni îşi desfăcu fularul şi-l aruncă în separeu. 

— Oriunde te uiţi pe-aici dai numai de restaurante de top şi tu 
vii şi ne propui cocina asta. Care-i treaba? 

Thormar nu voia să-i explice. Îi era teamă că vor lua prea în 
serios videoclipul; îi era teamă să nu pice de idiot, de fătălău. In 
loc să-i răspundă, începu să le împartă meniuri, lucru care nu 
diminuă deloc scepticismul lui Gunni. 

— lisuse! E ceva comestibil în rahatul ăsta de local? Un burger 
viking? Ce n-ai...? 

Pentru prima dată, Tómas nu zicea nimic. Studia meniul cu o 
atenţie menită în mod normal citirii contractului de vânzare a 
unei case. Era atât de atipic pentru el, încât Thormar îl luă ca pe 
un semn că şi el îi împărtăşea temerile. Spre deosebire de 
Gunni. 

— Cum a decurs petrecerea? 

Tómas îşi lăsă jos meniul fără să precizeze ce doreşte să 
comande, apoi adăugă: 

— Dísa era complet epuizată când a ajuns acasă. La fel şi 
Silla. 

— O, bun, foarte bine! 

Thormar se abţinu să-l întrebe cum naiba era posibil ca Silla, 
soţia lui Tómas, să fie epuizată, când nu făcuse absolut nimic 
toată după-amiaza, ci doar stătuse în fund şi bârfise, aşteptând 
să-i fie servite toate mură-n gură. La polul opus, fiica lui, Disa, 
răsturnase apartamentul cu susul în jos ca o făptură demonică, 
arzând mai multă energie decât o obsedată de sală în luna 
ianuarie. 

Gunni, neavând urmaşi, nu arăta nici cel mai mic interes faţă 
de petrecerile pentru copii. 

— Amice, ce căutăm în cloaca asta? Pe bune? 

Urmărind cu atenţie o parte dintre clienţi fără a-i veni să 
creadă ce vede, Gunni se întoarse spre prietenii săi. 

— Doar aşa, de sanchi, bine? 

Thormar ştia cât de absurd li s-ar fi părut să audă că îşi face 
griji că ar putea trage cineva cu urechea la ei sau că ar fi montat 
cineva microfoane. 

— Nu e mai rău decât oriunde altundeva şi oricum e mai puţin 
probabil să fim întrerupţi din minut în minut de vreun amic de-ai 
tăi. 


VP - 83 


Gunni făcea colecţie de înscrieri în diverse cluburi aşa cum 
colecţionau  tocilarii timbre. Cluburi de golf, cluburi de 
vânătoare, Round Table, clubul amatorilor de trabucuri, clubul 
bucătarilor, clubul somelierilor, clubul alergătorilor, pe lângă 
munca de voluntariat pentru oricare ar fi fost partidul politic pe 
care susţinea la acel moment. 
Pur şi simplu nu putea face nicio mişcare fără să dea peste 
vreun coleg membru al uneia dintre acele asociaţii. 

— Păi, eu o să iau un Sendviş Gheţar. 

Tipic pentru T6mas. Acesta încerca mereu să evite orice tip 
de confruntare sau motiv de neplăcere. Cu această intervenţie, 
el spera să împiedice o ceartă între Thormar şi Gunni. Dacă 
orice altceva eşua, el se putea baza oricând pe o remarcă legată 
de vreme. 

— N-aveţi de gând să vă hotărâți şi voi? Chelneriţa pare că 
vrea să vină să ne ia comanda. 

Gunni îşi dădu ochii peste cap. 

— Eu nu doresc nimic. 

O chelneriţă înveşmântată într-un /opapeysa veni şi se postă 
chiar în capul mesei. Coiful îi stătea strâmb şi şi-l aşeză mai 
întâi, zâmbind timid şi părând jenată să întâlnească alţi islandezi 
în vreme ce purta o asemenea costumaţie. Cu pixul şi carnetul 
pregătite, îi întrebă ce-ar dori, după care le notă comenzile. 
Thormar nu rămase deloc surprins să descopere că, în pofida 
anunţului său că nu doreşte nimic, Gunni comandă meniul zilei 
cu un aer de completă indiferenţă. Deloc surprinzător, mai ceru 
şi o bere mare. 

Urmăriră în tăcere cum fata cea mlădioasă se îndepărta. Când 
se întoarseră unul spre celălalt, Thormar hotărî să abordeze 
subiectul. Dacă nu o făcea acum, risca să rateze ocazia. In 
momentul în care avea să le sosească mâncarea, atenţia le va fi 
distrasă şi cu cât ar fi scăzut mai mult nivelul berii din halba lui 
Gunni, cu atât i-ar fi păsat mai puţin. Şi-aşa era destul de greu 
să ia ceva vreodată în serios când era treaz. lar când ar fi 
terminat de mâncat, ceilalţi ar fi fost deja nerăbdători să plece, 
aşa că atunci n-ar mai fi avut niciun rost să ridice problema. 

— A primit vreunul dintre voi vreo veste de la Helgi? întrebă 
el. 

Nu primise niciunul, deşi reieşi că încercaseră amândoi să dea 
de el. Thormar se aşteptase la asta, deşi era în continuare 
dezamăgit şi simţea cum neliniştea lui creştea tot mai mult. 

— Credeţi că are ceva de-a face cu videoclipul? 

Gunni scuipă berea înapoi în halbă. 

— Eşti nebun? Aia n-a fost decât vreun soi de înscenare. Ceva 
descărcat de pe internet. 

— Mie mi s-a părut că seamănă cu Helgi. Era leit el. 

Thormar intenţionase să lase în seama unuia dintre ei această 
subliniere. Nu voia să rişte să fie considerat naiv. 

— Chiar n-aţi observat niciunul? 

Tómas ridică din umeri şi răspunse pe un ton neutru: 

— Iniţial mi s-a părut şi mie c-ar fi el, dar apoi n-am mai fost 
chiar aşa sigur. Calitatea era destul de slabă. Nu cumva e vorba 
doar de o înscenare, cum a zis Gunni? Ceva ce-o fi postat Helgi 
doar pentru că seamănă cu el? Să nu fi fost o simplă glumă? 

— Şi-atunci de ce nu mai răspunde la telefon? 

Gunni îşi dădu ochii peste cap şi scoase un oftat din tot 
sufletul. 

— Omule, tu chiar glumeşti? Doar ştii că Helgi pleacă mereu 
în străinătate! O fi probabil în vreun avion, cu telefonul închis... 

— În cazul ăsta, unde ar putea zbura? SpaceX încă n-a dat 
încă drumul la zboruri comerciale. Telefonul lui Helgi e închis de 
cel puţin 36 de ore, aşa că ar trebui să fi aterizat deja dacă ar fi 
călătorit oriunde pe Pământ. Îl tot sun de ieri, de la prânz şi-am 
încercat şi azi-noapte de câteva ori. 

Thormar citi în ochii lui Tómas că acesta îi împărtăşea 
temerile, deşi nu era dispus s-o recunoască. Insă vedea bine că 
Gunni nu era deloc convins, aşa că insistă: 

— Şi nici n-a pomenit nimic că pleacă în străinătate. De fapt, 
zicea că o să treacă să lase un cadou pentru Hallbera înainte de 
petrecerea de ieri, însă n-a mai apărut. 

Se lăsă liniştea. După câteva secunde, fu întreruptă de Gunni: 

— E un pic ciudat, dar trebuie să existe un soi de explicaţie. 

— Păi, care e, atunci? Nu-i deloc amuzant şi chiar nu văd ce 
rost ar avea postarea. Doar n-am înfiinţat forumul pentru 
căcaturi de genul ăsta! 

Tómas părea să fi abandonat cu totul speranţa că discuţia lor 
avea să se mute şi la fotbal. Lăsându-şi jos cuțitul şi furculiţa, îşi 
scoase telefonul. 

— Să vă zic eu ce mi se pare ciudat... 

Se opri, făcându-şi de lucru cu ecranul, după care îl întinse 
spre ei şi-i întrebă: 

— Cine e acest administrator care a încărcat videoclipul? 

Telefonul fu trecut din mână în mână. Gunni abia de-i aruncă 
o privire înainte să i-l dea lui Thormar şi să ia o înghiţitură mare 
de bere. 

— Toţi avem statut de administratori, sublinie el. Trebuie să fi 
fost Helgi, cum am spus. Vreun soi de glumă macabră. 

Mai luă o gură, după care îşi şterse spuma de pe buza de sus. 

— Dar de ce Helgi? întrebă Tómas. La fel de bine ar fi putut fi 
unul dintre noi. Cum ai zis şi tu, suntem cu toţii înregistraţi ca 
administratori. 

Incepură să vorbească toţi trei odată în graba lor de-a nega că 
sunt responsabili de postare. Thormar continua să se zgâiască la 
ecran. 

— Tommi are dreptate. Cum se face că postarea e făcută de 
un administrator? Dacă Helgi sau unul dintre noi ar fi fost 
responsabil, ar fi apărut numele nostru de utilizator. N-ar trebui 
să difere cu nimic de celelalte chestii pe care le postăm acolo. 

Întinse telefonul şi Gunni îl luă, încruntându-se. În cele din 
urmă, păru să se prindă şi el că ceva nu e-n regulă. Îl urmăriră 
tastând pe ecran, după care ridică privirea şi aerul său obişnuit 
de nepăsare dispăru cu totul. 

— Care e problema? 

— Poftim? 

Tómas fu primul care înhăţă telefonul. 

— lisuse! 

Prea nerăbdător să mai aştepte, Thormar ceru să i se spună 
mai repede: 

— Ce? Ce e? 

— Sunt cinci utilizatori înregistraţi pe forum. Noi trei, Helgi şi 
cineva cu numele de utilizator administrator. 

Cu chipul golit de culoare, Tómas îi întinse telefonul lui 
Thormar. 

Acesta rămase holbându-se la ecran. lar acolo, negru pe alb, 
pe pagina de administrare: cinci persoane aveau acces. Dar era 
imposibil! 

— Când a apărut acest utilizator în plus? 

Lui Tómas îi tremura vocea, însă niciunul dintre ceilalţi doi nu 
era surprins: angoasa îi cuprinsese şi pe ei. 

Thormar cercetă interfaţa de editare şi-şi umezi buzele, 
nervos. 

— Acum ceva mai mult de un an. N-ai fi băgat de seamă 
decât dacă ai fi verificat pagina de administrare, şi eu nu m-am 
mai uitat la ea de când am înfiinţat forumul. Cât a trecut de- 
atunci? Zece ani? 

— Ceva de genul. N-am avut niciun motiv să verific pagina de 
administrare. Cum o fi fost posibil? 

Tómas se întinse după telefonul său, însă Thormar îl feri de el, 
ca să poată continua să se uite. Tómas întrebă din nou, părând 
furios: 

— Cine i-a garantat accesul acestui tip? 

— Tip? Ar putea fi o femeie. 

Dintr-odată, un nod de spaimă îi strânse cu totul stomacul lui 
Thormar. Nu cumva Sigrun sau una dintre celelalte soţii aflaseră 
despre site? O clipă mai târziu, raţiunea îşi intră în rol, 
anunţându-l că soţia lui n-ar fi păstrat sub nicio formă tăcerea 
vreme de un an, dacă într-adevăr ar fi fost ea. Căută informaţia, 
dar n-o putu găsi, lucru deloc surprinzător, întrucât pagina 
fusese în mod deliberat construită pentru a proteja anonimatul 
utilizatorului. 

— Niciun indiciu cu privire la cine i-a permis lui - sau ei - 
accesul. Niciun nume, e-mail sau orice altceva. Dar indiferent 
cine a fost, a rămas discret vreme de un an întreg. Nu a postat 
absolut nimic în afară de acest videoclip. 

— Dar cum stă cu vizionările? S-a uitat cumva la ceva postat 
de noi? enunţă Tómas întrebarea care stătea pe buzele tuturor, 
căci forumul era destinat strict pentru ochii lor. 

— Nu-mi dau seama. 

Thormar renunţă şi-i dădu telefonul înapoi lui Tómas, 
adăugând: 

— Dar indiferent cine-a fost, trebuie să ne fi văzut postările. E 
de la sine înţeles. 

Niciunul dintre ei nu mai putea vorbi. Toţi se gândeau la 
acelaşi lucru; toţi vizualizau în minte materialele pe care le 
încărcaseră. Pentru distracţia prietenilor lor - în niciun caz 
pentru altcineva. 

Teama lui Thormar pentru ceea ce i se întâmplase lui Helgi 
fusese înlocuită de teama pentru propria persoană. Dacă 
forumul ajungea public, era terminat. Atât din punct de vedere 
profesional, cât şi personal. Acelaşi lucru era valabil şi pentru 
ceilalţi. Şi pentru Helgi. Nici măcar toţi banii lui nu l-ar fi putut 
proteja de dezastrul care ar fi rezultat. 

Aşteptau cu toţii în tăcere când chelneriţa în costumaţia ei 
ridicolă reveni cu mâncarea lor. Niciunul dintre ei nu mai avea 
poftă de mâncare şi îţi puteai da seama de gravitatea situaţiei în 
care se aflau după faptul că plecaseră fără ca Gunni să-şi 
termine berea. 

Capitolul 11 


Autopsia se terminase şi Huldar se felicită singur că izbutise 
încă o dată să o evite. Erla o luase pe Lina cu ea şi, judecând 
după culoarea chipului ei, părea că reuşise în sfârşit să-i 
zdruncine niţel stăpânirea de sine. Fata era palidă de obicei, 
însă acum părea aproape cenușie. 

— Bea asta! O să te simţi mai bine. 

Huldar îi dădu Linei o cola rece ca gheaţa de la automatul cu 
băuturi. Voia să afle ce reieşise în urma autopsiei şi se gândea 
că mai degrabă avea să afle mai multe de la Lina, care avea o 
extraordinară memorie a detaliilor, decât de la Erla. O urmări 
cum dă pe gât băutura, aşteptând să o lase jos, înainte să-şi reia 
tirul de întrebări. 

— Aşadar, ce-aţi aflat? 

_ — Bleah! O mulţime de lucruri pe care aş prefera să nu le ştiu. 
Insă cel mai important e că au descoperit Flunitrazepam în 
proba de urină pe care au prelevat-o ieri de la Helgi. Acum 
aşteaptă rezultatele analizelor de sânge pentru o interpretare 
mai bună, însă legistul se aşteaptă să confirme rezultatul iniţial. 

Medicamentul era cunoscut mai bine după denumirea de 
Rohypnol, adică „drogul violului”. Era un somnifer cu 
nenumărate efecte adverse neplăcute, folosit adesea în cazurile 
de viol, deşi prezenţa sa rareori putea fi dovedită. Huldar, 
personal, ar fi preferat să zacă toată noaptea treaz, cu 
insomnie, decât să-şi îngăduie să cadă lat, inconştient, din 
cauza acestui aşa-zis drog al violului. 

Lina îşi începu obişnuita prelegere, de parcă ea ar fi fost 
polițistul cu experienţă, iar el, un novice. 

— Medicamentul e un sedativ aproape de zece ori mai 
puternic decât Valium. Incepe să-şi facă efectul cam la douăzeci 
de minute după ce a fost înghiţit, şi efectul maxim se instalează 
după două ore. Durează de la patru la şase ore, însă efectul lui 
se poate simţi şi până la zece ore după ce a fost luat 
medicamentul. Uneori şi mai mult. Nu că acest lucru ar fi fost 
valabil în cazul lui Helgi, dat fiind că el a murit când 
medicamentul încă era activ. 

Huldar înălţă din sprâncene. 

— Ai aflat toate astea la curs sau ai reuşit să le memorezi în 
timpul autopsiei? 

Lina părea jenată. 

— În timpul autopsiei. Am reuşit să răzbat cu bine 
concentrându-mi toată atenţia la ce zicea legistul - atât timp cât 
nu avea de-a face cu ferăstraie, bisturie sau forcepsuri. 

Se cutremură, apoi adăugă: 

— Scuză-mă dacă acord prea multă atenţie detaliilor, însă mă 
ajută să rămân detaşată. 

Huldar zâmbi. 

— Te înţeleg - mai bine decât ţi-ai putea imagina. Nici eu nu 
rezist în timpul autopsiilor. Data viitoare o să încerc şi eu 
metoda ta. Poate că o să mai învăţ ceva în felul ăsta. De obicei, 
sunt prea ocupat să mă abţin să vomit în gaura din pieptul 
victimei. 

Lina păru uşurată să audă că nu era singura chinuită de 
întâmplare. Îi zâmbi lui Huldar, înainte să-şi termine raportul. 
Era un zâmbet vioi şi extrem de drăguţ, într-un contrast total cu 
ce spunea: 

— Cu alte cuvinte, Helgi se afla sub influenţa medicamentului 
la momentul decesului. Ceea ce înseamnă că ucigaşului i-ar fi 
fost relativ uşor să-l conducă la locul faptei. S-ar fi supus 
comenzilor fără să crâcnească, atât timp cât doza nu ar fi fost 
prea mare. În caz contrar, el ar fi fost pe jumătate paralizat şi 
ucigaşul său ar fi trebuit să-l care pe sus. 

— Cum poate afla cineva care e doza potrivită? O poţi căuta 
pe Google? Mă îndoiesc că instrucţiunile producătorului includ şi 
informaţii despre cât trebuie să-i administrezi cuiva ca să-l 
transformi în zombi. 

— Habar n-am, dar pot verifica. La cercetare mă pricep cel 
mai bine. 

— N-am nicio îndoială, răspunse Huldar, rânjind la ea. Dacă 
Erla nu ţi-ar fi dat deja o sarcină, ar fi fost super să poţi să o faci. 
În fine, să revenim la autopsie! Mai e ceva? 

— Legistul apreciază că Helgi a murit undeva între orele 2:30 
şi 3, duminică dimineaţa. 

Huldar îşi mângâia falca, ţepii tari aducându-i aminte că 
uitase să se radă. Aia era, va trebui să mai aştepte. Nu era deloc 
surprins că momentul decesului nu putea fi stabilit cu mai multă 

precizie. Practic singurul mod de a primi un răspuns precis era 
dacă victima deceda în faţa unei alte persoane, de preferat un 
doctor. 

— Siggi s-a ivit pe camerele de supraveghere la 3:15. Deci nu 
putea fi Helgi cel care la adus la apartament. El ar fi trebuit să 
atârne deja într-un ştreang la Álftanes, nu doar drogat cu 
Rohypnol, ci şi mort. 

— Şi nu doar drogat. Potrivit medicului legist, mai era şi beat 
la momentul decesului. Ar fi trebuit să fie complet dus din 
pricina combinației de Flunitrazepam şi alcool. 

— Cât de beat, mai exact? 

— Avea o concentraţie de 1,2 la mie. Beat, dar nu criţă. 
Potrivit tabelului pe care l-am găsit online, în starea aceea 
vorbirea i-ar fi fost neclară şi i-ar fi fost imposibil să mai 
raţioneze sau să judece cum trebuie. Abilitatea de a-şi controla 
funcţiile motorii i-ar fi fost şi ea afectată. 

Lui Huldar îi era cunoscută această stare - mai cunoscută 
decât ar fi fost pregătit să recunoască în faţa acestei tinere cu 
ochi strălucitori şi, fără îndoială, cu o minte extrem de ascuţită. 

— Cum crede legistul că a pătruns Rohypnolul în fluxul 
sangvin al lui Helgi? 

— N-a găsit nicio înţepătură pe corp, aşa că e greu de crezut 
că i-a fost administrat printr-o injecție. Conţinutul stomacului a 
scos la iveală că... 

Gura Linei se strâmbă involuntar şi se opri câteva secunde ca 
să se adune înainte să continue: 

— Se pare că Helgi a vomitat, prin urmare s-a pierdut din 
conţinutul stomacului. Însă ceea ce a rămas se potrivea cu ce 
comandase el la restaurant, aşa că legistul n-a avut motive să 
creadă că mai mâncase şi altceva în noaptea respectivă. Dat 
fiind că a părăsit restaurantul imediat după ora 10, drogul n-ar fi 
avut cum să-i fi fost pus în mâncare. Acesta începe să aibă efect 
după douăzeci de minute, iar dacă i-ar fi fost pus, n-ar mai fi fost 
în stare să-şi cumpere ceva de băut la 101 Bar. Legistul crede 
că i s-a umblat la paharele cu băutură, ceea ce reprezintă 
metoda obişnuită când îţi strecoară cineva drogul. El spune că 
nu e deloc imposibil ca Helgi să-l fi luat în mod deliberat. Insă cu 
nu cred nici în ruptul capului aşa ceva. 

— Poate că a crezut că ia altceva - Ecstasy, de exemplu. Sau 
metamfetamină ori cocaină, dacă era sub formă de praf. Insă e 

greu de crezut că ar fi făcut o asemenea greşeală dacă era un 
consumator obişnuit. 

— Hmm! 

Lina nu prea dădea senzaţia că e familiarizată cu lumea 
drogurilor. Părea mai degrabă genul care bea o bere, apoi îşi 
comandă alta doar ca să descopere că nu o mai poate termina. 
Fireşte că nu părea deloc convinsă. Huldar putea bănui ce 
gândea ea: de ce un tip bogat ca Helgi, care avea tot ce-şi 
dorea, alesese să-şi distrugă viaţa cu droguri? In timp, avea să 
înveţe şi ea că nu e totul chiar atât de simplu. Oameni pe care 
nu i-ai crede niciodată în stare cad în capcana consumului de 
droguri ca să-şi umple golul din vieţile lor, mulţi dându-şi seama 
prea târziu că obiceiul lor nu face decât să amplifice acel gol. 

— În fine, care a fost cauza morţii? Spânzurarea? 

— Da. Asfixierea cauzată de ştreangul din jurul gâtului. Cuiul 
din piept n-a străpuns niciun organ vital. De bună seamă că i-a 
provocat o durere cumplită, dar nu i-ar fi fost fatal decât dacă ar 
fi făcut o infecţie. 

— Urât! 

— Da. 

Lina se cutremură iar, apoi continuă: 

— Nici nu vreau să încep să descriu cum a fost când legistul a 
scos cuiul. A fost ca un zgomot de sucţiune... 

Se opri. 

— Ajunge, gata, mulţumesc! 

Huldar chiar nu simţea deloc dorinţa să audă alte detalii 
macabre. Doar nu evitase autopsia numai ca să fie silit să 
asculte versiunea ei audio. 

— Altceva important a mai ieşit la iveală? 

— Nu. Doar că Helgi se afla într-o formă grozavă şi era foarte 
sănătos. Părea să aibă mare grijă de el însuşi. 

— Şi ce pierdere de vreme s-a dovedit a fi! 

Huldar rezistă tentaţiei de-a adăuga că Helgi mai bine s-ar fi 
apucat de fumat decât să transpire la sala de fitness. 

Chipul Linei se lumină dintr-odată. 

— Oh! Încă ceva. De fapt, n-are nicio treabă cu autopsia, dar 
m-am gândit să caut istoria locului crimei. Atât Stânca 
Spânzuratului, cât şi zona înconjurătoare, în caz că există vreo 
legătură. 

— Şi ce-ai aflat? 

Lina surâse. 

— O mulţime de lucruri. Prea multe, probabil. 

Luă o coală de hârtie care arăta dureros de asemănător cu 
raportul pe care îl citise mai devreme în faţa Erlei şi începu: 

— Bun, câmpul de lavă Gâlgahraun e parte din Búrfellshraun, 
despre care se crede că s-a format acum 8 000 de ani. 

Huldar se amuza în sinea lui. Ştia c-ar trebui să-i atragă 
atenţia că informaţiile de acest gen nu erau deloc relevante, 
însă nu voia să-i strice momentul, dat fiind că părea atât de 
mulţumită. Mai bine să o lase să termine de citit, după care să-i 
împrumute pixul şi să taie orice era irelevant înainte să i-l 
prezinte Erlei. Din păcate, părea că nu va mai rămâne nimic 
dacă toate erau informaţii de genul ăsta. 

— Aşa. Câmpul de lavă şi-a primit numele de la stânca 
despicată pe care a fost descoperit Helgi: „Stânca 
Spânzuratului”, unde se presupune că erau spânzurați criminalii 
şi apoi erau acoperiţi cu movile de pietre. Deşi nu există dovezi 
scrise că acolo au avut loc execuţii, se pare că acolo se 
desfăşurau procese ad-hoc pe vremea Adunărilor de pe 
Kópavogur. Stâncile sunt vizibile din Bessastadir, astfel încât 
trimişii regelui danez puteau privi fără să fie nevoiţi să iasă din 
casă. Foarte util! 

Ridicând privirea, zâmbi în semn de scuză şi adăugă: 

— Erla a pomenit deja despre execuţii duminică. Scuze! 

— Nu-i nimic! Nu strică niciodată să repeţi lucruri. Continuă! 

Căpătând curaj, Lina continuă să citească: 

— Câmpul de lavă este extrem de accidentat, plin de cratere, 
de creste, de fisuri şi de stânci trântite una peste alta, după cum 
sunt sigură că-ţi aminteşti. 

Făcu o pauză scurtă, apoi adăugă: 

— Am mai verificat şi persoanele şi evenimentele care au 
legătură cu zona, atât online, cât şi în baza de date a poliţiei. 

— Şi ce-ai aflat? 

— Tot soiul de chestii. Câmpul de lavă e arhicunoscut pentru 
faptul că Jóhannes Kjarval? a realizat nenumărate tablouri cu el. 

Văzând că Huldar părea de-a dreptul uimit de o asemenea 
informaţie, Lina preciză: 


? Pictor islandez (1885-1972), considerat unul dintre cei mai importanţi artişti ai 
Islandei, care a lăsat în urmă mii de desene şi de tablouri realizate în stil impresionist, 
expresionist şi cubist. (W.t.). 

— Înţeleg că nu e relevant pentru caz. Dar mai sunt şi alte 
detalii. 

Huldar se închină în gând, sperând că până la urmă va auzi şi 
ceva relevant pentru caz. 

— Zona apare de câteva ori în baza de date a poliţiei. În 
octombrie 2013, mai mulţi protestatari care se autointitulau 
„Prietenii lavei” au fost arestaţi în timp ce încercau să blocheze 
construirea unei şosele prin partea de sud a câmpului de lavă. 

— Helgi avea vreo legătură cu protestatarii? 

— Nu. Nu din ce-am găsit eu. 

— Atunci continuă. 

Pe Huldar începea să-l cuprindă disperarea. Practic n-avea să- 
i mai rămână nimic după ce tăia toate părţile irelevante pentru 
caz. 

— Bun. În ultimii douăzeci de ani, trei cadavre au fost aduse 
pe ţărmul din apropierea  Stâncii  Spânzuratului. Acum 
optsprezece ani, un bărbat de şaizeci şi patru de ani, care 
intrase singur în mare pe ţărmul sudic al golfului Skerjafjsrdur, a 
apărut acolo. Sau mai degrabă haina, pantofii şi portofelul i-au 
fost găsite acolo. Suferise de o depresie serioasă şi împrejurările 
morţii sale nu au fost considerate suspecte. Acum cinci ani, o 
tânără a fost găsită şi ea pe țărm. S-a bănuit că a intrat în mare 
în Fossvogur. Şi ea se lupta cu depresia, însă avea atât de mult 
alcool în sânge, încât moartea ei ar fi putut fi considerată mai 
degrabă un accident decât o sinucidere, deşi varianta din urmă 
pare mai probabilă. Cadavrul ei nu indica nicio urmă de violenţă 
şi obiectele personale i-au fost găsite în capătul de sus al plajei. 
Apoi, acum trei ani, un bărbat de douăzeci şi opt de ani a fost 
aruncat de apă pe mal. Se înecase în timp ce înota în golful 
Nauthólsvík şi curentul l-a purtat până în Álftanes. 

— Două sinucideri şi un înec. 

— Da. 

— Şi nu avem niciun motiv să credem că vreunul dintre 
aceste decese sunt suspecte? 

— Trebuie să cercetez cazurile mai în detaliu. Însă concluziile 
anchetelor au fost că nu au existat motive să se creadă că a fost 
ceva necurat la mijloc. 

— Altceva? 

— Da. Un caz mai recent. 

— Adică? 

Lui Huldar îi fu trezit interesul. Poate că Lina descoperise 
totuşi ceva. 

— Poliţia a primit primăvara trecută un apel în legătură cu 
capturarea ilegală de eideri. Colectare ilegală, cu alte cuvinte. 

— Colectare ilegală? 

— Da. A existat o dispută între proprietarul terenului şi un 
bărbat care aduna eideri de pe proprietatea lui fără permisiune. 
Hoţul a fost arestat şi cazul a fost trimis la procuratură. Nu pare 
însă să fi mers mai departe. Adică nu s-a ajuns la proces şi n-a 
fost aplicată nici măcar o amendă. 

— Să nu-mi spui că Helgi a fost una dintre persoanele 
implicate! 

Linei îi căzu fata. 

— Nu, din păcate. Eu nu găsesc nicio legătură. Dar ghici ce? 

— Ce? 

— Câmpul de lavă Gâlgahraun se învecinează cu o proprietate 
denumită  Selskard, care îi aparţine familiei lui Bjarni 
Benediktsson, fostul prim-ministru. 

Huldar rămăsese fără replică. În timp ce-şi freca barba, se 
întreba cu ce partid ţinea Lina. Tânără, cu picioarele pe pământ, 
silitoare. Dacă nu ar fi învăţat ca să se alăture forţelor de poliţie, 
el, unul, ar fi zis că susţine Partidul Verde, partid de stânga. 

— Lina, eu cred că putem sta liniştiţi că Bjarni Benediktsson n- 
a avut nimic de-a face cu asta. Sau oricare dintre membrii 
familiei sale. A 

— Ştiu, zise Lina, care părea enervată. Insă Helgi era 
investitor şi există o mulţime de terenuri unde se putea construi 
pe acea proprietate. Poate că uciderea lui are o dimensiune 
politică. 

Huldar respinse această teorie extrem de exagerată. 

— Te deranjează dacă mă apuc să tai părţile la care cred că 
ar trebui să renunţi înainte să te duci cu asta la Erla? 

Lina îi dădu raportul şi-l urmări uimită cum tăia în diagonală 
aproape tot textul. Tot ce mai rămăsese era informaţia din baza 
de date a poliţiei. Cele două sinucideri, înecul şi protestul 
„Prietenilor lavei”. 

— Gata. Ai să-mi mulţumeşti mai târziu. 

Rânji la ea, însă nu primi niciun surâs drept răspuns. 

Gudlaugur îşi înclinase monitorul. Doar un pic, suficient cât să 
împiedice pe oricine s-ar fi întâmplat să treacă pe acolo să-i 
vadă ecranul. Erla, păcălită de falsul lui şchiopătat, îi 
încredinţase sarcina pe care o ceruse. 

— Ceva legat de Helgi? 

Huldar se trânti greoi pe scaun, încercând să nu-şi verse 
paharul de cafea ce mai că dădea pe dinafară. Ceea ce voia de 
fapt să-l întrebe pe Gudlaugur era dacă găsise ceva interesant 
pe camerele de supraveghere. 

— Nu. Încă nu. 

Huldar bănuia că, deşi ar fi avut mai mult sens să-l 
urmărească pe Helgi după ce ieşise din bar, Gudlaugur ar fi 
început de fapt prin a verifica înregistrările camerelor de 
supraveghere din jurul cluburilor pe care el însuşi le vizitase în 
noaptea respectivă, în speranţa că drumurile sale şi ale lui Helgi 
nu se intersectaseră la un moment dat. Bine, cluburile de care 
îşi aducea aminte, în orice caz. Dată fiind starea lui de duminică 
dimineaţa, probabil că mai avea nişte goluri în memorie. Huldar 
sorbi din cafea, apoi îşi zise „la naiba cu toate!” 

— Te-ai găsit pe camere? îl întrebă. Pe varianta necenzurată? 

Gudlaugur nu părea deloc amuzat. 

— Nu pe mine mă caut. 

— A, da, corect. Greşeala mea. 

Huldar trebui să-şi ascundă un zâmbet în timp ce sorbea iar 
din cafea. Nu putea nega că simţea o oarecare plăcere văzându- 
| pe altul cum se perpelea, stânjenit. 

— Zi-mi şi mie ceva! Promit să-mi ţin gura, dar ce-ai de gând 
să faci cu clipurile în care o să apari? 

— Nu cred că am frecventat aceleaşi baruri în noaptea aceea, 
aşa că dacă voi apărea, e puţin probabil ca victima să se 
ivească în preajma mea. 

Cum Huldar nu comentă nimic, Gudlaugur se grăbi să adauge: 

— Ce vreau să zic de fapt e că el avea o mulţime de bani, în 
timp ce eu trebuie să-mi chibzuiesc fiecare coroană. Cu 
siguranţă el a fost în baruri mai exclusiviste. 

— Aici te înşeli. 

Huldar profită de această ocazie ca să schimbe cursul 
discuţiei: 

— Când oamenii sunt beţi, simt nevoia să se scalde în ape 
mai murdare. Pur şi simplu vor să se afle acolo unde e miezul 

distracţiei. Şi acolo au tendinţa să meargă şi cei mai tineri şi mai 
puţin înstăriți. Eu, unul, n-aş fi la fel de sigur, dacă aş fi în locul 
tău. 

— Nu-mi fac griji că voi apărea pe imagini alături de el. Crede- 
mă! 

— Bine. În cazul ăsta, care-i pubul pe care-l cauţi? Credeam 
că ai să cauţi barurile exclusiviste în care a mers Helgi. 

Gudlaugur şovăia. Nu era obişnuit să mintă. In cele din urmă, 
încercă să scape de situaţie răstindu-se la Huldar: 

— Mai contează? 

— Neah. Eram doar curios. Nu prea-mi petrec timpul în baruri 
şic, aşa că mă întrebam dacă am să-l recunosc pe cel pe care-l 
cauţi tu. 

— Mă îndoiesc sincer că-l ştii. 

Gudlaugur amuţi cu totul. Tot ce se mai auzea acum era clicul 
mouse-ului său. După care îşi trase scaunul îndărăt şi se ridică, 
anunțând că merge să-şi ia o cafea. 

— Nu uita să şchiopătezi! 

Huldar rânji răutăcios când îşi văzu colegul începând să 
şchiopăteze spre automatul de cafea. Gudlaugur tot arunca 
priviri peste umăr, temându-se în mod evident că Huldar avea 
să tragă cu ochiul la calculatorul lui. Insă acestuia nu-i trecuse 
prin cap să facă asta. Nici nu avea nevoie de confirmarea 
vizuală că avea dreptate în legătură cu ce punea Gudlaugur la 
cale. Când acesta se întoarse înapoi şchiopătând, el stătea în 
acelaşi loc, cu picioarele pe birou şi sorbindu-şi tacticos cafeaua. 
Şi acolo rămase şi după ce Gudlaugur apăsă butonul mouse-ului, 
pornind iar înregistrarea şi scoțând, la scurt timp după aceea, 
un geamăt adânc. 

In mod evident, se descoperise în filmare şi, după sunetul pe 
care-l scosese, era clar că era şi Helgi acolo. 

Iniţial, Huldar se prefăcu că nu observă. Rămase la locul său, 
întrebându-se cum ar trebui să reacționeze. Apoi, plesnind cu 
palmele braţele scaunului, se ridică, se apropie de Gudlaugur şi- 
| zise: 

— Arată-mi! 

Gudlaugur se şi repezise să închidă fereastra de pe ecran. 

— A, ştii, nu e nimic important. Cred că Helgi a trecut pe 
acolo. Singur. E complet lipsit de importanţă, în afară de faptul 
că trebuie să-i urmărim toate mişcările şi să stabilim intervalul. 

Cu siguranţă îl vom mai identifica pe imagini. Există vreo 
patruzeci de camere în centru, plus cele din baruri, de la care 
încă se mai adună înregistrări. 

— Arată-mi! repetă Huldar, ferm, dar fără duritate. 

Nu era furios, ci doar voia să-l împiedice pe Gudlaugur să facă 
o prostie care avea să-l coste mai târziu. 

Gudlaugur deschise gura ca să obiecteze, după care ridică din 
umeri şi mări fereastra la loc. Pe ecran se ivi o imagine cu 
strada principală Laugavegur plină de lume, lucru normal pentru 
weekend. Camera era înclinată pentru a arăta trotuarul din 
partea de sud a străzii, până la colţul cu Klapparstigur. Displayul 
digital indica ora 1:30 dimineaţa. 

În primul rând, nici urmă de Helgi. Oamenii treceau în sus şi-n 
jos, care mai de care mai beţi şi cu hainele mai mult sau mai 
puţin la locul lor. Interacțiunile dintre cei care se opreau ca să 
discute unul cu altul păreau mai mult decât exagerate, precum 
ale actorilor din show-urile pentru copii. Dădeau din mâini, se 
clătinau şi se dădeau în spate, râzând în hohote. Faptul că erau 
în toiul iernii nu părea să le tulbure modul de-a se îmbrăca, însă 
de vină poate că era şi vremea neobişnuit de blândă din această 
perioadă: rece şi uscată, fără nici măcar o boare de vânt. 

Bărbatul care tocmai apăruse în imagine se opri brusc şi se 
întoarse către o tânără care mergea singură pe trotuar. Când se 
opri, chipul îi deveni vizibil şi Huldar fu de acord cu Gudlaugur 
că în mod sigur era vorba de Helgi. Femeia care-l făcuse să se 
oprească din drum era subţirică şi avea părul lung şi blond. Era 
imposibil să-ţi dai seama ce se petrecea între ei, însă scurtul lor 
schimb de cuvinte se termină când cei doi plecară în direcţii 
diferite, ea pornind către piaţa Leekratorg, iar el, către Hlemmur. 

Huldar îl urmări pe Gudlaugur făcându-şi de lucru cu mouse- 
ul, ca şi cum ar fi vrut să oprească filmarea. In clipa aceea, el 
apăru cu braţul în jurul altui bărbat. Se opriră ca să se sărute 
pasional, înainte să plece mai departe şi să dispară din vedere. 
Comportamentul lor nu diferea cu nimic de cum se comportau 
ceilalţi cheflii; cu toţii erau beţi şi se distrau de minune. 

Gudlaugur opri înregistrarea. Niciunul dintre ei nu mai zise 
nimic până ce Huldar întrerupse liniştea stânjenitoare: 

— Nu-i nimic, amice. Dacă eu aş fi fost în centru cu o femeie 
la braţ, te asigur că s-ar fi petrecut mult mai multe. N-ai de ce 
să-ţi faci griji. 

— O să-l şterg. Din momentul în care Helgi continuă să 
meargă pe Laugavegur. Partea cu mine nu ajută cu absolut 
nimic. 

— N-ai de unde să ştii. Unul dintre cei care apar în cadru s-ar 
putea dovedi ucigaşul, pornit pe urmele lui Helgi. Nu tu, fireşte, 
sau tipul cu care erai, ci unul dintre ceilalţi. 

Huldar făcu semn către siluetele încremenite pe ecran şi 
adăugă: 

— Gudlaugur, n-ar fi o idee bună să modifici fişierul. Stai 
cuminte! 

Gudlaugur clătină din cap resemnat. 

— Super! 

— Nu, nu „super”. Naşpa! La fel de naşpa dacă ar fi fost vorba 
de mine, beat, ţinând în braţe o femeie. Sau de Erla. Sau de 
oricine altcineva din echipă. E jenant, dar în niciun caz mai rău 
pentru tine decât pentru oricine altcineva. Până şi un tăntălău 
ca mine înţelege asta. 

Gudlaugur nu mai zise nimic. Ce mai era de zis? 

Capitolul 12 


Erla urmări fără nicio expresie înregistrarea. După care o 
derulă înapoi şi-i mai urmări o dată, cu aceeaşi expresie de 
jucător de poker. După aceea, ridică privirea şi-o întâlni pe-a lui 
Huldar. 

— Şi? Care e problema? 

Huldar ridică din umeri. 

— Niciuna, după părerea mea şi a ta, dar Gudlaugur se simte 
jenat din cauza asta şi îl înţeleg perfect. Nici eu n-aş vrea să mă 
vadă toată divizia pipăind beat o femeie. 

În timp ce Erla urmărea a treia oară filmarea, Huldar rămase 
mutându-se de pe un picior pe altul în faţa biroului ei. | se părea 
mereu o corvoadă să discute cu Erla orice avea de-a face cu 
sexul sau cu relaţiile de orice fel, având în vedere istoria lor. 
Însă în momentul de faţă, mult mai important era să-l ajute pe 
Gudlaugur. 

— Nu înţeleg de ce se ruşinează atâta din cauza asta. 

Erla împinse mouse-ul deoparte şi continuă: 

— Să fii gay nu mai e o problemă în Islanda. Poate c-ar trebui 
să-i atragi şi lui atenţia asupra acestui lucru. Mie mi se pare că 
el are o problemă cu asta. 

— Nu toată lumea din cadrul diviziei trăieşte în timpurile 
noastre, Erla. Cred că ştii şi tu că o parte dintre băieţi au rămas 
tot neanderthalieni. Îmi închipui că din cauza lor îşi face 
probleme Gudlaugur. N-ar fi nevoie decât de unul sau doi ca ei 
ca să-i facă viaţa un iad, chiar dacă pe noi, ceilalţi, nu ne 
deranjează. 

Evită să-l pomenească pe Jóel, deşi idiotul ăla era principalul 
agresor din departament. Dacă Jóel ar fi descoperit punctul slab 
al lui Gudlaugur, n-ar fi pierdut nici cea mai mică ocazie să-i facă 
viaţa un infern. 

— Da, da, sunt şi eu perfect conştientă că unii băieţi s-ar lua 
de el, însă din ce văd eu, n-o să se facă cine ştie ce tam-tam. 
Sunt sigură că vor face o excepţie în cazul lui Gudlaugur. La 
urma urmei, doar e de-ai noştri. 

Huldar nu era de acord cu ea, însă ştia că trebuie să fie atent 
în preajma ei. In fine, era puţin probabil ca lungirea discuţiei să 
ducă la vreun rezultat, dat fiind că oamenii rareori se 
răzgândesc când se contrazic cu cineva, aici incluzându-se şi pe 
el. lar Erla era atât de îndărătnică, încât era mult mai probabil 
să-şi apere cu îndârjire poziţia decât să admită că ce zicea el are 
sens. 

Cum el nu protestă, Erla adăugă: 

— Priveşte şi din acest unghi: dacă situaţia chiar e atât de 
proastă pe cât spui tu, mai bine să o aduci în discuţie şi gata. 
Dacă toată lumea îşi ascunde orientarea sexuală, n-o să se 
schimbe niciodată nimic. 

— Cred că lui Gudlaugur ar trebui să i se îngăduie să aleagă 
singur când şi cum să le dezvăluie ceva colegilor săi. 

Atunci când Huldar îi spusese lui Gudlaugur că lui, unuia, nu-i 
pasă nici cât negru sub unghie dacă el alege să-şi ascundă 
orientarea sexuală, Gudlaugur îi replicase furios că doar pentru 
că alegea să nu-şi discute viaţa sexuală cu colegii săi nu 
însemna că îşi ascunde orientarea sexuală. Pur şi simplu nu era 
treaba lor. Huldar îi înţelegea această atitudine. El, unul, n-avea 
nici cea mai mică intenţie să afle ceva despre vieţile personale 
ale colegilor de serviciu şi cu atât mai puţin să împărtăşească cu 
ei detalii despre a sa. Văzând că Erla tot nu părea convinsă, 
adăugă: 

— Bun, atunci, la asta te-ai gândit? Există aproximativ şapte 
sute de poliţişti în Islanda, dintre care cam cinci sute sunt 
bărbaţi. Câţi crezi că se declară gay în mod făţiş? 

— Eu ştiu de trei. Sau patru, răspunse Erla, care părea iritată 
că nu poate oferi un număr mai mare. Dar eu nici nu-i cunosc pe 
toţi, Huldar. Mai mult decât îi cunoşti tu. 

Făcu o pauză scurtă, apoi adăugă: 

— Să ştii că viaţa mea n-o să devină mai uşoară pentru faptul 
că Gudlaugur apare la atât de puţin timp după ce iese Helgi. Îţi 
dai şi tu seama că va trebui să urmărim cu toţii filmarea ca să 
verificăm dacă îl urmărea cineva pe Helgi? Aşa că nu pot fi de 
acord cu ştergerea înregistrării. Pur şi simplu Gudlaugur va 
trebui să accepte că interesul anchetei e mai important decât 
dreptul său la intimitate. Imi pare rău, dar asta e! 

— Dar... 

— Niciun „dar”, Huldar! Anchetăm uciderea unui investitor 
bogat, pe care se pare că-l plăcea toată lumea. Când povestea 
asta va deveni publică, atenţia presei se va îndrepta imediat 
asupra noastră, aşa că ar fi mai bine să facem dracului totul ca 
la carte. „Finanţist bogat executat brutal prin spânzurate”. Ai în 
faţă imaginea? Jurnaliştii se vor călca în picioare să prezinte un 
asemenea caz, în loc să vină cu nişte imagini banale cu ministrul 
chinez de externe care aşteaptă să erupă gheizerul. Singurul 
motiv pentru care dispeceratul nu e copleşit de telefoane e că 
verdictul iniţial e sinucidere, iar povestea oficială încă nu s-a 
schimbat. Insă acum, că s-a terminat autopsia, nu ne mai putem 
ascunde în spatele nesiguranţei. 

Erla îşi încrucişă braţele la piept, privindu-l în ochi pe Huldar. 

— Ancheta trebuie făcută fără greşeală. Nici nu încape vorbă. 
Spre deosebire de tine, eu vreau să-mi păstrez funcţia. 

Huldar nu o putea contrazice în această privinţă. Insă poate 
era totuşi posibil un compromis. 

— O soluţie simplă: lasă-l pe Gudlaugur să continue să 
vizioneze înregistrările. Dacă se dovedeşte că Helgi a fost 
urmărit şi individul în chestiune apare în acelaşi timp cu 
Gudlaugur, el va trebui să se obişnuiască cu ideea. 

Erla stătu să cugete niţel asupra propunerii. 

— In plus, e omul ideal pentru sarcina asta. Glezna îi creează 
mari probleme, îţi aminteşti? minţi Huldar, fără să clipească. 

Erla strânse din buze. 

— Presupun că putem scăpa cu asta. Dar dacă... 


— S-a înţeles. 

Huldar schimbă iute subiectul, înainte să-i mai vină ei cine 
ştie ce idei: 

— Ţi-a zis Lina ce-a aflat despre zonă din baza de date a 
poliţiei? 


Erla oftă şi ţâţăi din buze. 

— Da, mi-a spus. Nici nu ştiu ce să zic. Avem atât de puţin 
personal, că trebuie să ne concentrăm strict pe ce se întâmplă 
aici şi acum. „Prietenii lavei?” 

Chipul îi fu despicat brusc de un rânjet enorm când adăugă: 

— Pe bune? Ce dracu'? 

— Mda, aici îţi dau dreptate. Dar cum rămâne cu cadavrele 
aduse la țărm acolo? Ar putea exista o legătură. 

— Am aruncat o privire scurtă la cazuri şi trebuie să admit că 
m-ar surprinde. Nu le-a semnalat nimeni că ar fi suspecte la 
vremea respectivă şi chiar nu văd cum ar avea de-a face cu 
moartea lui Helgi. Îi vom întreba pe părinţii lui dacă îi cunoştea 
pe cei implicaţi în acele cazuri, iar dacă nu, chiar n-are niciun 
rost să irosim şi mai mult timp urmând acea pistă. 

Erla aruncă o privire la ceasul de pe perete şi-l informă: 

— Că tot veni vorba, trebuie să mă întâlnesc acum cu ei. Mai 
bine vii şi tu. 

e 

Huldar refuză pentru a patra oară cafeaua de când ajunseseră 
acasă la părinţii lui Helgi Fridriksson. Erla îi urmă exemplul. 
Mama era cea care insistase: ori de câte ori intervenea un 
moment de tăcere între întrebări, pac!, şi sărea să le ofere 
cafea. Se uita la ei fără să-i vadă, prea tulburată ca să bage de 
seamă ce era în jur - era acolo, şi totuşi părea plecată departe. 

— Sunteţi siguri? Foarte siguri? 

— Foarte siguri, mulţumim! 

Huldar izbuti să afişeze acelaşi zâmbet politicos cu care 
refuzase şi ofertele ei precedente. Erla nu zise nimic. 

Stăteau toţi patru în sufragerie. Fridrik, tatăl lui Helgi, era 
inginer de meserie, iar mama lui, Th6rhildur, educatoare la 
grădiniţă. Erau vizibil zdruncinaţi amândoi: ea avea ochii umflaţi 
de la atâta plâns; părul lui era tot numai smocuri, iar obrajii îi 
erau acoperiţi de tuleie cenuşii. Huldar şi Erla stăteau proptiţi pe 
o sofa de piele extrem de incomodă, ce fusese în mod evident 
concepută să mulţumească doar ochiul, nu şi spatele celui ce se 
aşeza pe ea. Părinţii ocupaseră nişte fotolii asortate, nici ele 
prea prietenoase. Mobilierul părea să nu li se potrivească 
absolut deloc, la fel ca toate celelalte obiecte din încăpere, 
semn că fuseseră în mod clar alese de către o persoană mult 
mai tânără - mai ales tablourile kitschoase cu aspect de desen 
animat. Huldar era convins că Helgi era responsabil de tot ce 
vedea acolo. Şi nici nu încăpea discuţie că tot el se afla şi-n 
spatele alegerii acelui sistem audio extraordinar de scump pe 
care acum se aduna praful şi care includea nişte boxe enorme, a 
căror dimensiune era disproporţionată în raport cu încăperea de 
mici dimensiuni. 

Din ce văzuseră Huldar şi Erla până acum, restul casei nici că 
s-ar fi putut afla într-un contrast mai puternic cu decorul de aici. 

Lui Huldar îi amintea de casa părinţilor săi, care erau cam de 
aceeaşi vârstă. Zărise deja un dulap cu uşi de sticlă în spaţiul 
unde se lua cina şi care conţinea pahare de vin şi bibelouri 
lipsite de gust, care cu siguranţă aveau să sfârşească într-un 
magazin de caritate după ce se duceau proprietarii. Pe pereţi se 
aflau câteva tablouri micuţe cu peisaje şi un calendar rămas la o 
lună de mult trecută. Pe bufet şi pe mai multe poliţe erau 
aşezate fotografii înrămate, vaze şi boluri inutile; nimicuri 
adunate într-o viaţă. 

Huldar se sili să-şi îndrepte atenţia la cuplul îndurerat din faţa 
sa, atenţie care continua să i se abată la sistemul audio din colţ. 
Era un adevărat chin să se concentreze, când tot ce-şi dorea era 
să se apropie de el şi să pună nişte muzică, apoi să dea volumul 
la maximum. 

Cei doi le furnizaseră deja numele prietenilor cu care credeau 
că plănuise Helgi să se întâlnească sâmbătă seara. Erla le 
notase pe toate: Thormar şi, în cazul lui Gunnar şi al lui Tómas, 
diminutivele Gunni şi Tommi, care păreau să le fie mult mai la 
îndemână lui Helgi. Cu toţii erau prieteni din şcoală de-ai lui 
Helgi şi rămăseseră apropiaţi peste ani. Helgi luase prânzul cu 
părinţii săi vineri - un delicios meniu tradiţional islandez, care 
constase în budincă de orez asezonată cu pâine de secară la 
aburi. Tatăl lui Helgi îşi opri cu blândeţe soţia când aceasta 
începu să enumere tot ce-şi pusese fiul ei pe felia de pâine. De 
atunci, nu mai primiseră nicio veste de el, deşi Th6rhildur se 
grăbi să adauge că nu era un lucru neobişnuit. Adesea treceau 
mai multe zile fără să ia legătura cu ei. Asta se întâmpla pentru 
că el era foarte ocupat, le explică ea. Dacă nu era plecat în 
călătorie peste hotare, se ocupa de clienţi de acasă. Cuplul avea 
impresia că el petrecea mai mult timp în străinătate decât în 
Islanda. De exemplu, atunci când venise să ia prânzul cu ei 
tocmai se întorsese dintr-o călătorie de o săptămână la New 
York. Se contraziseră dacă se întorsese acasă vineri dimineaţă 
sau cu o zi mai devreme, tot de dimineaţă. Deşi era puţin 
probabil ca informaţia să fie relevantă pentru caz, Erla o notă 
totuşi. 

In afară de asta, discuţia nu le oferi cine ştie ce informaţii noi. 
Printre lacrimi, părinţii lui Helgi le confirmară ceea ce poliţia 
descoperise deja, deşi izbutiră să mai adauge câteva detalii mai 
intime, pe care nu le le-ar fi putut găsi online sau în baza de 

date a vreunui calculator. Descrierile li se părură adevărate 
când se refereau la copilăria lui Helgi, însă parcă deveniră mai 
puţin plauzibile când ajunseră la cariera sa de adult. Deloc de 
mirare - fiul lor plecase de acasă şi mersese în străinătate 
imediat după şcoală, chiar în pragul maturității. 

Le-au spus poveşti despre  prieteniile lui Helgi din 
adolescenţă, iar cei trei bărbaţi cu care se întâlnise sâmbătă 
seară ocupau o mare parte a acestora. Poveştile se învârteau 
toate în jurul băiatului bun, chipeş şi inteligent care fusese fiul 
lor şi cum excelase el în toate domeniile, atât la nivel academic, 
cât şi social. Totodată, părea destul de clar că părinţii lui 
considerau că prietenii săi nu erau la acelaşi nivel intelectual cu 
el, iar în puţinele ocazii în care Helgi călcase strâmb, părinţii săi 
tindeau să dea vina pe ei. Beau prea mult, fumau, se jucau 
mereu pe calculator şi chiuleau de la şcoală, târându-l şi pe 
Helgi după ei. Indiscreţiile lui din tinereţe erau atât de banale, 
încât Huldar se întreba de ce naiba credeau părinţii lui că ar fi în 
vreun fel relevante pentru anchetă, până când, uluit, îşi dădu 
seama că pur şi simplu le era imposibil să vorbească despre 
prezent. Trecutul era un teren neutru, unde nu se întâmplase de 
fapt nimic rău şi unde toate problemele fuseseră rezolvate. 

Părinţii le aduseseră şi vechile lor albume foto, înşirate acum 
pe măsuţa de cafea sau în poala lui Huldar ori a Erlei. Niciunul, 
nici celălalt nu simţea nevoia să vadă poze cu Helgi crescând, 
însă, ascunzându-şi nerăbdarea, acceptară album după album şi 
încercară să mai şi zâmbească din când în când, pe măsură ce 
răsfoiau paginile cu poze ce înfăţişau un băieţel zâmbind fără 
toţi dinţii şi, mai târziu, cu aparat dentar. În multe dintre ele 
apărea şi Leifur, fratele lui mai mic, atât singur, cât şi alături de 
Helgi. Fotografiile păreau făcute mai ales la ocazii speciale, de 
Crăciun, aniversări şi în vacanţele de vară, aşa cum se întâmpla 
de obicei înainte de epoca smartphone-urilor; înainte ca toate 
ocaziile să capete importanţă egală. 

— Cum se înțelegeau fraţii unul cu altul? 

Huldar ridică privirea de la o poză cu Helgi şi Leifur stând pe o 
canapea, cu nişte zâmbete radioase, de la o ureche la alta. 
Ambii ţineau cadouri de Crăciun în poală şi parcă mureau de 
nerăbdare să rupă hârtia de ambalat de îndată ce se termina cu 
pozatul. 

— Helgi şi Leifur? 

Întrebarea lui Fridrik era redundantă. La ce alţi fraţi s-ar fi 
putut referi Huldar? Polițistul încuviinţă din cap şi bărbatul 
continuă: 

— Bine, prost şi toată gama dintre ele. Se mai şi dondăneau, 
mai ales după ce Helgi a devenit adolescent. Leifur obişnuia să-l 
calce rău pe nervi, pentru că el încă era copil. Însă relaţia lor s-a 
îmbunătăţit mai târziu. Erau... erau... firi diferite, şi de bună 
seamă că n-ar fi avut prea mult de-a face unul cu altul dacă n-ar 
fi fost fraţi. Însă până la urmă s-au înţeles bine, în pofida 
diferenţelor dintre ei, aşa cum se întâmplă de obicei cu fraţii. 

— Unde e Leifur acum? E în ţară? 

Cei doi schimbară o privire, suferinţa lor făcând loc furiei. 
Soţia răspunse prima: 

— Să nu credeţi acum că Leifur a avut vreo legătură cu asta. 
E atât de ridicol, încât mai că m-aş simţi tentată să nu vă spun 
unde e. Ultimul lucru de care are nevoie e să începeţi să-l 
hărţuiţi cu bănuieli absurde. 

— Vă asigurăm că nu asta ne e intenţia. Pur şi simplu dorim 
să stăm de vorbă cu el. E posibil ca Helgi să-i fi destăinuit lucruri 
pe care nu le-a împărtăşit cu dumneavoastră. Asta e tot ce ne 
interesează. Deocamdată. 

Erla cobori glasul în ultima parte a replicii, astfel încât 
cuvântul final abia se auzi. 

Tristeţea reveni pe chipurile celor doi. 

— Normal că Leifur e în ţară. Unde altundeva ar putea fi? 

Femeia se grăbi să se şteargă la ochi, apoi îşi lăsă iar mâna în 
poală. 

— El nu prea pleacă în străinătate. E profesor de sport şi nu 
poate pleca în timpul anului. Şi chiar dacă ar fi fost plecat, ar fi 
luat primul avion înapoi spre casă. N-ar fi rămas departe când s- 
a întâmplat ce s-a întâmplat. 

— Nu, sigur că nu. 

Atât Huldar, cât şi Erla îşi îndreptară din nou atenţia la 
albumele foto. Aveau să ceară numărul de telefon şi adresa lui 
Leifur la finalul vizitei, însă acum le era clar că trebuia să o lase 
mai moale. 

Albumul de pe genunchii lui Huldar era plin de imagini cu 
Helgi în ultimii doi ani de liceu. Dat fiind că acestea erau mai 
recente, nu mai trebuiau să mimeze interesul faţă de ele. Huldar 
îi ceru mamei lui Helgi să-i arate prietenii care fuseseră 

împreună cu fiul ei sâmbătă seară, iar ea păru uşurată că i se 
cere să facă totuşi ceva ce nu presupunea un mare efort din 
partea sa. Între timp, Erla se blocase, enervându-se tot mai tare, 
la un album ce conţinea poze cu Helgi la trei ani şi cu Leifur 
bebeluş. 

Un deget cu pielea ridată şi cu o unghie dată cu ojă negru- 
închis îi indică feţele adolescentine ale celor trei băieţi, unul 
după altul - Gunni, Tommi şi Thormar. Tot nişte puşti deşiraţi şi 
stingheri. 

— E vreunul dintre ei tâmplar, din întâmplare? întrebă Huldar, 
gândindu-se la pistolul pentru cuie şi la grinda de lemn ce 
servise pe post de spânzurătoare. 

Părinţii lui Helgi clătinară din cap, uimiţi. Când Huldar 
dezvoltă ideea, întrebându-i dacă era vreunul dintre ei priceput 
cu uneltele, tatăl lui Helgi zâmbi şi îi răspunse că dimpotrivă. 
Huldar reveni iute la studierea fotografiilor, pentru a evita orice 
întrebare privitoare la motivul pentru care dorise să ştie acel 
lucru. 

În vreme ce dădea pagină după pagină cu poze înfăţişând 
nişte adolescenţi aproape imposibil de distins între ei, Huldar 
recunoscu tiparul: băieţi obişnuiţi, mai degrabă genul tocilar, 
prezentând o atracţie aproape inexistentă pentru sexul opus. 
Bieţii puştani păreau că o ştiau şi ei, cu excepţia celui pe care 
mama lui Helgi îl identificase ca fiind Gunni. Acesta părea cel 
mai încrezător în propriile forţe şi purta haine ceva mai la modă 
decât amicii lui. Era clar cel mai şmecher tip din grup. 

La polul opus se afla Tommi, cel mai mărunţel dintre ei, care 
părea deja gata să intre cu totul în pământ. Poate că spera cu 
disperare să înceapă să crească brusc şi nu voia să fie prins în 
cadru până atunci. Helgi şi Thormar i se păreau atât de 
asemănători lui Huldar, încât se trezi confundându-i între ei. 
Aceeaşi nuanţă a tenului, înălţime asemănătoare, acelaşi breton 
lăsat peste ochi, într-o zadarnică încercare de a-şi ascunde 
acneea de pe frunte. 

Rareori apăreau şi fete, iar când totuşi apăreau, aveau 
tendinţa să o facă în poze făcute în clasă de către un fotograf 
profesionist sau în poze de la evenimente organizate de şcoală. 
În cele mai recente, fetele erau întotdeauna în fundal, niciodată 
alături de Helgi sau de amicii lui. 

— Helgi a ieşit cu vreuna dintre aceste fete? 

Huldar răsuci albumul spre ei, ţinându-l deschis la o poză cu 
clasa şi i-o arătă lui Th6rhildur. 

— Nu. Nu prezentau interes pentru el. Nu prea avea o părere 
bună despre ele. 

Huldar nu reuşea să găsească nimic în neregulă cu fetele ce 
zâmbeau spre aparat. Păreau destul de atrăgătoare. Bănuia că 
lui Helgi şi prietenilor săi le plăcea de fete, dar sentimentul nu 
era reciproc. Dar poate se înşela el. Ridică iar privirea. 

— Cumva fiul dumneavoastră era gay? 

Cuplul părea mult mai deschis la astfel de idei decât colegii lui 
Huldar, dat fiind că nu părură deosebit de uluiţi sau de deranjaţi 
de întrebare. Răspunsul lui Th6rhildur sună absolut normal: 

— Nu. Sunt destul de sigură că nu era. N-ar fi avut niciun 
motiv să se ascundă de noi dacă ar fi fost, dar n-a pomenit 
niciodată de asta. 

Huldar şi Erla reveniră la albume, însă nimic din ce vedeau 
acolo nu părea util pentru progresul anchetei. 

Erla avea mai puţină răbdare decât Huldar cu amintirile 
părinţilor ce îşi jeleau copilul. Nu se afla aici în rol de sfătuitor. 
Când Th6rhildur mai scoase la iveală un album, Erla rosti pe un 
ton de tăios: 

— Cred că e destul de clar că anii de tinereţe ai fiului 
dumneavoastră nu ne vor ajuta să rezolvăm cazul. Imi pare rău 
că trebuie să vă refuz cu albumele, însă ne-aţi putea povesti mai 
multe despre ceva mai recent, cum ar fi relaţiile pe care le-a 
avut el în ultimii ani? 

Huldar zâmbi în semn de scuză şi încercă să îndulcească 
replica ei adăugând: 

— Credem că ucigaşul avea un soi de legătură cu Helgi. Mai 
credem şi că avea un dinte împotriva fiului dumneavoastră. Insă 
e extrem de puţin probabil să aibă ceva de-a face cu perioada 
când era elev. O posibilitate e ca Helgi să fi avut o iubită sau să 
se fi combinat cu o femeie care aveau vreun fost iubit gelos sau 
vreun urmăritor periculos. 

Fridrik răspunse imediat ce termină Huldar, aruncând o privire 
spre soţia lui, ca şi cum ar fi vrut să-i verifice reacţia. Gura 
femeii rămânea o linie aproape invizibilă, aparent ofensată de 
bruscheţea Erlei. 

— Helgi nu era implicat în nicio relaţie. Nu recentă. Din ce 
ştim noi. Mai ieşea cu femei în oraş când se întorcea acasă, în 

perioada cât a locuit în străinătate, dar şi după ce s-a mutat 
înapoi în Islanda, însă niciodată cu aceeaşi femeie. Incă nu se 
stabilise la casa lui - iar acum, nici vorbă de aşa ceva. 

Erla se grăbi să intervină, ca şi cum se temea că acest ultim 
comentariu avea să dezlănţuie un nou şuvoi de lacrimi. 

— Le-aţi întâlnit sau v-a povestit despre vreuna dintre ele? Se 
întâmplă să cunoaşteţi numele vreuneia dintre ele? 

Cuplul părea bizar de jenat. 

— De fapt, nu. El nu discuta niciodată cu noi despre viaţa sa 
amoroasă, răspunse Thrhildur. După ce a plecat de-acasă, mai 
vedeam poze cu Helgi în oraş pe paginile de Facebook ale 
prietenilor săi. Uneori şi cu femei. Dar relaţiile nu erau serioase, 
din ce ştim noi. Cel puţin, el nu ne-a prezentat niciodată vreuna. 

Femeia îi aruncă o privire întrebătoare soţului ei, în caz că el 
ar mai fi putut adăuga ceva. 

Însă era limpede că el nu putea fi decât de acord cu soţia sa. 

— Nu-şi discuta viaţa amoroasă cu mine ori cu mama sa. Să 
nu mă înţelegeţi greşit - aveam o relaţie bună cu el. Şi când 
locuia în America, şi după ce s-a întors acasă. Doar că nu 
discutam niciodată despre viaţa lui personală. 

În acest punct, Huldar se simţi îmboldit să intervină, să-i ajute 
să scape de senzaţia de stinghereală. 

— Vă înţeleg perfect. Nici eu nu-mi discut viaţa amoroasă cu 
mama sau cu tata. 

Se abţinu să adauge că probabil i-ar fi lăsat mască dacă ar fi 
început să le povestească aşa ceva. _ 

— Cred că e un lucru destul de obişnuit. In orice caz, suntem 
siguri că putem da de unele dintre aceste femei pe paginile de 
Facebook pe care le-aţi pomenit sau poate ne vor ajuta prietenii 
lui. Aşa că nu vă faceţi griji! 

Văzând uşurarea de pe chipurile lor, Huldar adăugă: 

— Helgi stătea la dumneavoastră când venea de la New York? 
Înainte să se mute de tot de-acasă, vreau să zic. 

Th6rhildur surâse. 

— Nu, nu stătea. Avea un apartament aici. 

Huldar încuviinţă din cap. Fireşte că tipul nu se caza pe 
canapeaua extensibilă a părinţilor, aşa cum era nevoit să o facă 
el ori de câte ori îşi vizita familia în est. Păcat, totuşi; dacă Helgi 
ar fi rămas acasă, poate că părinţii lui ar fi ştiut mai multe 
despre viaţa pe care o ducea. 

— Aşadar, din ce ştiţi, n-a avut vreo problemă recent cu 
vreuna dintre femei? Nimic care să vă atragă atenţia asupra 
purtării sale, chiar dacă nu discutaţi asemenea lucruri cu el? 

Când cuplul răspunse că nu, Huldar o lăsă pe Erla să preia 
controlul, iar ea se şi repezi să le adreseze următoarea 
întrebare: 

— Dar afacerile sale? E posibil să fi avut cineva impresia că e 
jecmănit de Helgi? 

— Nu. Helgi n-a avut absolut nicio legătură cu criza bancară. 
Deja v-am zis asta. A lucrat în America până anul trecut. 

— A plecat în străinătate fără un sfanţ şi s-a întors unul dintre 
cei mai bogaţi oameni din Islanda, continuă Erla. Am înţeles că a 
făcut o grămadă de bani de pe urma creanţelor clienţilor care 
aveau legături cu băncile falite. Pesemne că or fi fost şi clienţi 
fizici printre ei. El a făcut avere - alţii au pierdut tot. Cu toate că 
astfel de lucruri nu sunt neapărat lipsite de corectitudine, asta 
nu schimbă cu nimic faptul că unii vor purta pică pentru că au 
pierdut tot. A pomenit vreodată că a primit ameninţări sau că a 
intrat vreo dispută din cauza asta? 

— Nu. Niciodată. Însă nici nu discuta cu noi despre bani sau 
despre jobul lui. Tot ce ştiam era că se descurcă bine. Ceea ce 
era evident. 

— N-aţi auzit niciun zvon - vreo plângere, de exemplu? Cum 
ar fi comentarii ironice la pozele cu el de pe reţelele sociale? 

Huldar se întrebă dacă nu cumva Erlei îi scăpase faptul că mai 
tot ce ţinea de online atrăgea comentarii aiurea. Insă cuplul nu 
făcu decât să dea din cap. Şi nimeni nu le vorbise de rău fiul, din 
ce observaseră ei. 

— Ştiţi cumva dacă fiul vostru îl cunoştea sau avea vreo 
legătură cu un bărbat pe nume Dagur Didriksson, care a murit 
acum optsprezece ani? Abia împlinise şaizeci de ani la 
momentul decesului. 

Cei doi clătinară iar din cap, părând uluiţi. 

— Nu, de ce întrebaţi? 

— Există nişte piste pe care trebuie să le eliminăm din 
anchetă. Poate ne ajutaţi să o facem. 

Cei doi încuviinţară iar, aşa că Huldar continuă: 

— Dar un tânăr pe nume Olgeir Magnússon, care s-a înecat 
acum trei ani în timp ce înota lângă Nauthâlsvik? Era cam de 
vârsta lui Helgi - cu doar un an mai tânăr. 

— Nu, nu recunosc numele. 

Tatăl lui Helgi îşi privi întrebător soţia, care scutură la rândul 
ei din cap. 

— Bun! Dar o tânără pe nume Maren Thórdardóttir? A murit 
acum cinci ani şi era cu şase ani mai mică decât Helgi. 

Răspunsul părinţilor fu acelaşi: nu, nu auziseră niciodată de 
ea. Aşa că le mai rămânea o singură întrebare: 

— Presupun că fiul dumneavoastră n-a avut niciodată vreo 
legătură cu „Prietenii lavei”? 

— „Prietenii lavei?” 

Neîncrederea alungă pentru scurt timp suferinţa de pe 
chipurile celor doi. 

— Vă referiţi la oamenii care protestau împotriva construirii 
şoselei prin câmpul de lavă? 

— Da, la ei. 

— Nu. Categoric nu. Helgi locuia în străinătate în acel moment 
şi oricum puteţi fi siguri că pe el nu-l interesau absolut deloc 
drumurile din Islanda. 

Mama lui Helgi nici că s-ar fi putut exprima mai clar de-atât. 

Erla îl înghionti tare pe Huldar în coapsă, pe sub albumul foto 
pe care îl ţinea în poală. Acum se bucură că nu pomenise şi de 
furtul eiderilor sau de posibilele conexiuni cu fostul prim- 
ministru Bjarni Benediktsson, altfel pesemne că Erla i-ar fi făcut 
o gaură în picior. Pricepând mesajul, Huldar schimbă tactica şi 
lăsă să alunece pe măsuţă o poză cu Siggi. 

— Il recunoaşteţi pe acest băiat? 

Cei doi se aplecară deasupra pozei, după care ridicară 
capetele, părând că nu pricep absolut nimic. 

— Nu. Cine e? 

— Se numeşte Siggi. Prescurtarea de la Sigurdur. 

— Nu ne sună cunoscut. Al cui fiu e? 

— Nu ştim. Mama lui poartă porecla de Systa şi tatăl lui e 
cunoscut după apelativul Sibbi. 

Cei doi păreau şi mai perplecşi - sau cel puţin aşa arăta 
Fridrik. Th6rhildur ridicase fotografia şi o studia îndeaproape. 

— Il recunoaşteţi? 

— Am senzaţia că e posibil să-l fi văzut undeva. 

Se încruntă la poză, după care o lăsă la loc pe măsuţă, 
adăugând: 

— Nu, cred că mă înşel. Nu-l recunosc. 

Îşi aşeză mâinile la loc în poală, continuând: 

— Dar nu înţeleg. Ce are a face acest băieţel cu ce i s-a 
întâmplat lui Helgi? 

Erla îi răspunse cu sinceritate: 

— Nu ştim nici noi. Se poate să nu aibă nicio legătură. 

Se opri dintr-odată. Huldar vedea bine că acum cântărea în 
minte dacă să le destăinuie ceva părinţilor lui Helgi. Se 
întrebase cu glas tare dacă ar fi fost înţelept să o facă înainte să 
intre la ei în casă. Dar până la urmă, părea că se hotărâse: 

— A fost găsit în apartamentul lui Helgi. În ziua în care 
cadavrul fiului dumneavoastră a fost găsit pe câmpul de lavă. 

— Poftim? 

judecând după răspunsul lui Fridrik şi după expresia surprinsă 
de pe faţa mamei, era limpede că aveau impresia că nu auziseră 
bine. Th6rhildur îşi duse mâna la gât şi întrebă: 

— Ce vreţi să ziceţi? 

Uluirea lor nu părea deloc prefăcută. 

— Incercăm să aflăm ce căuta băiatul acolo, le răspunse Erla. 
Dacă aveţi vreo informaţie care ne-ar putea ajuta, v-am fi foarte 
recunoscători. De exemplu, ar fi putut fi copilul vreunui 
cunoscut de-al lui Helgi? Avea vreunul dintre prietenii săi copii? 

— Aăă... 

Fridrik părea pierdut, însă era evident că soţia sa era mai bine 
informată. 

— N-am auzit niciodată de cineva pe nume Systa sau Sibbi în 
cercul de prieteni ai lui Helgi. Unii dintre prietenii săi sunt 
căsătoriţi şi au copii, însă din ce ştiu eu niciunul dintre ei nu se 
numeşte Sigurdur - sau Siggi. 

— Aşa că totuşi discuta cu dumneavoastră despre copiii 
prietenilor săi, nu? 

— Păi, nu chiar. Insă cât timp era plecat din ţară, mă ocupam 
eu să cumpăr cadouri în locul lui când prietenilor săi li se 
năşteau copii. lar după ce s-a mutat de-acasă, am continuat să 
aleg daruri ori de câte ori era invitat la aniversarea vreunui 
copil, pentru că el nu ştia nimic despre copii. Acelaşi lucru era 
valabil şi de Crăciun, şi la nunțile sau la zilele de naştere ale 
prietenilor săi. Imi cerea mereu să-l ajut să aleagă cadouri, aşa 
că ştiu cât de incredibil de generos era. 

Th6rhildur oftă adânc şi închise ochii preţ de o clipă, părând 
că face eforturi să nu cedeze, înainte de-a adăuga: 

— Obişnuiam să aleg felicitări şi să le şi scriu în locul lui. Nu- 
mi amintesc de niciuna pentru un băiat pe nume Siggi. 

— Aţi cumpărat recent un cadou pentru cineva pe nume 
Hallbera? întrebă Huldar, gândindu-se la pachetul de pe masa 
din bucătăria lui Helgi. 

— Da. 

Pe obrajii lui Th6rhildur începură să curgă lacrimi. 

— Săptămâna trecută. Ziua ei de naştere a fost weekendul 
ăsta, preciză ea cu glas tremurător. Nu mi-am închipuit nicio 
clipă că o să fie ultimul cadou pe care-l cumpăram în locul lui 
Helgi. De fapt, mă temeam de momentul în care acei copii vor 
deveni adolescenţi, pentru că vârsta aceea e mult mai dificilă. 
N-ar fi trebuit să-mi fac griji în această privinţă. 

Se lăsă o tăcere care dură până ce ea îşi mişcă în mod 
involuntar mâna, ca şi cum s-ar fi pregătit să le propună iar 
cafea, punct în care Huldar se şi repezi să intervină: 

— Vreun duşman sau tensiuni care să n-aibă legătură cu vreo 
iubită sau cu serviciul? Ceva care să vă vină în minte, din trecut 
sau mai recent? 

In clipa în care rosti asta, îşi dori să-şi retragă spusele legate 
de trecut, temându-se că i-ar fi încurajat pe părinţi să înceapă 
iar să rememoreze cine ştie ce ranchiune survenite din pricina 
vreunei încăierări la fotbal sau a vreunei biciclete furate. Dar nu 
era nevoie. 

— Nu. 

— Şi Helgi nu s-a certat niciodată cu vreunul dintre prietenii 
săi? 

— Nu, răspunse ferm mama, înainte să se corecteze singură: 
Adică, nimic serios. Intotdeauna se împăcau până la urmă. 

— Nimic recent, cu alte cuvinte? 

— Nu, din ce-mi amintesc eu. 

Era rândul lui Fridrik să pară sigur pe sine. 

Th6rhildur îl susţinu şi ea: 

— Nici eu. Adică, toţi prietenii se află pe lista lui de cadouri de 
Crăciun de anul acesta, aşadar n-avea cum să se fi întâmplat 
nimic în ultimele câteva luni. 

Erla se încruntă şi cugetă niţel la răspunsul femeii. 

— Ce vreţi să spuneţi? Aţi şters cumva nume de pe listă în 
anii trecuţi? 

Femeia părea oarecum prinsă pe picior greşit. În timp ce-şi 
trecea o mână prin păr, încercă să stea mai drept pe scaunul de 
piele inconfortabil. 

— O singură dată. Dar trebuie să fi fost o furtună într-un 
pahar cu apă, întrucât anul următor acesta a revenit pe listă. 

— Despre ce prieten e vorba? 

— Thorri - Thormar, adică. 

Huldar şi Erla îşi coborâră în mod automat privirile la 
albumele foto rămase deschise. Recunoscură numele datorită 
faptului că Thormar apărea în multe dintre fotografii. Şi, spre 
deosebire de ceilalţi băieţi, pe el mama lui Helgi nu îl criticase. 
Ba, din contră, zâmbise, referindu-se la el pe un ton laudativ şi 
pomenind de două ori că acum era dentist. 

— E acelaşi Thormar despre care aţi zis că încă era cel mai 
bun prieten al său? 

— Da. 

Th6rhildur strânse din buze, ca şi cum regreta că adusese 
subiectul în discuţie, şi adăugă: 

— Dar n-a fost nimic. Cum ziceam, s-au împăcat imediat. 

— Şi n-aveţi nicio idee din ce cauză s-au certat? 

Huldar se întinse după alt album foto şi începu să-l răsfoiască 
până ce găsi o imagine cu Helgi alături de Thormar. Părea să fi 
fost făcută când Helgi dădea examenul auto, dat fiind că ţinea 
extrem de mândru permisul în mână şi flutura şi două chei de la 
o maşină, cu un surâs larg întipărit pe faţă. Lângă el, Thormar 
avea şi el un rânjet de zile mari, ţinându-l pe Helgi cu braţul pe 
după umăr, dând impresia că erau cei mai buni prieteni din 
lume şi că abia aşteptau să dea o tură cu maşina. Pe Huldar îl 
frapă încă o dată asemănarea izbitoare dintre ei: doi tocilari 
sfrijiţi, aflaţi acum în posesia unei maşini, complet neştiutori că 
peste câţiva ani avantajele lor principale aveau să fie răsturnate 
cu totul de către sexul opus. Căci deşi dentiştii nu puteau 
concura cu investitorii plini de bani, tot erau consideraţi o 
partidă bună pe scena socială din Reykjavik. 

— Nu. Helgi nu voia să vorbească despre întâmplare şi nici eu 
n-am insistat. Cum ziceam, n-are cum să fi fost ceva serios. S-a 
întâmplat acum patru sau cinci ani, deci sunt sigură că a fost de 
mult dată uitării. Adică s-au împăcat şi de atunci au rămas cei 
mai buni prieteni. 

— Thormar e însurat sau implicat în vreo relaţie? 

Erla probabil că se gândea cam la acelaşi lucru ca Huldar: că 
era posibil ca Helgi să fi încercat să se dea la soţia celui mai bun 
prieten al său. Se întâmplă, mai ales când oamenii se îmbată, 
lucru pe care Huldar îl cunoştea foarte bine. lar consecinţele 
puteau fi dezastruoase. Incercă să alunge astfel de gânduri 
neplăcute. 

Totuşi, mama lui Helgi nu părea să fie de acord cu ei şi le 
răspunse fără să-şi schimbe expresia sau să-şi repete litania 
cum că fiul ei cel perfect nu putea face nimic rău cuiva: 

— Da, este. Soţia lui se numeşte Sigrun. E avocat şi e cu 
câţiva ani mai mare decât Thormar. Au o fiică, Hallbera, care a 
împlinit trei ani săptămâna trecută, dar Sigrun mai are şi un fiu 
adolescent dintr-o relaţie anterioară. 

Era clar că fetiţa nu putea fi Siggi, iar fiul vitreg era prea mare 
ca să prezinte vreun interes pentru ei. Sosise vremea să le zică 
„Bun, atunci...” Erla închise albumul, îl lăsă pe măsuţa de cafea 
şi rosti cuvintele magice: 

— Bun, atunci... 

Capitolul 13 


Freyja trânti portiera şoferului şi o deschise pe cea din spate 
ca să o ajute pe Saga să coboare. Când îşi vâri capul înăuntru, 
ajunse faţă în faţă cu fratele ei, care doar ce deschisese cealaltă 
portieră ca să facă acelaşi lucru. Zâmbind jenată, Freyja se 
retrase imediat. Avea să-i mai ia o vreme să se obişnuiască cu 
faptul că nu mai era înlocuitorul lui Baldur: acum putea fi şi el 
părinte - în cea mai mare parte a timpului. Freyja continua să o 
ia pe Saga seara sau peste noapte la ea în weekendurile 
rezervate tatălui, când Baldur era nevoit să se prezinte la ora de 
stingere stabilită, la casa de reeducare. Peste câteva luni însă el 
avea să preia şi această sarcină, iar Freyja urma să preia rolul 
de mătuşă. Lucru pe care nu-l aştepta cu mare nerăbdare. 

— Ei, ce zici? 

Baldur o aşeză pe Saga pe şoldul său, închise portiera şi dădu 
din cap înspre blocul de apartamente unde locuia prietenul lui, 
Tobbi. 

— Drăguţ, nu-i aşa? Poate c-ar trebui să stau eu aici şi tu să 
rămâi la mine în apartament. 

Îi făcu cu ochiul. N-avea să se întâmple niciodată aşa ceva: el 
era prea ataşat de acel loc, mai cu seamă de debaraua aia a lui 
bine izolată, cu lămpile ei de încălzire. 

Freyja surâse, apoi se răsuci ca să examineze clădirea. 
Rămase cu gura căscată după ce văzu cât de luxos arăta, dar o 
închise iute la loc, înainte ca Baldur să observe. După care 
privirea i se aventură către parcarea plină de modele de maşini 
noi-nouţe şi extrem de scumpe. Ceva era în neregulă: chiria pe 
care i-o cerea Tobbi abia ar fi acoperit o debara fără geamuri din 
suburbii. 

Baldur jura totuşi că e adevărat şi-i spuse să nu caute calul de 
dar la dinţi. Din spusele lui, Tobbi primise o scrisoare care îl 
anunţa că urma să-şi ispăşească peste zece zile. Când Freyja îl 
întrebă cât avea să stea la închisoare şi din ce motiv, Baldur îi 
răspunse că un an şi jumătate, dacă se purta aşa cum trebuie, 
însă omise să menţioneze şi delictul. Când Freyja insistă, el 
pretinse că uitase. lar ea renunţă. La urma urmei, ce relevanţă 

mai avea? Doar nu se aştepta nimeni să preia frâiele activităţii 
infracţionale a lui Tobbi cât timp el rămânea după gratii. 

— Saga, tu ce zici? Ţi-ar plăcea să vii aici în vizită, la mătuşica 
Freyja? 

Baldur îi arătă clădirea, însă în loc să urmărească direcţia 
indicată de deget, fiica sa rămase cu privirea aţintită la un 
pescăruş ce se rotea deasupra lor. Ca de obicei, expresia ei 
rămânea de necitit. Cine n-o cunoştea ar fi crezut că stă 
bosumflată sau că e supărată pe pasăre, însă Freyja o cunoştea 
foarte bine. Saga purta această încruntătură indiferent că 
mânca o îngheţată sau i se făcea o injecție. Cel mai mult se 
apropia de un zâmbet atunci când era în preajma lui Molly, 
căţeluşa lui Baldur. Mai ales când Molly făcea o trăsnaie, lucru 
care se întâmpla mult prea des. 

Freyja se opri brusc. 

— Rahat, Baldur! Molly? 

— Ce-i cu ea? 

Baldur o urmărea, surprins. 

— Cine o să aibă grijă peste noapte de ea dacă eu mă mut 
aici şi tu rămâi la casa de reeducare? 

Baldur îi alungă grijile fluturând din mână. 

— Nu-ţi face griji! Poate rămâne aici până ies eu, răspunse el 
vesel. Pe Tobbi nu-l va deranja un câine. 

Insă Molly nu era doar un câine. Era cu uşurinţă echivalentul a 
doi sau trei - sau patru, dacă ar fi fost vorba de câini mai 
mărunţei. 

— Dar nu de Tobbi depinde. Dacă în clădire nu sunt permişi 
câinii? 

— O, te rog! Relaxează-te! Nu-i treaba celor care locuiesc aici. 
Dacă e vorba aşa, nici în apartamentul meu nu cred că sunt 
permişi câinii. Dar cui îi pasă? 

Freyjei nu-i plăcea să-i atragă atenţia că exista, de bună 
seamă, o diferenţă ca de la cer la pământ între pragul de 
toleranţă al vecinilor zgomotoşi din dărăpănătura de cartier în 
care locuia Baldur şi cel al genului de oameni care locuiau în 
această clădire. Ar mai fi putut sublinia şi faptul că Baldur era un 
adevărat expert când venea vorba să învârtă oamenii pe 
degete. Dacă cineva ar fi venit să se plângă de Molly, acesta ar 
fi ajuns până la urmă să ceară să fie trecut pe lista viitorilor 
posesori ai căţeluşilor lui Molly, după ce ar fi căzut în mod 

inevitabil victimă şarmului lui Baldur. Freyja era prea rigidă şi 
stângace ca să iasă astfel din încurcături. In ultima vreme, 
singurul bărbat pe care reuşise să-l cucerească prin farmecul ei 
era Huldar, lucru extrem de neplăcut, din păcate, întrucât ei doi 
erau precum cărămizile din jocul Tetris: capacitatea lor de a se 
potrivi unul cu altul depindea de direcţia în care se poziţionau. 
La orizontală, se potriveau perfect, însă era cu totul altceva 
când stăteau pe verticală. 

— Trebuie să funcţioneze, Baldur. 

Freyja ţinu deschisă uşa de la intrare, pentru ca fratele ei şi 
fiica lui să intre. 

— Sau altfel o să rămânem de-adevăratelea unul cu altul. 

— Nu-ţi face griji! Fireşte că va merge totul strună. 

Baldur găsi butonul corespunzător, se proţăpi în faţa micilor 
lentile ale camerei de supraveghere şi făcu cu mâna când glasul 
prietenului său răsună din interfon: 

— Yo! 

După felul cum îi întâmpina, Freyja deduse că delictul lui 
Tobbi ţinea mai degrabă de traficul de droguri decât de vreo 
fraudă cu fonduri bancare. 

Un bâzâit venit dinspre sistemul de închidere a uşii înghiţi cu 
totul răspunsul lui Baldur şi apoi intrară toţi trei în bloc, 
începând să urce scările către primul etaj. Chiar înainte să bată 
la uşă, Baldur se grăbi să adauge: 

— Să nu te-agiţi prea mult când o să vină vorba să ai grijă de 
animalul lui de companie cât va lipsi. E condiţia cu care 
închiriază apartamentul. 

Uşa se deschise înainte ca Freyja să mai poată adăuga ceva. 
Momentul acestei revelații nu putea fi o coincidenţă. Trebuia să 
existe un motiv pentru chiria incredibil de mică. Tobbi nu 
economisea banii de chirie pentru un spaţiu de depozitare a 
obiectelor sale personale, aşa cum pretinsese Baldur iniţial. Nu, 
ea urma să aibă grijă de vreun soi de animal. Cât de rău putea 
fi? cugetă ea. O pisică sau un câine? N-avea cum să fie vorba de 
ceva foarte mic, cum era un hamster. Poate era vreun papagal 
scandalagiu, care-l ţinea pe chiriaş treaz toată noaptea cu 
înjurăturile lui. Freyja îşi adună curajul pentru ce era mai rău. 

e 

— Un şarpe veninos! Eşti nebun? Cum de ţi-a trecut prin cap 

că aş avea grijă de un şarpe veninos? 

Freyja îşi cobori privirea la pantalonii şi pantofii eleganţi pe 
care îi purta ca să-i facă lui Tobbi o impresie bună. Ce glumă! 
Mai bine s-ar fi îmbrăcat într-un costum safari. 

— Nu e veninos, protestă Baldur în timp ce parca maşina pe 
aleea din faţa Casei Copiilor. 

— Ba da, e. Doar l-ai văzut şi tu! 

Freyja aruncă, iritată, o privire la ceasul de bord al maşinii. 
Plecase în pauza de prânz ca să vadă apartamentul şi deja 
depăşise timpul alocat, însă Baldur se purta de parcă el avea tot 
timpul din lume. Şi el ar fi trebuit să lucreze, dat fiind că asta 
era una dintre condiţiile să-şi ispăşească restul pedepsei la casa 
de reeducare, însă el izbutise să facă o manevră cu unul dintre 
amicii lui lipsiţi de scrupule. Prin urmare, era liber când îi poftea 
inima, în pofida hârtiilor care dovedeau exact contrariul. Cu 
toate astea, se revanşase în ochii Freyjei dedicându-şi timpul 
rămas fiicei sale, în loc să pună la cale următoarea manevră 
ilegală. 

— Freyja, e un piton. Pitonii nu sunt veninoşi. 

— lisuse! De parcă aşa ar fi mai bine! Pitonii pot prinde 
oamenii în strânsoarea lor până-i omoară. 

Freyja îşi desfăcu centura de siguranţă imediat ce maşina se 
opri. 

— În caz că n-ai observat, mai sunt şi ilegali în Islanda. N-aş fi 
deloc surprinsă dacă pitonii s-ar afla în fruntea listei cu animale 
de companie interzise. 

— Calmează-te! 

Baldur îşi desprinse mâinile de pe volan şi continuă: 

— Gândeşte-te mai bine: nu-i chiar atât de rău. Pitonul are 
camera lui proprie şi nu trebuie să mănânce decât o dată pe 
săptămână. Mai toată viaţa şi-o petrece dormind. Nici n-ai să-l 
bagi în seamă. Doar nu trebuie să-l scoţi la plimbare sau ceva 
de genul, ci doar să-l hrăneşti şi să-i mai cureţi cuşca din când în 
când. Atâta tot. Şi-n schimb, primeşti apartamentul la un preţ de 
nimic. 

Freyja simţi cum se încreţeşte pielea pe ea. Încercă să nu se 
gândească la procedura hrănirii şarpelui sau la ce anume avea 
în meniu. Izbutise să-şi controleze reacţiile în faţa lui Tobbi, care 
se dovedise liniştitor de normal, în pofida înfiorătorului său 
animal de companie şi a neîndoielnicului său cazier extrem de 
colorat. Freyja se abţinuse să ţipe şi să-l facă să o respingă 

atunci când deschisese uşa camerei şarpelui, ba chiar reuşise şi 
să nu vomite atunci când el îi descrisese obiceiurile culinare ale 
animalului. Pur şi simplu nu dorea ca el să-şi găsească alt chiriaş 
înainte să ia ea o decizie. Avantajul era că apartamentul arăta 
fantastic; dezavantajul era că venea la pachet cu afurisitul ăla 
de şarpe. Incă nu putea să se hotărască ce cântărea mai greu. 

— Ascultă, acum nu mai pot sta la taclale, Baldur. Am 
întârziat la serviciu. Şi trebuie să mă mai gândesc. 

— Să nu te gândeşti prea mult. Tobbi are nevoie cât mai 
repede de un chiriaş. 

— Ştiu. 

_ Freyja se răsuci spre Saga şi îi dădu un pupic de la revedere. 
Incruntătura permanentă a Sagăi rămase constantă, însă fetiţa 
ridică totuşi o mână şi flutură din degetele ei dolofane într-un fel 
de adio. Freyja nu rămăsese deloc surprinsă când nepoţica ei se 
luminase toată de plăcere la vederea şarpelui. 

— N-ai să faci nimic prostesc, cum ar fi să-l dai în gât la 
politai? Tobbi ar fi distrus. lubeşte pitonul ăla ca pe un copil. 

Baldur îşi aplecă uşor capul ca să se uite la Freyja. 

— Sigur că nu. 

Chiar nu-i venise o asemenea idee. Căci deşi era prin însăşi 
natura ei sinceră şi cu respect faţă de lege, se obişnuise deja să 
facă excepţii pentru Baldur. Lui nu îi aplica aceleaşi unităţi de 
măsură ca altor oameni, între care se număra şi ea. Doar era 
fratele ei; singura rudă care conta pentru ea. În afară de Saga, 
bineînţeles. 

— Te sun mai târziu. 

Freyja închise portiera şi intră în Casa Copiilor. Trăgea 
nădejde că femeile alături de care lucra uitaseră din ce motiv 
ieşise din clădire, întrucât nu se afla deloc în dispoziţia necesară 
să ciripească plină de entuziasm despre apartament. 

e 

Freyja ridică privirea din ecran, adâncită în gânduri. După ce 
trecuse prin toată arhiva cu interogatorii cu victime aflate sub 
protecţia Casei Copiilor, se întorsese la biroul ei şi începuse să 
scotocească prin dosarele Agenţiei pentru Protecţia Copilului 
după băieţi de vârsta lui Siggi, cu numele de Sigurdur. Fără 
îndoială că deja îl căutase cineva şi acolo, însă asta n-o oprea. 
Voia să vadă rezultatele cu ochii ei. 

Cu toate astea, înainte de a începe, petrecuse un pic de timp 
căutând informaţii despre cum să ai grijă de şerpi pe post de 
animale de companie. Disperată cum era ea după o locuinţă, 
ideea coabitării cu un şarpe o umplea totuşi de anxietate. Nu 
atât pentru ea, cât pentru Saga. Ar fi fost sigur pentru un copil 
mic să stea în acelaşi apartament în care se afla şi un piton? 
Când căută pe Google, simplul număr al rezultatelor o luă prin 
surprindere. Se părea că şerpii sunt nişte animale de companie 
destul de populare şi că existau o mulţime de proprietari de 
pitoni pasionaţi, dornici să-şi împărtăşească experienţele cu 
alţii. Freyja află că era destul de sigur să păstrezi un piton, atât 
timp cât acesta nu depăşea doi metri şi jumătate în lungime. 
Freyja habar n-avea cât de lung era şarpele lui Tobbi, din 
moment ce acesta era încolăcit când îl văzuse ea. judecând 
totuşi după dimensiunea cuştii, nu era chiar pui. Freyja se hotărî 
să-l pună pe Baldur să-l întrebe ce lungime are pitonul, iar dacă 
acesta nu-i putea răspunde la întrebare, avea de gând să 
meargă ea însăşi acolo cu o ruletă şi să-l măsoare. 

De obicei nu avea timp de pierdut în scopuri personale la 
muncă, însă pentru prima dată, era şi ea la zi cu sarcinile. De 
când Baldur fusese transferat la casa de reeducare, acesta 
petrecuse tot mai mult timp acasă în timpul zilei, ceea ce 
însemna că ea rămăsese mai mult timp la serviciu. Drept 
rezultat, dimineaţa era de obicei întâmpinată de un birou curat. 
Niciun raport, niciun dosar în lucru, hârtii rătăcite sau pahare cu 
cafea doar pe jumătate băută. Fără grămezi de pixuri. Biroul ei 
arăta de parcă doar ce-ar fi început să lucreze aici. Nu că şi-ar fi 
evitat fratele, ci pur şi simplu voia să-i ofere mai mult spaţiu. La 
urma urmei era apartamentul lui şi ea aproape că se simţea ca 
un locatar ilegal acolo. lar Baldur avea şi el nevoie de timp pe 
care să-l petreacă singur, pentru a se putea obişnui cu libertatea 
nou dobândită. lar ea spera că el avea să găsească pacea şi 
liniştea necesare ca să recapete controlul asupra propriei vieţi şi 
să păşească direct în viitor, însă trebuia totuşi să recunoască în 
sinea ei că mult mai probabil ar fi fost ca el să se folosească de 
spaţiul personal pentru a pune la cale escrocherii mai elaborate. 

Mulțumită căutărilor pe internet, acum era mult mai bine 
informată despre şerpi, însă cazul lui Siggi continua să rămână 
învăluit în ceaţă. Descoperise mai mulţi băieţi cu numele ăsta în 
dosarele serviciilor sociale, însă niciunul nu era de aceeaşi 

vârstă cu el. Deşi sperase să-i găsească numele complet şi o 
explicaţie a situaţiei lui prezente, nu rămânea deloc surprinsă 
de lipsa de succes a rezultatelor. Dacă existase ceva în sistem, 
cu siguranţă altcineva ar fi descoperit deja. 

Nimic din comportamentul lui Siggi nu indica neglijenţă sau 
abuz. Ba, dimpotrivă. Aducându-şi aminte de ce desenase 
băiatul la secţia de poliţie, îşi dori să fi fost şi ea prezentă acolo 
ca să-l ţină sub observaţie, întrucât el probabil că vorbise singur 
în timp ce îşi vedea de treabă. Din păcate totuşi, el o făcuse cât 
timp ea dăduse o fugă până la toaletă, aşa că fusese nevoită să 
se mulţumească doar cu explicaţia băiatului cu privire la ce 
înfăţişa desenul. Cu ochiul ei de expert, dedusese că mama era 
figura centrală din viaţa lui. Siggi o desenase mai mare şi 
avusese cea mai mare grijă cu imaginea ei. El era cel mai mic şi 
tatăl lui era la mijloc. Atât mama, cât şi Siggi erau desenaţi 
zâmbind, în timp ce tatăl avea gura reprezentată printr-o linie 
dreaptă. Dumnezeule, spera din tot sufletul să nu li se fi 
întâmplat nimic rău părinţilor! 

Cu toate astea, părea destul de puţin probabil ca lucrurile să 
stea aşa, dacă era să-l creadă pe Huldar. El şi poliţista cea 
tânără îşi făcuseră apariţia acasă la ea în legătură cu un caz de 
crimă. Tot ce aflase până acum era că victima, Helgi, deţinea 
apartamentul în care fusese găsit Siggi. La ştiri încă nu apăruse 
nimic: majoritatea buletinelor de ştiri obişnuite din ultimele 24 
de ore se concentraseră pe vizita oficială a delegaţiei chineze, 
prezentând imagini cu ministrul de externe chinez vizitând 
obiectivele turistice locale, inclusiv centrala electrică 
geotermală, fosta clădire a parlamentului din parcul național 
Thingvellir, Casa Höfdi, palatul prezidențial din Bessastadir, 
izvoarele fierbinţi de la Geysir şi o fermă oarecare. El şi suita sa 
făceau eforturi zadarnice să pară interesaţi de ce vedeau, însă 
nu păcăleau pe nimeni. Trebuia totuşi să-i înţelegi şi pe ei - 
fusese în mod clar un program încărcat. 

Gândurile îi fură întrerupte când uşa de la birou se deschise şi 
înăuntru pătrunse directoarea Casei Copiilor. Femeia o întrebă 
dacă o întrerupe de la ceva şi Freyja îi răspunse sincer că nue 
cazul. 

— Doar ce-am primit rezultatele consultului medical al 
băiatului descoperit în apartament, o anunţă directoarea. Copilul 
n-a fost victima vreunui soi de abuz sexual sau de orice alt fel. 

Freyja citi repede raportul. Deja auzise varianta verbală şi nu 
afla nimic nou. Şefa ei rămase în picioare în acest timp, aparent 
aşteptând un răspuns, dar ce mai era de zis? Siggi nu prezenta 
nicio rană. Anumite părţi ale corpului sunt mai predispuse să 
indice dovezi ale unor violenţe ce nu prea au cum să fie 
rezultatul unui accident: interiorul braţelor şi al coapselor, de 
exemplu, precum şi spatele, organele genitale şi fesele. Aceste 
zone fuseseră cercetate cu mare atenţie, însă nu se descoperise 
nimic: nicio rană nouă, nicio cicatrice, nicio rană mai veche. 
Radiografia susţinea şi ea aceeaşi poveste: nicio fractură, nici 
mai recentă, nici mai veche; nici oase rupte şi vindecate. 

Însă violenţa împotriva copiilor nu se limita doar la abuzul fizic 
sau sexual. Neglijarea şi cruzimea psihică nu apăreau la 
radiografii sau pe membrele copiilor. De-a lungul carierei, Freyja 
întâlnise nenumărate victime ale cruzimii psihice, aşa că îi era 
bine-cunoscut comportamentul lor în asemenea cazuri. Unii 
copii erau victime ale unui stres cronic, alţii, ale unor incidente 
sporadice ce ajungeau să se transforme într-unele cu adevărat 
grave. Potrivit opiniei ei profesionale, Siggi nu se încadra în 
acest profil. Însă fireşte că nu poţi fi niciodată sigur. Copiii sunt 
afectaţi în mod diferit de o astfel de traumă şi unii fac faţă mult 
mai bine ca alţii, demonstrând o capacitate de-a apela la nişte 
misterioase rezerve de forţă interioare. 

Ceea ce era atipic aici era faptul că Siggi nu părea deosebit 
de anxios sau de supărat din pricina absenței părinţilor săi. 
Majoritatea copiilor ar fi fost de neconsolat, însă ea, una, nu-şi 
amintea să-l fi văzut vreodată vărsând măcar o lacrimă. Dar, 
fireşte, acest lucru s-ar fi putut datora şi împrejurărilor 
deosebite: nu aveai nevoie de cine ştie ce ca să le distragi 
copiilor mici atenţia, pentru ei poliţiştii erau ceva extraordinar. 
Era posibil ca Siggi să fi fost prea preocupat de toată agitația 
iscată în jurul său. Poate că avea să cedeze mai târziu, în pacea 
şi liniştea relative de la casa de îngrijire pentru copii. 

Freyja îi mulţumi şefei, iar aceasta o lăsă singură în birou. 
Imediat ce plecă femeia, Freyja se şi repezi la telefon şi sună la 
casa unde se afla Siggi. La telefon îi răspunse o femeie pe nume 
Heidrun, care îşi dădu imediat seama la ce caz se referea Freyja, 
din moment ce fusese prezentă când Didrik îl adusese pe băiat 
acolo cu o seară înainte. 

— Mă întrebam dacă nu cumva ai observat vreun semn că lui 
Siggi îi e dor de părinţii săi? 

— Abia dacă i-a pomenit, replică femeia. Dar nu e chiar 
neobişnuit. Încercăm să-i distrăm pe copii şi să-i ţinem ocupați 
cu activităţi plăcute. De fapt, şi-a menţionat o dată mama în 
faţa celorlalţi copii, când nu eram eu în cameră. Se pare că le-a 
zis că o luase omul cel rău. Fireşte, exact ăsta e genul de lucru 
pe care l-ar crede un copil ca Siggi. Nu înseamnă neapărat că se 
referea la cineva anume. 

— Dar lacrimi sau alte semne ale unei tulburări profunde? Era 
supărat aseară când a mers la culcare, de exemplu? 

— Nu, nu era. A adormit şi gata. Destul de repede după ce-a 
pus capul pe pernă. 

— Ciudat! M-aş fi aşteptat să prezinte semne de anxietate. 

— Da. Şi eu la fel. Însă, cum ziceam, am mai văzut genul ăsta 
de reacţie. Unii copii pur şi simplu se adaptează mai repede 
decât alţii. Siggi mi se pare genul de copil încrezător; am 
căpătat senzaţia că el consideră că totul are să fie bine până la 
urmă. Pare să ne creadă când îi spunem că e doar o chestiune 
de timp până ce părinţii săi vor veni ca să-l ia înapoi. 

Heidrun rămase tăcută o clipă, apoi o întrebă: 

— Ai primit cumva vreo veste despre cum merg lucrurile cu 
identificarea lor? 

— Nu. Nu cred că s-a ajuns la niciun rezultat. 

— Ce ciudat! 

Femeia se opri iar, apoi zise: 

— Apropo de ciudăţenii, am observat totuşi ceva în purtarea 
lui care mi s-a părut niţel cam bizar. Poate că nu e important, 
dar cred c-ar trebui să afli şi tu. 

— A, da? Ce anume? 

— A spânzurat o păpuşă Barbie. Poate că nu asta i-a fost 
intenţia; poate că voia s-o coboare cu ajutorul unei funii dintr-un 
elicopter sau ceva de genul. Doar că, atunci când l-am întrebat, 
a negat că o făcuse. Chestia e că niciunul dintre ceilalţi copii n- 
avea cum să fi făcut asta. Faptul că a minţit mi s-a părut mai 
ciudat decât că a executat păpuşa. Altminteri, băiatul e tare 
drăguţ şi amabil cu ceilalţi; pare complet atipic pentru el să 
mintă. Dar şi desenele lui sunt destul de violente - acoperite de 
mâăzgălituri roşii. Când l-am întrebat ce reprezintă, a răspuns că 
e sânge. 

Freyja ridică din sprâncene. 

— Chiar aşa? A făcut un desen şi când era la secţia de poliţie, 
însă era un desen banal doar cu el şi părinţii lui. Bine, n-a avut 
decât două culori din care să aleagă. Poate că ar fi adăugat şi 
nişte sânge dacă ar fi avut şi creionul roşu. 

După ce închise, Freyja rămase pe gânduri. Era oare posibil ca 
Siggi să-şi fi făcut griji pentru starea în care se aflau părinţii săi, 
după cum se părea? Poate că desenele reprezentau o supapă de 
refulare pentru propria anxietate. Sau poate că bietul copil 
asistase la ceva despre care nu le zicea nimic? 

Mobilul Freyjei sună. Când pe ecran apăru numele lui Huldar, 
schiţă o grimasă scurtă, nefiind sigură dacă apelul avea legătură 
cu ancheta sau dacă nu cumva reprezenta încă o încercare de-a 
o invita să ia masa în oraş. 

— Bună! Ce-ai zice de o plimbare cu maşina? 

Inainte să apuce ea să spună nu, el începu să dezvolte ideea, 
făcând-o să-i accepte instantaneu propunerea. Planul era să-l 
conducă pe Siggi prin oraş, în speranţa că-i vor găsi casa. 
Trăseseră linie după ce dăduseră de urma tuturor băieţilor de 
vârsta lui cu numele de Sigurdur cu taţi ale căror nume 
începeau cu S. Inainte de-a lărgi aria de căutare, se gândiseră 
că merita încercată şi această metodă. Agenţia pentru Protecţia 
Copilului le dăduse undă verde şi se arătase de acord ca Freyja 
să-l însoţească în calitate de reprezentant al lor, dat fiind că nu 
era disponibil nimeni altcineva. ` 

Freyja închise şi începu să se pregătească. In vreme ce-şi 
trăgea fermoarul gecii, îşi dădu seama că se simțea aproape 
dezamăgită că Huldar nu încercase să flirteze cu ea. 

Alungând iute gândul, ieşi din birou. 

Capitolul 14 


Maşina se opri la semafor. Siggi îşi mută privirea de la geam 
la ceafa lui Gudlaugur, aflat la volan. De pe scaunul din dreapta, 
Huldar îi făcu încurajator cu ochiul băiatului. Entuziasmul lui 
Siggi că putea să meargă cu o maşină de poliţie scădea acum, 
când umblau prin oraş deja de mai bine de-o oră. Nădăjduiseră 
că avea să vadă ceva cunoscut care să îi ajute să identifice zona 
în care locuia, însă singurele lucruri pe care băiatul li le arătase 
erau puncte de interes pe care le cunoştea toată lumea: piscina 
Laugardalur, mallul Kringlan, biserica Hallgrimskirkja şi marea 
cupolă de sticlă a muzeului Perlan. 

La început, se concentraseră pe cartierele care se potriveau 
descrierii lui: fără vedere către Esta, Hallgrimskirkja sau la mare. 
Freyja deja pierduse şirul străzilor pe care se învârtiseră în sus 
şi-n jos, fără niciun rezultat. Băiatul se uită atent la casele, la 
blocurile de apartamente şi la terasele pe lângă care treceau, 
însă nu recunoscu nimic. Se dovedea că nu era suficient de 
mare ca să observe asemănările dintre anumite tipuri de clădiri 
şi cea în care locuia, ceva care să le mai îngusteze niţel aria de 
cercetare. Existau doar două categorii: casa lui sau casa care nu 
era a lui. 

Incercaseră să se plimbe şi prin Kópavogur, oraşul aflat 
imediat la sud, în caz că băiatul l-ar fi considerat tot Reykjavik, 
însă când ajunseseră acolo, el parcă păruse şi mai nedumerit. 
Nici măcar nu recunoscuse obiectivele cele mai evidente, cum 
erau complexul Smáralind sau magazinul Toys R Us. 

— Acum pot primi îngheţată? 

Siggi se uita plin de speranţă la Freyja, care şedea alături de 
el în spate. 

— In curând. Trebuie doar să mai verificăm câteva străzi şi, 
când terminăm cu asta, îţi luăm îngheţată. Cu topping. 

Băiatul surâse şi se întoarse să privească pe geam. Stătea pe 
o pernă care-l înălța suficient de mult ca să privească afară. 

— Vreau să merg în Florida. La Disneyland. 


VP - 126 


În mod clar, era un test pentru a descoperi cât de departe 
putea ajunge cu dorinţele. De la îngheţată cu topping la 
Disneyland. Un salt destul de important. 

— Drăguţă încercare, Siggi, dar mă tem că nu te putem duce 
acolo! râse Freyja. Insă poţi primi îngheţată. 

— Siggi, vezi casa ta pe undeva? 

Gudlaugur profită de ocazie, cât timp maşina era oprită la 
semafor, ca să arunce o privire scurtă peste umăr către băiat. li 
puseseră de atâtea ori această întrebare, încât începea să 
devină ridicolă. Siggi deja cunoştea scopul plimbării. 

— Nu. 

Gudlaugur se întoarse iar cu faţa spre parbriz, semaforul se 
făcu verde şi plecară mai departe. 

— Mami n-are voie să conducă. 

Din când în când, băiatul mai oferea bucățele de informaţii 
despre viaţa sa, dar niciuna nu avea vreo legătură cu căutarea 
lor. Insă Freyja încerca mereu să-l facă să dezvolte ideea, în 
speranţa că până la urmă se va ivi şi ceva util. 

— Din ce cauză, Siggi? 

— Pentru că are burtica foarte grasă. Bebeluşul dinăuntru e 
atât de mare, încât volanul i-ar putea sparge burtica dacă ar 
pune frână. 

Băiatul continuă, plin de imaginaţie, să povestească, 
strâmbându-se şi strângându-şi propria burtică. 

— A, da, fireşte. 

Freyja încercă să atingă ceva ce le-ar fi putut oferi o pistă: 

— Dar tăticul tău o duce cu maşina atunci când are nevoie să 
ajungă undeva? 

— Da, uneori. 

— Şi tu ai voie să mergi cu ei? 

— Da, întotdeauna. Nu am voie să rămân singur acasă. 

— Unde ai fost cu ei? Îţi mai aminteşti? 

— O dată, am mers la spital. 

— Desigur. Şi doctorul s-a uitat la burtica mămicii tale? 

Siggi se uită la Freyja surprins. 

— De unde ştii? 

— Pentru că atunci când mămicile urmează să aibă un 
bebeluş, adesea merg să le consulte un doctor, care trebuie să 
se asigure că e totul în regulă. 

Siggi se încruntă. 

— Nu genul ăla de umflătură. 

— Oh? Dar atunci ce gen? 

— O umflătură aici. 

Siggi arătă spre tâmpla lui, adăugând: 

— Umflătura o făcea să se simtă rău. In maşină. 

— O, chiar aşa? Ce s-a întâmplat? 

Freyja avu grijă să formuleze întrebarea vag, pentru a nu 
influenţa răspunsul lui Siggi, din moment ce informaţia despre 
rană se putea dovedi folositoare. Cu siguranţă Urgenţele din 
Reykjavik trebuiau să păstreze informaţii pe care le puteau 
folosi pentru a o identifica pe femeie. Era greu de crezut că 
existau chiar atât de multe femei gravide care fuseseră aduse la 
spital cu o umflătură la tâmplă. Dacă însă fusese trimisă de 
către medicul de familie, sarcina lor ar fi devenit ceva mai 
complicată, dat fiind că existau o mulţime de cabinete de familie 
în zona capitalei şi niciun sistem centralizat de evidenţă. 

— S-a rănit singură. 

— O, Doamne! Şi cum s-a rănit? 

Siggi ridică din umeri şi se uită, fără să le vadă, la casele ce 
mărgineau strada. 

— Pur şi simplu s-a lovit. 

Freyja se hotărî să abandoneze deocamdată subiectul şi 
abordeze o altă pistă. 

— Şi doctorul a ajutat-o? 

Încă o dată, băiatul ridică din umeri. 

— l-a pus un plasture? 

— Nu. 

— Când s-a întâmplat asta? 

— Acum mult timp. 

Surâsul Freyjei devenea tot mai reţinut. Copiii de patru ani 
posedă o percepţie foarte abstractă asupra curgerii timpului. Pot 
înţelege „înainte” şi „după”, însă când spun despre ceva că s-a 
întâmplat ieri, la fel de bine s-ar fi putut întâmpla cu câteva zile 
sau chiar cu o săptămână mai devreme. lar atunci exista o 
şansă aproape infimă ca Siggi să le poată spune dacă incidentul 
descris de el avusese loc luna trecută sau acum şase luni. 

— Erau desene animate la televizor în acea dimineaţă? 

Întrucât posturile de televiziune islandeze difuzau desene 
animate doar în dimineţile de weekend, poate că putea îngusta 
căutarea la zilele de weekend. Gândindu-se la discuţia 

telefonică avută cu femeia de la casa de îngrijire pentru copii, 
care pomenise de minciuna băiatului în legătură cu păpuşa 
Barbie, Freyja spera că băiatul nu inventase această poveste. 

— Nu. 

Freyja îşi ascunse dezamăgirea. 

— Atunci, era de Crăciun? 

— Nu. 

— Crăciunul deja trecuse? 

Siggi părea să fi căzut pe gânduri. 

— Da. l-am dat mămicii un fular de Crăciun. E roz. Dar l-a 
mânjit cu sânge în maşină. Şi nu mai iese. Acum fularul are 
sânge pe el. 

După expresia lui, Freyja înţelese că fularul era şi mai 
interesant pentru el din cauza asta. 

— Purta fularul murdar de sânge când au fost lansate 
artificiile de Anul Nou? 

Freyja văzu cum Huldar se întoarce în scaun, la fel de dornic 
ca şi ea să audă răspunsul. 

Siggi căzu preţ de câteva secunde pe gânduri. 

— Da. Tati nu voia să îl poarte când a fost aprins focul cel 
mare, însă ea tot l-a purtat. lar el s-a supărat. El mereu se 
supără. 

Mai aproape de-atât Freyja n-avea să ajungă cu informaţiile. 
Femeia primise un fular de Crăciun şi îl mânjise cu sângele de la 
o rană care o determinase să meargă la Urgenţe. Pata de sânge 
rămăsese pe fular în noaptea de Anul Nou. Trebuiau să se 
mulţumească cu acest interval de timp. 

— Când mămica ta a mers la spital, s-a dus la Urgenţe? 

— Nu ştiu. 

— Ai mers şi tu cu ea? 

— Da. Dar eu am aşteptat afară. Cu tati. Nu ni s-a dat voie să 
intrăm înăuntru, pentru că noi nu eram bolnavi. Doar mami a 
mers. 

— Erau multe persoane care aşteptau afară, la fel ca voi? 

— Da. lar unii erau beţi. 

Siggi privi cu atenţie faţa Freyjei, ca să vadă cum avea ea să 
reacționeze la această veste extrem de şocantă. 

— Tati a zis asta. lar un bărbat chiar avea o bere cu el. 

Băiatul pesemne că descria Urgenţele. Beţivii rareori mergeau 
la cabinete de familie particulare. 

Huldar ridică pumnul şi lovi uşor plafonul maşinii, într-un gest 
triumfător neauzit. Probabil că tocmai primiseră un indiciu vital. 
Nu mai era nevoie să umble brambura prin cartiere, urmărindu-l 
pe băiat cum se uită în gol la şirurile nesfârşite de case. 

— Bun aşa, Siggi! Ce zici de o îngheţată? 

e 

Didrik de la Agenţia pentru Protecţia Copilului îi aştepta la 
casa de îngrijire pentru copii, în micul său birou înghesuit, cu o 
cană de cafea în faţă. În momentul în care se înghesuiseră toţi 
acolo, nu mai era loc să mai bagi nici măcar un copil mic. Însă 
erau nevoiţi să se mulţumească cu aceste condiţii precare; era 
singurul loc unde puteau închide uşa pentru a avea un pic de 
intimitate. 

— Nimic? o întrebă Didrik pe Freyja după ce trecură de 
replicile de complezenţă. 

Freyjei nu-i venea să creadă cât de sexy era bărbatul din faţa 
ei. Când îl întâlnise prima dată, i se păruse că barba îi oferea un 
aspect de hipster afectat, însă acum descoperi că mustaţa cu 
vârfurile date cu ceară îl făcea să pară mai degrabă trăsnet. Şi 
tunsoarea la fel - ras în părţi şi cu o fâşie de păr mai lungă, dată 
la greu cu gel, în vârful capului. Ba chiar se obişnuise şi cu inelul 
lui din nas. Dacă reuşeşti să ajungi în pat cu un asemenea 
bărbat, cu siguranţă că nu s-ar arăta deosebit de deranjat de 
prezenţa unui şarpe încolăcit în camera de-alături. Izul de 
lămâiţă ce plutea în jurul lui o făcea să-l placă şi mai mult. 
Evident, nu şi pe Huldar; acesta strâmbase din nas când 
dăduseră noroc şi acum părea că se bosumflase de-a binelea. 

Dacă era să fie sinceră, trebuia să admită că nici pe Huldar 
probabil că nu l-ar fi deranjat şarpele din camera de-alături. Ba 
poate nici măcar unul încolăcit sub pat - sau, de ce nu, chiar în 
pat. 

Didrik repetă întrebarea: 

— Chiar nimic? 

— Din păcate nu i-am găsit casa. Însă a lăsat să-i scape o 
bucăţică de informaţie despre mama lui care sperăm că ne va fi 
utilă. Rămâne de văzut. 

Huldar părea nerăbdător din pricina schimbului de cuvinte. 
Scoase ceva din buzunar şi i-l întinse Freyjei. Când aceasta văzu 
că e vorba de o ruletă, rămase un pic descumpănită, gândindu- 
se că el aflase, nu se ştie cum, de piton şi acum îi oferea 

instrumentul necesar măsurării lui. Însă temerile ei erau 
nefondate. 

— Trebuie să aflăm ce înălţime are băiatul, rosti Huldar 
abrupt. Trebuie să fie unul dintre voi prezent când îl măsor. 

Didrik clătină din cap, iar Freyja îi imită gestul. 

Huldar ieşi fără să mai adauge nimic, urmat de Gudlaugur. Pe 
Freyja n-o deranjă absolut deloc să rămână singură cu Didrik, 
care părea să degaje o personalitate liniştitoare deosebită, un 
soi de aură „m-am-născut-mişto”. Freyja fusese mereu atrasă de 
acest gen de persoane; de oameni care se simt mult prea bine 
în propria lor piele ca să exprime ranchiună sau o atitudine 
negativă mult prea des întâlnită în ultima vreme. Se trezi că-şi 
coboară privirea în căutarea unei verighete şi surâse când văzu 
că singurul lui inel era unul cu un cap de mort imens din argint. 
Cu siguranţă nimeni, oricât de puţin i-ar fi păsat de convenţii, n- 
ar fi făcut schimb de inele cu cap de mort cu partenerul când se 
căsătorea, nu? 

Didrik nu băgă de seamă interesul acordat de Freyja mâinilor 
sale. Sorbi din cafea fără să se grăbească şi apoi spuse: 

— Trebuie să completez un raport. Ştii cumva cum se 
descurcă poliţia cu localizarea părinţilor copilului? Altminteri va 
trebui pur şi simplu să descriu împrejurările în care a fost găsit 
şi declaraţia îngrijitoarei cu privire la comportamentul şi nivelul 
progresului lui. Pe şefii mei nu-i interesează dacă băiatul poate 
face distincţia între galben şi verde: vor doar să vadă dacă e 
nevoie să căutăm o soluţie mai de durată pentru el. 

— Nu fac cine ştie ce progres. Dar e posibil ca oamenii de la 
Urgenţe să aibă informaţia care va permite poliţiei să-i identifice 
mama. Doar atât ştiu, din păcate. 

Freyja îşi dorea să-i poată oferi ceva care să-l ajute cu 
raportul. Cu şi mai mare ardoare îşi dorea ca el să o invite în 
oraş. Trecuse mult timp de când ieşise ultima oară la o întâlnire 
care să nu se încheie printr-o strângere de mână stânjenitoare şi 
speranţa nerostită de ambele părţi ca toată vorbăria lor să fi fost 
doar din politeţe şi nimic mai mult. 

— Ciudată situaţie! 

Didrik se întinse iar după cană şi mâneca i se ridică puţin, 
lăsând să se vadă o bucăţică din tatuaje. De sub manşetă se 
zăreau ghearele galbene desfăcute ale şoimului care îl fascinase 
atât de mult pe Siggi. Pregătit să-şi înşface prada şi să nu-i mai 

dea vreodată drumul. Ghearele dispărură când Didrik îşi duse 
cana la gură. 

— Vrei să vezi? 

Îi întinse Freyjei o coală de hârtie cu raportul îngrijitoarei 
Heidrun. 

Freyja parcurse în diagonală textul, care se potrivea cu 
discuţia lor telefonică de mai devreme. Era acolo o scurtă 
declaraţie cum că desenele lui Siggi erau neobişnuit de violente 
pentru un băiat de patru ani. Nicio încercare de a le explica, în 
afară de a sugera faptul că era posibil ca băiatului să i se fi 
îngăduit să se uite la emisiuni TV nepotrivite. In afară de asta, 
nimic care să indice probleme acasă. Băiatul era îngrijit, curat şi 
îmbrăcat în haine potrivite acestui anotimp. Nu avea carii şi nici 
clei în urechi, iar părul şi unghiile îi erau tăiate aşa cum trebuie. 
Chipul lui nu trăda semne ale sindromului tipic consumului de 
alcool în timpul sarcinii şi dezvoltarea lui fizică indica faptul că 
nevoile lui nutriţionale erau îndeplinite. Trupul său nu prezenta 
alte semne de violenţă în afară de zgârieturile din palme, pe 
care, potrivit spuselor sale, le căpătase când căzuse pe terenul 
de joacă. Nivelul limbajului era normal pentru vârsta lui şi nici 
nu avea probleme de comunicare cu adulţii sau cu ceilalţi copii. 
Şi dezvoltarea lui mentală era normală. Nu arăta semne de stres 
sau de tristeţe profundă, în afară de momentele în care-şi 
aducea aminte de absenţa părinţilor să-i cu alte cuvinte, era 
extrem de puţin probabil ca băiatul să fi avut parte de orice 
altceva în afară de o educaţie stabilă şi de calitate. 

Didrik luă înapoi raportul de la Freyja. 

— Se poate să fi plecat din ţară? In vacanţă, de exemplu? Să-l 
fi lăsat pe băiat cu o bonă şi lucrurile să fi luat-o razna? Sau 
poate c-au plecat într-o excursie la ţară şi şi-au parcat maşina 
într-un loc care să nu poată fi văzut de pe şosea? 

Freyja clătină din cap. 

— Nu prea cred. 

Însă Didrik încă nu renunţase la posibilele teorii care să 
explice dispariţia părinţilor. 

— Dar otrăvirea? Se poate să-şi fi pierdut cunoştinţa din cauza 
inhalării de gaze toxice sau a vreunei toxiinfecţii alimentare şi 
să zacă prăbuşiţi în casă, în comă? 

— Tot ce pot spune, judecând după problemele pe care le 
întâmpinăm să găsim casa băiatului, e că există un risc ca 
povestea asta să nu aibă un final fericit. Sper doar să mă înşel. 

Deşi Didrik nu cunoştea absolut toate detaliile cazului, în mod 
evident avea şi el aceleaşi temeri ca şi ea: că părinţii lui Siggi 
erau ori inconştienţi, ori mai rău de-atât. 

Se deschise uşa şi Huldar intră însoţit de Gudlaugur, silind-o 
pe Freyja să se înghesuie şi mai mult în Didrik. Simţea căldura 
ce radia dinspre el prin puloverul subţire şi trăgea nădejde ca 
detectivii să nu trebuiască să iasă iar afară. Insă dorinţa nu-i fu 
îndeplinită. 

— Bun, l-am măsurat pe băiat şi acum trebuie să plecăm. 
Freyja, te descurci singură să faci rost de o maşină? 

Lui Huldar păru să-i vină greu să rostească această ultimă 
parte şi evită să se uite la ea. 

Înainte ca Freyja să aibă timp să spună că va lua autobuzul, 
Didrik se grăbi să intervină: 

— Am eu maşina. Te pot lăsa în drum. 

Nici c-ar fi putut pica mai bine pentru ea, deşi avu grijă să nu- 
şi trădeze bucuria. Ar fi fost dispusă să stea şi pe partea din 
spate a şeii motocicletei lui Didrik, dacă ar fi fost nevoie. Huldar 
nu făcu niciun efort să-şi ascundă iritarea. 

Capitolul 15 


Atmosfera de la Urgenţe era apăsătoare. Lumea stătea 
cocoşată pe scaune, aparent resemnată să aştepte la nesfârşit. 
Majoritatea oamenilor butonau pe telefon, dar judecând după 
plictiseala de pe feţele lor, deja terminaseră de explorat până şi 
limitele cele mai îndepărtate ale internetului. Aproape toţi 
ridicară privirea când Huldar şi Gudlaugur se apropiară de 
recepţie şi anunţară că sunt de la poliţie. O scânteie de interes li 
se aprinse în ochi, după care se stinse imediat când poliţiştii 
fură imediat conduşi înăuntru. Fără arestări, fără spectacol. 

Ajunşi înăuntru, Huldar şi Gudlaugur se treziră în faţa unui hol 
pustiu, punctat ici-colo de uşile închise ale cabinetelor de 
consultaţii, între care se aflau piese de echipament portabil şi 
diverse cărucioare, gata să fie folosite. Se deschise o uşă, însă 
asistenta care ieşi nu le aruncă nici măcar o privire, ci doar dădu 
buzna în următoarea încăpere, aproape în fugă. In mod evident, 
aşteptarea îndelungată de la recepţie nu era cauzată de lenea 
personalului. 

— Trebuie să mă întorc la secţie. Unde e doctoriţa? 

Gudlaugur stătuse ca pe ace încă de când Erla îl trimisese 
împreună cu Huldar să scotocească străzile împreună cu Siggi. 

— Poate c-o fi ocupată să opereze vreo fractură deschisă. Am 
văzut la ştiri că încă un turist s-a prăbuşit de pe un munte. Am 
putea sta aici toată ziua. 

Văzând expresia oripilată a lui Gudlaugur, Huldar regretă că-l 
necăjise. Credea că ştie de ce era atât de agitat colegul său: 
încă mai trebuia să termine de verificat înregistrările camerelor 
de supraveghere din centrul oraşului până la şedinţa din 
dimineaţa următoare şi se temea că Erla avea să încredinţeze 
altcuiva sarcina dacă nu revenea mai repede la birou. Era vina 
lui că uitase să mai şchiopăteze în prezenţa ei. 

— Ne vom întoarce cât ai zice peşte, îl linişti Huldar. Nu-ţi face 
griji, Erla n-o să încredinţeze înregistrările altcuiva. Nu avem 
personal suficient. 

Partea asta era adevărată. Erla avea o mare problemă cu 
găsirea personalului necesar, astfel încât se văzuse ea nevoită 

să preia o parte din sarcini, ceea ce însemna că nu mai avea 
timp să supravegheze totul. Doar ce îi luase o declaraţie lui 
Leifur, fratele lui Helgi, ceea ce, din spusele ei, fusese o 
adevărată pierdere de vreme, dat fiind că îi spusese aceeaşi 
poveste ca şi părinţii victimei: lui Helgi nu avea cine să-i poarte 
sâmbetele, nu-l cunoştea pe Siggi şi nu avea absolut nicio 
legătură cu cadavrele aruncate de mare la țărm. Nimic din ce 
spuseseră ei nu părea să-i ajute să înainteze cu ancheta. Insă 
acum, cu puţin noroc, poate că în sfârşit aveau să ajungă la un 
punct de cotitură. 

Înainte să-i poată răspundă Gudlaugur, Huldar simţi o bătaie 
pe umăr şi se întoarse spre o femeie de vârstă mijlocie aflată în 
spatele lui, îmbrăcată într-un halat alb care-i acoperea uniforma. 
Era subţirică şi părea extrem de obosită. 

Când aflară că ea era doctorita cu care trebuiau să se 
întâlnească, se  prezentară amândoi, zâmbind politicos. 
Strângerea ei de mână era fermă şi caldă. După ce trecură de 
prezentări, ea spuse: 

— Nu am decât maximum un sfert de oră la dispoziţie, aşa că 
v-aş sugera să treceţi direct la subiect. 

Fără să mai adauge şi altceva, îi conduse într-o cameră dotată 
doar cu un mic birou cu un calculator şi două scaune pentru 
oaspeţi. Se ivi un moment stânjenitor când cei doi bărbaţi 
încercară să facă să le încapă picioarele lungi în spaţiul îngust. 

— Am verificat datele bazându-ne pe informaţiile pe care ni 
le-aţi furnizat. 

Femeia îşi aşeză mâna pe nişte foi printate aflate lângă 
tastatură. Unghiile îi erau tăiate din carne şi nu purta nici inele, 
nicio vreo altă bijuterie. 

— Căutăm o femeie gravidă care a venit cu o rană la cap între 
Crăciun şi Anul Nou, corect? 

Conştienţi că trebuie să se grăbească, Huldar şi Gudlaugur 
încuviinţară fără să mai zică ceva, pentru a nu mai irosi timpul 
preţios al femeii. 

Doctoriţa încuviinţă şi ea din cap drept răspuns. 

— Cred că am găsit-o pe femeia pe care o căutaţi. 

Huldar considera că acest răspuns merita să-l facă să 
deschidă gura. 

— Minunat! Cu adevărat minunat! 

În sfârşit, ajungeau undeva! 

Ignorându-i încântarea, doctorita continuă: 

— Deşi nu putem fi siguri că ea e persoana pe care o căutaţi, 
e singura pacientă care se potriveşte descrierii voastre. 

Aruncă o privire la printuri, ridică foaia de deasupra şi începu 
să recite pe un ton mecanic: 

— Incidentul despre care credem că ar fi cel menţionat de voi 
s-a petrecut pe 27 decembrie: o rană la cap rezultată în urma 
unei lovituri. Femeia avea o vânătaie imensă în jurul unei răni ce 
sângera, chiar deasupra tâmplei drepte, însoţită de ameteli şi o 
durere de cap ca urmare a unei contuzii. Rana a necesitat cinci 
copci şi pacienta a fost ţinută sub observaţie până ce am putut 
fi siguri că nu era vorba despre o contuzie gravă şi că nu 
survenise şi o hemoragie craniană. De asemenea, am făcut şi 
teste ca să ne asigurăm că bebeluşul pe care trebuia să-l nască 
nu era afectat. După ce am ajuns la concluzia că nu există 
complicaţii, am externat-o, cam la patru ore după ce fusese 
internată. A fost sfătuită să nu se forţeze şi să ia imediat 
legătura cu noi dacă avea din nou amețeli. De asemenea, dacă-i 
reveneau durerea de cap sau greaţa, ori dacă devenea confuză. 
Însă n-am mai primit nicio veste de la ea. În baza noastră de 
date nu apare când sau unde i-au fost scoase firele, deci 
presupun că a mers la medicul ei de familie pentru a i le scoate. 

Huldar se foi agitat în scaun. Pe el nu-l interesau rănile femeii, 
ci doar numele ei. Deja se hotărâse să-i ceară lui Gudlaugur să 
conducă el pe drumul de întoarcere, pentru ca el să înceapă 
imediat s-o caute pe mama lui Siggi pe internet. 

— Înţeleg. 

Dar nu avu nicio şansă s-o facă pe doctoriţă să se grăbească 
cu numele, pentru că ea continuă: 

— Înainte de-a merge mai departe, ar trebui să vă spun ce 
anume i-a cauzat rana. 

Huldar îşi înfrână un oftat, dar izbuti să dea aprobator din cap 
şi să afişeze o mină interesată. 

— Femeia a spus că s-a lovit de uşa unui dulap. Eram de 
serviciu în seara aceea şi eu am fost cea care a consultat-o. 

Făcu o pauză scurtă, apoi adăugă: 

— Am fost şi rămân convinsă că explicaţia ei e neadevărată. 

— Neadevărată? interveni Gudlaugur, deşi atât el, cât şi 
Huldar ştiau perfect ce sugera doctoriţa. 

— Da,  neadevărată. Contuzia era rotundă şi deloc 
asemănătoare cu rana pe care o capeţi când te loveşti de o uşă. 
Dacă ar fi să-mi dau cu presupusul, aş zice că cineva i-a aruncat 
cu un pahar în cap. Sau i l-a spart deliberat în cap. Asta ar 
explica tăietura, care a fost cauzată de un obiect ascuţit. Incă n- 
am întâlnit o uşă de dulap sferică, dotată cu margini ascuţite ca 
lama. 

Huldar enunţă concluzia evidentă: 

— Abuz domestic. 

— Da, foarte probabil. 

Doctoriţa ridică privirea din hârtie. 

— Un caz clasic, în opinia mea, deşi femeia n-a vrut să 
recunoască. Evita să stabilească vreun contact vizual, povestea 
îi era neconvingătoare şi prezenta semne vagi ale unor răni mai 
vechi, pe care nu le-a putut explica aşa cum trebuie - practic 
puteam bifa toate căsuţele de rigoare. Ba chiar a dat semne de 
uşurare, lucru obişnuit în cazul acestui tip de victimă. Se ştie de 
când lumea că un nou atac e iminent şi că, odată ce s-a 
terminat, urmează o perioadă de respiro, când totul e roz şi 
luminos şi victimele mai pot lăsa o vreme garda jos. Ce e mai 
rău s-a terminat, pentru moment. 

Pe fruntea doctoriţei apărură câteva linii orizontale. 

— Am auzit cum această situaţie este descrisă ca un fel de 
cutremur. Se acumulează tensiunea, până ce este eliberată cu o 
bubuitură. Apoi procesul se reia. 

Ridică altă pagină şi-şi plimbă privirea în jos pe ea, adăugând 
apoi: 

— Cum se întâmplă adesea în astfel de cazuri, am trimis-o să- 
şi facă o ecografie, însă toate răspunsurile ei erau menite să-i 
acopere soţul. Nimic ieşit din comun. 

Lăsă jos hârtia, conchizânad: 

— Sigur că m-aş putea înşela - nu pot exclude această 
posibilitate. Cazurile de genul ăsta sunt complicate. In fine, mi- 
am zis că ar trebui să vă aduc asta la cunoştinţă. 

Intrucât informaţia se putea dovedi importantă pentru a 
stabili ce se întâmplase cu mama lui Siggi, lui Huldar i se trezise 
deja interesul. Numele ei mai putea aştepta. In situaţia de faţă, 
persoana responsabilă cel mai probabil de dispariţia femeii era 
soţul. Nu era deloc un secret că unul din două cazuri de crimă 
din Islanda era legat de abuzul domestic. El doar trăgea nădejde 

că mama lui Siggi n-avea să se transforme şi ea într-odată 
statistică. 

— Am înţeles că şi soţul ei a venit odată cu ea. Şi fiul ei cel 
mic. Aţi stat de vorbă cu bărbatul? 

— Da, foarte scurt. Soţia lui a vrut să vină şi el în camera de 
consultaţii, însă eu am pus piciorul în prag. Am bănuit din prima 
că el era cel care o atacase şi normal că e inutil să pui nişte 
întrebări preliminare cu agresorul de faţă. Ea a fost nevoită să- 
mi accepte decizia, însă n-a cooperat deloc cu mine, temându- 
se probabil că soţul ei avea să se înfurie că era nevoit să aştepte 
afară. Cum era şi firesc, nu i-am oferit motivul adevărat când |- 
am împiedicat să intre odată cu ea. L-am folosit pe băieţel drept 
scuză, spunându-i că pentru el ar fi fost mai bine să nu fie de 
faţă, iar bărbatul a fost nevoit să accepte. Pacienta s-a liniştit 
imediat după aceea. 

— Şi asta a fost singura interacţiune cu el? 

— Nu. Am stat un pic de vorbă cât timp i se completa 
formularul de externare, explicându-i semnele de avertisment la 
care ar trebui să aibă grijă şi subliniind că soţia lui avea nevoie 
de linişte şi de pace în următoarele 24 de ore. 

— l-aţi pomenit şi de bănuielile pe care le aveaţi? 

— Da, i-am pomenit. l-am spus că sunt sceptică în privinţa 
versiunii soţiei sale asupra evenimentelor din seara aceea, dar 
am lăsat-o aşa. Îl ţinea pe băieţel în braţe în acel moment. Părea 
că micuțul adormise cât timp aşteptaseră afară, însă nu-i 
vedeam faţa şi nu mă puteam exprima mai clar de-atât, în cazul 
în care acesta era treaz şi ne asculta. În fine, oricum nu prea 
mai aveam ce să-i spun bărbatului şi să nu ştie şi el. Dacă 
partenerii agresivi nu-şi schimbă comportamentul pentru familia 
lor - pentru persoanele cele mai dragi lor -, este extrem de 
improbabil să o facă pentru că le-o cerem noi. Dar arăta zguduit. 
Mi-am îngăduit să simt un dram de speranţă că teama de-a fi 
descoperit ar putea avea un oarecare efect asupra lui. Presupun 
că era doar partea naivă din mine. 

Huldar îi întinse fotografia cu Siggi. 

— El e băiatul? 

Doctoriţa o luă şi-i aruncă o privire scurtă. 

— Mă tem că nu ştiu. Nu i-am văzut deloc faţa. 

l-o dădu înapoi lui Huldar, care o vâri la loc în buzunar, foarte 
dezamăgit. 

— Nu aţi depus plângere? o întrebă. 

— Nu, n-am depus. Respectăm confidenţialitatea pacienţilor 
noştri şi nu raportăm incidente decât atunci când credem că 
persoana în cauză sau cei apropiaţi ei ar putea fi în pericol. 

Doctoriţa trase aer adânc în piept înainte de-a adăuga: 

— Din moment ce sunteţi aici, presupun că raţionamentul 
meu n-a fost cel corect. 

— Aşa se pare. 

— In apărarea mea, femeia venea pentru prima oară la 
Urgenţe. Semnele mai vechi pe care le-am văzut în timpul 
consultului erau vânătăi pe cale de vindecare şi mai avea un 
petic pe scalp unde nu îi crescuseră decât nişte fire scurte de 
păr. Am tras concluzia că părul îi fusese smuls în urma unei 
altercaţii recente. Insă niciuna dintre acele răni nu erau la fel de 
grave precum lovitura la cap. Vedeţi voi, adesea abuzul 
domestic se agravează. Când devine tot mai serios, victimele 
ajung să vadă uneori adevărul. Sunt silite să înfrunte faptul că 
dacă lucrurile n-au să reintre pe un făgaş normal, situaţia se va 
înrăutăţi tot mai mult. Credeam că femeia ajunsese deja în acel 
stadiu, cu toate că n-a vrut să-mi mărturisească nimic. 

Nu era nevoie ca doctoriţa să se scuze în faţa lui Huldar. Ştia 
şi el că abuzurile domestice nu survin de la sine. Relaţia dintre 
victimă şi agresor transformă situaţia într-una mult mai dificil de 
rezolvat decât majoritatea infracţiunilor care ajung la poliţie. 
Huldar nu era vreun expert, însă ştia destul de bine că victimele 
au tendinţa să fie măcinate de sentimente contradictorii extrem 
de greu de desluşit: teamă, furie, iubire, ură, vină, autoînvinuire, 
anxietate, dispreţ şi ruşine. Ceea ce complică mult lucrurile şi 
face aproape imposibil pentru victimă să-şi raporteze partenerul 
la poliţie şi să-l părăsească. În schimb, au tendinţa ori să se 
împace cu situaţia, ori să se agaţe de speranţa deşartă că 
lucrurile au să înceapă până la urmă să se îmbunătăţească. 

Huldar se hotărî să simplifice situaţia doctoriţei. Vina nu-i 
aparţinea ei sau proastei funcţionări a Urgenţelor. 

— Nu suntem deloc siguri că dispariţia ei are vreo legătură cu 
soţul, rosti el. Nici măcar nu suntem siguri că lipseşte. Pur şi 
simplu nu putem da de ea. 

Doctorita îşi cobori privirea în raport. 

— Dacă am calculat corect, acum sarcina ei trebuie să fi 
trecut deja de opt luni. 

Ridică privirea spre Huldar, adăugând: 

— Dacă a dispărut într-adevăr, sper să o găsiţi cât mai 
repede. 

— Şi noi la fel. 

Huldar scoase un carnet din buzunarul hainei şi-l deschise la 
mijloc. Deşi avea colţurile îndoite, paginile îi erau goale. De 
obicei, se baza pe memorie, lăsându-i pe alţii să ia notițe, însă 
acum trebuia să fie absolut sigur că nu exista niciun risc să uite 
numele mamei lui Siggi. 

— Dacă aş obţine numele femeii, am putea începe să o 
căutăm imediat. 

Doctoriţa se schimbă la faţă. 

— Imi pare rău, nu vă pot da această informaţie fără mandat. 
Ştiţi bine. Poliţia nu poate intra pur şi simplu aici şi să înceapă 
să ceară detalii despre pacienţii noştri. Suntem obligaţi la 
confidenţialitate. Deşi am discutat deschis despre cazul 
pacientei, asta s-a întâmplat deoarece era anonimă. Trebuie să 
trag şi eu o linie undeva. 

Gudlaugur se încruntă. 

— Dar nu înţeleg! Nu îl puteţi raporta pur şi simplu ca abuz 
domestic şi să rezolvăm problema în felul ăsta? Aveţi voie să 
faceţi asta dacă sunteţi convinsă că există un motiv întemeiat. 

— Nu şi dacă nu am argumente. Dar acum nu mai pot face 
asta, la mai bine de şase săptămâni după eveniment. Orice 
abatere de la reguli este privită cu foarte mare seriozitate. Şi- 
aşa ducem lipsă de personal şi fără să mai fiu şi eu suspendată 
temporar cât timp chestiunea va fi anchetată. 

— Dar e vorba de o urgenţă. 

Gudlaugur nu era pregătit să renunţe fără împotrivire. Deşi 
judecătorii se arătau de obicei înţelegători în faţa cazurilor de 
crimă, cu siguranţă avea să urmeze o întârziere cât timp erau 
îndeplinite toate formalităţile necesare. Mandate de percheziţie, 
ascultarea telefoanelor şi predarea documentelor bancare erau 
una, însă detaliile personale sensibile precum dosarele 
pacienţilor erau cu totul altceva. Mai cu seamă când poliţia nu 
era sută la sută sigură că e vorba de persoana care trebuie. Cu 
siguranţă aşteptarea avea să irosească ore preţioase şi poate 
chiar şi mandatul avea să fie refuzat. 

— Dacă ar fi să descriu cazul comisiei de etică, urgenţa 
dumneavoastră ar suna cam aşa: poliţia caută o femeie, însă nu 


VP - 140 


ştie dacă de fapt lipseşte sau care îi este numele. Ei pretind că a 
venit la Urgenţe undeva între Crăciun şi Anul Nou, însă nu sunt 
în întregime siguri. În pofida acestor lucruri, eu le-am oferit 
datele şi numele femeii despre care credeam că ar fi persoana 
în cauză. Fără să fiu absolut sigură. 

Doctoriţa se ridică în picioare. 

— Nu. Îmi pare rău, dar îmi trebuie un mandat. 

Împinse hârtiile către mijlocul mesei. Înainte ca Gudlaugur să 
apuce să mai obiecteze, femeia adăugă: 

— Însă dat fiind că e vorba de o urgenţă - în pofida tuturor 
găurilor din povestea dumneavoastră -, am să mă consult cu 
doctorul care e astăzi şef de tură. El s-ar putea să vadă altfel 
lucrurile, deşi mă îndoiesc. Numai să m-aşteptaţi aici. 

Când ajunse la uşă, femeia se întoarse şi aruncă o scurtă 
privire către birou. Apoi ieşi. Huldar zâmbi şi întinse mâna după 
foaia printată. Gudlaugur ridică din sprâncene, scandalizat, deşi 
nu făcu nicio încercare să-l împiedice. 

— Sigurlaug Lára Lárusdóttir. 

Huldar aşeză hârtia la loc pe birou. Nu-l mai interesa şi 
altceva. În sfârşit. 

Doctoriţa se întoarse apoi pentru a-i informa că şeful ei le 
refuzase solicitarea. Le strânse iarăşi mâinile şi se despărţiră 
fără să pară niciun pic surprinsă când Huldar îi adresă cel mai 
călduros zâmbet cu putinţă şi-i mulţumi sincer pentru ajutorul 
acordat. 

Când ieşiră în parcare, îi aruncă lui Gudlaugur cheile. 

— Tu conduci. 

Capitolul 16 


Huldar nu mai intrase niciodată într-o casă ca asta. Nu 
mobilierul, designul interior sau priveliştea - căci nu se remarca 
nimic prin ceva anume - îl făcuseră să se oprească în loc, ci 
faptul că locul arăta impecabil, ca o casă de expoziţie. Nici 
măcar un fir de praf sau vreo scamă cât de mică pe care să le 
zăreşti pe undeva. Până şi şervetele de bucătărie arătau ca şi 
cum fuseseră împăturite cu ajutorul unei rulete. Conţinutul 
dulapurilor era aşezat în şiruri perfect drepte. Frigiderul arăta de 
parcă ar fi fost proaspăt instalat: fără pete uscate de lapte 
căzute din cutii sparte, fără lămâi încreţite sau frunze de salată 
lipicioase în tăvile speciale pentru legume. 

Deşi nici lui Huldar nu-i plăcea dezordinea, această aparentă 
manie pentru ordine îi provoca un sentiment ciudat, şi nu 
neapărat pentru că aici locuia un copil. Cele cinci surori ale sale 
aveau toate copii - dintre care una avea patru -, toţi băieţi, 
precum Siggi, iar Huldar nici nu-şi amintea să fi plecat vreodată 
de la ele de-acasă fără să şchiopăteze după ce călcase pe vreun 
cub Lego. Insă jucăriile lui Siggi se aflau toate în camera lui, 
îndesate cu grijă într-o cutie sau organizate sistematic pe o mică 
etajeră. Chiar şi hainele îi erau împăturite în sertare sau 
atârnate pe umeraşe în şifonier. Nicio şosetă rătăcită, uitată în 
vreun colţ sub pat. De fapt, singurul semn că aceasta nu era o 
cameră de prezentare dintr-un magazin Ikea era patul nefăcut al 
băiatului. 

Curăţenia asta extraordinară îl duse imediat cu gândul la 
apartamentul lui Helgi. In ambele cazuri, totul era la locul său, 
toate suprafeţele străluceau, precum un loc al faptei gândit de 
Marie Kondo’. Însă aici se opreau asemănările. Tot ce ţinea de 
apartamentul lui Helgi denota bogăţie, în timp ce aici era 
evident că fiecare bănuţ era atent drămuit. 

— S-ar părea că băiatul a fost luat din pat în timp ce dormea, 
ceea ce se potriveşte cu ce ne-a spus el nouă. 


3 Marie Kondo este un consultant japonez pe chestiuni legate de organizare, autor şi 
gazdă de emisiuni TV. Kondo a scris patru cărţi despre organizarea lucrurilor dintr-o 
locuinţă, care s-au vândut în mai multe milioane de exemplare în întreaga lume. 
(N.t.). 

Huldar ridică o mână pe care-şi trăsese o mănuşă de latex şi 
atinse globul pământesc de pe comoda vopsită în alb, 
urmărindu-l cum se roteşte. Se opri la Marea Mediterană. Cineva 
desenase un cerc roşu în jurul insulei Mallorca. 

— Dacă te iei după cum arată restul casei, te-ai aştepta ca şi 
patul lui să fie făcut în fiecare dimineaţă la perfecţie. 

— Hmm! 

Nu era clar dacă mormăitul lui Gudlaugur indica faptul că e 
sau nu de acord cu el. Acesta era pe jos în patru labe, uitându- 
se sub patul lui Siggi. Işi închipuise că va fi în siguranţă după ce 
se întorseseră la birou, însă nu mai apucase să se uite prea mult 
pe înregistrările camerelor de supraveghere, căci Erla le făcuse 
rost de un mandat de percheziţie şi-i trimisese iar la treabă. 

Huldar se arătase încântat, însă lui Gudlaugur nu-i făcuse 
deloc plăcere, deşi se mai calmase niţel atunci când Erla îi 
dăduse undă verde să termine de urmărit înregistrările video 
după muncă. Măcar nu avea de gând să pună pe altcineva să o 
facă, deşi asta însemna că Gudlaugur trebuia să muncească 
până târziu. 

— Casa ta e la fel de imaculată? 

Huldar deschise un sertar în care erau aşezate tricourile 
băiatului. In partea de sus a teancului se afla un tricou cu un 
dinozaur mofluz ce afişa un rânjet ca de carton şi nişte obraji 
roşii, ţinând şi o floare într-o gheară. Nici că se putea ceva mai 
departe de realitate. 

— Nu. Nici gând. Gudlaugur se săltă în picioare, adăugând: 
Nici măcar o scamă sub pat. 

Lina îşi făcu apariţia în uşă, arătând la fel de uimită ca ei. 
Tocmai scormonise în baia ce avea şi rol de spălătorie. 

— Ce-i locul ăsta? 

Gudlaugur ridică din umeri, însă Huldar replică: 

— Ori angajează o echipă de curăţenie profesionistă, ori unul 
sau ambii părinţii sunt obsedaţi de curăţenie. 

— Nici măcar o urmă de pastă de dinţi în chiuvetă. Oglinda 
arată de parcă ar fi fost proaspăt lustruită şi toaleta zici că ar fi 
fost montată în această dimineaţă. Am senzaţia că aici nu 
locuieşte nimeni, că totul e doar de faţadă. 

Huldar cercetă cu atenţie camera. 

— Sau e posibil ca altcineva să fi răscolit peste tot ca să 
ascundă dovada a ceea ce s-a petrecut aici. 

Găsiseră o adresă imediat ce introduseseră numele Sigurlaug 
Lâra în Registrul Naţional. Aşa dăduseră peste un bloc de 
apartamente din Grafarholt, o suburbie nouă aflată la marginea 
de est a oraşului. Descrierea lui Siggi nu fusese chiar atât de 
precisă, dat fiind că totuşi se puteau vedea atât marea, cât şi 
muntele Esta printre clădirile vecine, deşi un bloc enorm 
ascundea turla imposibil de confundat de la Hallgrimskirkja. Prin 
acest cartier nu trecuseră în timpul plimbării cu maşina prin 
oraş, întrucât nu se potrivea descrierii. Gudlaugur, deloc 
impresionat de ascuţimea minţii băieţelului, bombănise iritat că 
oricum n-ar fi fost nicio diferenţă. Insă apoi îşi luase seama şi 
păruse foarte afectat de ce spusese. N-avea niciun sens să i se 
reamintească faptul că, potrivit Registrului Naţional, puştiul n- 
avea decât patru ani şi două luni. 

Erla nu insistase ca Huldar să îi ofere detalii când acesta îi 
transmisese numele lui Sigurlaug şi o anunţase că nu-i putea 
dezvălui sursa. Probabil că mai avea încă suficientă încredere în 
el când îi spunea că era mai bine să nu ştie anumite lucruri. În 
schimb, nici el n-o întrebase cum avea de gând să-şi însuşească 
meritele în locul lor când urma să ceară un mandat de 
percheziţie. Poate că pur şi simplu avea să lase acea parte în 
aer şi să sublinieze doar că găsirea acestor persoane era o 
chestiune de viaţă şi de moarte. Şi astfel, mandatul fusese emis 
cu o viteză record. 

Informaţia din Registrul Naţional îi ajutase să stabilească şi de 
ce nu avuseseră deloc noroc cu identificarea familiei lui Siggi. In 
pofida faptului că era poreclit Sibbi, tatăl băiatului se numea 
Margeir - nici măcar nu începea cu un S. 

Erla se înfuriase dintr-odată când aflaseră acest detaliu. Pur şi 
simplu nu înţelegea de ce naiba cineva numit Margeir putea 
avea o asemenea poreclă. Se răstise la toţi cei aflaţi prin 
preajmă, direcţionând ce era mai rău asupra Linei, deşi novicea 
nu-şi exprimase absolut nicio părere în această privinţă. Aceasta 
din urmă acceptase totul cu calm, chiar şi atunci când Erla 
începuse să facă remarci nepotrivite la adresa numelui ei, punct 
în care intervenise Huldar, incapabil să mai tolereze ce auzea, 
lucru care însă o făcuse pe Erla să se întoarcă împotriva lui. Dar 
el era deja obişnuit. Până la urmă, Erla se calmase, iar dispoziţia 
i se preschimbase în jubilare când primise vestea că fusese emis 
un mandat. 

Cu toate că se văzuseră nevoiţi să vină cu o explicaţie bine 
pusă la punct în legătură cu modul în care găsiseră numele 
mamei lui Siggi, fuseseră totuşi în stare să furnizeze alte 
informaţii care să le susţină cererea. Inainte de-a trimite 
formularul unde trebuie, stătuseră de vorbă cu mama lui 
Sigurlaug şi, de asemenea, cu părinţii soţului ei, Margeir 
Arnarson, care îi informaseră că nu mai iau legătura chiar atât 
de des cu ei, aşa că nu îşi făcuseră griji că nu mai primiseră 
veşti de la fiul lor de câteva zile. Cu totul altă poveste era însă în 
cazul mamei lui Sigurlaug. Aceasta se arătase un pic îngrijorată 
de faptul că fiica ei nu mai dăduse niciun semn de sâmbătă, 
lucru care nu îi stătea în caracter. De obicei, stăteau de vorbă în 
fiecare zi. Când poliţia o întrebase dacă încercase să-şi sune 
fiica, mama le explicase că nu, din pricină că se temea că-i va 
răspunde Margeir. lar lui nu-i; făcea plăcere să îi audă glasul. 
Telefoanele date prietenilor cei mai apropiaţi, ale căror nume le 
fuseseră date de către părinţi, le spuseseră aceeaşi poveste. 
Nimeni nu mai primise veşti de la Sigurlaug sau de la Margeir de 
mai multe zile, deşi prietenii lor mai pomeniseră şi faptul că nu 
prea îi mai vedeau în ultima vreme. 

Declaraţia mamei lui Sigurlaug reprezentase atuul cel mai 
important pentru mandatul de percheziţie. Alături de Siggi, 
fireşte. Toţi cei cu care stătuseră de vorbă poliţiştii fuseseră de 
acord că ambii părinţi îşi adorau fiul. Nimeni nu credea nici în 
ruptul capului că l-ar fi abandonat dinadins. Şi nimeni nu avea 
cunoştinţă de vreo legătură între părinţii băiatului şi cel ucis, 
Helgi. 

Huldar privi încă odată de jur-împrejurul camerei impecabil 
aranjate a copilului. Nu mai aveau niciun motiv să zăbovească 
aici, dat fiind că el şi Gudlaugur scotociseră deja peste tot. 

— Nu cred că vom găsi ceva aici. Posibil ca tehnicienii 
criminalişti să găsească ceva când vor scălda locul în Luminol, 
cum ar fi pete de sânge care să fi fost şterse. Îi vom pune să 
verifice capul şi cadrul patului în căutare de amprente, în caz că 
le-a atins tipul care l-a luat pe băiat. Aş fi surprins, dar nu se ştie 
niciodată. 

Clădirea nu avea camere de supraveghere care să le arate 
cine îl scosese din apartament pe băiatul adormit. Nici în zonă 
nu existau camere, aşa că nicio şansă să identifice maşina care 
îl luase pe băiat de aici. 

— Au căutat şi-n dormitorul principal, anunţă Lina. Totul e la 
fel de imaculat ca în restul casei. Şi patul e făcut. Vreţi să se 
caute şi acolo amprente? 

— Rămâne la latitudinea Erlei. Oricum trebuie să se întoarcă 
şi ea în curând. 

Erla se afla în mijlocul percheziţiei când îi sunase telefonul, 
aşa că ieşise afară pe hol ca să răspundă la el. Huldar bănuia că 
apelul era de la superiorii ei, care le supravegheau cu ochi de 
vultur ancheta de când vestea se răspândise pe canalele de 
media în acea după-amiază. lar el presupunea că acel apel nu 
înveselea cu nimic dispoziţia Erlei. 

Singurul obiect potenţial interesant descoperit în timpul 
percheziţiei fusese aşezat pe masa din sufragerie: un fular cu 
pete de sânge pe el, despre care se credea că e cadoul de 
Crăciun al lui Siggi pentru mama sa. Două laptopuri - unul alb, 
unul negru. Două mape în care erau meticulos organizate actele 
casei. Ceva corespondenţă, care fusese ruptă în bucățele mici şi 
aruncată la coşul de gunoi. Paşaportul lui Sigurlaug şi o geantă 
în care se aflau cardurile ei de credit şi de debit, plus permisul 
de conducere. Pe lângă astea, se mai afla şi o vază de porțelan, 
spartă în trei bucăţi, care fusese găsită în fundul unui dulap şi 
care era posibil să fi fost folosită în timpul unei altercaţii; cu 
toate că, dacă lucrurile stăteau aşa, era greu de crezut că totul 
ar fi fost mai apoi aşezat într-o asemenea ordine. Dulapul era 
plin cu alte bibelouri şi vase sparte, alături de coliere rupte, care 
păreau să fi fost depozitate acolo pentru a fi ulterior lipite. Toată 
lumea avea un astfel de sertar pe-acasă. Însă familia lui Siggi 
părea a fi cea mai neglijentă dintre toate. Obiectele urmau să fie 
trimise toate la criminalişti, în caz că vreunul dintre ele purta 
amprentele persoanei responsabile de dispariţia familiei. O 
ultimă măsură disperată însă, care pur şi simplu arăta că se 
bazau pe foarte puţine informaţii. 

Mult mai probabil era ca aceste obiecte sparte şi rupte să 
reprezinte dovada abuzului de lungă durată pe care îl bănuia 
doctoriţa de la Urgenţe. 

— Aş putea încerca să lipesc laolaltă bucăţelele de 
corespondenţă rupte? 

Lina stătea lângă masa pe care fuseseră adunate dovezile 
descoperite până atunci şi studia cu atenţie bucăţile de hârtie 
din coşul de gunoi. 

— Am câştigat un concurs de puzzle cu piese de lemn la 
şcoală. 

Ridică apoi mâinile, pentru a le arăta că încă mai purta 
mănuşile din latex. 

— Chiar te rog! 

Huldar se întinse să ia un taburet de lângă barul ce despărţea 
bucătăria de sufragerie. 

— Numai să nu te prindă Erla, altminteri o să te pună să 
scormoneşti prin gunoaiele din clădirea lui Helgi ca să găseşti 
ce-o fi rupt el pe-acolo. Am înţeles că au adus gunoiul la secţie 
şi că e o tonă de material. 

Se aşeză pe taburet, admirând peretele acoperit cu faianţă 
lucioasă de deasupra cuptorului. Se îndoia că soţul era cel 
responsabil de curăţenia maniacală. 

— Sunt scrisori de la bancă. Şi una de la firma de la care au 
obţinut împrumutul pentru maşină. 

Lina continua să potrivească laolaltă bucăţelele de hârtie. 

— Căcat! Erau înglodaţi în datorii. Erau pe punctul de a pierde 
maşina. Şi ca şi cum nu era de-ajuns, mai erau şi pe punctul de- 
a rămâne în urmă cu rata la casă. 

— O mulţime de oameni sunt într-o situaţie naşpa, dar nu 
dispar cu totul şi-şi abandonează copilul în locuinţa unui străin, 
rosti Gudlaugur şucărit nevoie-mare. 

Lina era îngrijorată din cauza situaţiei lor, însă Gudlaugur nu 
era deloc impresionat. 

— Ei, şi tu acum! Când oamenii sunt pe punctul de-a pierde 
tot, cu siguranţă ajung să se poarte anormal, aşa că-i limpede 
că informaţia asta e relevantă. 

Nu era nevoie ca Huldar să-i spună asta lui Gudlaugur. 

— Ar trebui să sune cineva la firma de leasing şi să afle dacă 
nu cumva maşina lor a fost dată altcuiva. Ceea ce-ar putea 
explica de ce nu e parcată în faţă. 

Înainte să intre în clădire, căutaseră în parcările din jur o 
Toyota Yaris albă, însă fără să găsească nimic. 

Se deschise uşa şi Erla intră înăuntru. 

— Gata? Îi pot suna pe criminalişti? 

— Da, cred că da. 

Huldar încercă să-şi dea seama după expresia Erlei dacă 
apelul făcuse să crească şi mai mult presiunea asupra ei sau 

dacă, măcar de data asta, fusese unul constructiv. Dar chipul ei 
era de necitit. 

— Se pare că părinţii băiatului şi-au luat tălpăşiţa pentru că 
erau faliţi. 

— Ha? Nu mai spune! 

Erla îşi îndesă telefonul la loc în buzunar şi se apropie de 
masa pe care bucăţile de plicuri rupte fuseseră potrivite laolaltă. 
Nici măcar nu întrebă cine se ocupase de asta şi se retrăsese 
discret de îndată ce îşi făcuse ea apariţia. 

— Asta pune chestiunea într-o cu totul altă lumină. Poate că 
avem de-a face cu o sinucidere. 

Lui Huldar îi veni brusc o idee. 

— Cadavrul de la Gâlgahraun a fost deja identificat oficial? 

— Da, părinţii victimei s-au ocupat ceva mai devreme. De ce 
întrebi? 

Erla ridică privirea de la puzzle ca s-o întâlnească pe-a lui 
Huldar. 

— Ei, doar mă întrebam dacă nu cumva bărbatul descoperit 
de noi acolo ar fi fost de fapt Margeir - cu portofelul lui Helgi în 
buzunar. Toată chestiunea ar putea fi doar o neînțelegere şi 
tipul bogat s-ar putea scălda în şampanie undeva prin Caraibe în 
clipa de faţă, fără să aibă habar că noi îl credem mort. 

— Nu. Chiar era el. Dacă ăştia doi de-aici s-au sinucis, încă nu 
le-au fost descoperite cadavrele. 

— Nu cred că o femeie s-ar sinucide când e însărcinată în opt 
luni. 

După expresia chinuită pe care o avea pe chip, Lina părea că- 
şi imaginează deja scena în minte. 

— Copilul s-ar putea naşte în timp ce ea s-ar zbate în chinurile 
morţii şi nicio mamă n-ar suporta aşa ceva. 

Gudlaugur pufni, însă Erla îl ignoră. 

— Cred că ai dreptate. Nu e greu de găsit o casă potrivită 
pentru un nou-născut. Dacă femeia s-ar fi gândit să se sinucidă, 
ar fi trebuit să mai aştepte. Mie mi se pare mult mai plauzibil ca 
nemernicul ei de bărbat să o fi bătut iarăşi şi s-o termine de tot 
de data asta. 

— Ei bine, aici nu există niciun semn, zise Huldar, plimbându- 
şi privirea prin încăpere. Deşi presupun că ar fi putut face curat 
în urma lui. Apartamentul este nenatural de ordonat. Şi fiţi 
atenţi: dacă faci curat după o crimă sau după un atac violent, nu 

mai stai să împătureşti şi hainele. Chiar şi aşa, criminaliştii ar 
trebui să poată stabili cu precizie dacă aşa stau lucrurile. 
Rămânem totuşi cu misterul locului unde se află acum cei doi 
părinţi, morţi sau vii. 

— Şi al ucigaşului lui Helgi. 

Erla făcu semn spre obiectele de pe masă, adăugând: 

— N-aţi găsit nimic care să facă legătura între ei? 

— Nu, absolut nimic. Deşi fireşte că încă nu le-am căutat în 
calculatoare. Poate că vom găsi totuşi ceva acolo. Sau prin 
apelurile lor telefonice, după ce le luăm la puricat. 

— Dar telefoanele mobile? Vreo urmă de ele? 

— Nu, niciuna. 

Telefonul lui Sigurlaug nu se afla în geanta ei. Găsiseră două 
încărcătoare, cu cablurile atent încolăcite lângă ele, pe masă, 
însă fără a fi conectate la vreun telefon. Era ciudat că lipsea 
mobilul lui Sigurlaug, dat fiind că geanta şi cardurile ei bancare 
rămăseseră în urmă. Prezenţa acelei poşete era o dovadă solidă 
în sprijinul ideii că ea nu părăsise în mod voluntar apartamentul, 
însă era imposibil de ghicit de ce persoana care o răpise i-ar fi 
luat şi mobilul. Mai ales că în zilele noastre până şi un copil ştie 
că telefoanele pot fi urmărite dacă rămân deschise. Doar dacă, 
fireşte, femeia nu izbutise să-l ia cu ea fără ca atacatorul ei să-şi 
dea seama. Însă în cazul ăsta, de ce nu-l folosise ca să ceară 
ajutor? Lucrurile nu erau deloc roz. Portofelul soţului ei, un lucru 
important de altfel, era de negăsit. 

— Mi s-a cerut să iau nişte haine pentru copil. Poate lua unul 
dintre voi câteva înainte să plecăm? Se pare că s-ar putea să fie 
nevoit să stea la bunica lui. 

Erla aşteptă să se ofere cineva voluntar, însă toţi rămaseră 
tăcuţi. În final, Huldar se ridică de pe taburet şi se oferi să ia el 
hainele. Doar avea o hoardă de nepoți, până la urmă. 

După ce luă o sacoşă de la Erla, Huldar se întoarse în camera 
lui Siggi. Începu să vâre în ea o mulţime de perechi de chiloţi şi 
de şosete, având grijă să nu le deranjeze pe restul, în semn de 
respect pentru ordinea excesivă ce domnea în sertare. După 
care luă câteva maiocuri şi un tricou cu dinozaur pe el, plus trei 
perechi de pantaloni. În cele din urmă, luă şi o pereche de 
pijamale şi conchise că erau suficiente. Trăgea nădejde că 
aveau să-i găsească pe părinţii băiatului înainte ca el să rămână 
fără haine. 

Privirea lui Huldar reveni la pat, după care începu să se 
plimbe iar prin cameră. lepurele de care pomenise băiatul nu se 
vedea pe nicăieri. Nici în apartamentul lui Helgi nu-l găsiseră. 
Poate că băiatul îl luase cu el şi-l scăpase în maşina celui care-l 
răpise, deşi, din amintirile lui Huldar de pe vremea când era 
poliţist de patrulă, acest lucru părea destul de improbabil. Mai 
era nevoit uneori să ajute la scoaterea unor copii din case cu 
probleme, şi dacă acei copii aveau o jucărie preferată, nimic pe 
lumea asta nu i-ar fi convins să îi dea drumul din mână după ce 
se trezeau în împrejurări necunoscute lor. 

Ceva nu se potrivea aici. Huldar se corectă în gând: nimic nu 
se potrivea. Niciun afurisit de lucru. 

Capitolul 17 


Siggi şedea pe un scaun cu faţa spre bunica lui, colorând de 
parcă însăşi viaţa lui atârna de asta. Femeia avea şaizeci de ani 
şi era înaltă şi slabă, cu un spate drept şi privire limpede. Chipul 
ei purta un bronz sănătos, însă pielea de la baza gâtului îi era 
albă ca zăpada, ceea ce sugera că e genul care preferă să stea 
pe-afară, plăcându-i poate să joace golf sau să meargă mult pe 
jos, nu să se repeadă imediat pe şezlong de îndată ce răzbate 
soarele printre nori. Arăta cu zece ani mai tânără, doar mâinile 
fiind cele care îi trădau adevărata vârstă. Se numea Margrét, 
însă îi ceruse Freyjei să îi spună Magga. 

Freyja observă micile indicii ce indicau faptul că Margret se 
pregătise pentru această vizită, cum ar fi aplicarea în grabă a 
unui ruj de o culoare care nu i se potrivea - poate că-l 
cumpărase pe fugă, în drumul ei spre Casa Copiilor. 

— Am rămas fără cuvinte. Adică, am auzit zvonuri despre 
tratamentele voastre inumane, dar nu mi-a trecut niciodată prin 
cap că ar fi adevărate. 

Privirea femeii o părăsi pe Freyja şi reveni la nepotul ei. 

— Mă tem că există anumite norme care trebuie urmate. Vă 
asigur că nu e nimic personal. 

Freyja se trezise cu ingrata sarcină de a o anunţa pe femeie 
că Siggi nu putea pleca deocamdată cu ea. Mai întâi, trebuiau 
îndeplinite alte câteva formalităţi necesare pentru a proteja 
interesele copilului care se trezise pe mâinile celor de la 
serviciile sociale. Când erau implicate şi rudele apropiate ale 
copilului, totul putea părea uşor nedrept, oferind impresia unui 
sistem rece şi nepăsător. 

Era foarte departe de adevăr, însă cazul de faţă era cu 
siguranţă neobişnuit, dacă nu chiar fără precedent. In mod 
normal, ori unul, ori ambii părinţii erau disponibili pentru a-şi da 
consimţământul în privinţa aranjamentelor. 

— Se caută o soluţie temporară, care, sperăm noi, vă va fi pe 
plac. Nu va trebui să aşteptaţi mult o decizie. Toţi cei implicaţi 
ştiu foarte bine cât de urgent este. 

Freyja trebuia să fie atentă să formuleze cu mare atenţie 
această chestiune în faţa lui Siggi. Deşi el nu părea să le acorde 
vreo atenţie, cu siguranţă asculta. 

— Spui că vor trebui să-mi inspecteze locuinţa. 

Bunica băiatului aruncă o privire de jur-împrejurul sufrageriei 
sărăcăcios mobilate a casei pentru adăpost temporar. 

— Asta-i un soi de glumă? A inspectat cineva locul ăsta? 

Ochii îi zăboviră la jucăriile jerpelite împrăştiate pe podea, 
acolo unde le abandonaseră copiii. 

Freyja alese să nu-i răspundă. Oricum întrebarea fusese 
retorică. Se uită la Siggi, care acum mâzgălea cu creionul roşu 
peste capul siluetei alcătuite doar din linii pe care o desenase. 

— Magga, aşa au fost mereu desenele lui Siggi? 

Margrét se răsuci ca să vadă cum nepotul ei mâăzgăleşte 
furios până ce capul siluetei subţiratice fu complet acoperit de 
linii roşii. După care ridică privirea la Freyja, de-a dreptul şocată. 

— Nu l-am văzut niciodată desenând aşa ceva, dar trebuie să 
recunosc că nici n-am prea luat legătura cu el în ultimul an. S-a 
întâmplat mult mai rar decât ne-ar fi plăcut mie sau fiicei mele. 

— Ce te-a împiedicat? 

Femeia murmură în şoaptă: 

— Tatăl lui. 

— Înţeleg. 

Freyja îl întrebă apoi pe Siggi: 

— Ce înseamnă roşul pentru tine? 

Băiatul se opri din colorat şi-şi ridică ochii obosiţi spre Freyja. 

— Nu-ţi spun. 

— Aha, zise Freyja, zâmbind. Atunci, pe cine ai desenat acolo? 
Asta îmi poţi spune. 

— Pe mami. 

Dinspre bunica băiatului se auzi un icnet brusc când femeia 
trase scurt aer în piept. În clipa aceea, îngrijitoarea îşi iţi capul 
pe uşă şi-l întrebă pe Siggi dacă n-ar vrea să primească nişte 
ciocolată caldă şi gogoşi alături de ceilalţi copii. Băiatul acceptă 
oferta şi, dându-se jos de pe scaun, o însoţi în cealaltă cameră. 
Păruse bucuros să-şi vadă bunica, însă plăcerea lui fusese una 
reţinută, lipsită de cuvinte. Curând se desprinse din 
îmbrăţişarea ei plină de afecţiune, preferând să stea singur pe 
scaun şi să deseneze. 

— Se va întoarce, nu-ţi face griji! 

Freyja crezu că femeia se teme ca nu cumva Siggi să fi plecat 
de tot şi că i se va arăta şi ei în curând uşa, cerându-i-se să 
plece. 

— Acum putem discuta în mod deschis. Am senzaţia că vrei 
să-mi zici ceva ce nu trebuia să audă şi el. 

Margret închise ochii şi-şi frecă fruntea. 

— Ce crezi că s-a întâmplat cu fiica mea? 

— Sinceră să fiu, n-am idee. Eu nu sunt de la poliţie. Presupun 
că au deja nişte variante, însă nu mi le-au împărtăşit şi mie. 
Măcar poţi fi sigură că găsirea fiicei tale şi a soţului ei este 
prioritatea lor numărul unu. 

— De Sibbi nu-mi pasă chiar deloc. Din partea mea, nici n-ar 
trebui să se deranjeze să-l caute. Eu pe Systa vreau să o 
găsească. 

Margret tuşi şi-şi cobori privirea spre masă. 

— Vie. 

Aşadar, Margret nu prea-şi iubea ginerele. Aflând că acesta 
era considerat violent, Freyja nu rămăsese deloc surprinsă. 
Informaţia îi parvenise prin intermediul Agenţiei pentru Protecţia 
Copilului, care fusese informată de situaţie de către poliţie. 

Cu toate că Freyja nu avea niciun cuvânt de spus în privinţa a 
ceea ce avea să se întâmple cu Siggi cât timp îi erau căutaţi 
părinţii, ei i se ceruse totuşi să ajute în alte feluri, cum ar fi să o 
informeze pe bunica băiatului că nu-l va putea lua momentan cu 
ea acasă şi să răspundă la orice întrebări i-ar fi pus femeia. Dacă 
Margret ar fi dat semne că vrea să discute sau să se descarce 
de vreo povară, Freyja trebuia să îi furnizeze sprijinul necesar. 
Date fiind împrejurările, chiar nu exista absolut niciun motiv să 
se comporte exagerat de profesionist cu o femeie aflată evident 
într-o stare de tensiune deosebită. 

| se ceruse să stea de vorbă cu Margret până la lăsarea serii. 
Şi, deşi acest lucru reprezenta o parte destul de puţin însemnată 
a anchetei, Freyja se arătase, ca de obicei, bucuroasă să aibă 
posibilitatea unei munci în plus. Serviciile sociale pentru copii 
erau atât de solicitate în ultima vreme, încât dorinţa ei de-a 
lucra peste program o transformase în cea mai populară fată din 
cadrul sistemului. Deşi, pe de altă parte, dacă se arăta de acord 
să închirieze apartamentul lui Tobbi, problemele ei financiare 
aveau să fie date uitării şi, prin urmare, n-ar mai fi fost nevoită 

să lucreze toate aceste ore suplimentare. Aşa că blestematul ăla 
de şarpe nu era o veste chiar atât de proastă. 

— Am înţeles că ginerele tău e bănuit că s-ar fi comportat 
abuziv cu fiica ta. Durează de mult acest lucru? Poate de la 
începutul relaţiei lor? 

— Nu ştiu când a început. Se poate să fi fost chiar de la 
început. Au început să iasă împreună în urmă cu şase ani, dar 
Systa a rupt-o cu el după un an. El a încercat totuşi să se 
împace cu ea, implorând-o să-l primească înapoi, iar după aceea 
au tot dus-o aşa timp de câteva luni, până ce Systa a rămas 
însărcinată. După care s-au mutat împreună şi s-au căsătorit. 
Imi doresc ca ea să fi rămas la decizia iniţială de a-l părăsi, dar 
atunci nu l-ar mai fi avut pe Siggi. E complicat. 

Femeia ridică privirea, ştergându-şi lacrimile. După câteva 
secunde, se adună, tuşi de câteva ori şi continuă: 

— Insă e uşor să fii înţelept când priveşti în urmă. Am 
observat că lucrurile nu erau chiar în ordine cam cu trei ani în 
urmă, după ce s-a născut Siggi. Systa n-a recunoscut niciodată, 
aşa că nu aveam pe ce să mă bazez, doar că ştiu foarte bine 
când mă minte. Eu sunt cea care a crescut-o şi am putut mereu 
să o citesc ca pe o carte deschisă. Însă în ciuda acestor lucruri, 
tot mi-a luat o vreme să înţeleg despre ce era vorba. Ideea e că 
nu mi-aş fi închipuit niciodată că avea să se implice într-o astfel 
de relaţie - o fată puternică şi isteaţă ca ea. Dar de atunci am 
învăţat că li se poate întâmpla asta tuturor. 

Riduri adânci de îngrijorare se iviră între sprâncenele femeii. 

— După cum îţi poţi închipui, m-am întrebat în sinea mea 
dacă aş fi putut face ceva. Nu ştiu ce, totuşi. Am încercat să 
discut cu ea de multe ori. Poate că ar fi trebuit să sun la poliţie 
şi să le spun bănuielile mele. Atunci poate că n-aş mai fi aici, 
acum. 

Freyja nu prea avea ce să zică după toate astea. Între ele 
atârna greu teama nerostită că Sibbi îi bătuse fiica până o 
omorâse. Amândouă se uitau când şi când la desenul lui Siggi. 
Freyja spera că Margret nu are şi ea aceleaşi idei care-i treceau 
ei prin minte: că era posibil ca băiatul să fi fost martor la 
incident. 

— Siggi spune că mama lui e educatoare. 

Freyja avu grijă să nu vorbească despre Systa la trecut. 

— Dacă am înţeles eu bine, a ales să rămână acasă şi să aibă 
grijă de el. Nu multe mame din Islanda îşi iau patru ani concediu 
de maternitate. Şi ascultaţi-mă pe mine: Siggi a profitat din plin 
de asta. E evident că a fost crescut foarte bine. În pofida 
aparentei sale indiferenţe faţă de soarta părinţilor lui şi a 
desenelor înfiorătoare. 

— Systa n-a avut niciodată de gând să rămână patru ani în 
concediu de maternitate. Preda doar de trei ani înainte să apară 
Siggi şi chiar îi plăcea. Dacă mă întrebi pe mine, Sibbi a fost cel 
care a refuzat să o lase să se întoarcă la serviciu. 

Ceea ce avea sens. Dacă agresorii pot găsi o cale să-şi izoleze 
victimele, le este mult mai uşor să ascundă dovada abuzurilor şi 
reduc astfel riscul să poată interveni cineva. Dar ar fi fost lipsit 
de profesionalism din partea ei să rostească aceste idei cu voce 
tare. La urma urmei, Freyja nu cunoştea toate detaliile. 

— Siggi spunea că mama lui avea de gând să predea din nou 
după ce începea el grădiniţa. Dar presupun că asta nu o fi 
posibil până ce bebeluşul nu creşte suficient de mare. 

— Systa vorbea adesea despre întoarcerea la serviciu. După 
ce s-a născut Siggi, abia aştepta să iasă iar din casă. Ba chiar a 
şi reînceput să predea în toamna de după ce s-a născut el, când 
Siggi avea abia opt luni. L-a dus la o creşă cu bone specializate 
şi toate cele. Apoi, după doar două luni, a renunţat la serviciu şi 
nu mi-a zis niciodată de ce. Am tot întrebat-o, dar până la urmă 
am renunţat când am văzut că îi venea greu să mă mintă că 
fusese decizia ei. Nu era adevărat: sunt sigură. Sibbi a fost cel 
responsabil. Acum înţeleg. 

Incă o dată, Freyja se abţinu de la orice comentariu. Existau 
tot soiul de motive posibile pentru decizia Systei, care nu 
trebuiau să aibă neapărat legătură cu soţul ei: depresie 
postnatală, de exemplu, sau stresul provocat de serviciu. 

— Ei bine, să sperăm că de data asta se va hotărî să revină la 
serviciu după concediul de maternitate. E mereu nevoie de 
profesori buni. 

Margret se mai înveseli niţel, însă apoi se posomori aproape 
imediat. 

— Când crezi că o vor găsi? Ar putea naşte în orice clipă. Ce 
se va întâmpla cu bebeluşul dacă ea e ţinută captivă pe 
undeva? 

Freyja îşi aşeză palma peste mâna osoasă a lui Margret. 

— Este foarte probabil ca fiica ta şi bebeluşul să fie bine. Adu- 
ţi aminte, există toate şansele ca totul să iasă bine până la 
urmă. 

Freyja se baza în cazul ăsta pe simpla statistică potrivit căreia 
totul putea merge bine sau prost, 50/50 - folosind aceeaşi logică 
după care picase testul la probabilistică în urmă cu câţiva ani. 

Încercarea ei de-a fi drăguță cu femeia nu avu rezultatul 
scontat. Ochii lui Margret se umplură de lacrimi şi Freyja se văzu 
nevoită să-şi retragă mâna pentru a-i permite femeii să se 
şteargă la ochi. Freyja se grăbi, aşadar, să înceapă iar să 
vorbească, pentru a-i îngădui femeii să-şi revină: 

— Dar Sibbi? Siggi mi-a spus că e electrician. El lucrează? 

Freyja îşi închipuia că aşa stau lucrurile, altminteri băiatul ar fi 
prezentat mai multe semne că provine dintr-o casă cu 
probleme. Dacă ambii părinţii ar fi pierdut vremea prin casă, în 
loc să lucreze, el ar fi trebuit să fie martor continuu al bătăilor, 
al umilirii deliberate, al ţipetelor, strigătelor şi al tuturor 
celorlalte tertipuri la care ar fi putut apela Sibbi. Cu toate că la 
fel de posibil ar fi fost ca tatăl său să lucreze în timpul zilei şi să 
se abţină totuşi până ce fiul său ar fi mers la culcare. Ceea ce ar 
fi putut explica de ce Siggi părea atât de imun şi de relaxat. Era 
destul de mic pentru ca părinţii săi să poată ascunde o mulţime 
de lucruri fată de el. Dar dacă situaţia continua aşa, mai 
devreme sau mai târziu avea să-şi dea şi el seama. Cu toată 
inocenţa lor, copiii nu sunt deloc uşor de păcălit. 

Margret îşi trase nasul şi trupul îi fu străbătut de un fior. Apoi, 
ştergându-şi o lacrimă cu dosul mâinii, răspunse la întrebarea 
Freyjei: 

— A lucrat program complet până în urmă cu vreo şase luni. 
Acum am înţeles că mai lucrează când şi când, după cum pică 
vreo treabă. Cu mine nu vorbeşte deloc, aşa că nu ştiu nimic 
despre viaţa lui în afară de ce mai aflu de la Systa. Dar nu prea 
ajungem să discutăm despre Sibbi în rarele ocazii în care apuc 
să mă văd cu ea. Chiar nu simt absolut deloc nevoia să discut 
despre el. 

— Te-ai îndepărtat de el? _ 

— Da, s-ar putea spune şi-aşa. In urmă cu un an, i-am spus 
direct în faţă că sunt convinsă că se poartă urât cu Systa. Au 
mers într-o vacanţă în Mallorca pe care o tot plănuiau de o 
groază de timp, însă când s-au întors de acolo, era clar că el o 

bătuse zdravăn. Înainte de-a pleca în vacanţă, lucrurile 
merseseră nemaipomenit de bine între ei, dar sigur că nu 
durase mult, pentru că atunci când s-au întors, ea avea ambii 
ochi vineţi şi zgârieturi pe gât. Pe mine m-a minţit că ar fi căzut 
de pe bicicletă, însă era al naibii de evident că rănile ei nu 
puteau proveni de la o căzătură. N-am mai rezistat, aşa că m- 
am luat de Margeir şi el şi-a ieşit din minţi. Credeam că o să dea 
şi-n mine, dar până la urmă m-a dat afară din apartamentul lor 
şi mi-a interzis să mai iau orice fel de legătură cu fiica mea. 
Systa e prea înspăimântată ca să i se împotrivească, aşa că 
trebuia să ne întâlnim pe stradă. Asta a mers câtă vreme ela 
fost angajat cu normă întreagă, dar apoi am început să ne 
vedem tot mai rar după ce şi-a pierdut serviciul. 

O educatoare nevoită să devină casnică; un electrician şomer 
- două profesii căutate tot timpul, mai ales având în vedere 
situaţia economică din prezent. În urmă cu o lună, când Freyja 
avusese nevoie de un electrician, fusese sfătuită să se înscrie la 
un curs de pregătire, pe motiv că mai degrabă ar fi obţinut ea 
calificarea necesară decât să găsească un specialist. 

— Sper ca imediat ce-o găsim, fiica ta să reuşească să-şi 
rezolve problemele. Acum, că au intervenit şi cei de la Protecţia 
Copilului, vor putea să-i ofere ajutor şi consiliere de specialitate, 
pentru a o sprijini să-şi recapete controlul asupra propriei vieţi şi 
să-i ofere băieţelului un mediu sigur în care să crească. Asta 
reprezintă o parte a misiunii noastre, întrucât e în interesul 
copilului. 

— Consiliere, ai? 

Femeia râse scurt şi amar. 

— Cred că mai de folos i-ar fi un ucigaş plătit. Nu e nimic în 
neregulă cu Systa: Sibbi e problema. După ce va dispărea din 
viaţa ei, totul o să fie bine. Dar atât timp cât el respiră şi trăieşte 
în Islanda, ei îi va fi tot timpul teamă şi se va simţi încontinuu 
ameninţată. Şi pe bună dreptate. El trebuie ori să se schimbe, 
ori să plece definitiv din viaţa lor. Dar nu se va schimba. Adulții 
nu se schimbă niciodată. 

Era ceva adevăr în spusele lui Margrét - cu excepţia aberaţiei 
despre un ucigaş plătit, fireşte. 

— Soluţia problemelor fiicei tale nu trebuie să fie neapărat 
chiar atât de drastică pe cât crezi tu. 

Freyja arboră un surâs prietenos. La urma urmei, în astfel de 
împrejurări oamenii spun adesea lucruri pe care nu vor de fapt 
să le spună. Aşa că schimbă şi ea subiectul: 

— Mai ai şi alţii copii care te pot ajuta cât timp aştepţi să 
primeşti veşti de la noi? 

— Da, un fiu, Dadi - fratele mai mare al Systei. Acum e la 
serviciu şi îl aştept să termine înainte să-i dau vestea. N-aş zice 
că sunt chiar nerăbdătoare să-i spun. 

— Nu, nu-i deloc plăcut să trebuiască să dai veşti proaste. 

Freyja se bucura să audă că măcar femeia avea pe cineva pe 
care să se poată baza. 

— El e la curent cu ce i se întâmplă surorii lui? 

— Da. De asta mă cam şi codesc să-i spun. Normal că nici lui 
nu-i convenea situaţia şi a tot încercat să discute cu ea şi cu 
nemernicul de Sibbi, dar n-a ieşit nimic bun. L-a alungat şi pe el, 
ca şi pe mine. Dar lui i-a fost mult mai greu să-şi ierte sora 
pentru că accepta o asemenea situaţie. Relaţia lor n-a mai fost 
niciodată la fel, pentru că el nu s-a arătat dispus să se 
întâlnească în secret cu ea. 

În clipa aceea, Siggi se întoarse în cameră cu o mustață de 
cacao pe buza de sus. Îngrijitoarea apăru şi ea în spatele lui şi-l 
rugă să-şi ia la revedere de la bunica sa, căci ea trebuia să 
meargă acum acasă. Băiatul primi vestea fără să verse o 
lacrimă sau să pară câtuşi de puţin tulburat. Pur şi simplu se 
apropie de ea şi acceptă un pupic şi o îmbrăţişare tandră, 
înainte să se desprindă din braţele ei şi să se întoarcă la 
îngrijitoare, oprindu-se în prag pentru a-i face cu mâna bătrânei. 
După care dispăru. 

Bunica rămăsese cu braţele suspendate în aer, ca şi cum se 
aştepta ca nepotul ei să se repeadă înapoi la ea şi s-o ia în 
braţe. 

Capitolul 18 


Stomacul lui Huldar chiorăia atât de tare, încât îi distrăgea 
atenţia de la ce făcea. Incercase să-l liniştească bând nişte 
cafea, însă nu izbutise să-l potolească, ci doar să-l facă să-şi 
sporească protestele. Singura soluţie era să-i dea naibii ceva de 
mâncare, aşa că se ridică de pe scaun şi-l întrebă pe Gudlaugur 
dacă voia să iasă la un burger. Gudlaugur refuză oferta fără ca 
măcar să-şi ridice privirea din ecran. Rămăsese lipit de el de 
când se întorseseră la secţie, unde dăduse peste un nou calup 
de înregistrări de pe camerele de supraveghere din centru care 
îl aşteptau. Şi deşi trebuia să lipească laolaltă filmările în care 
apărea Helgi până cel târziu a doua zi dimineaţă, refuzase ferm 
ajutorul lui Huldar. În fine, problema lui! 

Huldar merse să o anunţe pe Erla că iese să ia ceva de 
mâncare. Majoritatea colegilor plecaseră deja acasă; singurii 
detectivi rămaşi erau ori burlaci, ca el, ori tipi mai în vârstă, ai 
căror copii erau deja mari. Toţi taţii tineri plecaseră deja, la fel 
ca şi tipul singur ce avea o pisică acasă. Insă era de la sine 
înţeles că Lina rămăsese cu ei, radiind de mulţumire datorită 
urgenţei şi a nenumăratelor sarcini care trebuiau îndeplinite. 
Huldar voia să o avertizeze să nu se arate prea nerăbdătoare, 
întrucât Erla încă nu încredinţase nimănui misiunea de-a scotoci 
prin gunoaie, dar ea părea atât de fericită în timp ce stătea 
concentrată cu capul în monitorul calculatorului, încât pur şi 
simplu nu-l lăsă inima să-i strice plăcerea. De multă vreme nu 
mai văzuse pe cineva din birou care să radieze un asemenea 
aer de satisfacţie. 

Bătu în uşa biroului Erlei şi o deschise fără să mai aştepte un 
„Intră!” Oricum Erla rareori răspundea. 

Uşa se lovi de spatele bărbatului care stătea după ea, cât mai 
departe posibil de pupitrul Erlei, forțându-l astfel să se mişte şi 
să se apropie de ea. Huldar îl ştia vag pe tip. Tânăr şi dureros de 
sfios, se foi stânjenit de pe un picior pe altul când Erla îl 
prezentă drept Geir de la IT. 

— Aţi găsit ceva? 

Geir se răsuci spre Huldar, aparent recunoscător că vorbeşte 
cu el, nu cu Erla. 

— Da, nişte fişiere destul de interesante pe calculatorul de 
birou din apartamentul lui Helgi. 

— Ei, hai, scuipă tot! Ce era cu fişierele alea? 

Erla îi aruncă o privire iritată lui Huldar, adăugând: 

— Stă aici de cinci minute şi mă tot ia pe ocolite. Nu scot 
nimic de la el. Poate că e la fel ca unul dintre calculatoarele 
alea: trebuie să-i dai una ca să-l faci să meargă. 

— Nu prin lovire convingi un calculator să meargă. 

Geir îşi găsise în sfârşit glasul, profund jignit în numele tuturor 
procesoarelor şi al plăcilor de bază din lume. 

— Ele nu sunt ca un vendomat blocat. 

— Pentru numele lui Hristos, de câte ori mai trebuie să te 
întreb? Ce-se-află-în-afurisitele-de-fişiere? 

Geir prinse curaj. 

— Videoclipuri cu sex. 

— lisuse! Şi de ce n-ai zis din prima? 

Erla clătină din cap exasperată, întrebându-l apoi: 

— Ce fel de videoclipuri cu sex? 

— Făcute în casă, credem noi. 

— Făcute în casă? De unde ştiţi? 

— Pentru că aşa arată. 

Geir îi aruncă lui Huldar o privire prin care-l implora clar să-l 
ajute, însă nici Huldar nu murea de nerăbdare să-i explice Erlei 
diferenţa dintre partidele de sex filmate în casă şi genul de 
material realizat în industria porno. Geir era pe cont propriu. 

— Păi, ăăă, acţiunea are loc întotdeauna în aceeaşi încăpere, 
în acelaşi pat, filmată din acelaşi unghi. Aceeaşi tăblie de pat, 
cearşafuri diferite. Nici vorbă de mişcări ale camerelor şi cadre 
diferite - ci doar un punct fix din care se filmează -, iar sexul e 
mereu prea scurt ca să fie treabă profesionistă. 

— Vrei să zici că nu există şi materiale porno scurte? 

Cei doi bărbaţi se uitau nesiguri la Erla, care nu părea să fi 
glumit. 

Geir îi aruncă încă o privire disperată lui Huldar, care doar 
surâse scurt şi se grăbi să adauge: 

— Continuă! Luminează-ne! 

Tânărul îşi drese vocea. 

— N-am de unde să ştiu. Însă cred că bărbatul din filmări e 
chiar Helgi, deşi nu pot fi în întregime sigur. 

Huldar bănuia că nesiguranța lui Geir legată de acest aspect 
se datora faptului că toată atenţia sa fusese îndreptată asupra 
femeilor. Când se uita la filme porno, şi el avea mare grijă să 
evite să se uite la bărbaţi - nu erau acolo decât pe post de 
figuranţi. 

— Din păcate, adăugă Geir, par să fi fost filmate cu o cameră 
neconectată la GPS, altminteri am fi putut identifica locaţia cu 
ajutorul metadatelor. 

— Metadate? 

Erla ridică o sprânceană, întrebător. 

— Aşa se numesc informaţiile care însoțesc fişierul. Formatul 
nu e mereu acelaşi, însă de obicei arată data la care a fost creat 
fişierul, ultima oară când a fost modificat, ce program a fost 
folosit şi aşa mai departe. Dar cum spuneam, în cazul ăsta nu ne 
putem baza pe nimic. Camera nu era conectată nici la internet, 
nici la GPS. 

— Norocul nostru, ca de obicei. Câte videoclipuri aţi găsit 
acolo? 

— 35 în total. Cel mai vechi datează de acum doi ani; cel mai 
recent a fost făcut acum ceva mai mult de trei săptămâni. Dar 
ar putea fi şi mai multe. 

— Fişierele erau blocate? 

— Nu. Calculatorul nici măcar n-avea parolă. De multe ori, 
oamenii sunt incredibil de neglijenţi cu calculatoarele lor de 
acasă. Calculatorul de la muncă şi laptopul aveau parole, dar 
am reuşit totuşi să trecem de ele. 

— Şi acolo avea acelaşi tip de materiale? 

— Nu, din ce-am descoperit până acum. 

În timp ce Erla cugeta la această informaţie, Huldar reuşi să 
pună şi el o întrebare: 

— Ar putea fi vorba de mai mult de un singur bărbat, dat fiind 
că nu pari sigur că e vorba de Helgi? 

— Nu. Bărbatul poate fi recunoscut imediat în toate 
videoclipurile, deşi abia reuşeşti să-i vezi uneori faţa. Are o pată 
albă mare pe şale. Ca o cicatrice de la o arsură veche sau ceva 
de genul. N-ai cum s-o ratezi, întrucât rămâne mai tot timpul cu 
spatele la cameră. 

Erla se întinse după vraful de hârtii de pe birou şi le frunzări 
până ce găsi ceea ce căuta. Scoase de acolo un soi de raport şi 
începu să-şi plimbe ochii pe el. 

— În raportul de autopsie scrie că Helgi avea o pată ovală de 
piele decolorată, cu dimensiunea de cinci pe zece centimetri, 
undeva în regiunea lombară, cauzată probabil de vitiglio - ce-o 
mai fi şi asta. 

Erla azvârli raportul înapoi peste celelalte hârtii şi conchise: 

— Aşadar, e clar vorba de Helgi. Dar femeia? E mereu 
aceeaşi? 

— Nu. Pare să fie altă femeie de fiecare dată, deşi toate arată 
cam la fel. 

Geir începu să se apropie tot mai mult de uşă, însă Erla îl opri 
din drum, făcându-l să întoarcă spre ea o expresie de martir. 
Huldar se îndoia că personalul de la IT se întrecuse pentru 
sarcina de-a discuta cu Erla despre pornografie. Probabil că 
trăseseră la sorţi şi amărâtul ăsta alesese paiul cel mai scurt. 

Chinul lui nu dădea semne să se termine, întrucât acum Erla îl 
silea să-şi dea cu părerea despre motivul pentru care Helgi 
păstrase acele filmări în calculator. Geir încercă să scape 
pretinzând că habar nu are, însă Erla n-avea de gând să-l lase să 
scape aşa uşor. Îl întrebă dacă bărbaţii care făceau astfel de 
filmări le păstrau de obicei pentru propria plăcere sau dacă era 
ceva obişnuit să vândă asemenea materiale şi dacă da, unde 
anume. Geir pretinse că nu ştia nimic legat de acest subiect, 
însă Erla insistă, întrebându-l dacă el personal credea că filmele 
au fost făcute fără ştirea şi permisiunea femeilor implicate. 
Răspunse doar printr-o ridicare din umeri. La fel şi când fu 
întrebat dacă el credea că Helgi ştia că e filmat. După care urmă 
întrebarea dacă sexul din acele filmări avea vreo tentă perversă 
sau se încadra în limite normale, însă el deja se săturase şi o 
sfătui pe Erla să li se adreseze celor de la Delicte Sexuale. 
Domeniul de expertiză al celor de la IT rămânea analizarea 
datelor - din fişierele şi tranzacţiile online. Îi mai transmise şi 
detaliile locului de pe server unde transferase videoclipurile, 
pentru o analiză mai detaliată. 

După asta, dădu iar să iasă pe uşă, însă Erla îi mai puse o 
ultimă întrebare, cerându-i să-i spună dacă avusese grijă să 
pună o parolă pe acel dosar de pe server. El îşi feri privirea, 

evaziv, recunoscând că nu-i trecuse prin cap acest lucru, dar că 
va remedia imediat greşeala şi-i va trimite parola. 

După ce plecă, Huldar se apropie de peretele de sticlă care o 
despărţea pe Erla de cei aflaţi în subordine. Majoritatea 
detectivilor aflaţi încă la muncă stăteau lipiţi de propriile ecrane 
cu o atenţie nenaturală. Se părea că descoperirea celor de la 1T 
deja transpirase prin secţie, însă Huldar n-avea de gând să-i 
dezvăluie şi Erlei acest lucru. Şi-aşa era mult prea stresată. 

Auzind-o vorbind, se întoarse spre ea. 

— Presupun că ai şi tu un pic de experienţă când vine vorba 
de pornografie. 

Erla se corectă apoi: 

— Scuze, n-am vrut să zic „un pic” - m-a luat gura pe 
dinainte. 

— Era o întrebare sau o constatare? 

Huldar n-avea de gând să-i împărtăşească obiceiurile lui de 
vizionare a materialelor porno. 

— O constatare. 

Erla se lăsă pe spate în scaun şi-şi încrucişă braţele la piept, 
adăugând apoi: 

— Apropo, cum te descurci cu strângerea materialului despre 
trecutul mamei băiatului? 

— Destul de bine. Deşi se pare că renunţase la legăturile cu 
majoritatea prietenilor şi rudelor în ultimii doi ani, aşa că, cei cu 
care am luat legătura până acum nu mi-au putut spune mare 
lucru. Mama şi fratele ei sunt convinşi că soţul o abuza şi 
prietenii cu care am stat de vorbă bănuiau acelaşi lucru. Insă 
nimeni n-a auzit ceva direct de la Sigurlaug, ceea ce nici nu mă 
surprinde. Doar nu e prima victimă care ascunde ceea ce se 
întâmplă de fapt. Mai am de sistematizat totul şi să-ţi trimit un 
rezumat. După care vei putea alege pe cine să chemi încoace 
pentru interogatoriu. 

Erlei nu prea părea să-i surâdă această idee. 

— Aşadar, tu eşti disponibil pentru treaba asta? 

— Da. Aveam de gând să ies ca să iau ceva de mâncare. 
Poate chiar să plec de tot acasă. 

— Mai stai un pic. Voiam să-ţi trimit folderul în care se află 
videoclipurile - şi parola, imediat cum o primesc, înainte de-a le 
încredința celor de la Delicte Sexuale, aş dori să aflu şi părerea 
ta despre ele. Vreau să fie şi cineva de aici din divizie la curent 

cu conţinutul lor, dar nu sunt eu în măsură să-mi dau cu părerea 
asupra materialului. Să fii atent mai ales dacă femeile sunt 
conştiente de existenţa camerei - şi Helgi la fel. 

In loc să-i atragă Erlei atenţia asupra faptului că o bună parte 
dintre subordonații ei de sex masculin erau deja la curent cu 
materialele video, el încuviinţă din cap. Nu era din cale-afară de 
nerăbdător să le vadă, dar se arătă de acord, căci era mai bine 
aşa decât să obiecteze. In lumina trecutului lor comun, chiar nu 
simţea nevoia să prelungească orice tip de discuţie privitoare la 
sex, dat fiind că acest aspect rămânea un subiect deosebit de 
sensibil între ei. Prost gândita lor aventură de-o noapte dusese 
la o anchetă de hărţuire sexuală condusă de cei de la Afaceri 
Interne şi procesul care urmase nu fusese deloc amuzant pentru 
niciunul dintre ei. Relaţia lor de la muncă nu-şi mai revenise 
niciodată după acel eveniment şi după urmările lui. 

Era mai bine să se supună şi să dispară dracului mai repede 
din biroul ei. Burgerul trebuia să mai aştepte. 

e 

După ce urmări şase videoclipuri de lungimi diferite, Huldar 
începu să aibă cârcei şi trebui să se ridice ca să-şi întindă niţel 
muşchii. Colegii săi îşi pierduseră interesul faţă de ecrane după 
ce fişierele fuseseră parolate şi atmosfera revenise la normal. 
Unii tastau de zor, alţii vorbeau la telefon, alţii studiau încruntaţi 
diverse documente sau se sfătuiau unul cu altul. Şi cu toate că 
nu-l agrea pe niciunul în mod deosebit, Huldar găsea imaginea 
lor de o mie de ori mai plăcută faţă de dezgustătoarea sarcină 
de a-l urmări pe Helgi cum călăreşte femeie după femeie. 

Scutură din cap, după care îl observă pe Gudlaugur uitându- 
se la el pe deasupra monitorului. 

— Dumnezeule, nu mă grăbesc deloc să-mi cer transferul la 
Delicte Sexuale. 

— Cam sumbru, nu? 

— Nu ştiu cum să-i zic. Pervers. Greţos, poate. 

— In ce sens? 

— Păi, greţos dacă se face fără consimţământul femeilor. 
Poate sordid ar fi cuvântul mai potrivit. 

Pesemne că Gudlaugur era plictisit de moarte după vizionarea 
atâtor înregistrări ale camerelor de supraveghere, pentru că tot 
continua să pună întrebări: 

— Asta ţi se pare că se petrece acolo? Sunt inconştiente? 
Bete-moarte sau drogate cu Rohypnol? 

— Nu, nicidecum. Bete, poate, dar perfect conştiente de ceea 
ce fac. Pur şi simplu nu ştiu şi că sunt filmate. Niciuna dintre ele 
n-a privit direct în cameră, decât poate din întâmplare. Nu 
încearcă niciuna să prezinte către cameră vreo poziţie care să le 
avantajeze. Singurul care pare că încearcă să arate bine e Helgi. 

Huldar se întinse să-i ia haina. 

— Nu că aş şti cum ar trebui să se comporte o femeie dacă se 
oferă voluntară să fie filmată, dat fiind că nu e ceva ce-am 
încercat şi nici nu simt dorinţa să o fac. Dar am pierdut şirul 
femeilor pe care le-am văzut pozând pentru selfie-uri, aşa că 
bănuiesc că s-ar purta exact la fel dacă ar şti că sunt 
înregistrate. Niciuna nu pare să-şi ţuguie buzele în faţa camerei. 

Gudlaugur ridică din umeri, părând nehotărât. 

— Cine sunt acele femei? Vreun chip cunoscut? 

— Nu, dar încă nu le-am văzut pe toaste. Având în vedere 
câte sunt, nu e deloc exclus ca, mai devreme sau mai târziu, să 
recunosc pe cineva - presupunând că sunt toate islandeze. 

Huldar îşi trase haina pe el şi adăugă: 

— Dacă nu, ne-ar fi de folos numele lor. Fişierele sunt toate 
etichetate cu prenumele femeilor şi cu data. Desigur, la fel de 
posibil ar fi ca el să fi denumit fişierele stina060517 sau 
greta261116 la întâmplare, deşi mă îndoiesc. 

— Ce făcea cu fişierele? Se poate să le fi văzut şi alţii. 

— Cei de la IT îi caută acum prin e-mailuri. Se pare că avea 
mai multe conturi pe reţelele sociale, sub mai multe 
pseudonime. Cu ceva noroc, vor putea afla dacă a distribuit 
videoclipurile. Deşi se poate să le fi vrut doar pentru sine: o 
colecţie privată, la care să se masturbeze la bătrâneţe. 

— Se poate să le fi postat pe site-uri porno străine. 

— De ce ar fi făcut-o? 

Huldar scoase pachetul de ţigări din buzunar şi se uită 
înăuntru, să vadă dacă are noroc. Aha, îi mai rămăsese una! 

— Ca să se laude, probabil. Sau să le umilească pe femei. Nu 
e pornografia în scop de răzbunare ultima modă? 

Acum, că Huldar ţinea pachetul în mână, simţea chemarea 
nicotinei. 

— Nu cred că era pornografie în scop de răzbunare. Dacă îi 
interpretăm corect istoricul în materie de relaţii, lui îi plăceau 

mai ales aventurile de-o noapte. Pornografia în scop de 
răzbunare tinde să fie asociată cu despărţirile, însă, din ce ştim 
până acum, n-a fost implicat niciodată într-o relaţie de lungă 
durată. 

Gudlaugur nu mai adăugă nimic, aşa că Huldar ieşi ca să 
fumeze. Însă senzaţia de plăcere care i se răspândise prin vene 
se evaporă rapid când se aşeză la loc şi începu să urmărească 
iar videoclipuri. Încă un fund, ţâţe, păr lung şi blond. Femeile 
puteau fi foarte bine surori. Era limpede că Helgi prefera un 
anumit gen. 

Nu exista niciun indiciu în acele videoclipuri privitor la locul în 
care se desfăşuraseră acele partide. Nicio imagine de pe vreun 
geam, iar camera era mai mult decât banală; deloc diferită de 
zecile de mii de alte dormitoare islandeze cu pereţii albi. 
Singurul lucru de care putea fi sigur era că nu se aflau în 
niciunul dintre dormitoarele luxosului apartament deţinut de 
Helgi. 

Videoclipul se termină şi Huldar apăsă pe următorul: 
disa071017. Nu rămase deloc surprins să descopere că Disa 
semăna bine cu Stina din filmul anterior. Şi cu Sigrun, din cel de 
dinainte. O fată nouă apăru în pat, dar altfel, nicio schimbare. 
Aceleaşi poziţii şi ritm, aceleaşi strâmbături pe chipuri, însă şi 
„regizorul” era acelaşi: Helgi. De obicei rămânea cu spatele la 
cameră, cum spusese şi Geir, dar uneori cuplul făcea schimb de 
locuri, dezvăluind în treacăt o imagine cu Helgi. Nimic foarte clar 
însă. Dar pata ovală, de culoare deschisă de pe spinarea lui era 
mereu imposibil de confundat, aşa că nu exista nici urmă de 
îndoială că era vorba de el. 

Monotonia nu se limita doar la imagini; era valabilă şi pentru 
coloana sonoră. Gemete şi mormăieli intermitente, care se 
accelerau când lucrurile se apropiau de climax. Huldar îşi 
smulse căştile şi apăsă pe „Pauză”. li ajungea pentru moment. 

— Încotro? Credeam că doar ce-ai fumat? 

Ca şi cum voia să evite să pară prea interesat de manevrele 
lui Huldar, Gudlaugur se grăbi să adauge: 

— În caz că întreabă Erla. 

— În eventualitatea puţin probabilă că Erla va arăta vreun 
dram de interes faţă de mişcările mele, îi poţi spune c-am dat o 
fugă ca să stau de vorbă cu cei de la Delicte Sexuale. 

Răspunsul lui păru să-l mulţumească pe Gudlaugur, care se 

întoarse la camerele lui de supraveghere. 
e 

Cafeaua era mai bună la cei de la Delicte Sexuale. Huldar 
sorbea cu plăcere dintr-o ceaşcă albă simplă, despre care i se 
spusese că era standard aici. Cănile personale cu sloganuri 
stupide şi glumele erau dezaprobate, în caz că ar fi conţinut 
genul de apropouri cu tentă sexuală care ar fi fost complet 
nepotrivite în această divizie. 

— Aşadar, crezi că uciderea acestui tip pe nume Helgi ar 
putea avea legătură cu videoclipurile lui porno făcute acasă? 

Polițistul care stătea de partea cealaltă a mesei rotunde din 
departamentul rezervat celor de la Delicte Sexuale era unul 
dintre cei doi rămaşi după terminarea programului. Era un fost 
coleg de-ai săi, care solicitase un transfer pentru a mai schimba 
activitatea. Din spusele lui, aici găsise un loc care i se potrivea 
de minune. 

— Dacă aşa stau lucrurile, ar fi o premieră în Islanda. 

— Habar n-am dacă există sau nu vreo legătură. Dar e 
singurul lucru pe care l-am găsit despre acest tip care e... mă 
rog... nu chiar sută la sută plăcut la el. 

Huldar mai luă o înghiţitură de cafea din ceaşca perfect 
neutră şi continuă: 

— A apărut şi ideea cu „pornografia pentru răzbunare”, însă 
după părerea mea nu prea se potriveşte cu ce ştim despre 
victimă. Nu a fost implicat niciodată într-o relaţie, aşa că nu 
avea niciun motiv să se răzbune pe o fostă iubită. Eu, personal, 
nu cred că merită să irosim vremea cercetând această pistă. 

— Îţi dai, sper, seama că răzbunarea nu reprezintă singurul 
motiv pentru a cerceta totuşi mai îndeaproape acest tip de 
material. Ba chiar au început să-l numească „pornografie fără 
consimţământ” în loc de „pornografie pentru răzbunare”. 

Expresia plictisită de pe chipul bărbatului sugera faptul că 
schimbarea de peisaj despre care pretinsese că-i face foarte 
bine avea totuşi şi nişte dezavantaje. A 

— Fireşte, răspunse Huldar, lăsându-şi jos ceaşca. Insă mie nu 
mi se pare că tipul a făcut acele filmări pentru a le posta pe site- 
urile porno populare sau pe cele de amatori, dacă mă gândesc 
bine. Chiar nu avea nevoie de bani, crede-mă pe cuvânt! 

— Dar nu ne referim aici la chestii făcute pentru a obţine 
profit. 

Polițistul deschise laptopul pe care îl adusese cu el. 

— Există nenumărate site-uri construite pentru acest tip de 
material. Unele sunt dedicate exclusiv femeilor islandeze - sau 
fetelor, mai degrabă. Vorbim, de obicei, despre fete sau femei 
foarte tinere. Ce vârste au femeile din filmările voastre? 

— Nu ştiu exact, dar bănuiesc că sub treizeci. 

Revăzu în minte imaginile cu preferinţele lui Helgi în materie 
de partenere de pat. Toate păreau mai aproape de douăzeci 
decât de treizeci de ani, însă din fericire niciuna nu părea să fie 
minoră. 

— Orice femeie trecută de treizeci de ani e considerată 
expirată pe majoritatea acestui gen de site-uri. 

Bărbatul apăsă câteva butoane pe tastatură, apoi răsuci 
ecranul spre Huldar. 

— Convinge-te singur! 

Huldar se aplecă în faţă. În partea de sus se afla un afiş cu 
steagul Islandei şi dedesubt se vedea o interfaţă mai degrabă 
primitivă, unde utilizatorii puteau schimba mesaje între ei. Toate 
postările păreau a fi despre fete islandeze. Majoritatea 
subiectelor de discuţie începeau cu un utilizator ce posta o poză 
obişnuită cu o anumită fată şi care apoi întreba dacă dorea 
cineva să vadă poze cu ea goală. Asta avea drept rezultat mai 
multe comentarii porcoase despre fata în cauză - dacă era în 
formă, dacă era o curvă depravată, dacă era bunăciune şi aşa 
mai departe. Uneori apăreau şi poze cu fata fără sutien sau 
chiar complet goală, iar acelea erau distribuite spre bucuria 
tuturor. Dacă nu apărea nicio astfel de poză, o întrebare foarte 
populară printre utilizatori era dacă cineva putea folosi 
Photoshopul pentru a transforma hainele din pozele cuminţi în 
unele transparente. Asta avea, invariabil, drept rezultat o serie 
de încercări din partea utilizatorilor de-a modifica digital 
imaginile pentru a îndepărta hainele fetei. 

— Ce dracu' e căcatul ăsta? 

Huldar se apropie de ecran, pentru a citi adresa URL, însă fără 
să se dumirească vreun pic. 

— N-am auzit niciodată de el. 

— Nu, şi nici nu e de mirare. Eşti prea bătrân. Utilizatorii sunt 
bărbaţi foarte tineri sau chiar adolescenţi. Normal că sunt şi 

utilizatori mai în vârstă, dar nu foarte mulţi. Sau aşa credem noi. 
E un adevărat coşmar să încercăm să-i identificăm. Site-ul nu 
cooperează cu poliţia. 

— E pe Dark Web? 

— Nu. Acest site e pe Deep Web. 

— Ce-i aia? 

— Deep Webul e numele dat conţinutului sau site-urilor care 
nu apar pe motoarele de căutare obişnuite. Cea mai mare parte 
a conţinutului e ilegal sau imoral într-un fel sau altul. Dark 
Webul menţionat de tine e o parte a Deep Webului, însă 
conţinutul acestuia e şi mai bine criptat. Acest site e doar pe 
Deep Web. Asta înseamnă că o căutare a lui nu va scoate la 
iveală niciun rezultat: trebuie să ştii adresa exactă ca să găseşti 
site-ul. Dacă ar fi pe Dark Web, ai avea nevoie atât de un acces 
special, cât şi de un browser Tor pentru a-ţi ascunde IP-ul. În 
rest, sunt valabile aceleaşi lucruri pentru ambele zone ale 
webului. Motoarele de căutare convenţionale nu au acces la 
materialul stocat acolo. Acestea fiind zise, Dark Webul e plin şi 
el de asemenea căcaturi, incluziv de chestii din Islanda. 

— Deci tipul meu ar fi putut posta videoclipuri cu el pe un site 
de genul ăsta şi să le distribuie celorlalţi utilizatori în schimbul 
materialelor realizate de ei înşişi în casă sau pur şi simplu 
chestii de exhibiţionişti perverşi ca să aibă acces acolo? 

— Da, de exemplu. 

Polițistul îşi recuperă laptopul şi-i închise capacul, adăugând 
apoi: 

— Dacă înregistrările îşi găsesc loc pe una dintre platformele 
islandeze de partajare de materiale, aproape sigur ar fi inclus şi 
numele femeilor. Acesta e tot farmecul acestor manevre - să 
poţi identifica victima după nume. 

— De ce? 

— Iniţial a fost probabil gândit ca o încercare de a-i împiedica 
pe utilizatori să posteze poze cu fete străine luate de pe net şi 
despre care să pretindă apoi că sunt islandeze. Partea cu 
adevărat interesantă e să fii în stare să găseşti fetele pe reţelele 
sociale. Toată chestia asta e cu adevărat dementă. 

— Mie-mi spui? 

— El avea numele fetelor? 

— Da. Mă rog, prenumele lor. Probabil şi patronimele. Cum 
aflu dacă asta făcea el de fapt? Adică să partajeze 

videoclipurile. Spune-mi, te rog, că nu va trebui să scotocesc 
toate acele site-uri! 

— Vrei un sfat? Du-le numele fişierelor celor de la IT. Ei se vor 
mişca mult mai repede ca tine. Nu doar asta, dar ei au acces şi 
la motoarele de căutare care pot peria Deep şi Dark Webul. Las- 
o în seama experţilor. 

Ideea i se părea de bun-simţ lui Huldar. Şi-aşa avea foarte 
puţină răbdare când era vorba să caute ceva pe net şi chiar nu 
simţea nicio dorinţă să-şi extindă căutările şi prin lumile acestea 
subterane. 

— Deja au primit fişierele şi se uită la ele. O să le cer să 
verifice şi Dark Webul, dacă tot s-au pus pe treabă. 

— Bun! Dar ţine minte că doar pentru că nu vor găsi nimic nu 
înseamnă neapărat că nu sunt acolo. Deep Webul“ nu e degeaba 
numit aşa - e, practic, fără fund. Dacă numele fişierelor au fost 
schimbate şi descrierile materialelor nu includ cuvintele cheie 
obişnuite, atunci căutarea ta nu va scoate mare lucru la iveală. 
De fapt, vei găsi probabil videoclipurile doar dacă au fost 
postate pe una dintre platformele islandeze de partajare de 
fişiere despre care avem deja cunoştinţă. Dar trimite-ne şi nouă 
fişierele, în caz că va apărea şi în căutările noastre sau se va 
dovedi că ştiam deja de ele. Uneori suntem abordaţi de femei 
care doresc să depună plângere când descoperă că imagini 
obscene cu ele au fost postate pe astfel de site-uri. Insă fetele 
tinere preferă să-şi vâre capul în nisip sau să lanseze ameninţări 
deşarte sub pozele lor de pe website-uri. lar asta nu face decât 
să-i încurajeze pe nemernici. Chestia cu adevărat dureroasă e că 
nici noi nu prea putem face mare lucru, întrucât e extrem de 
greu să identifici utilizatorul care a distribuit materialul. 

Bărbatul avea o expresie de om înfrânt. 

— E aproape imposibil, dacă aceştia au depus un minim efort, 
să-şi ascundă urmele. i 

Huldar se întoarse sus într-o dispoziţie neagră. Inainte de-a 
relua vizionarea materialelor rămase, se întrebă dacă mai avea 
totuşi rost să încerce să afle dacă videoclipurile fuseseră 
distribuite. Chiar dacă ar fi fost, era greu de aflat cum anume ar 


1 Deep (adânc, în Ib. engleză în original) şi Dark (întunecat, în Ib. engleză în original); 
Web, internetul ascuns, după cum explică şi personajul, neindexat de motoarele 
clasice de căutare. (W.t.). 

fi putut acestea fi legate de asasinarea lui Helgi. Niciuna dintre 
blondele acelea cu picioare până-n gât nu părea genul violent. 

Capitolul 19 


Didrik nu muşcase momeala şi nu o invitase pe Freyja la cină 
când ea îl sunase ca să-l informeze despre rezultatul discuţiei ei 
cu bunica lui Siggi. Nici nu-i propusese să se întâlnească la 
vreun bar sau să sugereze în vreun fel că interesul arătat de ea 
era reciproc. O adevărată lovitură pentru ea, însă nicidecum 
sfârşitul lumii. De fapt, probabil că era bine şi-aşa, din moment 
ce ea oricum nu i-ar fi putut accepta invitaţia chiar în seara 
aceea - sau în orice seară din viitorul apropiat -, din cauza 
Sagăi. Baldur reuşise să o convingă pe Fanney să-l lase să aibă 
grijă mai mult de fiica sa, ceea ce însemna că fata devenea 
responsabilitatea Freyjei după ce el se întorcea la casa de 
reeducare. El trebuia să se prezinte acolo pentru cină, între 
orele 6 şi 7 seara şi să rămână în interiorul clădirii peste noapte, 
de la 11 seara la 7 dimineaţa. lar prezenţa fetiţei chiar nu se 
potrivea cu ideea Freyjei privitoare la o seară romantică alături 
de un partener sexy. 

Fetiţa părea să-i citească gândurile Freyjei, aşezată pe unul 
dintre nenumăratele scăunele speciale pentru copii, într-unul 
dintre nenumăratele restaurante unde se duceau. Strâmbându- 
se, fetiţa îşi vâri degetul în micul bol pentru ketchup. Saga era 
tare mofturoasă la masă. Freyja îi gătise un fel de mâncare 
sănătos mai devreme, însă la fel de bine s-ar fi putut lipsi de tot 
deranjul. Saga nu făcuse decât să împingă de colo-colo 
mâncarea prin tava scaunului special pentru copii, direct între 
fălcile hulpave ale lui Molly. După care, în mod inevitabil, când 
sosise ora de culcare, fetiţei îi fusese prea foame ca să doarmă, 
aşa că Freyja se văzuse nevoită să o îmbrace iar şi să o scoată 
la masă în oraş. Optase pentru un local care servea burgeri, în 
pofida dorinţei exprese a lui Fanney, care dorea ca fiica ei să nu 
mănânce nimic altceva în afară de mâncare organică, de 
preferat şi fără zahăr. Uneori, credea Freyja, trebuia să te mai şi 
abaţi de la reguli. In plus, până ce fetiţa nu începea să se 
exprime aşa cum trebuie, chiar nu exista nicio modalitate prin 
care mama ei putea să afle ce făceau ele de fapt, întrucât era 
foarte puţin probabil ca Fanney să se aventureze într-un local 

fast-food - mai cu seamă că se pregătea să devină apărător în 
echipa naţională a Islandei. 

Localul nu avea absolut niciun farmec. Într-un colţ se afla un 
loc de joacă ce consta într-un tobogan mare de plastic şi un ţarc 
plin cu bile moi, care nu era mai mare decât o cadă de baie. 
Dotările astea nu păreau deloc să-i atragă pe copiii veniţi acolo 
la o oră atât de târzie. In schimb, aceştia şedeau alături de 
însoțitorii lor adulţi, holbându-se în gol la jucăriile care veneau 
odată cu felurile de mâncare pentru copii. 

Saga îşi linse ketchupul de pe degetul pe care şi-l înfipse la 
loc în bol. 

— Mănâncă! 

Freyja alese o bucăţică din ceea ce părea a fi carne de pui şi-o 
apropie de buzele Sagăi. Fetiţa îşi feri capul. 

— Incearcă să-l înmoi în ketchup. S-ar putea să meargă. 

Freyja ridică imediat capul, luată prin surprindere. Cine 
altcineva putea fi decât Huldar, înarmat cu o tavă cu acelaşi gen 
de mizerii care încă mai aşteptau să fie desfăcute din ambalaj în 
faţa ei: burgeri, cartofi prăjiţi şi cola. 

— Te deranjează dacă stau şi eu cu voi? 

Cu greu îi putea spune nu. 

Huldar se înghesui în separeu, nenecesar de aproape de ea, 
deşi avea destul loc. Simţindu-i coapsa lipită de a ei, Freyja nu 
se putu abţine să nu se bucure de căldura lui. Ba se simţea şi 
recunoscătoare că nu păruse deloc surprins să o găsească atât 
de târziu împreună cu Saga. Huldar părea într-o dispoziţie mult 
mai plăcută decât fusese mai devreme la casa pentru copii 
traumatizaţi, probabil din cauză că Didrik nu mai era prin 
preajmă. Veselia i se potrivea mai bine. 

— Cum merge căutarea mamei lui Siggi? 

Freyja încercă să înmoaie bucata de carne de pui în ketchup, 
aşa cum îi sugerase Huldar. Saga, păcălită de acest truc, muşcă 
din bucată, o mestecă şi o înghiţi. 

— Aţi ajuns la vreun rezultat? 

— Oof! făcu Huldar, desfăcându-şi burgerul din ambalaj. Pot 
să am încredere în tine că n-ai să trăncăneşti cu altcineva? 

— Fireşte. Doar ştii că poţi! 

Freyja împinse tava deoparte. Îşi pierduse şi puţina poftă de 
mâncare pe care o avusese şi era mult mai interesată să audă 
ce-avea Huldar de spus. 

— Poate te-aş putea ajuta. Să-ţi furnizez câteva informaţii. 

Îi zâmbi, şi el îi întoarse zâmbetul. Pentru prima oară, 
zâmbetul niciunuia dintre ei nu era artificial sau forţat. 

— Dar mai întâi, cum aţi reuşit să aflaţi numele părinţilor lui? 

Huldar luă o gură de burger, înfulecă jumătate din el dintr-o 
înghiţitură şi îl ajută să alunece cu o sorbitură prelungă de cola, 
înainte să-i răspundă. La gură îi rămăsese o dâră de ketchup. 

— Îmi pare rău, dar nu pot să-ţi spun. 

— De la Urgenţe, presupun. 

— Nu pot să spun nimic, răspunse el, îndesându-şi un cartof în 
gură. Nu eşti singura care ştie cum să păstreze discreţia. Dar îţi 
pot spune că se pare că ea era victima abuzului domestic. Şi că 
în mod sigur e gravidă. 

Privirea Freyjei reveni la Saga, care se părea că-i ascultă cu 
atenţie. _ 

— Deja am aflat şi eu despre soţul cel agresiv. In câte 
săptămâni e însărcinată? 

— Opt luni. 

— O, Dumnezeule! 

Freyja nici nu ştia ce să mai spună. Nu fusese niciodată 
însărcinată, aşa că n-ar fi putut avea nicio părere despre starea 
de spirit a femeii, dacă asta era ce spera Huldar. Dar el nu voia 
asta. 

— Ce ştii despre abuzul domestic? 

— Puţine. Suficient cât să înţeleg că e o chestiune extrem de 
complicată. Te întrebi de ce femeile ca ea nu-şi părăsesc 
partenerii care le abuzează? 

Huldar îşi atacă iar burgerul, de data asta nemailăsând decât 
o singură gură din el. Deloc rău: un burger întreg din trei 
muşcătuuri. 

— Cunoşti vreo femeie aflată într-o astfel de situaţie? întrebă 
el. 

— Probabil. Dar dacă o cunosc, nu ştiu nimic despre asta. 
Victimele au tendinţa să-l acopere pe agresor, indiferent de 
sexul acestuia. De fapt, se întâmplă şi mai adesea atunci când 
victimele sunt bărbaţi. 

Huldar bombăni ceva ce Freyja interpretă a fi înţelegere faţă 
de o astfel de atitudine. El nu părea genul care ar reclama ceva 
care să i se întâmple lui, mai cu seamă dacă ar fi ieşit el mai 
sifonat din confruntarea cu o femeie. Nu că ar fi fost un lucru 

obişnuit pentru un tip masiv şi puternic ca el. Însă cei patru 
pereţi ai unei case nu semănau deloc cu un ring de box în care 
persoana căzută la podea e în mod automat cea care pierde. 
Nici nu era neapărat o chestiune legată strict de forţa corpului. 
Deşi, de cele mai multe ori, erau implicate loviturile fizice, 
leziunea cea mai gravă putea fi provocată de suferinţa mentală, 
care devenea decisivă atunci când se stabilea cine rămâne în 
picioare. 

— E tare complicat, Huldar. Nu am avut multă experienţă 
directă, însă uneori ne ocupăm de urmările unor astfel de cazuri 
la Casa Copiilor. Chiar dacă acolo nu tratăm adulţi, de multe ori 
aruncăm o privire în interiorul iadului care rezultă din cauza 
impactului pe care îl are asupra copiilor. 

— Eu, unul, am trecut prin câteva experienţe. Pe când eram în 
poliţia în uniformă, am întâlnit câteva cazuri şi m-am simţit al 
naibii de uşurat că le-am lăsat în urmă, sincer să fiu. Era un 
adevărat coşmar să te ocupi de ele şi de multe ori intervenţia 
noastră nu prea era de cine ştie ce ajutor. 

Huldar mai luă o gură de cola, apoi continuă: 

— |lmi amintesc de o femeie pe care am convins-o să depună 
plângere după o serie de atacuri brutale în urma cărora s-a ales 
cu nasul şi pometele sparte, craniul fracturat şi doi dinţi din faţă 
lipsă. Insă în ziua în care trebuia să depună mărturie la tribunal, 
şi-a retras plângerea, pretinzând că de fapt îi căzuse în cap un 
bol aflat pe raftul de sus al unui dulap. Stătea acolo, în sala de 
judecată, cu faţa desfigurată pentru totdeauna, minţind pentru 
ticălosul care era de fapt făptaşul. Aproape niciodată nu ajungi 
să păţeşti aşa ceva cu alte tipuri de infracţiuni. 

Saga azvârli cu o bucată de cartof în capul Freyjei, enervată 
că e ignorată. Din nefericire, mai întâi îl înmuiase în ketchup, 
aşa că aceasta lăsă o dâră roşie în părul blond al femeii atunci 
când ea o luă cu mâna. 

— Vrei să ling eu? 

Huldar îi făcu Freyjei cu ochiul. 

Trebuia să-i recunoşti meritul: putea transforma orice într-o 
încercare de a flirta. În loc să îngăduie să se lase distrasă, Freyja 
se întinse după un şerveţel şi-şi şterse mizeria lipicioasă pe cât 
de bine putu. 

— Deci credeţi că tatăl lui Siggi ar putea fi responsabil de 
dispariţia lor? 

Ea spera ca răspunsul să fie nu, însă el doar dădu din cap 
aprobator. 

— Aşa se pare. 

— Şi se crede că el a omorât-o? 

Deşi instinctul îi spunea că probabilitatea era foarte mare, 
Freyja se ruga în gând ca el să spună nu. 

— Păi, chiar nu ştim, fireşte, dar mă tem că şi noi credem că e 
foarte probabil. Dar ne-am putea înşela. Nu se potriveşte chiar 
totul cu acest scenariu. 

— Ha? 

Freyja îşi îndreptă atenţia la Saga, pentru a evita să fie iar 
lovită cu mâncare. 

— Ei bine, criminaliştii au căutat pete de sânge, însă n-au 
găsit nicio urmă a unei pierderi masive de sânge. Casa s-a 
luminat totuşi ca un pom de Crăciun - s-au dovedit însă doar 
mici pete de sânge, ici şi colo, care aproape sigur nu sunt 
rezultatul unui singur atac. Am ajuns la concluzia că mai mult ca 
sigur reprezintă dovada unei lungi perioade de agresiuni. 

Simţind că i se face greață, Freyja îi oferi lui Huldar burgerul 
ei rămas neatins şi el îl acceptă recunoscător, după ce o întrebă 
de două ori dacă e sigură. După care ea începu să-l preseze în 
căutare de răspunsuri: 

— Şi atunci, asta creste şansele ca ea să fie încă în viaţă? 

— Să ştii că moartea nu presupune neapărat sânge împrăştiat 
prin toată casa. La fel de bine ar fi putut fi şi strangulată. Sau 
înecată în cadă. Sau să încaseze o lovitură care să-i provoace o 
hemoragie internă fatală. Sau orice combinaţie a celor 
menţionate mai sus. 

Freyja îşi împinse în tăcere şi cartofii spre el. 

— Sâge. 

Saga mai adăugase un nou cuvânt vocabularului ei limitat. 
„Mami, tati, Freyja, Molly, scumpa, nu, rău, plimbărici” şi acum, 
şi „sânge”. Ce-ţi mai trebuia? Dacă mama ei ar fi întrebat-o, 
Freyja putea pretinde că fetiţa încerca să spună „sanie”. Aşa că 
se grăbi să mai îndese o bucăţică de înlocuitor al cărnii de pui în 
sosul de roşii şi să-l arunce în gura fetiţei, în speranţa că 
aceasta va uita cu totul cuvântul. 

— Marea întrebare de acum e ce anume îi leagă pe cei doi de 
proprietarul apartamentului în care a fost găsit Siggi. Am luat la 

puricat toate subiectele din vieţile lor, însă oamenii ăştia pur şi 
simplu nu aveau absolut nimic în comun. 

— Nici n-au mers împreună la şcoală sau să fi fost vecini în 
copilărie? 

De îndată ce rosti asta, Freyja îşi dădu seama cât de naivă 
fusese. Normal că poliţia cercetase deja aceste posibilităţi. Insă 
în loc să-i facă morală, Huldar se mulţumi să răspundă simplu: 

— Nu. Nu erau de aceeaşi vârstă. Mama lui Siggi e cu doi ani 
mai tânără decât Helgi, şi tatăl lui e cu un an mai mare. Niciunul 
dintre ei nu a fost în aceeaşi clasă cu el la şcoală şi nici măcar la 
aceeaşi şcoală. Nu au crescut aceeaşi parte a oraşului, aşa că 
nici vecini n-ar fi putut fi pe când erau copii sau mai târziu. Nu 
au lucrat niciodată în acelaşi loc, nici nu frecventau aceleaşi 
cluburi, ba nici măcar la aceeaşi sală de gimnastică nu mergeau. 
Par să fi umblat în lumi cu totul şi cu totul diferite. 

Huldar se opri pentru a mai lua o înghiţitură de cola. 

— Însă fireşte că pe undeva trebuie să existe totuşi o 
legătură. Ar putea fi prin intermediul unei terţe persoane. 
Trebuie să existe una. Asta căutam acum. E doar păcat că 
ducem o lipsă acută de personal, din pricina vizitei ministrului 
chinez. Bine că se întoarce mâine acasă, slavă Domnului, iar 
după aia vom avea mai mulţi oameni la dispoziţie. Deja mi-o pot 
închipui pe Erla arătându-se la aeroport cu nişte baloane, ca să-i 
ureze călătorie sprâncenată. 

Freyja şi-o închipuia mai degrabă deghizată în Rambo şi 
ameninţându-l pe ministru cu arma ca să urce în avion. 

— Aşadar, tu de ce crezi că a fost dus Siggi în apartament? 

— Teoria noastră cea mai reuşită de până acum e că tatăl lui 
Siggi trebuie să-l fi lăsat acolo ca să fie sigur că n-o să fie găsit. 
Însă e de-a dreptul imposibil să crezi că băiatul nu şi-a 
recunoscut propriul tată, chiar dacă acesta îşi acoperise faţa, 
deci înseamnă că bărbatul trebuie să fi pus pe altcineva să o 
facă. În fine, această teorie se bazează clar pe presupunerea 
conform căreia tatăl e responsabil atât de uciderea lui Helgi, cât 
şi de cea a mamei lui Siggi. 

— Şi atunci, unde e acum? 

Huldar ridică din umeri şi începu să desfacă hârtia cerată în 
care era ambalat burgerul oferit de Freyja. 


VP - 177 


— Ce bănuieşti tu bănuiesc şi eu. Poate s-a sinucis, a plecat în 
străinătate sau a fugit cine ştie pe unde pe aici, prin Islanda. ÎI 
vom găsi, mai devreme sau mai târziu - sper. 

Freyja apropie un pahar de carton plin cu suc de buzele Sagăi 
şi-l înclină spre ea. Fetiţa luă o gură, apoi refuză să mai bea din 
el. 

— Sâge, rosti ea. 

Gata cu speranţa Freyjei că ea va uita cuvântul. 

Se întoarse spre Huldar. 

— Incă nu s-au hotărât dacă Siggi va trebui să rămână într-un 
adăpost temporar sau să meargă la bunica lui. Bietul copil! 

— Dumnezeule, sistemul ăsta e tare crud! 

— Poate părea aşa, însă de fapt nu e. Hotărârea trebuie să se 
bazeze pe nişte analize temeinice. Situaţia lui este extrem de 
neobişnuită şi-n mod normal, ei nu ar da niciodată un copil atât 
de mic pe mâna altcuiva în afară de propriii lui părinţi. 

Huldar păru să accepte această explicaţie. Măcar nu-i 
contrazise spusele. Aşa că ea continuă să-i povestească despre 
discuţia avută cu bunica băiatului. Însă Huldar, care părea s-o fi 
auzit deja, abia dădea când şi când aprobator din cap şi folosi 
acest interval de timp ca să mănânce. Singurul detaliu care păru 
să suscite un oarecare interes pentru el fu încercarea eşuată a 
lui Sigurlaug de-a reveni la serviciu. 

Apoi el îşi mai îndesă trei cartofi în gură şi înghiţi, înainte de 
a-i atrage atenţia Freyjei că acest aspect nu ieşise la iveală când 
o interogaseră ei. Dar, după ce află că se întâmplase în urmă cu 
trei ani şi jumătate, îşi pierdu iar interesul. 

Freyja nu mai avea nimic de zis. Şi rămăsese şi fără întrebări 
despre caz. Fără îndoială că acestea aveau să reînceapă să-i 
zburde prin minte de îndată ce rămânea iar singură. 

— Te pot întreba ceva care nu are legătură cu ancheta? 

— Sigur, dă-i drumul. Dacă vrei să afli dacă sunt liber 
weekendul ăsta, răspunsul e da. 

Freyja zâmbi. 

— De fapt, nu. Ce voiam să te întreb e dacă ştii pe cineva din 
Islanda care ţine şerpi pe post de animale de companie. 

Huldar izbucni în râs. 

— Exact de asta vreau să te invit în oraş. Nu te poate acuza 
nimeni că eşti plictisitor de previzibilă, Freyja! 

Cum ea îi ignoră remarca şi doar continuă să-i aştepte 
răspunsul, el zise: 

— Sigur că da. Dăm peste tot felul de ciudaţi şi creaturi 
splendide când percheziţionăm prin case, mai ales când căutăm 
droguri. Tarantule, şopârle, broaşte, şerpi, tot ce vrei. Toate 
ajung să fie distruse de oameni. De ce întrebi? 

— A, Nimic, e doar cineva de la serviciu care a pomenit de 
asta şi mie, una, nu mi-a venit să cred, aşa că m-am gândit să te 
întreb pe tine. 

Freyja se întoarse spre Saga, în caz că o trăda faţa. Văzând că 
fetiţa deja se săturase, Freyja luă un şerveţel şi începu să o 
şteargă pe faţă, operaţiune care fu întâmpinată cu mare 
indignare. 

— Au existat cazuri în care cineva să fi fost rănit - ştii tu, 
adică muşcat? Sau prins în strânsoare şi omorât? 

— Asta ai auzit tu? 

Cum Freyja scoase un sunet imposibil de distins, răspunse tot 
Huldar: 

— Din ce ştiu eu, până acum n-a fost nimeni atacat de un 
şarpe în Islanda. Însă destul de mulţi au primit o doză zdravănă 
de salmonella. E un efect advers des întâlnit în cazul în care 
creşti reptile. 

Freyja simţea cum interesul ei pentru apartament pălea tot 
mai mult. 

— Înţeleg. Mersi! 

— Cu plăcere! 

Huldar termină şi cel de-al doilea burger, mototoli ambalajele 
şi rânji către Saga. 

— Mi-ar plăcea să te scot la masă. Alege tu o zi. 

— O ofertă foarte generoasă, dar nu, mersi! 

Freyja întinse mâna după căciula şi geaca Sagăi. 

— Trebuie să plecăm. 

— Nu cu tine vorbeam - vorbeam cu ea, făcu Huldar, arătând 
spre Saga. Suntem amici foarte buni. Şi ce e şi mai important, 
avem aceleaşi gusturi în materie de restaurante. 

Freyja surâse. 

— Da, bine. 

— Nu. Vorbesc serios. Chiar o invit în oraş să luăm masa. 

— lar eu refuz, în numele ei. 

— Dar e şi ea suficient de mare ca să vorbească în nume 
propriu, nu-i aşa? 

Huldar îi făcu semn cu ochiul Sagăi, care alese tocmai acel 
moment să încerce să vadă dacă şerveţelul era bun de mâncat. 

Freyja îl smulse din strânsoarea copilului şi-i dezlipi fâşiile de 
hârtie de pe limbă, pe care Saga o scosese afară când şerveţelul 
pică testul gustului. 

— Aşadar, Saga, vrei să ieşi să iei masa în oraş cu Huldar? 
întrebă ea, convinsă că răspunsul avea să fie nu. 

Saga răspundea la orice prin „nu”, chiar şi atunci când voia să 
spună „da”. 

Saga se încruntă şi Freyja repetă întrebarea. 

— Saga, vrei să ieşi să iei cina în oraş împreună cu Huldar? 

— Dah! 

Ca să vezi! Un nou cuvânt în vocabularul ei - şi-n cel mai 
prost ales moment cu putinţă. 

— Vezi! făcu Huldar, dându-i un ghiont Freyjei. Păcat că va 
trebui să vii şi tu. E mult prea mică să iasă fără un însoțitor 
major. 

Se strecură afară din separeu, îşi luă tava şi le zise la 
revedere, părând nemaipomenit de mulţumit de propria 
persoană. 

— Tinem legătura! 

Freyja rămase fără cuvinte lângă trădătoarea ei de nepoată. 
În vreme ce-l urmărea pe Huldar cum pleacă, îi veniră în minte 
frânturi din noaptea petrecută împreună. Amintirile erau 
înceţoşate, dat fiind că atunci fuseseră amândoi beţi, dar ea tot 
îşi mai amintea cât de fantastic fusese el în pat. Afurisitul de 
Huldar Jonas. 

Scutură iute din cap, alungând gândul cât mai departe. Era 
clar că trecuse prea multă vreme de când nu mai avusese şi ea 
parte de niţică acţiune. 

După ce o îmbrăcă pe Saga cu haine groase, Freyja o propti 
pe un şold şi porni spre ieşire. Când trecură pe lângă tejgheaua 
cu casă, Freyja îi arătă o poză luminoasă cu o îngheţată prinsă 
pe peretele de deasupra capetelor chelnerilor cuprinşi de apatie. 
O ocazie ideală să încerce noul cuvânt din micul arsenal al 
fetiţei, dat fiind că ea avea mereu chef de îngheţată. 

— Saga, vrei o îngheţată? 

Încruntându-se îndelung la imagine, Saga deschise gura cu 
colţurile întoarse în jos şi pronunţă clar: 
— Nu. 

Capitolul 20 


Marti 


Camera de interogatoriu era deja înăbuşitor de caldă. 
Pesemne că se stricase iar aerul condiționat, dat fiind că dinspre 
grila de ventilaţie nu răzbătea nici măcar un şuierat. In schimb, 
de grilaj atârnau nemişcate fire groase de praf. Nicio diferenţă 
totuşi, întrucât monotonia era oricum cuvântul care ar fi putut 
descrie cel mai bine atmosfera de acolo. 

Huldar îşi făcuse apariţia de dimineaţă proaspăt bărbierit, cu 
micul dejun luat şi pregătit să urmărească şi mai mult porno, 
doar ca să descopere că Erla avea alte planuri pentru el. 
Aceasta urma să stea de vorbă cu unul dintre cei mai apropiaţi 
prieteni ai lui Helgi, dentistul Thormar, care fusese alături de el 
în noaptea în care murise, aşa că ea dorea ca Huldar să i se 
alăture. El alese să interpreteze această popularitate sporită a 
lui faţă de şefă ca un semn al lipsei de personal cu care se 
confruntau. De bună seamă că Erla considera acest 
interogatoriu destul de important, căci îşi amânase şedinţa de 
progres a anchetei în speranţa că vor da de o pistă nouă. 

Thormar alesese să vină el la secţie şi nu să primească o 
vizită din partea poliţiei acasă sau la serviciu. O reacţie des 
întâlnită - nu dădea niciodată bine să-ţi bată autorităţile la uşă 
-, ceea ce însemna că nu aveau de ce să insiste prea mult cu 
întrebările. În schimb, erau nevoiţi, ca de obicei, să se bazeze pe 
alte indicii în timpul chestionării, cum ar fi nepotrivirile din 
declaraţia lui sau semne că arăta deosebit de stresat, ori să-l 
prindă cu vreo minciună. 

În cazul de faţă, subiectul lor se dovedi greu de citit. Suferinţa 
lui nu părea deloc prefăcută: potrivit Erlei, rămăsese destul de 
şocat când ea îi spusese de ce doreau să discute cu el şi nici 
măcar acum nu părea să-şi fi revenit pe deplin. Insă păru dornic 
să-i ajute când îi cerură să le descrie evenimentele din ultima 
seară petrecută alături de Helgi şi să le depene poveşti despre 
prietenul lui, indiferent că erau recente sau din trecutul lor 
comun. Şi totuşi, parcă era ceva la acest individ - Huldar încă 

nu-şi putea da seama clar ce anume. Era precum una dintre 
tăvile acelea de la supermarket pline cu sushi: părea autentic, 
dar nu pe deplin. Mai emana şi un anumit iz de clinică dentară, 
care lui Huldar îi dădea o oarecare senzaţie de greață. 

— Normal că nu-mi mai amintesc sută la sută ce s-a 
întâmplat. Am băut, aşa că memoria îmi joacă puţin feste. Dar 
am încercat să adun laolaltă detaliile şi mi-am mai verificat şi 
operaţiunile făcute cu cardul, pentru a fi sigur. 

Thormar le întinse un extras bancar printat, se părea, din 
contul său online. 

Erla luă hârtia fără să-i arunce nici măcar o privire. O puteau 
cerceta mai târziu ca să vadă ce conţine, verificând, totodată, şi 
dacă era autentică. 

— Deci ultimul loc în care îţi aminteşti că l-ai văzut a fost 101 
Bar? 

— Da. El a plecat la toaletă bărbaţilor. Eu am trecut pe lângă 
el când am ieşit de-acolo. Însă el nu s-a mai întors după aceea la 
masă. 

— Ţie şi prietenilor voştri nu vi s-a părut niţel ciudat? 

— Ba da, dar, cum spuneam, eram destul de băuţi, mai ales 
Helgi. lar timpul trece repede când bei. A durat ceva până să ne 
dăm seama că îi lua neobişnuit de mult timp să se întoarcă, dar 
nu ne-am făcut griji decât atunci când ne-am dat în sfârşit 
seama că plecase. Cum ziceam, era destul de afumat. Şi nu ştii 
niciodată ce vor face oamenii în starea respectivă. 

— Şi voi ce-aţi crezut că se întâmplase? 

Thormar dădu zgomotos aerul afară. 

— Păi, nu pot vorbi şi în numele celorlalţi, dar am presupus că 
se săturase şi plecase. Sau că n-a mai fost în stare să ne 
găsească, deoarece un grup numeros de persoane intrase în 
local şi noi stăteam la o masă. Erau prietenii unuia din grupul 
nostru - membri ai clubul de pescuit al lui Gunni, cred. Atunci 
avea loc masa lor anuală, însă Gunni alesese să vină totuşi cu 
noi. În fine, erau o grămadă de membri acolo, aşa că e posibil ca 
Helgi să nu ne mai fi văzut acolo şi să fi crezut că plecaserăm. 
Chiar se îmbătase foarte tare, cum spuneam. 

— La ce oră s-a întâmplat asta? 

Erla apropie pixul de carnetul pe care-l purta după ea, 
pregătindu-se să-şi noteze. 

— Trebuie să fi fost la scurt timp după miezul nopţii. Eu doar 
ce luasem un nou rând de băuturi înainte să dispară Helgi şi, 
potrivit operaţiunilor făcute cu cardul meu, se pare că s-a 
întâmplat la douăsprezece fără un sfert. Ştiu că el îşi băuse doar 
jumătate din pahar, pentru că după ce-am înţeles cu toţii că nu 
se mai întoarce, unul dintre băieţi a zis că n-ar trebui să irosim 
aşa băutura şi-a terminat-o el. 

— Cine a fost? 

Erla ridică privirea din carnet. 

Thormar păru un pic surprins de întrebare, dar totuşi 
răspunse: 

— Gunni. Gunnar, adică - Gunnar Bergsson. 

Huldar bănuia de ce îl întrebase Erla. Dacă cineva ar fi turnat 
ceva în paharul lui Helgi, ar fi avut atunci ocazia ori să elimine 
acel pahar din ancheta lor, ori să confirme că tocmai de el era 
vorba. 

Următoarea întrebare îi dovedi lui Huldar că avusese dreptate 
în privinţa intenţiei ei. 

— Cum s-a simţit Gunnar după ce-a băut-o? 

— Cum s-a simţit? 

Thormar se încruntă, şi mai nedumerit. 

— Şi mai beat. Nu foarte rău, ci doar aşa cum ar fi de aşteptat 
atunci când bei alcool după şi mai mult alcool. 

— Părea pe punctul de-a leşina sau a se comporta într-un fel 
neobişnuit? 

Thormar zâmbi pentru prima dată de când păşise în secţia de 
poliţie. 

— Gunni s-a comportat mereu un pic ciudat. Dar deloc ieşit 
din tipar pentru el. 

Surâsul dispăru din nou şi Thormar redeveni serios când zise: 

— De ce întrebi? Doar nu crezi că Helgi şi-ar fi turnat ceva în 
propria băutură? Vă zic eu sigur că nu lua droguri. 

Deşi Huldar nu era chiar convins că bărbatul avea dreptate în 
privinţa prietenului său mort, această declaraţie dovedea măcar 
că Thormar însuşi nu era consumator. Oricine e familiar cu 
drogurile ar şti că, de obicei, nu le amesteci cu alcool. 

— Atunci ai putea spune că Helgi ducea un stil de viaţă relativ 
sănătos? 

— Da, categoric. Avea un antrenor personal, mergea la sală în 
mod regulat, mânca doar mâncare organică şi aşa mai departe. 
Din ce ştiu eu, era într-o formă fantastică. 

Thormar se foi în scaun şi-şi aranjă manşetele, apoi continuă: 

— Nu că i-aş fi văzut vreun buletin de analize sau ceva de 
genul. Dar eram dentistul lui şi vă pot asigura că avea mereu 
grijă de dinţii săi. 

Văzând că Erla şi Huldar nu păreau impresionați, se grăbi să 
adauge: 

— De obicei, persoanele care au grijă de dinţii lor au grijă şi 
de sănătatea lor, în general. 

— Înţeleg. 

Erla părea depăşită de o astfel de logică. 

În mod evident reacţia ei îl provocă pe Thormar, întrucât el se 
grăbi să sară în apărarea propriei profesii: 

— Noi, dentiştii, vedem adesea semne ale unor afecţiuni doar 
uitându-ne în gurile oamenilor: diabet, boli cardiovasculare, 
osteoporoză, stres, herpes... 

Erla îl întrerupse înainte ca lista lui de afecţiuni să devină şi 
mai trivială. 

— Prietenul tău n-a murit de niciuna dintre ele. 

Huldar interveni înainte ca bărbatul să poată da răspunsul 
nesimţit pe care-l merita replica Erlei: 

— Ce purtai în noaptea aceea? 

— Te referi la haine? 

— Da. 

— Purtam un costum. Gri, cred şi o cămaşă albă. Da, şi un 
palton. Albastru. Ba nu, bleumarin. De ce întrebi? 

— Dar prietenii tăi? 

— Ăăă... 

Thormar păru să aibă probleme serioase când veni vorba să-şi 
amintească acele detalii. Până la urmă, reuşi să-i descrie mai 
mult sau mai puţin fidel ce purtase fiecare. În principal, 
existaseră mici diferenţe în materie de culoare a costumelor sau 
cămăşilor lor - în rest, la fel de bine ar fi putut fi vorba de nişte 
uniforme. Cu siguranţă niciunul dintre ei nu fusese îmbrăcat cu 
blugi sau încălţat cu tenişii pe care îi purta bărbatul ce-l însoțea 
pe Siggi pe înregistrările camerelor de supraveghere. 

— Avea vreunul dintre voi o geantă la el? Cu un schimb de 
haine? 

— Un schimb de haine? 

Thormar îl privi pe Huldar cu o expresie care trăda faptul că 
nu înţelegea nimic. Apoi, pentru că nu primi nicio explicaţie, 
răspunse: 

— Nu. De ce să fi avut vreunul dintre noi nevoie de aşa ceva? 
Şi ce-au hainele noastre de-a face cu ce-a păţit Helgi? 

Huldar îi ignoră întrebarea şi schimbă subiectul, întrucât 
interesul său şi al Erlei era să-l dezorienteze pe bărbat, să-l facă 
să devină nesigur în privinţa direcţiei pe care ar fi putut-o 
căpăta discuţia. 

— Să mergem mai departe! Helgi a pomenit cumva că avea 
de gând să se mai întâlnească în noaptea aceea cu altcineva? 

— Nu. Oricum n-ar fi făcut-o. Întâlnirile noastre erau 
întotdeauna pe primul plan. Cum e cazul şi cu Gunni, de 
exemplu. A lipsit de la întâlnirea clubului său de pescuit ca să-şi 
petreacă seara cu noi. 

— Dar Helgi nu şi-ar fi putut schimba totuşi planurile? Şi-a 
folosit telefonul la un moment dat, în timpul serii? 

O întrebare cam redundantă. Nu merge nimeni pe undeva în 
zilele noastre fără să-şi verifice telefonul. Nici măcar la 
înmormântări nu facem vreo excepţie. 

— Se poate să fi primit vreun SMS în care să i se ceară să se 
întâlnească cu altcineva? 

— Păi, normal că îşi scosese telefonul pe masă. Dar n-a 
pomenit nimic că s-ar întâlni cu cineva. Sunt absolut sigur, deşi 
mare parte din noaptea aia rămâne învăluită în ceaţă. Cum 
ziceam, când vechea gaşcă se reunea, întâlnirile noastre erau 
sacre. 

— Dar el nu avea pe nimeni, nu? 

— Nu. Nici el şi nici Gunni. 

— Şi atunci nu-i posibil să fi vrut să agaţe vreo femeie? Poate 
că acolo se afla vreo iubită cu care abia aştepta să se 
întâlnească? 

— Nu, categoric nu. 

Thormar păru că se gândeşte niţel înainte să răspundă: 

— Ştiu sigur asta, pentru că el se plângea de femeile din barul 
în care ne aflam atunci. 

— Se plângea de ele? făcu Erla, căreia îi fu stârnit din nou 
interesul. Ce vrei să spui? 

— Că nu era deloc impresionat de ele. 

— Nu aveau formele care-l interesau pe el sau...? 

Din cauza căldurii din încăpere, Erla îşi suflecase mânecile. 
Huldar ar fi putut jura că i se sculase părul pe mâini când 
întrebase asta. Poate că ea nu le slăbea deloc pe fetele din 
echipa sa, însă era gata să sară imediat, profund jignită, la cea 
mai mică dovadă de sexism la adresa lor. Ceea ce, bineînţeles, 
se întâmpla destul de des. 

— Nu. Nici vorbă. Pur şi simplu erau prea în vârstă pentru el. 

Înainte ca Erla să poată spune ceva, Thormar continuă: 

— Bine că mi-am adus aminte - a zis că poate ar trebui să 
mergem în altă parte, unde dotările erau mai tinere. Aşa că e 
posibil să fi plecat totuşi prin bar în căutarea vreuneia. 

Huldar considera că auziseră deja suficiente despre ultima 
seară a lui Helgi. Thormar le zisese tot ce ştia şi acum se 
aventura pe terenul speculațiilor. Însă următoarea întrebare a 
Erlei îi dovedi că ea era de altă părere. 

— A încercat vreunul dintre voi să-l sune pe Helgi după ce v- 
aţi dat seama că nu mai era în bar? 

— Da. Eu l-am sunat, cred, de două ori. Şi Tómas a încercat. 
Prima dată, telefonul lui a sunat încontinuu; a doua oară, era 
închis. 

— Când s-a întâmplat asta? 

Thormar îşi scoase telefonul din buzunar. 

— Ăăă, primul apel a avut loc la 1 fără un sfert şi al doilea la 1 
şi jumătate. 

Ridică privirea spre ei. 

— Asta înseamnă că s-a dus la toaletă undeva după miezul 
nopţii. Ne-a luat ceva să ne dăm seama că dispăruse. 

— Îmi dai un pic telefonul tău? 

Erla întinse mâna, dar Thormar şovăia, făcându-l pe Huldar 
să-şi închipuie că tipul părea deconcertat. Acesta deschisese un 
pic gura şi rămase uitându-se la palma întinsă a Erlei. Puteau fi 
o mulţime de motive pentru purtarea lui, fără ca niciunul dintre 
ele să aibă de fapt legătură cu moartea lui Helgi. Ar fi putut 
avea în el fotografii personale, e-mailuri sau mesaje pe care n-ar 
fi dorit să le vadă şi ei. Că tot veni vorba de asta, nici lui Huldar 
nu i-ar fi plăcut să-i dea Erlei propriul său telefon. Dar, după o 
scurtă pauză, Thormar păru să ajungă la concluzia că, având în 
vedere împrejurările, cel mai bine ar fi fost să i-l dea, apoi 

rămase uitându-se neliniştit în timp ce Erla îi verifica istoricul 
apelurilor. 

Huldar se zgâi la ecran peste umărul ei. Ea nu se mulţumi să 
verifice doar cele două apeluri pomenite de Thormar, ci derulă 
mai departe, ca să-i vadă şi activităţile ulterioare. Acestea 
includeau nenumărate tentative de-a da de Helgi, plus o 
mulţime de apeluri către ceilalţi prieteni care fuseseră împreună 
cu ei în seara de sâmbătă. 

Erla săltă brusc capul şi întâlni privirea dentistului ce părea 
destul de agitat acum. 

— Pari să fi devenit extrem de preocupat să dai de Helgi din 
dimineaţa de duminică încoace. A existat vreun motiv special 
pentru asta? 

— Voiam doar să fiu sigur că a ajuns cu bine acasă. Dar 
telefonul lui era închis. Mi s-a părut ciudat, aşa că am tot 
încercat să-l sun. Spusese că urma să treacă pe la mine ca să 
luăm prânzul şi să-i aducă un cadou fiicei mele, dar n-a mai 
apărut, ceea ce nu-i stătea deloc în caracter. 

— Fiica ta se numeşte Hallbera, nu-i aşa? 

Cum Thormar nu răspunse, Huldar îi spuse că pachetul fusese 
găsit în apartamentul lui Helgi şi că avea să-i parvină în 
următoarele zile. Omise să precizeze că fusese deja desfăcut. Se 
văzuseră nevoiţi să verifice ce e înăuntru, în caz că ar fi conţinut 
vreun indiciu despre soarta lui Helgi. Însă hârtia lucioasă şi 
fundele ondulate nu ascunseseră nimic sinistru, ci doar o 
păpuşă. O păpuşă deloc obişnuită, de fapt: potrivit a ceea ce 
scria pe cutie, putea merge, vorbi, dansa şi număra - tot ce-ţi 
puteai dori. Din păcate, încercările poliţiştilor de-a ambala la loc 
această minune a tehnologiei fuseseră, în cel mai bun caz, 
stângace. 

Erla continua să deruleze lista apelurilor telefonice. 

— Presupun că aceste numere salvate cu numele de Tommi şi 
Gunni le aparţin prietenilor care au fost cu voi în seara aceea. 
Am dreptate? 

— Da, ai dreptate. 

Thormar îşi umezi buzele. 

— Şi ieri pari să fi luat destul de des legătura cu ei. De ce? 

— Îmi făceam griji din cauză că nu reuşeam să dau de Helgi. l- 
am sunat ca să-i întreb dacă n-au primit vreo veste de la el. 
Nimic ciudat, să ştii. 

Dacă aşa stăteau lucrurile, Huldar se întreba de ce bărbatul 
părea atât de neliniştit. Erla lăsă tăcerea să se prelungească 
înainte de a-i înapoi telefonul. Thormar se arătă vizibil uşurat să- 
| primească înapoi. 

Când Erla vorbi din nou, subiectul fu unul cu totul şi cu totul 
nou: 

— Vă certaţi des? Tu şi cu Helgi? 

— Nu, niciodată. Eram prieteni încă din şcoală şi ne-am 
înţeles mereu bine. 

— Da? Eu n-am auzit acelaşi lucru. Nu cumva prietenia 
voastră a devenit una cu năbădăi acum patru sau cinci ani? 

Thormar se prefăcu a-şi scotoci memoria, însă era mai mult 
decât evident că ştia exact la ce se referă Erla. 

— O, da. Acum, c-ai pomenit de asta, am avut un soi de 
ceartă atunci. 

— Îţi mai aminteşti din ce cauză? 

— Nu, de fapt, nu-mi amintesc. Dar n-are cum să fi fost ceva 
serios. 

Thormar îşi împreună degetele pe masă, ca şi cum s-ar fi 
rugat. 

— Poţi repeta partea asta? întrebă Erla, privindu-l fix în ochi. 
Eraţi prieteni de mai bine de douăzeci de ani, nu v-aţi certat 
decât o singură dată şi tu-mi spui acum că nu-ţi mai aminteşti 
din ce cauză. Eu nu te cred nici în ruptul capului. 

Nodurile degetelor lui Thormar se albiră de tot. 

— Jur că nu-mi amintesc! În fine, ce mai contează? Doar nu vă 
închipuiţi că l-am omorât pe Helgi din pricina unei ciondăneli 
complet banale din urmă cu cinci ani? 

Nici Erla, nici Huldar nu-i răspunseră, ci doar rămaseră în 
tăcere câteva secunde, înainte ca Erla să reia asaltul: 

— Verificăm situaţia financiară a prietenului tău. Se 
dovedeşte destul de complicată, dar până la urmă îi vom da de 
cap. A investit capital într-o mulţime de firme diferite, 
majoritatea înregistrate în străinătate. Dacă ne-ai putea ajuta cu 
un anumit aspect, cu siguranţă vom putea înainta cu ancheta. 

— Desigur, daţi-i drumul! 

Thormar părea chiar sincer. Era vizibil uşurat că de-acum 
trecuseră peste sursa tensiunilor dintre el şi prietenul său mort. 

— Deşi ar trebui să precizez că eu nu ştiu nimic despre 
situaţia financiară a lui Helgi. Cu excepţia faptului că nu ducea 
lipsă de bani. 

— Nu-ţi cerem detalii. Tot ce vrem să aflăm e dacă mai 
deţinea şi alte proprietăţi în afară de apartamentul în care 
locuia. 

— Proprietăţi? 

Thormar părea uluit, deşi fireşte că înţelegea perfect 
întrebarea. 

— Da. Deţinea alte apartamente sau case în Islanda sau peste 
hotare care ar fi putut fi trecute pe alte nume, de pildă pe una 
dintre firmele din alte ţări? 

Thormar avea aceeaşi expresie nătângă pe care o afişase în 
clipa în care Erla îl întrebase prima dată de proprietăţile lui 
Helgi. Însă apoi îşi reveni şi răspunse şovăitor: 

— Aăă, da. Avea o casă de vacanţă. Şi un apartament în New 
York, pentru că-şi petrecea mult timp acolo. Dar se poate să-l fi 
închiriat. Nu-mi amintesc să fi pomenit vreodată de asta şi nici 
eu nu l-am întrebat niciodată. 

— Unde se află această casă de vacanţă? 

Erla avea deja pixul pregătit. 

— Trebuie să fi fost şi tu acolo, nu? 

— Da, sigur. De mai multe ori. E pe un teren imens în 
Sudurland, pe care Helgi l-a cumpărat înainte să vină criza. A 
pus să fie dărâmată casa cea veche a fermei şi a construit o 
clădire nouă. Asta se întâmpla în timp ce el încă mai lucra în 
străinătate, dar când venea încoace, mai petrecea câteva nopţi 
acolo dacă era vremea bună. 

Thormar făcu tot ce-i stătu în putinţă să le ofere indicaţii spre 
locul acela aflat în sudul Islandei, deşi, din spusele lui, Helgi 
îndepărtase câteva indicatoare aflate până nu demult la o 
răspântie, pentru a-i descuraja pe turişti. Erla îşi notă 
conştiincios totul. În timpul ăsta, Thormar întrebă de ce voiau să 
afle asta, însă nu-i răspunse niciunul dintre ei. 

— Nicio altă proprietate aici, în Islanda? 

Erla îl urmărea cu atenţie pe bărbat, cu o expresie de necitit. 
Thormar şovăi şi-şi linse iar buzele, înainte să răspundă: 

— Nu, niciuna - din ce ştiu eu. 

Huldar simţi pe sub masă ghiontul Erlei în coapsă. Pricepu 
mesajul şi întoarse foaia de deasupra teancului cu faţa în sus. 

— ÎI recunoşti pe acest băiat? Se numeşte Sigurdur 
Margeirsson şi e cu un an mai mare decât fiica ta. E cunoscut cu 
numele de Siggi. 

Thormar se uita la poză, derutat. După ce studie cu atenţie 
faţa băiatului, ridică privirea şi clătină din cap. 

— Nu, sunt sigur că nu-l cunosc. 

— Foarte sigur? 

Huldar împinse poza puţin mai aproape de el. 

Thormar cercetă iar chipul lui Siggi. După care expiră brusc şi 
clătină iar din cap. 

— Sută la sută sigur. Nu-l recunosc. Adică, normal că e posibil 
să-l fi văzut la creşa fiicei mele sau într-un loc de genul ăsta şi 
să nu-mi amintesc. Dar nu prea cred. 

Ridică iar privirea, uitându-se cercetător la Huldar şi la Erla. 

— Ce legătură are cu Helgi? 

Huldar nu-i răspunse, ci doar întoarse următoarea poză cu 
faţa în sus, cea în care se afla tatăl lui Siggi, Margeir. Fotografia 
fusese descărcată de pe pagina de Facebook a bărbatului. 
Singurele două poze cu el erau fotografii de profil aproape 
identice, lucru ce făcea greu de înţeles motivul pentru care se 
mai deranjase să le distribuie. Postările sale erau rare şi la mare 
distanţă una de alta; părea să se trezească la viaţă doar atunci 
când se înfuria din pricina situaţiei politice sau a vreunui alt 
subiect ivit în presă. Comentariile lui erau toate negative, 
obiectele mâniei sale diferind de la comedia care se transmitea 
în ajun de Anul Nou, până la instituţiile din sectorul public, 
feministe, antrenori de fotbal şi companii petroliere. Printre 
toate aceste critici mai trimitea şi felicitări cu ocazia 
aniversărilor puţinilor săi prieteni de pe Facebook, niciunul 
dintre ei neavând vreo legătură cu Helgi sau cu vreunul dintre 
prietenii acestuia. 

— Îl recunoşti pe acest individ? Se numeşte Margeir Arnarson. 

— Nu, nu-l cunosc. Cine e? Tatăl acelui băietei? Credeţi că el l- 
a omorât pe Helgi? A fost arestat? 

Thormar ridică privirea, furios. 

— Până acum n-am reţinut niciun suspect. 

Huldar cercetă discret mâinile bărbatului, care rămâneau 
nemişcate pe masă. Unghiile erau foarte îngrijite şi n-avea 
niciun fel de bătături sau zgârieturi. 

— Te pricepi la lucrul cu mâinile? 

— Eu? 

Cum întrebarea sa nu primi niciun răspuns, Thormar replică: 

— Păi, am primit nota nouă din zece pentru dintele pe care l- 
am sculptat pentru a obţine diploma de dentist, deci s-ar putea 
spune că mă pricep. 

— Mă refer dacă eşti, de exemplu, îndemânatic la lucruri ce 
necesită abilitatea mâinilor. Construieşti singur lucruri prin casă, 
să zicem? Ai construit vreo podea de terasă în grădina din 
spate? Genul ăsta de lucruri. 

Thormar se încruntă. 

— Nu înţeleg de ce ar trebui să răspund la o asemenea 
întrebare. E departe de-a fi relevantă pentru ceea ce a păţit 
Helgi. 

Pentru că Huldar şi Erla se mulţumiră să-l fixeze într-o tăcere 
ca de mormânt, el parcă se mai temperă niţel: 

— Nu, n-am construit nicio podea. Când am cumpărat 
locuinţa, aceasta avea deja o terasă din beton în spate. Cât 
despre lucrul cu mâinile prin casă, mă ocup de micile reparaţii 
ce se mai ivesc când şi când, însă locuinţa noastră fusese 
proaspăt renovată când ne-am mutat în ea. 

Huldar lăsă baltă subiectul şi, decizând să meargă mai 
departe, ridică fotografia cu mama lui Siggi. Pagina ei de 
Facebook conţinea mult mai multe imagini decât cea a soţului 
ei, deşi majoritatea lor îi înfăţişau fiul aflat în diverse stadii de 
creştere - erau inclusiv poze cu băiatul în Mallorca, în urmă cu 
ceva mai mult de un an, în care arăta tot mai bronzat pe măsură 
ce se scurgeau zilele de vacantă. Amintindu-şi de micul cerc 
roşu trasat în jurul Mallorcăi pe globul pământesc din camera 
băiatului, Huldar înţelese despre ce era vorba: pesemne că ori 
mama, ori tatăl lui voiseră să-i arate unde urmau să meargă în 
vacanţă. 

Postările mamei lui erau mult mai optimiste decât ale tatălui. 
În ciuda acestui aspect, ea avea remarcabil de puţini prieteni pe 
această platformă şi niciunul dintre ei nu avea vreo legătură cu 
Helgi. 

— Dar această femeie? întrebă Huldar. Pe ea o recunoşti? 

Impinse poza mai aproape de Thormar, care îşi trecu degetele 
prin păr, în vreme ce îşi plimba privirea peste chipul zâmbitor al 
femeii. 

— Nu. 

Se uită în sus, la Huldar, şi întrebă: 

— Imi poţi spune cine e? 

— Se numeşte Sigurlaug Lára Lárusdóttir. 

Thormar privi iar cu atenţie imaginea. Femeia privea drept în 
cameră şi părul scurt şi negru îi era atent pieptănat pe spate, 
astfel încât trăsăturile îi erau clar vizibile. În afară de culoarea 
părului, mama şi fiul semănau uluitor de mult, însă Thormar nu 
păru să observe. 

— Nu, n-am întâlnit-o niciodată. Adică, dacă am întâlnit-o, nu- 
mi aduc aminte de ea. 

Supunându-se altui ghiont din partea Erlei, Huldar întoarse cu 
faţa în sus ultima poză. 

— Acesta este unul dintre paturile din casa de vacanţă a lui 
Helgi? 

Era un instantaneu cu placa de la căpătâiul patului care 
apărea în toate videoclipurile porno ale lui Helgi, cuplul de pe 
ecran fiind îndepărtat digital. Lucru care se dovedise mai uşor 
de zis decât de făcut: siluetele despuiate ce se călăreau în faţa 
spătarului patului ocupau o mare parte din cadru. 

Thormar rămase holbându-se la poză, încremenit şi fără să i 
se mai clintească niciun muşchi. Fără să ridice capul, întrebă: 

— Ce e asta, mai exact? 

— Căpătâiul unui pat. 

Huldar împinse poza mai aproape de el, în timp ce repeta 
întrebarea: 

— Acesta e unul dintre paturile din casa de vacanţă a lui 


Thormar înclină capul dintr-o parte în alta, ca să capete o idee 
mai clară asupra a ceea ce vedea. 

— Nu. 

Din nou, rămase cu capul în jos când răspunse, fără să-şi 
desprindă nicio clipă privirea de la fotografie. 

— Deci n-ai văzut acest spătar în casa de vacanţă? 

— Cel puţin nu în camera mea de oaspeţi. Nu am cum să 
răspund pentru celelalte camere, din moment ce eu am dormit 
mereu în acelaşi pat. Dar nu, n-am văzut niciunul de genul ăsta 
acolo. 

— Dar în altă parte? În apartamentul lui Helgi de aici, din 
Reykjavik, sau în pozele cu apartamentul său din New York, de 
exemplu? 

Thormar îşi drese glasul. 

— Nu. 

Părea incapabil să-şi desprindă ochii de la fotografie. Erla şi 
Huldar schimbară priviri pline de înţeles. Repetară cu schimbul 
întrebările, variind doar puţin frazarea, dar fără niciun rezultat, 
întrucât Thormar insistă cu încăpățânare că nu mai văzuse în 
viaţa lui acel pat. 

Când Erla abandonă subiectul, Huldar profită de ocazie ca să-l 
întrebe despre cadavrele care fuseseră aruncate pe țărm în 
apropiere de locul crimei. 

— Deci nu recunoşti nici patul, nici pe Margeir, pe Sigurlaug 
Lâra sau pe Sigurdur. Dar cunoşti un bărbat pe nume Dagur 
Didriksson? 

Thormar părea vizibil uşurat de această schimbare de 
direcţie. 

— Nu, n-am auzit niciodată de el. 

— Atunci, Olgeir Magnusson? 

— Nu, nici de el. 

— Dar Maren Thârdardâttir? 

Thormar şovăi preţ de o fracțiune de secundă înainte de-a 
oferi acelaşi răspuns: 

— Nu. 

— Foarte sigur? 

— Da, foarte sigur. 

Huldar şi Erla îl cercetară în tăcere pe bărbat preţ de câteva 
clipe. Disconfortul lui era palpabil, în timp ce se căznea să 
rămână nemişcat şi să se abţină să-şi mai lângă întruna buzele. 

În cele din urmă, Erla renunţă şi-i mulţumi lui Thormar pentru 
că venise la secţie. Îi spuse că se poate aştepta să mai 
primească veşti de la ei şi-i ceru să nu discute cu absolut nimeni 
despre acest interogatoriu, întrucât încă mai aveau de vorbit cu 
câteva persoane. În rest, era liber să plece. 

Thormar nu aşteptă să i se spună de două ori. Se grăbea atât 
de tare, încât încă îşi mai trăgea paltonul pe el în vreme ce se 
îndepărta cu paşi mari pe hol. 

— Ai observat că n-a întrebat cum a murit Helgi? 

Erla stătea în picioare lângă Huldar, cu braţele încrucişate şi 
urmărindu-l pe individ cum pleacă. 

Huldar încuviinţă din cap. 

— Ticălosul ascunde ceva. A mai văzut acel pat şi-şi 
aminteşte perfect de ce s-a certat cu Helgi, şi am senzaţia că şi 
numele lui Maren l-a mai auzit. 

Erla pufni zgomotos. 

— Dar nu e el ucigaşul nostru. E mult prea mototol. 

Fără niciun alt cuvânt, îşi desprinse braţele de la piept şi se 
îndepărtă şi ea. 

La câteva minute după ce uşa se închise în urma lui Thormar, 
Huldar încercă să-l sune pe mobil şi nu rămase deloc surprins să 
vadă că tipul era angajat într-o altă conversaţie. Directivele Erlei 
cum că n-ar fi trebuit să discute cu nimeni altcineva despre 
interogatoriu fuseseră cu siguranţă ignorate. 

Capitolul 21 


Pentru prima oară, Fannar - exact ultima persoană pe care 
Thormar îşi dorea să o vadă în clipa aceea - stătea la parter, în 
sufragerie. Nu că „stătea” ar fi reprezentat o descriere fidelă a 
posturii băiatului. La fel de bine ar fi putut fi făcut din ceară 
topită, întrucât era tolănit pe canapeaua din faţa televizorului, 
cu picioarele lui lungi cocoţate pe măsuţa de cafea. Bolul de 
porțelan care de obicei trona în mijloc acum se clătina precar, 
aproape de margine. Lângă el se afla o farfurie cu o felie pe 
jumătate mâncată din tortul luat de ziua surorii sale, cu un blat 
pufos de ciocolată şi o glazură de un roz ţipător. Revista pe care 
Sigrun o lăsase lângă bol căzuse pe jos. Thormar se îndoia că 
băiatului îi trecuse măcar prin cap să o ridice la loc, însă şi el era 
suficient de tânăr ca să-şi mai aducă aminte cum era să fii 
adolescent. 

La fel ca Fannar, şi el fusese preocupat de toate celelalte 
aspecte în afară de propriile lui chestiuni banale, care i se 
păruseră chinuitor de plictisitoare sau de jalnice. Singurul lucru 
care conta pe atunci erau prietenii săi, Helgi, Tommi şi Gunni. 
Se înțelegeau foarte bine. Singura muzică care merita deranjul 
era muzica pe care o ascultau ei. Ceea ce era valabil şi pentru 
filme, jocuri pe calculator, maşini, haine şi mâncăruri. Opiniile 
lor comune erau cu mult mai importante decât ale oricui 
altcuiva: restul lumii era populat doar de rataţi. Însă normal că 
nu fusese totul chiar atât de simplu. Existaseră momente în care 
el se prefăcea că detestă ceva doar din pricină că prietenii săi 
desconsiderau acel lucru. Fără îndoială că treceau cu toţii prin 
astfel de situaţii, sacrificându-şi ideile personale, părerile şi 
dorinţele, de dragul de-a fi acceptaţi. 

Şi mai fusese şi Anna Gudrún, în clasa a noua. Micuţă, 
brunetă, cu ochi căprui şi mâini delicate, cu care el avea fantezii 
imaginându-şi cât de calde şi de moi erau la atingere. Fata 
mesteca mereu gumă, ceea ce-i oferea o minunată respiraţie cu 
miros de mentă, însă totdeauna discret, fără să plescăie cum 
făceau alte fete. Învăţa şi bine, fiind mereu atentă la ore, şi 
obişnuia să-şi scrie numele folosind o inimă în loc de un accent 

deasupra literei „u”. Nu era o rebelă, nu era mişto. Şi totuşi, el 
se îndrăgostise nebuneşte de ea. Atât de disperat era, încât 
începuse să-i fie greu să se concentreze în timpul lecţiei dacă ea 
se afla în raza lui vizuală. Până într-o zi, în pauză, când Gunni 
făcuse o grimasă şi anunţase grupul că Anna Gudrun era o 
ratată absolută, distrugând dintr-o singură mişcare visul lui 
Thormar că o va avea vreodată. Mai cu seamă că şi ceilalţi 
nechezaseră în semn că erau de acord cu spusele lui Gunni. Să 
fie cu o fată pe care prietenii lui o dispreţuiau era de 
neconceput, aşa că se arătase şi el solidar cu prietenii săi, 
visând cu ochii deschişi la cele mai populare fete din şcoală şi 
făcând mereu comentarii despre cât de arătoase erau. Ştiind la 
fel de bine ca prietenii săi că niciuna dintre fete nu s-ar fi 
sinchisit să arunce măcar o privire în direcţia lor. 

Singurul membru al găştii lor care izbutise să se combine 
înainte de-a intra la liceu era Gunni. Acesta era suficient de 
îndrăzneţ ca să abordeze fete şi să le săcâie până când cedau. 
Insă niciuna dintre aceste fete nu se ridicau la standardele la 
care visau băieţii. Şi niciuna dintre ele, după părerea lui 
Thormar, nu era mai frumoasă sau mai drăguță decât Anna 
Gudrun. Însă relaţiile lui Gunni nu durau niciodată mult - nici 
măcar acum. Era capricios şi se plictisea foarte repede, 
păcălindu-se mereu că putea obţine ceva mai bun. De când 
făcuse o căruţă de bani la bancă, nu se mai sătura de femei, 
însă singurul lucru care rezultase din asta fusese că-i era şi mai 
greu să-şi aleagă şi el una cu care chiar să rămână. 

Intre timp, Anna Gudrun se combinase cu un băiat în liceu, cu 
care mai apoi se şi măritase. Acesta fusese în acelaşi an cu 
Thormar la cursurile de pregătire pentru a deveni dentist, o 
dureroasă aducere-aminte a ce-ar fi putut fi - presupunând că 
ea ar fi dorit vreodată să aibă ceva de-a face cu Thormar, lucru 
aproape sigur, după toate probabilitățile. 

In locul Annei Gudrun, Thormar ajunsese să se combine cu 
Sigrun. Femeia era cu opt ani mai mare ca el, ceea ce, contrar 
temerilor lui, obținuse aprobarea prietenilor săi. Fără îndoială că 
era frumoasă, inteligentă şi o prezenţă plăcută. Fannar venise la 
pachet odată cu ea. Pe atunci, era doar un băieţel; un puşti 
cumsecade, suficient de drăguţ. Thormar nu avusese încotro 
decât să se resemneze cu situaţia. Dacă voia să fie cu Sigrun, 
trebuia să se înţeleagă bine cu fiul ei. Însă de-a lungul timpului, 

Thormar chiar ajunsese mândru de el. Asta până să se 
transforme într-un adolescent tipic, năzuros, leneş şi o pacoste 
permanentă. 

— La ce naiba te mai uiţi acolo? 

Acţiunea de pe ecran părea mai degrabă un joc video, deşi 
băiatul nu ţinea niciun joystick în mână. Poate că televiziunea 
publică islandeză începuse să le prezinte în direct, în încercarea 
de-a atrage şi public mai tânăr. 

— YouTube. 

Fannar nici măcar nu ridică privirea. Continuă să se uite, 
captivat cu totul, la nonsensul acela oribil de pe ecran, deşi 
chipul său nu trăda nicio urmă de plăcere, ci doar entuziasm 
faţă de acţiunea în desfăşurare. 

— Unde-i mama ta? 

Adolescentul ridică din umeri. Evident, nimic, nici chiar 
propria mamă, nu conta în afară de ce se petrecea pe ecran. 

Thormar chiar nu avea chef să forţeze o discuţie. Se 
imaginase venind acasă şi prăbuşindu-se pe canapea - pe care 
acum o luase în stăpânire Fannar - şi zăcând acolo o bună 
bucată de vreme, pentru a-şi reveni după vizita de la secţia de 
poliţie. 

— N-ar trebui să fii la scoală? 

— Tu n-ar trebui să fii la serviciu? contracară Fannar, cu 
privirea aţintită tot la ecran. 

Thormar simţea cum fierbe furia în el, dar se controlă. Ar fi 
fost extrem de lipsit de înţelepciune să intre într-o dispută cu 
băiatul cât timp el însuşi se afla într-o asemenea dispoziţie. Ar fi 
fost ca şi cum ar fi desfăcut capacul unei sticle de cola după ce 
ar fi scăpat-o pe jos. Oricât de grijuliu ai fi fost, de fiecare dată 
se termina printr-un dezastru. Aşa că se comportă ca şi cum nici 
n-ar fi auzit remarca insolentă a lui Fannar. 

— Ce s-a întâmplat cu calculatorul din camera ta? 

— S-a stricat. ` 

Fannar nu dezvoltă subiectul. In fine, cauza problemei era 
irelevantă, din moment ce Thormar oricum avea să plătească 
repararea lui. Tatăl lui Fannar abia de putea strânge bani ca să 
aibă el de azi pe mâine, aşa că nu-i mai rămânea absolut nimic 
ca să plătească pentru rarele ocazii în care fiul său ar fi avut 
nevoie de ceva. Rarele - ha! -, băiatul era o adevărată gaură în 

buget pentru Thormar. Nu trecea nici măcar o zi în care să nu 
ceară bani pentru ceva. 

— De fapt, abia aşteptam să mă trântesc eu pe canapea. 

Thormar îşi aruncă paltonul pe spătarul acesteia. 

— Şi eu ce să fac? Calculatorul meu nu mai merge. 

— Ai putea să-ţi faci temele. 

Thormar îşi slăbi nodul de la cravată, şi-o trase apoi peste cap 
fără să-l desfacă de tot şi-o lăsă să cadă peste palton. 

— Ba chiar s-ar putea să rămâi surprins şi să-ţi placă. 

— N-am nicio temă de făcut. 

Până la urmă, Fannar îşi smulse privirea de la ecran ca să se 
uite la Thormar. 

— Pot împrumuta calculatorul tău. 

— Cu siguranţă nu. Am eu nevoie de el şi nici nu vreau vreun 
virus. 

— N-o să ţi-l infectez cu niciun virus. 

Fannar îşi dădu ochii peste cap, ca şi cum ideea era complet 
absurdă. 

— Du-te şi învaţă sau citeşte o carte! N-o să-ţi dau 
calculatorul meu. Şi nici pe-al mamei tale. 

Thormar se săturase deja. Doar nu-şi anulase toate 
programările de astăzi ca să stea aici şi să se contrazică toată 
ziua cu un adolescent cu capsa pusă. 

— Am mai avut de nenumărate ori această discuţie. 

Când Fannar deschise gura ca să protesteze, Thormar nu mai 
reuşi să se controleze şi cedă: 

— Prietenul meu a fost omorât, rosti el cu asprime, şi n-am 
deloc dispoziţia necesară să mă cert. Ridică-te! 

Fannar se săltă în picioare ca un bătrân şi plecă îmbufnat din 
sufragerie, în mod limpede neafectat de discuţia legată de o 
crimă. Uşa de la dormitorul lui fu trântită cu putere pe hol, în 
timp ce Thormar se prăbuşea pe canapea. Insă în ciuda faptului 
că se întinse mai întâi pe o parte, apoi pe cealaltă, potrivindu-şi 
de nenumărate ori pernele sub cap, nu se putu relaxa, iar nodul 
de teamă din piept îl ardea mai ceva ca acidul. 

Poliţia le adulmecase urma. Nu exista nicio urmă de îndoială 
în această privinţă. Când ajunsese la această concluzie, fusese 
la un fir de păr distanţă să dea frâu liber propriilor temeri şi să le 
arate filmarea. Slavă Domnului, izbutise să se adune, să tragă 
adânc aer în piept şi să-şi ţină gura. 

Însă era limpede că momentul de respiro avea să se 
isprăvească foarte repede. Era clar că poliţiştii ştiau deja prea 
multe. Era doar o chestiune de timp până ce lumea avea să se 
prăbuşească în capul lui şi să-l îngroape cu totul. Gândul că 
Tommi şi Gunni aveau să fie zdrobiţi de aceleaşi dărâmături nu-i 
oferea niciun dram de consolare. Până şi Gunni păruse foarte 
agitat când îl sunase pentru a-i spune despre interogatoriu şi 
despre poza pe care i-o arătaseră la secţie. Prietenii aveau cu 
toţii enorm de pierdut dacă secretul lor ieşea la iveală. Cam tot, 
de fapt. 

Capitolul 22 


Gunoiul din blocul lui Helgi fusese depozitat într-un şopron din 
parcarea aflată în spatele secţiei de poliţie. Erla afişase un 
zâmbet maliţios când se apropiase ţanţoş de biroul lui Huldar, îi 
oferise o pereche de mănuşi de cauciuc galbene şi anunţase pe 
un ton răsunător în tot biroul că el şi Lina urmau să scotocească 
prin gunoi. Erla era într-o dispoziţie neagră după dezastruoasa 
discuţie la telefon cu angajatorii americani ai lui Helgi, la care 
Huldar trăsese din întâmplare cu urechea când îşi strecurase 
capul în biroul ei, la scurt timp după interogarea lui Thormar. 
Din ce înţelesese el, înainte de-a se retrage în mare grabă, 
persoana de la celălalt capăt al firului nu înţelegea şi pace nimic 
din ce-i spunea Erla şi părea să creadă că are de-a face cu un 
soi de farsă la telefon. Era de înţeles că Erla se enervase că 
Huldar fusese martor la această umilire a ei. Sarcina de-a săpa 
prin gunoaie era modul ei de-a se răzbuna pe el. 

Huldar doar ce se aşezase pe scaun, când Erla îi trânti 
mănuşile pe birou, retezându-i din start speranţa că avea să fie 
trimis la casa de vacanţă a lui Helgi, cu misiunea de-a găsi patul 
din videoclipurile porno. Vremea era pe cât de frumoasă te-ai fi 
putut aştepta într-o zi de iarnă: ger cumplit, nicio pală de vânt şi 
totul acoperit de un strat de zăpadă proaspătă. Condiţiile ideale 
de condus prin peisajul rural din sudul Islandei. Voia să 
protesteze din pricina nedreptăţii, să invoce filmările şi să o 
implore pe Erla să dea altcuiva sarcina de-a umbla prin gunoaie. 
Însă îşi înfrână imboldul, ştiind foarte bine că ar fi fost o pierdere 
de timp şi că n-ar fi obţinut nimic altceva decât să devină o 
sursă de amuzament pentru colegi. Se ridică în picioare, 
făcându-i semn discret Linei să-l urmeze. Aceasta rămase cu 
capul plecat, sperând în zadar că va fi ignorată. Dacă până azi 
nu începuse deja să aştepte cu nerăbdare să se întoarcă la 
cursurile de la facultate, acum cu siguranţă era cazul. 

— lisuse Hristoase! 

Huldar îşi astupă nasul şi gura cu o mână înmănuşată când 
deschise uşa şopronului şi fu lovit de mirosul pestilenţial care se 
revărsă afară, bucurându-se că-şi recăpătase libertatea. 

— Poate c-ar fi trebuit să ne luăm nişte cleşti de rufe. 

— Ce sunt ăia cleşti de rufe? întrebă Lina cu un glas înăbuşit. 

— O, las-o baltă! E clar că au dispărut înainte să te naşti tu. 

Numărând până la trei, Huldar îşi lăsă mâna să cadă şi începu 
să tragă viguros aer pe nas. Cu cât te obişnuiai mai repede cu 
duhoarea, cu atât mai repede deveneai impregnat de ea. 
Sarcina avea să le ia o veşnicie dacă erau nevoiţi să lucreze 
doar cu o mână. 

— Bun! Mai întâi, doamnele. 

Îi făcu semn să intre prima în şopron. 

Lina făcu un pas şovăitor înăuntru, de parcă s-ar fi aşteptat ca 
gunoiul să sară brusc din saci şi s-o atace. 

— Care e metoda recomandată? 

— Păi, acum e prima oară şi pentru mine, aşa că trăgeam 
oarecum nădejde să ştii şi tu. Nu te-au învăţat nimic la cursuri 
despre sortarea gunoaielor? 

— Nu. 

Văzând că Lina nu părea deloc amuzată, Huldar renunţă la 
încercarea de-a o tachina. Mai bine şi-ar fi suflecat amândoi 
mânecile şi s-ar fi pus pe treabă. 

După calculele sale, şopronul conţinea douăzeci şi unu de saci 
negri plini până la refuz şi încă unul umplut doar pe jumătate. 
Dat fiind că aerul era uscat şi, pentru prima oară după mult 
timp, complet nemişcat, Huldar îşi zise că cel mai bine ar fi fost 
să tragă sacii afară, să-i golească pe rând pe asfalt şi să 
cerceteze sistematic conţinutul fiecăruia acolo. Deşi risca să 
devină ciuca glumelor tuturor celor care treceau pe-acolo, orice 
ar fi fost mai plăcut decât să stea în mijlocul mirosului de 
putreziciune din spaţiul acela închis. 

După ce terminară şase saci, Huldar ceru să se oprească şi să 
facă pauză. Tot ce scoseseră la iveală erau resturi de mâncare, 
ziare vechi, corespondenţă aruncată şi alte bucăţi de hârtie, 
cutii de lapte şi toate soiurile posibile de ambalaje. Aceste 
obiecte erau iute date la o parte, în afara celor de la poştă, care 
necesitau o privire mai atentă. Din păcate, ocupanţii 
apartamentelor de lux nu se dovedeau prea conştiincioşi când 
venea vorba să-şi separe gunoaiele. Deocamdată nu ieşise la 
lumină nimic relevant în ce privea moartea lui Helgi, însă faptul 
că toate coşurile de gunoi din apartamentul lui erau goale 
însemna că tot ce conţinuseră zăcea în continuare pe undeva 

prin aceşti saci. Obiectivul principal era să găsească fragmente 
de hârtie de la un plic pe care Helgi îl rupsese în bucăţi şi-l 
aruncase pe rampa pentru gunoaie chiar înainte să părăsească 
pentru ultima dată clădirea. 

Huldar îşi scoase mănuşile şi le lăsă să cadă pe asfalt. Chiar 
nu simţea deloc nevoia să le atingă după tot ce pipăiseră până 
atunci, deşi Dumnezeu ştie cum avea să evite contactul 
mizerabil cu ele după ce avea să şi le tragă iar pe mâini. Scoase 
un pachet de ţigări din buzunar, se rezemă cu spatele de zid şi 
îşi aprinse una. Spre surprinderea lui, Lina veni să se aşeze 
lângă el. 

— Nu mi-am închipuit niciodată că mirosul de ţigară o să mi 
se pară bine-venit. 

Tânăra inhală cu plăcere, lăsându-şi capul pe spate şi lipindu- 
se de zid. 

— Îţi dai seama că încă n-am sortat nici măcar o treime din 
saci? 

— O să fim deja obişnuiţi cu ei când vom ajunge la jumătate, 
o linişti Huldar, deşi nici el nu credea asta, căci cu unele lucruri 
e imposibil să te obişnuieşti. În fine, cum ţi se pare jobul în 
general? În afară de sarcinile de tot căcatul? 

Lina nu-i răspunse imediat. Poate că se gândea că Huldar ar 
putea fi nevoit să scrie un referat despre ea la sfârşitul 
stagiaturii şi nu voia să-i scape ceva pe care ulterior s-ar fi putut 
să-l regrete. Până la urmă, rosti cu prudenţă: 

— E diferit faţă de ce mă aşteptam. 

— Nu aşa se întâmplă mereu? Îţi formezi dinainte o imagine în 
minte, însă realitatea nu se pupă niciodată cu ce ţi-ai imaginat 
tu. 

Huldar mai trase un fum şi după aceea adăugă: 

— Îmi amintesc cum a fost când am început eu. Complet 
diferit faţă de cum îmi închipuisem. 

— În ce fel? 

— Păi, de exemplu, credeam că publicului îi face plăcere să ne 
vadă. A fost un pic dezamăgitor când am descoperit că nu ne 
vrea nimeni prin preajmă. Pur şi simplu trebuie să fie efectiv 
trântiţi la pământ, cu un nebun cu cuțitul la gâtul lor, ca să se 
bucure că ne aflăm şi noi acolo. La urma urmelor, nu are nimeni 
nevoie de noi când totul merge ca pe roate. Aşa că atunci când 
ne facem apariţia, avem tendinţa să aducem veşti proaste. 

Deloc surprinzător, dacă stai să te gândeşti mai bine, aşa că 
trebuie să te pregăteşti pentru asta. 

— Oh! 

În mod evident acest gând nu-i trecuse Linei prin minte, însă 
nici Erla nu o lăsase să iasă în mijlocul mulţimii, din motive 
destul de limpezi. 

— Ţie îţi place ceea ce faci? 

Huldar n-ar fi trebuit să fie luat prin surprindere de această 
întrebare, dar îşi dădu seama instantaneu că nu stătuse 
niciodată să se gândească la asta. Existau o mulţime de lucruri 
care-l călcau pe nervi şi care, după părerea lui, puteau fi făcute 
altfel, şi o mulţime de colegi care-l scoteau din sărite din ce ştie 
motiv oricare pur şi simplu erau nişte nemernici din fire. Fără a 
mai pomeni luptele pentru putere din interior care duceau la 
multe tensiuni şi scindau forţele de poliţie în nenumărate 
bisericuțe. Dar în general? Era fericit? Găsea o oarecare plăcere 
în ceea ce făcea? Sau, dacă ar fi avut de ales, ar fi preferat să se 
întoarcă la tâmplărie? 

Pe tâmplari nu vomită nimeni şi există rareori motive să-i 
minţi. Dar oricât de satisfăcătoare ar fi construirea unui dulap, 
să zicem, sau crearea unei îmbinări perfecte, nu avea cum să se 
compare cu jobul lui din prezent. Nimic nu se putea compara cu 
starea de entuziasm când el şi colegii săi puneau mâna pe unul 
dintre ticăloşii care îl răniseră, furaseră de la el sau îi 
brutalizaseră pe vreun concetăţean de-ai lor. Dacă ar fi aşezat 
plusurile şi minusurile pe masă, părţile bune le-ar fi întrecut pe 
cele rele. 

Huldar trase iar cu sete din ţigară, după care suflă încetişor 
un nor gros de fum. 

— Cred că răspunsul la asta trebui să fie da. Bun, nu totul e ca 
în ziua de Crăciun, dar per total, găsesc o anumită satisfacţie. 
Ba uneori chiar ajunge să-mi placă. 

— Hmm! 

Lina păru să stea să digere asta şi lui Huldar îi păru rău că nu 
se exprimase ceva mai limpede. Însă nici nu era genul care să 
se priceapă la cuvinte. Chiar dacă şi-ar fi acordat până mâine 
timp să stea să-şi reformuleze răspunsul, tot la fel ar fi sunat. 
Dacă fata căuta un mentor care să o inspire, nu el era persoana 
potrivită. 

— Bine. Să ne ocupăm de următorii cinci saci? 

Huldar strivi chiştocul sub talpă, după care îl ridică de jos şi-l 
puse într-unul dintre sacii prin care scormoniseră deja. Lina îl 
urmă îndeaproape, fără să pară că se simţea revigorată de 
pauză. Ba chiar părea şi mai puţin entuziasmată de sarcină 
decât înainte. 

Următorii cinci saci nu scoseseră la iveală nimic demn de 
interes. Abia când le mai rămaseră doar doi saci de luat la 
puricat, dădură în sfârşit peste ceea ce căutau. Sau, cel puţin, 
aşa aveau impresia. Un plic sau o scrisoare, ori mai degrabă o 
adunătură de bucăţi de hârtie care puteau fi puse laolaltă 
pentru a alcătui un plic şi o scrisoare ce-ar fi putut semăna cu 
ceea ce aruncase Helgi pe rampa pentru gunoaie în acea 
înregistrare video extrem de neclară. 

— Ta-da! făcu Huldar, îndreptându-se de spate şi frecându-şi 
vârtos şalele. Asta trebuie să fie. 

Îi dădu Linei bucăţile de hârtie rupte ale unui plic pe care se 
putea distinge numele lui Helgi. Pentru scrisul de pe el se 
folosise fontul normal. Se putea dovedi a fi doar corespondenţa 
de la vreo instituţie care-l supărase pe Helgi suficient de tare cât 
s-o rupă în bucăţi. 

— Se poate să fie vorba de altceva, dar asta e clar ceea ce 
căutam. 

— Atunci, ne putem opri? 

Lina arăta ca un copil care ştie dinainte că răspunsul va fi 
„nu”, dar care tot întreabă. 

Huldar clătină din cap. 

— Dacă ducem asta acum la birou, o să ne trimită înapoi să 
terminăm treaba. Aşa că să terminăm şi gata! 

Aruncă o privire la sacii cu gunoi rămaşi, adăugând: 

— Cu puţin noroc, n-o să mai găsim mâncare stricată prin ei. 

Aruncându-i Linei un zâmbet încurajator, completă: 

— Să zici mersi pentru micile acte de îndurare - măcar n-am 
dat peste niciun pampers folosit. 

Lina nu părea deosebit de recunoscătoare. Nu mai zâmbi 
deloc până ce aruncară şi ultima rămăşiţă de gunoi - un 
castravete veşted. 

e 

Erla strâmbă din nas pentru a zecea oară de când Huldar şi 

Lina îşi făcuseră apariţia cu scrisoarea, emanând o miasmă greu 

de suportat. Huldar se apropie cât putu de mult de Erla, fără să 
sară calul. Doar o merita din plin. 

— Mi-a ajuns până aici cu nenorocitul ăsta de caz, mârâi Erla. 
Chiar nu există nimic care să facă lucrurile să înainteze? 

In faţa ei se aflau bucăţile de hârtie, aşezate cât mai bine una 
lângă alta, pentru a reconstrui mesajul primit de Helgi. 
Scrisoarea era scurtă şi perfect lizibilă, în pofida găurilor unde 
fusese ruptă hârtia. 

— Ce dracu’ vrea să însemne asta? 

— Pare o plângere de la un vecin. Poate că dădea prea multe 
petreceri. 

Lina luă o cariocă de pe biroul Erlei şi arătă precaută spre 
acele fragmente, în timp ce şefa ei urmărea totul fără să-i vină a 
crede. 

— E imposibil s-o interpretezi altfel. 

— Normal că-i o afurisită de plângere. N-avem nevoie să ne 
spui tu asta. 

Erla se întinse peste birou şi smulse carioca din mâna Linei. 
Huldar îşi reaminti în gând să stea un pic de vorbă cu Erla după 
aceea despre faptul că trebuia să-i arate ceva mai mult respect 
Linei. Cu aerul ei înnăscut de autoritate, nu l-ar fi surprins 
absolut deloc ca fata să ajungă într-o bună zi chestor-general. 

Totuşi, Erla putea fi iertată pentru nerăbdarea ei. Orice prost 
îşi putea da seama despre ce era vorba în scrisoare. Era un bilet 
anonim adresat lui Helgi, în care i se atrăgea atenţia asupra 
zgomotelor care se auzeau din locuinţa lui în timpul 
weekendurilor. Autorul biletului se referea mai ales la noaptea 
de sâmbătă spre duminică, cu o săptămână înainte de moartea 
lui Helgi, scriind că, din moment ce Helgi ignorase cu bună 
ştiinţă plângerile precedente, nu avea de ales decât să recurgă 
la metode mai drastice. Lui Helgi i se reamintea că toate astea 
ar putea fi evitate şi i se atrăgea atenţia asupra regulilor din 
bloc, care cereau ca locatarii să păstreze liniştea, după miezul 
nopţii în weekenduri şi după 10 seara în timpul săptămânii. 

— Cu greu s-ar putea spune că asta ar avea vreo legătură cu 
crima. 

Huldar mai făcu un pas spre Erla, care se ferea tot mai mult 
din calea mirosului, până ce ajunse să stea cu spatele lipit de 
perete. 

— Disputele cu vecinii pot căpăta o turnură urâtă, însă nu 
cred că asta a făcut ca un om să fie spânzurat pe un câmp de 
lavă. E din cale-afară de exagerat. 

— Mie-mi spui? 

Erla schiţă o grimasă, fie pentru că scrisoarea refăcută din 
bucăţi nu se ridicase la înălţimea aşteptărilor ei, fie din cauza 
duhorii sufocante. Sau a amândurora, probabil. 

— Mie mi se pare totuşi ciudat. Oare autorul n-ar fi putut să-i 
bată pur şi simplu la uşă şi să îi ceară să o lase mai uşor? De ce 
să-i trimită o scrisoare? 

— Din spusele vecinilor de-alături şi ale administratorului, era 
un locatar model. Ei n-au suflat o vorbă despre petreceri. Pur şi 
simplu nu are niciun sens. 

— Se găseşte mereu cineva care să stea cu urechea lipită de 
perete în speranţa că va găsi ceva faţă de care să protesteze. 

Replica părea sinceră venind din partea Linei. 

— Nu cred că aşa stau lucrurile şi-n acest caz. 

După părerea lui Huldar, niciunul dintre vecinii din 
apartamentele alăturate pe care-i întâlnise el nu i se păruse 
genul pretenţios. 

— Desigur, putem sta din nou de vorbă cu ei, deşi mă 
îndoiesc sincer că va recunoaşte vreunul. Scrisoarea a fost 
anonimă şi acum, că vestea morţii lui Helgi a fost deja făcută 
publică, n-o să mai dorească nimeni să iasă în faţă şi să se 
plângă la adresa lui. 

Despre morţi numai de bine, mai ales în cazul unei crime. 
Ăsta era unul dintre puţinele avantaje ale acestui mod de-a 
muri. Face minuni pentru reputaţia ta şi acţionează ca un soi de 
catharsis pentru majoritatea publicului, chiar dacă nu şi pentru 
poliţie. 

Erla părea să fie de aceeaşi părere cu el, deşi nu recunoscu 
deschis. În schimb, vâri bucăţile de hârtie într-o pungă pentru 
probe folosind carioca smulsă înapoi de la Lina, şi apoi o sigilă. 

— E o porcărie. Şi nici n-a avut dracului vreo legătură cu 
crima. 

— Oare nu-mi mai amintesc eu bine? 

Lina se holba la punga din mâinile Erlei. 

— Nu cumva Helgi a fost plecat din ţară weekendul acela? Nu 
a avut avion spre casă în joia de dinainte de-a muri? 

Erla şi Huldar rămaseră fără cuvinte. Lina avea absolută 
dreptate. Helgi fusese în America în weekendul presupusei 
tulburări a liniştii. 

— Mai avea şi altcineva cheile de la apartament? întrebă Erla. 

Lina se grăbi să răspundă, după ce memorase deja toate 
detaliile anchetei. Înainte de era calculatoarelor, acest talent ar 
fi făcut-o de neînlocuit. 

— Nu. Toată lumea a fost de acord că nu le mai avea nimeni. 
Exista un set de chei de rezervă în apartament. Dar, având în 
vedere că blocul are un sistem de monitorizare a cheilor, ne-au 
confirmat că nu există nicio altă copie. 

— Dar cheia universală? 

— Cheia universală? Ce-i aia? întrebă Lina, dezvăluindu-şi 
vârsta şi lipsa de experienţă. 

Erla rânji pentru prima dată de când cei doi intraseră la ea în 
birou. 

— Du-te şi caută pe Google! 

Dat fiind că Huldar se pregătea să iasă odată cu Lina, Erla îl 
opri din drum. 

— Du-te şi vorbeşte iar cu administratorul. Dacă cineva 
organiza petreceri în locuinţa lui Helgi, pesemne că ori a 
împrumutat cheia direct de la el, ori a făcut rost de chei de la 
administrator. Sunt singurele posibilităţi - asta dacă nu cumva 
administratorul însuşi era cel care dădea petreceri acolo, ceea 
ce mi se pare greu de crezut din ce mi-ai spus tu. Mă gândesc 
că totuşi n-ai de unde să ştii niciodată sigur. Du-te şi mai stai o 
dată de vorbă cu el! 

Întâlnind privirea lui Huldar, rânji răutăcios şi mai adăugă o 
înţepătură: 

— După ce termini de vizionat filmele porno. 

— Încă ceva înainte să plec. Ai aflat cumva dacă patul din 
filmări se află în casa de vacanţă a lui Helgi? 

— Nu. Nu-i acolo. Tipul care conduce echipa de căutare m-a 
sunat doar ca să-mi spună că se întorc deja în oraş. N-au găsit 
nimic demn de interes acolo. Niciun pat asemănător cu cel de 
pe filmări, niciun calculator şi nicio cameră de filmat. Nicio urmă 
de altercaţie, de droguri sau de orice altceva care să dea de 
bănuit. 

— Mai există vreo altă dovadă că Helgi mai deţinea şi alte 
proprietăţi aici, în Reykjavik? 

— Nu, deocamdată nu. Agentul imobiliar susţine că nu i-a 
vândut niciun alt apartament în afară de cel cumpărat când s-a 
mutat înapoi, de la New York. Desigur, e posibil ca el să fi 
investit în proprietăţi prin intermediul firmelor lui fantomă, dar 
tare greu de desluşit se dovedesc toate aceste afaceri ale lui şi 
până acum n-a ieşit nimic la iveală. 

Într-un târziu, ea adăugă: 

— De ce, crezi că scrisoarea s-ar putea să nu se refere la 
apartamentul în care locuia? 

— Doar mi-a trecut prin minte. Dacă se dovedeşte că mai 
deţinea un apartament, poate că pe acela îl folosea ca loc 
pentru petreceri, ca să evite să-şi supere vecinii din blocul lui de 
lux. Sau poate că era un cuibuşor de nebunii. Un apartament în 
care să poată invita femei ori de câte ori avea noroc la agăţat. 
Poate că nu voia să le ia cu el acasă, în caz că erau genul de 
care e imposibil să mai scapi după - ştii tu, care să te bată mai 
apoi la cap ca să ţineţi legătura. Oricum ar fi - apartament 
pentru petreceri sau cuibuşor de nebunii -, există toate şansele 
să-i fi deranjat pe vecini. 

Imediat ce le rosti, Huldar îşi dori să-şi înghită înapoi 
cuvintele. Partea despre femeile de care e imposibil să scapi 
după era menită să atingă un punct sensibil al Erlei, dat fiind 
trecutul lor comun. Însă era prea târziu să le mai ia înapoi, aşa 
că adăugă cu iuţeală: 

— Poate că vecinul care se plânge din orice locuia în altă 
parte şi a trimis scrisoarea la adresa lui oficială. 

Erla încuviinţă cu încetineală. 

— Poate. Dar asta nu schimbă faptul că Helgi nu se afla în 
tară în weekendul respectiv. 

Îi făcu semn lui Huldar să plece, adăugând: 

— Oricum, pornăciunile te aşteaptă. După ce termini cu ele, 
du-te şi stai de vorbă cu administratorul. la-l şi pe Gudlaugur cu 
tine. Dar, pentru numele lui Hristos, schimbă-ţi hainele mai 
întâi! Duhneşti de la un kilometru. 

Capitolul 23 


Huldar îşi arcui spinarea şi-şi trecu mâinile prin păr. Avea 
nevoie urgent de o ţigară, dar nu trecuse mult de la ultima 
pauză de fumat, aşa că trebuia să mai aştepte. 

Să urmărească videoclipuri porno nu păruse un chin chiar atât 
de mare, aşa că rămăsese chiar surprins să descopere nu doar 
că ura fiecare minut din ele, ci şi că le considera oricum numai 
excitante nu. Experienţa îi provocă un acut sentiment de jenă. 
Femeile goale de pe ecran nu avuseseră nicio clipă intenţia ca 
aceste momente intime să fie împărtăşite şi cu altcineva, şi el 
era perfect conştient de faptul că a urmări înregistrările însemna 
o violare a intimităţii. Chiar dacă îşi tot reamintea în gând că 
acţiona în calitate de reprezentant al autorităţilor, tot nu îl ajuta 
cine ştie ce. Îşi dădea seama că o parte a acestei frământări 
interioare izvora din conştientizarea faptului că nici el nu se 
comportase exemplar în relaţiile cu femeile de-a lungul anilor. 
Desigur, el nu filmase pe nimeni, însă comportamentul său 
fusese alunecos şi, adesea, mai mult decât evaziv. Şi, la fel ca 
Helgi, nu avusese nici el vreodată o relaţie importantă sau de 
durată cu vreo femeie. Deşi se considera în sinea sa un tip 
destul de cumsecade, poate că el şi Helgi nu erau chiar atât de 
diferiţi pe cât i-ar fi plăcut să creadă. 

Din fericire, Erla îi oferise un birou personal după ce se 
plânsese că nu se poate concentra aşa cum trebuie din cauza 
colegilor care-i suflau permanent în ceafă. Doleanţa îi fusese 
îndeplinită, însă nu în semn de apreciere la adresa lui, ci de 
dragul tinerelor care se zvârcoleau despuiate pe ecran, ba 
dedesubt, ba-n clipa următoare deasupra lui Helgi. Islanda era o 
ţară mică şi, cu cât vedeau mai puţine persoane filmările, cu 
atât mai bine. Nu se ştie niciodată când poţi da de vreo prietenă 
sau rudă. 

Cum era cazul acum. 

Slavă Domnului, femeia care se uita plină de dorinţă în 
direcţia lui nu era una dintre cele cinci surori ale sale ori femeia 
de la cantină, sau oricine altcineva cu care se întâlnea în mod 
regulat. N-o putea numi nici măcar prietenă. Petrecuse o noapte 

cu ea, acum un an sau doi. În mod normal, el, unul, se îndoia că 
ar fi recunoscut-o măcar, însă împrejurările curente îi 
zgândăriseră memoria, şi atunci chiar nu mai avusese cum să o 
confunde. Şi numele fişierului se potrivea: femeia se numea 
Ugla. 

— Of, futu-i, nu! 

Vorbise cu voce tare, astfel încât cuvintele sunară ridicol în 
încăperea pustie. Expiră cu putere. lar acum, ce? Să meargă şi 
s-o anunţe pe Erla? Sau să păstreze tăcerea şi să spere că o va 
recunoaşte pe una dintre fetele din cele două videoclipuri care îi 
mai rămăseseră din altă parte decât aventurile lui de-o noapte? 
Scopul vizionării acestor înregistrări fusese să găsească pe 
cineva care să le poată dezvălui împrejurările în care fuseseră 
efectuate. Intr-un final, una dintre sarcinile sale era să decupeze 
cadrele pentru a obţine imagini cu chipurile femeilor, astfel încât 
să ajute la identificarea lor. Până acum izbutise să creeze patru 
instantanee cu chipuri de femei, deşi acest lucru fusese mai 
uşor de zis decât de făcut, întrucât poziţiile lor nu erau chiar 
ceea ce ai fi obţinut într-o poză de paşaport: păr în dezordine, 
ochi închişi, guri deschise în grimase din timpul partidelor de 
sex. Ca lucrurile să stea şi mai rău, rareori apăreau cu faţa la 
cameră, iar când o făceau, chipurile le erau adesea ascunse. 

Alungă orice gând străin din minte. Normal că nu se putea 
preface că nu se întâmplase nimic. Trebuia să-i spună Erlei că 
reuşise să scoată la iveală numele uneia dintre femei. Căută în 
agenda telefonului său. Da, avea acolo numele şi numărul ei. Ar 
fi trebuit să o sune, dar nu se mai mobilizase să o facă, dacă îşi 
aducea bine aminte. Nu era chiar sfârşitul lumii, dat fiind că şi 
ea îi luase numărul de telefon şi nu-l mai contactase vreodată. 
Faptul că nu mai voia niciunul să devină apropiaţi după o 
aventură de-o noapte era un lucru destul de normal. Aşa că n-ar 
fi trebuit să fie jenant să discute cu ea - dacă în sarcina lui 
cădea acest lucru. Poate că avea să-i fie încredinţată unuia 
dintre colegii sau, gândi el optimist. 

Huldar alese cele mai bune capturi de ecran pe care le putu 
obţine cu faţa femeii şi le printă. Lăsându-le deoparte, chibzui 
care ar fi fost cel mai potrivit mod de a-i prezenta Erlei întâlnirea 
sa cu Ugla fără s-o mintă cu neruşinare. La urma urmei, Ugla ar 
fi putut întreba cum de-i dăduseră de urmă, caz în care 
povestea trebuia să fie foarte convingătoare. Cel mai bine era 

să-i spună că se cunoscuseră într-un bar, avuseseră o discuţie 
lungă şi făcuseră schimb de numere de telefon, lucru cât se 
poate de adevărat, deşi doar parţial. Pur şi simplu nu suporta 
ideea să-i spună Erlei că ajunsese în pat cu femeia. Dacă Îi 
spunea, era sută la sută sigur că avea să-l trimită imediat să o ia 
la întrebări. Erla n-ar fi putut rezista tentaţiei, perfect 
conştientă, din experienţa ei personală, de modul lui de-a 
acţiona când venea vorba de aventurile de-o noapte. Şi avea 
toate motivele să-i ofere exact pedeapsa pe care o merita. 

Huldar se ridică în picioare. Mai bine să treacă la treabă şi 
gata. Insă biroul Erlei era gol şi ea nu se vedea prin preajmă. 
Alegând să interpreteze acest lucru ca pe un semn că soarta îi 
cerea să-şi amâne anunţul, îşi luă geaca şi ieşi să fumeze, având 
astfel ocazia de-a se mai gândi niţel. 

Cu plămânii încărcaţi de fum şi cu nicotina gonindu-i prin 
vene, totul părea mai simplu. Desigur, trebuia s-o sune pe Ugla. 
Ceea ce era mult mai puţin jenant decât să stea faţă în faţă de 
vorbă cu ea sau să stea acolo şi să-şi imagineze ce era mai rău 
dacă unul dintre colegi ar fi fost trimis în locul său. Hristoase, 
sarcina ar fi putut cădea în cârca lui Jóel, iar atunci ar fi fost de-a 
dreptul insuportabil dacă nemernicul prindea astfel de veste că 
el avea legătură cu unul dintre martori. Huldar nu avea de unde 
să ştie sigur că adevărul va ieşi la iveală, dar nu dorea să-şi 
asume un astfel de risc. 

Işi scoase telefonul, găsi numărul, mai trase un fum şi apoi 
apăsă butonul „Apelare”. 

Ugla răspunse după ce telefonul sună o singură dată, 
făcându-l pe Huldar să se înece cu fumul pe care doar ce-l 
trăsese. Drept urmare, discuţia nu începu cum plănuise, şi 
lucrurile nu făcură decât să o ia şi mai mult la vale. 

Femeii îi luă ceva să-şi aducă aminte despre cine e vorba. 

— Huldar. Îţi mai aminteşti de mine? Ne-am cunoscut într-un 
bar, acum vreo doi ani. În timpul Festivalului Luminilor de larnă, 
cred. 

Ugla exclamă „umm!” şi „hmm!” de câteva ori, până să 
reuşească într-un final să şi-l amintească. 

— Ah! Tu! 

Huldar îşi dădu imediat seama că femeia nu-şi formase o 
părere prea plăcută despre el. 

— Ţi-am dat numărul meu, rosti el pe un ton fals dojenitor, 
dar nu m-ai mai sunat. 

Urmă o tăcere scurtă, apoi femeia răspunse cu răceală: 

— Tu mi-ai dat un număr care nu există. 

— Poftim? 

Huldar închise ochii la fel ca femeile din filmări, dar de 
frustrare, nu de plăcere. Cum de-o avea un asemenea ghinion? 
Nu se întâmpla foarte des să scape de femei dându-le un număr 
fals, aşa că şansele fuseseră de partea lui. Încercă să dreagă 
busuiocul: 

— N-a fost cu intenţie. Pesemne că eram beat mangă. 

— Conduceai maşina. 

Alte câteva clipe de tăcere grea. Huldar nu mai găsea nimic 
care să-l ajute să iasă din impas. Ideea era că se comportase ca 
un rahat cu ochi şi niciun cuvânt şi nicio scuză nu l-ar fi putut 
scoate din această dilemă. Închise ochii şi-şi frecă fruntea cu 
palma. Soarta tot revenea şi-l silea să se confrunte cu adevărul 
despre sine însuşi şi despre purtarea sa din trecut. Şi chiar nu 
putea spune că-i făcea vreo plăcere această străfulgerare 
interioară. 

Dar când Ugla vorbi din nou, păru brusc mult mai înveselită: 

— Nu contează. Suni acum. Mai bine mai târziu decât 
niciodată. 

— Da, ăăă, corect. De fapt, are legătură cu serviciul. 

Cum Ugla nu zise nimic, Huldar se aruncă direct: 

— Presupun că ai văzut ştirea despre ancheta crimei. Ei bine, 
eu mă ocup de asta şi trebuie să te întreb ceva. 

— Poftim? 

De data asta tonul ei fu suficient de rece cât să-i îngheţe 
urechea lui Huldar. 

— Victima acestei crime se numea Helgi Fridriksson. Se poate 
să nu-ţi fi dat seama, pentru că e un nume destul de comun, dar 
cred că vă cunoşteaţi unul pe altul. Bărbatul era investitor şi am 
toate motivele să cred că vi s-au încrucişat un pic căile cam 
acum un an. 

— Deja mi-am dat seama de asta. 

Ugla rămase iar tăcută, aparent hotărâtă să nu-i facă absolut 
deloc viaţa mai uşoară lui Huldar. lar el n-avea cum să o 
învinovăţească pentru asta. 

— Înţeleg. Te pot întreba dacă aţi avut o relaţie de durată? 

— Nu. 

— Atunci, a fost vorba de o singură noapte. 

— Nu-i treaba ta. 

Ţigara îi arsese deja aproape până la degete. Răspunsurile 
femeii erau atât de scurte, încât nici timp să tragă un fum nu 
avea. 

— Două nopţi? Mai mult? 

— Mai contează? Doar nu crezi că l-am omorât eu? 

— Nu, normal că nici nu mi-a trecut aşa ceva prin cap. Şi ai 
dreptate că n-are nicio importanţă de câte ori te-ai întâlnit cu el. 
Ce încerc eu să aflu este unde anume aţi mers în noaptea sau 
nopţile pe care le-aţi petrecut împreună. 

— Unde am mers? 

— Da. 

Huldar încercă să se gândească la un mod de-a formula 
întrebarea fără să trebuiască să pronunţe cuvântul „pat”. 

— Nu mă refer la restaurant sau bar sau cinematograf, ori 
ceva de genul ăsta. Mă refer la apartamentul sau blocul pe care 
ne-ai putea ajuta să-l găsim. 

— Cumva glumeşti? 

— Poate părea un pic ciudat, dar vezi tu, chestia e că 
încercăm să găsim o proprietate pe care credem că Helgi o avea 
la dispoziţie. Am motive să cred că tu l-ai vizitat acolo şi că ne 
poţi ajuta să o localizăm. 

— De ce dracu' ai crede asta? Pentru că am făcut greşeala de- 
a merge cu tine acasă acea singură dată? 

Huldar şovăia. Ugla avea dreptul să audă adevărul. Problema 
era cum anume să i-l dezvăluie. Nu era deloc amuzant să afli că 
ai apărut într-o filmare porno care e folosită acum ca probă într- 
o anchetă de crimă. 

— Nu. Nu acesta e motivul. În niciun caz. Uite, am făcut rost 
de nişte fişiere video de-ale lui Helgi ce par a fi filmate într-un 
dormitor. 

Se opri, în speranţa că ea avea să spună ceva, însă ea nu o 
făcu, aşa că fu silit să continue: 

— Sunt înregistrări. Să spunem doar că bănuim că femeile 
care apar în ele s-ar putea să nu fie conştiente că există o 
cameră video. 

— Înregistrări? 

Tonul Uglăi părea la fel de uscat ca şi cum ar fi străbătut 
deşertul Sinai fără nici măcar o sticlă de apă. 

— Da. Înregistrări. Sper că nu trebuie să pronunţ asta pe 
litere. 

Huldar bănuia că ea înţelesese, dat fiind că nu-i răspunse în 
niciun fel. 

— Dă-mi voie să subliniez că suntem perfect conştienţi de cât 
de delicată e toată treaba asta. Videoclipurile sunt urmărite 
doar de o mână de oameni, atunci când e strict necesar pentru 
anchetă. 

Dar ea nu părea deosebit de liniştită. 

— Şi tu pur şi simplu ai ajuns să vezi din întâmplare? 

— Nu, nu din întâmplare. Mi s-a încredinţat sarcina de-a 
urmări tot materialul. Nu eşti singura femeie care a fost filmată 
astfel. Am recuperat mai multe fişiere video din calculatorul lui 
Helgi. Singura coincidenţă e că pe tine te-am recunoscut eu. 

Alte momente de tăcere la celălalt capăt şi Huldar profită de 
ocazie ca să mai tragă un fum, înainte ca ţigara să-i ardă până 
la filtru. 

— Să înţeleg că tu habar n-aveai de asta? 

— Cum de ţi-a trecut măcar prin cap că mi-aş fi dat acordul 
pentru aşa ceva? 

Huldar se abţinu să remarce că el de-abia o cunoştea, în ciuda 
întâlnirii lor intime. 

— Trebuia să întreb. Bănuiesc că aşa au stat lucrurile. 

— Cum îndrăzneşte? Ce naiba e în neregulă cu el? 

— Vrei să spui ce „era” în neregulă cu el. E mort. 

— Bun! Mă bucur! lisuse! Şi ce făcea, mai precis, cu 
videoclipurile? Le distribuia? 

Groaza Uglăi era perfect justificată. 

— Sunt deja pe internet? 

— Nu, din ce ştim până acum, nu. Credem că făcea aceste 
filmări în interes personal. 

— Atunci insist să îl ştergeţi imediat! lisuse, ce naiba a fost în 
capul vostru? Voi nu aveţi altceva mai important de anchetat? 

Răspunsul era nu, însă el nu avea de gând să recunoască aşa 
ceva. Viaţa lui Helgi părea, cel puţin la suprafaţă, să fi fost 
deosebit de respectabilă, cu excepţia acestui obicei mizerabil. 

— Îţi aminteşti adresa proprietăţii unde a fost făcută filmarea? 

Ugla îi închise telefonul în nas. Şi nu mai răspunse când 
Huldar o sună imediat înapoi. 

Capitolul 24 


Erla aruncă o privire la ceasul de pe perete, după care se 
întoarse la ecranul calculatorului. Era a doua oară când se uita 
într-acolo de când Huldar intrase în birou, ceea ce-l făcea să 
creadă că stătea ca pe ace în aşteptarea veştii despre plecarea 
delegaţiei chineze. Venise la ea ca să-i povestească despre Ugla 
şi să-i ceară permisiunea de-a discuta faţă în faţă cu femeia, 
oricât de puţină plăcere îi făcea această idee. 

— Nu mă deranja acum! Am nevoie să mă concentrez. 

Oftând iritată, adăugă: 

— Doar ce-am primit un telefon de sus ca să mă anunţe că 
trebuie să organizez o conferinţă de presă. Nu pot s-o fac. Nu m- 
au avertizat dracului şi pe mine din timp! 

Deci acesta era motivul pentru care-i sărea ţandăra din orice. 
Ancheta înainta cu paşi extrem de mici, şi acum, că presa aflase 
despre crimă, presiunea din partea superiorilor pesemne că era 
de nesuportat. Fără a mai adăuga şi că era complet 
neproductivă. Poliţia pur şi simplu nu avea resursele necesare 
să facă tot ce trebuie: să interogheze martorii, să analizeze 
probele adunate până acum, să ia la puricat aşa cum trebuie 
evidenţele financiare ale lui Helgi, să afle ce se întâmplase cu 
părinţii lui Siggi, să pună la curent cu tot ce trebuie echipa de 
căutare care avea să organizeze o operaţiune de proporţii 
pentru ei şi să examineze toate calculatoarele pe care le 
confiscaseră. Singurele sarcini care fuseseră deja bifate până 
acum erau sortarea gunoaielor lui Helgi şi urmărirea 
înregistrărilor camerelor de supraveghere din centrul oraşului, 
pe care Gudlaugur le terminase chiar la timp pentru şedinţa de 
instruire zilnică, doar ca şi aceasta să fie amânată încă o dată 
din pricina conferinţei de presă. 

Întrucât Huldar stătea în faţa lui Gudlaugur la birou, el deja 
văzuse roadele muncii lui şi ştia că deşi nu aveau să rezolve 
cazul, ele cu siguranţă furnizau o mică, dar importantă piesă a 
mozaicului. Gudlaugur izbutise să recreeze traseul lui Helgi pe 
Laugavegur, unde acesta se oprise de mai multe ori pentru a sta 
de vorbă cu mai multe tinere elegant îmbrăcate, toate suple, cu 

picioare până-n gât şi cu păr blond. Era evident că încerca în 
zadar să le convingă să meargă acasă cu el. Dacă ar fi avut 
noroc, fără îndoială că fata respectivă ar fi apărut într-una dintre 
filmările de pe calculatorul lui. Norocul lor că-l refuzaseră; însă 
eşecul lui Helgi avusese consecinţe mortale pentru el. 

In loc să ajungă în pat cu o blondă, picase în ghearele unui 
criminal sadic. 

Din înregistrările camerelor de supraveghere, reieşea că Helgi 
nu abordase decât femei din mulţimea de petrecăreţi de pe 
stradă. O singură dată era văzut stând de vorbă cu un bărbat. 
Individul respectiv ţinea o ţigară în mână şi părea să-i ceară un 
foc, lucru pe care Helgi nu i-l putea însă oferi. Dacă fumătorul 
fusese chiar atât de beat pe cât părea pe cameră, atunci era 
aproape imposibil să fi fost el atacatorul, deşi fireşte că exista şi 
posibilitatea ca el să se prefacă. Planul era să se lanseze un apel 
public pentru ca bărbatul să se prezinte de bunăvoie la poliţie, 
în speranţa că va fi eliminat de pe lista suspecţilor. 

Huldar nu zise nimic când observă că filmarea în care 
Gudlaugur se ivea în cadru după Helgi era vizibil mai scurtă 
decât celelalte filmări editate de acesta. Existau două secvenţe 
mai lungi. Intr-una dintre ele, Helgi cotea de pe Laugavegur pe 
Vitastigur. În cea de-a doua, apărea pe Skúlagata, îndreptându- 
se spre barul din Kex Hostel, cărând într-o mână o sticlă de 
bere. Dat fiind că pe Vitastigur nu existau camere, nu aveau 
cum să-şi dea seama de unde cumpărase berea. li luase mai 
bine de un sfert de oră să acopere o distanţă pe care ar fi 
trebuit s-o parcurgă în vreo patru minute, cel mult cinci. În zonă 
nu existau baruri şi nici restaurante, aşa că era imposibil ca 
Helgi să fi făcut rost de bere de acolo. Mai devreme apăruse pe 
o altă înregistrare, traversând Hverfisgata, fără ca acolo să fi 
avut berea. Aşadar, pesemne că o căpătase undeva între 
Hverfisgata şi Skulagata. 

Era logic, deci, ca el să fi întâlnit pe cineva care i-o oferise. 
Rămânea totuşi de stabilit dacă era sau nu vorba de ucigaş sau 
de cu totul altcineva, însă un lucru era sigur: individul în cauză 
nu avea cum să fi fost pe jos, întrucât niciun pieton nu fusese 
surprins pe camere la vreunul dintre capetele străzii după ce 
Helgi îşi făcuse apariţia pe Skulagata. 

Exista totuşi o maşină. Aceasta virase şi îl urmase pe Helgi, 
rămânând niţel în spatele lui, după care se apropiase de el în 


VP - 218 


timp ce se afla în faţa intrării în Kex Hostel şi-şi golea berea 
înainte de a intra. Helgi putea fi văzut aplecându-se în dreptul 
geamului deschis de pe partea pasagerului, spunându-i ceva 
şoferului şi apoi intrând în bar. După aceea, maşina plecase. Un 
vehicul ce semăna cu maşina respectivă fusese mai apoi 
identificat pe alte camere aflate pe şoselele ce duceau spre 
Álftanes. Nu exista nicio urmă de îndoială: aceasta era maşina 
care îl condusese pe Helgi la moarte, ceea ce însemna că 
aproape sigur şoferul era criminalul. Însă în niciuna dintre 
imagini nu i se vedea faţa. 

Vehiculul era un Land Cruiser gri sau argintiu. Gudlaugur şi 
Erla se contraziceau în privinţa culorii, în timp ce Huldar nu 
emitea nicio opinie. Ceea ce era şi mai frustrant era că numărul 
de înmatriculare nu se vedea, făcând astfel imposibilă 
identificarea proprietarului. Poliţia solicitase deja o listă cu toate 
maşinile de acest model din ţară şi se aşteptau să dea peste 
câteva sute, deşi, dacă ar fi putut stabili modelul exact, ar fi 
putut scurta lista. Instantanee cu maşina fuseseră trimise la 
dealerul care se ocupa de Land Cruiser tocmai în acest scop. 

Acum se credea că Rohypnolul se afla în berea pe care Helgi o 
primise în timp ce mergea pe Vitastigur. Dar din moment ce era 
greu de crezut că începuse să-şi facă efectul când Helgi urcase 
în maşină, traseră concluzia că ori acesta îl cunoştea pe şofer, 
ori fusese atât de beat, încât îi amorţiseră toate simţurile. Cei 
beţi au tendinţa de-a vedea un prieten în oricine întâlnesc în 
cale. Alţi membri ai Investigaţiilor Criminale căutau acum prin 
înregistrările din noaptea de sâmbătă ale camerelor din 
apropierea locuinţelor lui Siggi şi Helgi, pentru a da de urma 
Land Cruiserului şi a Toyotei Yaris aparţinând părinţilor lui Siggi. 
Firma de leasing confirmase că cei doi încă deţineau maşina, 
deşi în curând avea să le fie luată înapoi. 

Acum se credea că ori unul, ori ambele vehicule aveau să iasă 
la iveală pe camere pentru a-l lua pe Siggi sau a-l lăsa în faţa 
blocului lui Helgi, ceea ce ar fi putut face lumină şi în cazul 
manevrelor părinţilor lui. Însă, din ce-i spusese Gudlaugur lui 
Huldar, cei cărora le fusese încredinţată această sarcină nu 
ajunseseră la niciun rezultat. Nu exista nicio cameră pe străzile 
rezidenţiale din jurul celor două adrese, şi ambele cartiere 
aveau nenumărate puncte de acces, dintre care aproape 
niciunul nu era supravegheat video. 

lar asta se dovedi a nu fi singurul gol frustrant din raza de 
acoperire a camerelor. După ce urmărise înregistrările din blocul 
lui Helgi, Huldar rămăsese surprins să descopere că nu existau 
camere nici în faţa intrării, nici în zona locurilor de parcare. 
Avusese de gând să-l întrebe pe tehnicianul de la firma de 
securitate de ce se întâmpla acest lucru, însă bărbatul încă nu-l 
sunase înapoi. Îşi făcu o notă în gând să-l întrebe pe 
administrator când avea să-i facă o vizită pentru chei. 

Dar înainte de toate, trebuia să stea de vorbă cu Ugla. 
Deschise gura ca să ceară permisiunea, însă Erla i-o reteză 
iarăşi: 

— Dacă nu cumva ai vreun pont pentru conferinţa de presă, 
poţi să taci! 

Ea ridică privirea din ecran, părând şi mai stresată. Era clar că 
delegaţia chineză se afla în continuare pe pământ islandez. 

— Ca şi cum nu aveam deja destule de făcut! O blestemată 
de pierdere de vreme totală! De când a ajuns publicul să ne 
ajute să rezolvăm o crimă? 

Huldar ridică din umeri şi nu se sinchisi să sublinieze că 
ponturile din partea publicului se dovediseră de multe ori 
folositoare. Cu toate astea, Erla avea toată compasiunea lui, 
căci nimic din ce făcuseră în timpul studiilor nu-i pregătise să 
stea în faţa unei mulţimi de jurnalişti pentru a-i pune la curent 
cu progresul anchetei şi a răspunde unor întrebări stânjenitoare. 
Mult mai mult sens ar fi avut să-i trimită la un curs de PR decât 
la încă o sesiune de cursuri despre cum să-şi dezvolte abilităţile 
de lucru în echipă sau să stabilească noi obiective. La fel ca el, 
nici Erla nu era vreun mare fan al presei. El, unul, nu suferea 
proştii, şi Erla se afla mereu pe punctul de a-şi pierde controlul; 
calităţi care nu se pupau şi pace cu ce se dădea la ştirile de 
seară. 

Măcar ea avea să arate bine. Uniforma ei, care era obligatorie 
în astfel de situaţii, îi venea de minune, scoţându-i în evidenţă 
silueta subţire şi musculoasă. Pentru prima oară, ea îşi dăduse şi 
Cu ruj, ceea ce o făcea să apară aproape atrăgătoare - pentru 
cei care nu o cunoşteau. Efectul era unul tulburător de sexy, ca 
şi cum ar fi purtat gura unei alte femei. Dar el nu trebuia să se 
gândească la aşa ceva. Faptul că se apropiase prea mult de Erla 
îi provocase deja suficiente bătăi de cap şi chiar n-avea nicio 
intenţie să repete o asemenea greşeală. In plus, avea impresia 


VP - 220 


că izbutise în sfârşit să intre iar în grațiile Freyjei şi putea fi sigur 
că această uşă avea să i se trântească pentru totdeauna în nas 
dacă ea descoperea că îşi face iar de cap cu Erla. 

Însă probabil că îşi făcea iluzii deşarte la gândul că vreuna 
dintre ele ar mai fi vrut să aibă vreodată de-a face cu el. 

— O să fie bine, Erla. O să se termine înainte să-ţi dai seama. 

Nu era în întregime adevărat. Un minut petrecut acolo, în faţa 
reprezentanţilor presei, putea părea o oră întreagă. 

— O să fie o bagatelă. 

Altă minciună. Însă ea avea nevoie de încurajare. 

— Aham! 

Erla nu se lăsa păcălită. 

— Sunt tentată să o trimit pe Lina în locul meu, adăugă ea, 
schiţând un rânjet ce parcă se ivea tot mai rar. Ea le-ar închide 
imediat gura când ar începe să se piardă în detalii inutile. 

— Bănuiesc că s-ar descurca. 

Huldar o urmări pe Lina prin peretele de sticlă. Aceasta era 
băgată cu totul în ecranul calculatorului, luându-şi de zor notițe. 

— E bună, Erla, şi o să se transforme într-o polițistă de toată 
nădejdea. Să nu uiţi că e doar foarte tânără! Nici noi nu eram 
mai breji când am început - de fapt, noi nici măcar nu ştiam 
atâtea câte ştie ea. 

Erla se îmbufnă auzindu-l, iar colţurile buzelor i se lăsară în 
jos într-o expresie care lui Huldar îi aducea aminte de nepoţica 
Freyjei. Făcându-l să spere, acum, că fetiţa avea să înceapă să 
zâmbească atunci când el o va scoate în oraş. Un lucru era sigur 
însă: nu avea cum să se abţină şi să nu rânjească atunci când se 
va aşeza lângă Freyja. 

Erla îl privi cu ochi mijiţi. 

— Am nevoie de cineva care să stea lângă mine. Aceste 
conferinţe au mereu genul ăsta de schemă. 

Bănuind ce urma, Huldar încercă iute să se apere, dar tot 
degeaba. 

— Niciun dar! Vii şi tu! Deja ai uniforma pe tine. 

Huldar se schimbase pentru a scăpa de mirosul de gunoi. 
Avusese de ales între uniformă şi costumul de trening pe care 
intenţionase să-l îmbrace la sala de forjă după muncă. 

Erla deja se încheia la haină. 

— Şi ia-i cu tine şi pe Lina şi Gudlaugur. 

Conferinţa de presă se desfăşură cam cum se aşteptaseră. Cu 
toate că nu făcuse cine ştie ce impresie jurnaliştilor, măcar Erla 
reuşise să-şi păstreze cumpătul iar cererea ei de a li se trimite 
informaţii avusese drept rezultat o ploaie de apeluri telefonice şi 
de e-mailuri din partea publicului. Lina, căreia i se ordonase să 
se alăture echipei care se ocupa de telefoane, se apropia acum 
tanțoş de Huldar, părând tare mândră de sine şi fluturând o 
coală de hârtie făcută sul. 

— În sfârşit! 

Se lipi apoi de biroul lui, surâzând larg şi lăsă o hârtie pe 
tăblia acestuia. 

— A sunat tipul cu ţigara. 

— Vrei să zici cel care i-a cerut lui Helgi un foc? 

— Da. 

judecând după cât de mândră se simţea Lina pentru un 
rezultat atât de neînsemnat, pesemne că până atunci avusese 
de-a face cu o mulţime de apeluri date aiurea. 

— S-a recunoscut în acele instantanee furnizate presei şi şi-a 
adus aminte, mai mult sau mai puţin. A zis că era foarte beat în 
acel moment. Dar a sunat totuşi, ceea ce e un semn bun. 

— Excelent! încercă Huldar să-i imite entuziasmul. Cu 
adevărat excelent! Erla va fi încântată. 

Ridică apoi hârtia şi citi numele şi numărul de telefon al 
bărbatului. Nu era un nume care să fi apărut până acum în 
anchetă. 

— Au fost mulţi care s-au dovedit pierdere de vreme? 

— Destui, răspunse Lina, al cărei entuziasm începea să se 
evapore. Unele apeluri erau pur şi simplu idioate, altele au fost o 
neînțelegere, iar câteva au fost pur şi simplu urâte. 

— În ce fel urâte? 

— Unul zicea că nu dă nicio ceapă degerată pe Helgi. Altul a 
sunat ca să spună acelaşi lucru despre părinţii lui Siggi. Bine, 
era beat. 

— Şi ce-a zis tipul respectiv despre Helgi? 

— A zis că Helgi a jefuit cetăţeni islandezi. lar celălalt a zis că 
părinţii lui Siggi sunt nişte rataţi şi nişte escroci. Ca şi cum ar fi 
crezut că o condamnare la moarte ar fi o pedeapsă mai 
potrivită. 

— Mereu o să ai parte şi de dobitoci. 

Fata era atât de tânără, încât Huldar simţea nevoia să o 
împiedice să afle cât de mare e numărul acestora. Avea să afle 
şi singură. 

— Niciun apel legat de Land Cruiser? 

— Nu. Nici măcar unul singur. 

— Dar despre Yaris? 

— Două. Dar s-a dovedit că maşinile respective sunt albe, aşa 
că am pierdut vremea de pomană. 

Huldar era surprins că nu primiseră mai multe telefoane, 
ştiind cât de des întâlnite erau Yarisurile în Islanda. Conferinţa 
de presă fusese lider de audienţă pe toate posturile de ştiri. Era 
cea mai citită ştire a zilei, deci nimeni n-ar fi putut rata faptul că 
poliţia căuta cele două maşini. 

— N-ar fi mai bine să-i spui Erlei despre tipul cu ţigara? 

Huldar îi dădu înapoi hârtia. 

Surâsul Linei se şterse cu totul. 

— Ba da. Dar voiam să-ţi spun ţie mai întâi, răspunse ea, 
roşind uşor. 

Huldar gemu în sinea sa, sperând că acest lucru se datora 
doar faptului că Lina voise să împartă vestea cu cineva care ar fi 
reacţionat cu amabilitate. Ultimul lucru pe care şi-l dorea era ca 
ea să se îndrăgostească de el. Intr-un fel, o încuraja prin faptul 
că era singura persoană din toată divizia care se purta drăguţ cu 
ea. Dar ca urmare a dezastrului cu Erla, el, unul, îşi interzisese 
să se mai implice vreodată într-o relaţie cu o colegă. 

— N-am ştiut că eşti atât de îndemânatic la desen, Huldar. 

Era Jóel, colegul pe care Huldar îl agrea cel mai puţin dintre 
toţi şi care tocmai se întorsese în birou, aducând şi frigul odată 
cu el. 

Acesta făcu semn spre desenul lui Siggi, care continua să 
atârne pe peretele de deasupra pupitrului lui Huldar. Jóel făcuse 
parte din echipa de securitate a delegaţiei chineze, însă 
ministrul fusese urcat în siguranţă în avion, în timp ce conferinţa 
de presă era în toi. lar acum se întorsese. Redevenind aceeaşi 
pacoste de zi cu zi. De-a lungul anilor, el şi Huldar făcuseră de 
nenumărate ori schimb de insulte, se ciocniseră de multe ori şi 
chiar ajunseseră să se şi bată. 

— Sau l-a desenat fata? 

Jóel nu îi spunea niciodată Linei pe nume. O numea ori „fata”, 
ori „tu, de colo”, ori „hei, embrion de poliţist”. 

— Of, dispari! F 

Huldar nu se sinchisea absolut deloc să fie mai subtil. In cazul 
lui Jóel, merita să fie direct. 

— Ei, şi tu, n-o lua la modul personal. Desenul tău chiar e 
foarte drăguţ! zise Jóel, rânjind sarcastic. 

— Taci dracului şi cară-te! 

Huldar se proţăpi în braţele scaunului, pregătindu-se să se 
ridice. Dacă tipul nu voia să plece de bunăvoie, atunci trebuia 
să-l ajute el. 

— Hei, stai potolit! Bine, înţeleg perfect de ce sunteţi aşa 
nerăbdători să mă întorc înapoi la muncă. Acum, că sunt aici, 
ancheta va începe în sfârşit să se urnească. lar voi doi aţi putea 
pleca liniştiţi acasă. 

Pe acolo, se glumea nu doar că Jóel era unul dintre cei mai 
mari nemernici din toată secţia, ci mai era şi unul dintre cei mai 
slabi detectivi. 

Dar Huldar îl lăsă pe bou să aibă el ultimul cuvânt de zis. De 
dragul Linei. Nu mai voia să o lase să fie martoră la genul ăsta 
de măgării. În vreme ce Jóel se îndepărta cu paşi mari, părând 
insuportabil de mulţumit de propria-i persoană, Huldar îşi dădu 
ochii peste cap către Lina. 

— Mersi! Chiar nu pot să-l sufăr. Pur şi simplu mă scoate din 
sărite. 

Lina îşi plecă pe un umăr capul şi zâmbi apologetic. Huldar îi 
întoarse zâmbetul. Nu doar că era isteaţă şi silitoare, cugetă el, 
dar mai era şi extrem de pricepută la interpretarea caracterului 
unei persoane. 

Capitolul 25 


De data asta, băieţii puseseră piciorul în prag: sub nicio formă 
n-aveau de gând să se întâlnească iar la capcana islandeză 
pentru turişti, aşa că Thormar fusese nevoit să vină de urgenţă 
cu o altă propunere de local. Tot ce-i venise pe moment în minte 
fusese sala de fitness, însă, după cum se dovedi mai apoi, nici 
că se putea să fi făcut o alegere mai proastă. Locul gemea de 
lume. Până şi sauna era plină. Oriunde te uitai, oameni în 
costume de Lycra sau de spandex se luptau cu aparatele, atenţi 
doar la propriile lor coloane sonore speciale. Trăgând de fiare, 
întinzându-se, ridicând sau împingând la aparate, încordându-şi 
muşchii purpurii de la efort. Mai ales la benzile de alergat erau 
cozi lungi, căci oamenii făceau tot ce le stătea în puteri să ardă 
caloriile acumulate de Crăciun. Alţii se admirau în faţa peretelui 
acoperit cu oglinzi aflat în capătul sălii, întinzându-se cât puteau 
şi strâmbându-se, în vreme ce-şi cercetau trupurile în căutarea 
oricărei urme de imperfecţiune. 

Nu era loc pe nicăieri pentru trei bărbaţi care doreau să stea 
de vorbă netulburaţi de nimeni. 

Până la urmă, optaseră să se aşeze unul lângă altul pe o 
bancă de lemn aflată în fundul vestiarului, unde se schimbau 
bărbaţii, coborându-şi glasurile până la un simplu murmur. 
Puţini dintre cei de acolo îi băgau în seamă, însă unul sau doi le 
aruncară o privire piezişă, ca şi cum ar fi vrut să comenteze 
ceva la adresa lor. Insă nu o făcu nimeni. Vestiarele aveau un fel 
al lor de a-i inhiba pe oameni. 

— Eu sugerez să ştergem site-ul. 

Thormar strângea tare telefonul mobil vârât în buzunarul 
hanoracului pe care-l folosea la sală. Folosirea mobilelor erau 
dezaprobată în vestiarul unde se schimbau oamenii. Îşi trăsese 
un hanorac pe el în încercarea de-a se pierde în mulţime, iar 
Tommi îşi luase şi el echipamentul de sport. Gunni însă, prin 
comparaţie cu ei, ieşea în evidentă ca un far luminos, fiind 
îmbrăcat la costum şi cu palton. Retrospectiv vorbind totuşi, la 
fel de bine ar fi putut nici să nu se deranjeze. Comportamentul 

lor - izolaţi în fundul sălii şi şuşotindu-şi la ureche - îi făcuse 
deja să iasă în evidenţă. Thormar adăugă: 

— Nu ştiu de ce naiba nu ne-am gândit din prima la asta. 

— Să-l ştergem? 

Gunni se trase în spate, ca şi cum Thormar tocmai i-ar fi 
sugerat o sinucidere în grup ca să-şi rezolve toate problemele. 

— Dar eu nu am nicio copie. Voi aveţi? 

Tommi clătină din cap, însă Thormar era destul de sigur, 
văzându-i privirea coborâtă şi ezitantă, că minte. 

— Dacă vreunul dintre voi are cópii, continuă el, eu le-aş 
şterge în locul vostru. Poate chiar aş arunca şi calculatorul pe 
care le-am avut salvate, doar ca să fiu sută la sută sigur. 

— Ce dracu’ tot zici acolo? 

Gunni îi dădu un ghiont lui Tommi, ca să-l susţină. 

— N-avem de ce să ne panicăm aşa, aiurea. Poliţiştii nu ştiu 
nimic. Dacă ar fi ştiut, ne-ar fi săltat deja. Singurul de care au 
părut interesaţi eşti tu, Thormar. Până la urmă, cu tine era Helgi 
cel mai bun prieten. Nici nu e de mirare c-au vrut să discute cu 
tine. lisuse, omule! Nu mai fi aşa fătălău! 

Thormar trase aer adânc în piept. 

— De câte ori trebuie s-o repet? Sunt cu ochii pe noi. Doar 
pentru că încă nu ştiu toată povestea nu înseamnă că n-o să o 
afle. 

Nu mai adăugă şi faptul că nici prin cap nu-i trecea să ia 
asupra sa toată vina. 

— Gunni are dreptate. 

Tommi evită privirea lui Thormar când o spuse, aplecându-se 
ca să-şi facă de lucru cu şireturile de la adidaşi. 

— N-au suflat niciun cuvânt la conferinţa de presă şi am şi 
citit toate articolele din ziare. Aia par să nu aibă habar de nimic. 

— Of, revino-ţi! Doar n-o să dezvăluie tot ce ştiu la conferinţa 
de presă. Tu cât de naiv poţi să fii? 

Thormar se săturase până peste cap să fie permanent silit să 
le aducă aminte cât de gravă era situaţia lor. Faptul că ei nu 
fuseseră chemaţi la secţia de poliţie, cum fusese el, îi făcea să 
privească toată această chestie cu o lejeritate incredibilă. 

— Trebuie să ştergem site-ul, repetă el. Inainte să îl găsească. 

— N-o să-l găsească. Cum o să procedeze ca să-l găsească? E 
sută la sută invizibil şi accesul e strict controlat. 

Gunni se întrerupse când un bărbat cu un prosop în jurul taliei 
se apropie de un dulap aflat în apropierea lor. Acesta le aruncă 
celor trei o privire cu coada ochiului, dar păru resemnat la ideea 
că trebuie să se dezbrace de faţă cu ei. Ei se întoarseră, plini de 
bun-simţ, cu spatele şi începură să discute, complet la 
întâmplare, despre fotbal, însă erau prea tulburaţi ca să se 
poată concentra la ce spuneau de fapt. Când bărbatul trânti 
până la urmă uşa dulapului şi porni spre ieşire, cei trei îşi reluară 
discuţia de unde o întrerupseseră. 

Thormar vorbi primul: 

— Vouă încă nu v-a trecut prin cap că poliţia a pus mâna pe 
calculatoarele lui Helgi? 

Niciunul dintre ei nu zise nimic. 

— Au acolo o divizie IT. Cu siguranţă au. Cât credeţi că le va 
lua să găsească şi site-ul după ce vor începe să scormonească 
prin fişierele alea? 

Gunni pufni, iritat. 

— De unde dracu' să ştim noi? Doar nu suntem experţi în 
calculatoare. În fine, site-ul n-ar trebui să fie foarte sigur? Faptul 
că au pus mâna pe calculatorul lui probabil că n-o să aibă nicio 
importanţă. 

Îşi puse mâinile pe coapse, ca şi cum se pregătea să se ridice. 
Dacă pleca el, Tommi avea să îl urmeze negreşit. 

— Oameni buni. 

De data asta, Thormar chiar se strădui din răsputeri să-şi 
alunge stresul şi exasperarea din voce, întrucât era limpede că 
această abordare nu ducea la niciun rezultat. 

— Va trebui să acceptăm că site-ul trebuie să dispară. Ne-am 
distrat de minune, însă eu, personal, trebuie să recunosc că şi-a 
cam pierdut farmecul. Chiar merită cu adevărat riscul acum, că 
poliţia ne-a luat urma? 

El începuse deja de ceva vreme să-şi piardă interesul faţă de 
site, lucru pe care sub nicio formă nu l-ar fi recunoscut în faţa lor 
dacă n-ar fi ajuns în situaţia asta groaznică din prezent. In 
anumite privinţe, dinamica grupului lor nu se schimbase de când 
erau nişte puştani. 

— Doar nu vorbiţi serios? 

Tommi începu să clatine din cap, dar se opri repede, 
temându-se că Gunni s-ar putea să nu fie de acord. li aruncă o 
privire acestuia, aşteptând să preia el conducerea, şi, ca de 

obicei, Gunni îi făcu pe plac. Păcat că Thormar nu-l putea atrage 
de partea sa. Dacă ar fi putut, Tómas l-ar fi ales imediat pe el. 


— Să ne calmăm niţel, bine? rosti Gunni. Îl putem şterge în 
orice moment, dacă va părea că ancheta va avea o legătură 
directă cu site-ul. Dacă aşa stau lucrurile, atunci - zap! - 


ştergem conţinutul. 

Telefonul îi sună în mână şi el îi verifică ecranul. 

— De la lucru. Căcat! Le-am spus... 

Nu mai apucară să afle ce minciună le spusese Gunni ca să 
poată da o fugă să se întâlnească aici cu ei. Cât timp vorbi el, 
ceilalţi nu suflară o vorbă măcar. 

Când termină de vorbit la telefon, Gunni suferise o completă 
schimbare de atitudine. 

— Ştergeţi site-ul! 

Îşi vâri telefonul în buzunarul paltonului scurt pe care îl purta 
pe deasupra. 

— Poliţia a sunat la mine la muncă şi a stat de vorbă cu 
asistenta mea. Au măcar voie să facă asta? 

Cercetă cu atenţie chipurile prietenilor săi şi, când niciunul 
dintre ei nu-i răspunse, continuă: 

— Vor să stea de vorbă cu mine. 

Thormar îşi ascunse uşurarea. Nu mai era el singurul intrat în 
vizorul poliţiei. Acum, că Gunni era luat la ţintă, atitudinea lui 
suferise o întoarcere la 180 de grade. 

Părând acum extrem de agitat, Gunni întrebă: 

— Dacă această crimă e legată de site-ul web şi poliţia 
reuşeşte să-l acceseze? Vor veni să caute şi în apartament, nu-i 
aşa? 

Thormar nu se gândise chiar atât de departe. 

— Mda, cu siguranţă o vor face. Pe mine m-au întrebat dacă 
Helgi mai deţinea şi alte proprietăţi. 

— Cum aşa? Deja ştiu despre asta? 

Gunni începu să bată neliniştit din picior. Se transformase 
într-un personaj care sărea în ochi de la un kilometru în 
costumul lui impecabil, de broker, cu şosete în picioare. 

— Nu. Am rămas cu impresia că nu ştiu nimic concret, ci doar 
îi bănuiesc existenţa. 

Tommi căscă ochii, ceea ce îl făcu să arate brusc ca atunci 
când era puşti. 

— N-ar fi mai bine să-l curăţăm? Să distrugem toate 
amprentele şi aşa mai departe? 

Întrebarea îi era adresată lui Thormar. De când îi făcuse să se 
îngrijoreze şi pe ei, se părea că problema devenise 
responsabilitatea lui. 

— Habar n-am. Niciunul nu avem cazier, aşa că n-au 
amprentele noastre. Şi cred că vor avea nevoie de un mandat 
ca să ni le ia. Nu-i aşa? 

Niciunul nu ştia. Tommi căută pe telefon şi citi legile 
privitoare la prelevarea amprentelor, ceea ce nu făcu absolut 
nimic să le potolească din temeri. Se părea că poliţiştii aveau 
voie să ia amprentele tuturor celor aflaţi la locul faptei, pentru 
a-i elimina din ancheta lor. Dacă o persoană refuza, aceasta 
putea depune o plângere în baza faptului că mandatul trebuia 
emis de un judecător. Tommi adăugă pe un ton sumbru că 
solicitarea unui mandat de către poliţie era întotdeauna 
aprobată, indiferent de situaţie. Niciunul dintre ei nu-l contrazise 
şi nu-l întrebă de unde căpătase această informaţie. 

— Şterge-l! zise Gunni, făcându-i semn lui  Thormar. 
Amprentele nu vor mai conta, atât timp cât site-ul web nu mai 
există. 

În loc să protesteze şi să sublinieze faptul că Gunni avea 
telefonul la el şi o putea face chiar el, Thormar intră online. 

— Oricum, cum putem şterge site-ul? Ştie vreunul dintre voi? 
Nu trebuie să ştergi fiecare postare în parte, nu? 

Reieşi că niciunul nu avea habar. Site-ul fusese construit de 
Helgi, care era singurul dintre ei cu ceva cunoştinţe despre 
calculatoare. Thormar încercă una, alta, dar nu descoperi nicio 
cale de a-l şterge. După care încercă să şteargă postările 
individuale una câte una, anticipând că va trebui să-şi amâne şi 
mai multe programări, dat fiind că postaseră materiale pe forum 
timp de mai bine de zece ani. În acest ritm, avea să fie nevoit să 
se dea bolnav şi ziua următoare. 

— Dacă fiecare postare trebuie ştearsă individual, va trebui să 
ne împărţim sarcinile. Eu n-am timp să fac totul singur. 

Niciunul dintre ceilalţi doi nu se oferi să-l ajute. Dar oricum se 
dovedi inutil, întrucât postările refuzau să dispară. Când încercă 
prima oară, îşi făcu apariţia o mică fereastră care îl anunţă că 
nu era autorizat să şteargă niciun fel de material. Doar 
administratorul o putea face. 

— Ce dracu-i asta? 

Ceilalţi încercară şi ei şi primiră acelaşi mesaj. Gunni fu primul 
care se gândi să verifice pagina administratorului şi care scoase 
un geamăt puternic. Tuturor le fusese anulat statutul de 
administrator. Doar doi utilizatori mai aveau acum acest titlu: 
Helgi şi persoana care avea titlul de utilizator „administrator”. 

Gunni se ridică în picioare. 

— Eu propun să curăţaţi temeinic apartamentul. 

— Noi? 

Din nou, căzu în sarcina lui Thormar să enunţe cu voce tare ce 
gândea pesemne şi Tommi. 

— Scuză-mă, dar de ce nu tu? 

— Pentru că poliţia e călare pe mine. Ba e posibil să mă ţină 
chiar acum sub observaţie. Doar nu vrem să-i conducem direct 
la adresa aia, nu? 

Thormar îşi înfrână impulsul de a-i spune lui Gunni că aproape 
sigur îşi exagera propria importanţă în cadrul anchetei. Un lucru 
sigur era faptul că ar fi fost mai bine să-l facă pe Gunni să se 
neliniştească decât să rămână acelaşi egoist incurabil care era 
de obicei. Aşa că nu mai zise nimic, iar el şi Tommi rămaseră în 
urmă după ce plecă Gunni, schimbându-se în tăcere de haine şi 
plecând apoi în direcţii diferite. Tot nu ajunseseră la nicio 
concluzie cu privire la cine trebuia să curețe apartamentul. 
Singurul lucru asupra căruia căzuseră de acord era că trebuia să 
aştepte până a doua zi, întrucât niciunul dintre ei nu avea timp 
în seara respectivă. 

Abia când Thormar ajunse la volanul maşinii sale îi trecu prin 
cap că poate ar trebui să angajeze o echipă profesionistă de 
curăţenie ca să facă treaba în locul lor. Să îi plătească doar cu 
bani gheaţă; să-şi ţină numele departe de asta. Într-o stare de 
spirit ceva mai veselă, se hotărî să-i transmită şi lui Tommi 
această idee. Dar când luă telefonul şi văzu ecranul, toate ideile 
sale se împrăştiară instantaneu. Pe site îi aştepta un mesaj. 
Reacţia iniţială fu să-l ignore, însă curiozitatea îi dădea ghes. 

Ei, băieţi! Care dintre voi vrea să meargă cu maşina cu mine 
data viitoare? 

lar mesajul era însoţit de o poză în care Thormar crezu că-l 
distinge pe Helgi, zăcând întins pe bancheta din spate a unei 
maşini, cu ochii închişi şi cu gura deschisă; adormit, probabil. 

Purtând aceleaşi haine de sâmbătă-seara - şi cele pe care le 
avea în videoclipul cu spânzurătoarea. 

Cu mâini tremurătoare, Thormar închise mesajul. Când 
cercetă cu privirea parcarea, nu zări nicio urmă de Tommi sau 
maşina acestuia. Gunni plecase cu mult înaintea lor, desigur. În 
loc să sune, Thormar lăsă telefonul pe scaunul pasagerului şi 
strânse volanul până i se albiră încheieturile. Momentul în care 
sosise mesajul era de-a dreptul tulburător. Să fi fost vorba de o 
coincidenţă? Sau să fie, oare, nevoit să admită că acest nou 
utilizator se putea să nu fie totuşi un străin? Să fie, oare, posibil 
să fie vorba de unul dintre ei? 


VP - 231 


Capitolul 26 


Huldar sunase dinainte şi Doddi, administratorul, îi spusese că 
se bucură să-i primească pe el şi pe Gudlaugur oricând doreau 
ei. Cu toate că terminase munca pe ziua respectivă, el locuia în 
clădire, aşa că nu era nicio problemă să le răspundă la întrebări 
sau să-i însoţească unde voiau ei să meargă. Când le dădu 
drumul înăuntru, avea firimituri în barbă, dând astfel de înţeles 
că îl sculaseră de la masă. îi invită în apartamentul lui, însă 
Huldar refuză propunerea. Nu era nevoie să-l deranjeze prea 
mult pe bărbat, iar discuţiile au tendinţa să se prelungească la 
nesfârşit atunci când oamenii stau prea confortabil. 

Doddi încă îşi mai sugea mâncarea dintre dinţi în timp ce le 
arăta încuietoarea biroului său de la subsol. 

— După cum vedeţi, n-a încercat nimeni să-l spargă. 

Huldar se aplecă pentru a cerceta gaura cheii şi tocul uşii. 
Dacă încuietoarea fusese forţată, acest lucru fusese făcut de un 
profesionist. 

— Vreo şansă s-o fi uitat descuiată? 

Administratorul scoase un râset scurt. 

— Niciodată. 

Văzând că cei doi detectivi nu păreau convinşi, adăugă: 

— Încui mereu uşa după mine. Înăuntru, există chei de la 
apartamente unde se află obiecte care valorează o avere. Şi de 
la maşini care costă şi ele o grămadă de bani. Credeţi-mă - mă 
asigur că uşa asta rămâne mereu încuiată. Tot vă mai întrebaţi 
cum a ajuns băieţelul în apartamentul lui Helgi? Incă nu aţi 
aflat? 

— Am primit o informaţie cum că ar fi fost mare deranj în 
apartamentul lui Helgi acum două weekenduri. Cum el se afla în 
străinătate în acel moment, ne întrebam dacă nu cumva a intrat 
altcineva în lipsa lui. Desigur, asta nu înseamnă neapărat că a 
folosit o cheie furată. Helgi şi-ar fi putut închiria apartamentul 
altcuiva. Presupunând că informaţia noastră e corectă. 

— Nu se afla nimeni în apartament cât era el plecat; cel puţin, 
nu din ce ştiu eu. Şi cred că mi-ar fi spus dacă urma să i-l 

închirieze unui prieten sau unui membru al familiei. Deşi nici de 
asta nu pot fi sigur, fireşte. 

— Nu ştii nimic despre sosiri sau plecări ciudate, ori despre 
zgomote de genul ăsta? 

Administratorul clătină din cap. 

— Nu, nimic de genul. 

— Faci cumva seara o patrulare prin jurul clădirii? 

— Nu. Nu face parte din fişa postului. Am ore normale de 
lucru. După ce mi se termină ziua de muncă, sunt liber. E un 
bloc liniştit. Nu e nevoie să patrulez în jurul lui ca şi cum ar fi o 
bancă sau ceva de genul. Deşi mă mai întorc uneori la treabă, în 
cazuri de urgenţă, dacă se întâmplă să fiu acasă. Cum e cazul 
acum. 

Gudlaugur preluă el interogatoriul. 

— La ce etaj se află apartamentul tău? 

— La parter. De ce întrebi? 

— Apartamentul lui Helgi e cu unsprezece etaje mai sus. Se 
poate să fi avut loc vreo petrecere sau să fi rămas cineva peste 
noapte acolo, în acel weekend, fără ca tu să ştii? 

Administratorul trebui să admită că acest lucru era posibil. 

— Păi, sunteţi bine-veniţi să-i întrebaţi pe vecini, replică el. 
Dar aş rămâne surprins să nu primiţi aceleaşi răspunsuri ca 
ultima dată. 

Huldar cugetă câteva clipe la asta. Cu ocazia precedentei lor 
vizite, puseseră întrebări generale despre Helgi şi se 
interesaseră dacă oamenii au auzit vreun zgomot bizar în 
noaptea crimei. Însă nu-i întrebaseră şi despre weekendul de 
dinainte, aşa că nu aveau nimic de pierdut dacă-i luau iar pe 
vecini la întrebări, dat fiind că tot erau aici. 

— Cred că ar fi mai bine aşa. 

În apartamentul de sub cel al lui Helgi nu era nimeni. Probabil 
că proprietarii lui încă nu se întorseseră din străinătate. Nici la 
uşa cuplului care locuia în apartamentul de lângă lift nu 
răspunse nimeni. Însă femeia care fusese acasă când poliţia îl 
găsise pe Siggi le deschise uşa imediat ce bătură. 

Când văzu cine e, ea îşi duse o mână osoasă la inimă. 

— O, Dumnezeule! 

Era o întâmpinare destul de neobişnuită, însă ei se 
obişnuiseră cu tot soiul de reacţii. 

— Bună! Suntem de la poliţie. 

Un comentariu redundant, dat fiind că era îmbrăcat în 
uniformă. 

— Mă numesc Huldar. M-ai văzut aici duminică. El este 
Gudlaugur. 

— O, Dumnezeule! zise din nou femeia, cu o expresie 
împietrită. Sunteţi aici în legătură cu crima? Criminalul se află 
cumva în clădire? 

Huldar zâmbi. 

— Nu, nu, nimic de genul ăsta. Nu-ţi face griji: nu suntem aici 
ca să te facem să te alertezi ori ceva de genul. 

Femeia se mai linişti niţel şi lăsă mâna în jos. 

— Ar fi trebuit să-mi spuneţi ce se întâmplase când aţi venit 
aici, duminică. A trebuit să aflu de la ştiri, la fel ca toată lumea. 
Cu siguranţă martorii sunt îndreptăţi să afle mai multe informaţii 
decât restul lumii! lar eu eram martor, nu? 

— Nu prea, nu. Ne-ai văzut făcându-ne treaba. Mă tem că 
asta nu se pune. 

Surâsul liniştitor al lui Huldar fu întâmpinat de o privire ca de 
gheaţă. 

Femeia îşi cuprinse trupul cu braţele şi se cutremură. 

— Criminalul se afla în apartamentul lui? Eu sunt singură aici. 
Soţul meu e plecat peste hotare. E nevoie să plec şi eu în altă 
parte? 

— Nu. După cum au zis şi la ştiri, crima a avut loc în Álftanes. 
N-ai de ce să te temi. 

Huldar începea să-şi piardă răbdarea. Nu era prima dată când 
avea de-a face cu această dorinţă egoistă din partea publicului 
care dorea să se vâre cu de-a sila în mijlocul unei crize sau al 
unei tragedii aflate în desfăşurare. Ca şi cum totul se învârtea în 
jurul lor. 

— Ne aflăm aici pentru a-ţi pune nişte întrebări despre 
weekendul precedent, dinainte să se întâmple totul. Erai cumva, 
din întâmplare, acasă? 

— Da, eram. In pat, cu gripă. 

Huldar îşi îngădui deloc milostivul gând că „gripa” ei nu 
fusese ceva mai grav decât o tuse şi un nas înfundat. 

— Aşa că ai fi auzit orice zgomot ar fi răzbătut din 
apartamentul lui Helgi în seara de sâmbătă? 

— Da, dacă ar fi fost puternic. Dar nu am auzit nimic. Și 
aveam impresia că era plecat în străinătate. M-am lovit de el pe 
hol, vineri, şi căra o servietă. 

— Aşadar, din ce ştii tu, apartamentul era gol. 

— Da. Dar acum mă faceţi iar să mă îngrijorez. Ce se 
întâmplă? 

— Chiar nu ai niciun motiv să te alarmezi. 

Huldar afişă iar zâmbetul fals. 

— Nu facem decât să urmăm posibile piste ca parte a 
anchetei noastre. Şi, din moment ce nu mai ai nimic de adăugat, 
am să-ţi urez „o zi frumoasă” şi am să-ţi mulţumesc pentru 
ajutorul acordat. 

Femeia însă nu avea de gând să-i lase să scape aşa de uşor. 

— Dar... 

Huldar aşteptă. Cum ea nu mai zise nimic, o făcu el: 

— Ţi-ai amintit ceva? 

— Nu ceva recent, nu. Helgi părea vecinul perfect. Dar ce 
putem şti cu adevărat despre cei pe lângă doar trecem din când 
în când? Când s-a mutat el aici, mi-am făcut totuşi griji. 

— Ha? făcu Gudlaugur. Din ce cauză? 

— Pentru că, la scurt timp după ce s-a mutat aici, un nebun a 
intrat în clădire şi a început să bubuie în uşa lui Helgi. A iscat o 
asemenea hărmălaie, încât credeam că o s-o spargă. M-am uitat 
afară, ca să văd ce se petrece. 

— Ce voia individul? 

— N-am nici cea mai vagă idee. Am închis imediat uşa şi l-am 
sunat pe administrator, care a venit şi l-a scos afară. Helgi nu 
era acasă: era plecat, ca de obicei, în străinătate. Credeam că 
poate bărbatul îi căuta pe locatarii de dinainte, dat fiind că aceia 
erau mult mai puţin respectabili. După aceea, am aflat de la 
administrator că tipul primise adresa greşită. Asta mi s-a părut 
şi mie cea mai logică explicaţie. 

Când deveni limpede că nu mai avea nimic de adăugat, 
reuşiră să scape de ea şi să se întoarcă la parter, unde porniră 
pe urmele administratorului. În apartamentul lui se auzea 
televizorul mergând. După ce refuzară încă o invitaţie de-a intra 
în casă, Huldar îl întrebă direct despre incidentul descris de 
vecina lui Helgi. Era primul indiciu care lega victima de orice soi 
de problemă şi oricât de vag ar fi fost, merita urmărit. 

— O, ţicnitul! răspunse Doddi. L-am dat pe uşă afară. A intrat 
în clădire ţinând întruna apăsat butonul interfonului până ce i-a 
dat cineva drumul la uşă. După aceea, le-am trimis tuturor 
locatarilor o înştiinţare să fie atenţi pe cine lasă înăuntru şi mă 
bucur să spun că de atunci n-am mai avut niciun fel de incident. 

Insă pe Huldar nu-l interesau regulile casei. 

— Ştii cumva de ce voia bărbatul să-l vadă pe Helgi? 

— N-avea niciun motiv, din câte ştiu eu. Pur şi simplu era 
ţicnit. Nu te puteai înţelege cu el. Tot ce-am aflat e că voia să-l 
bată pe Helgi. De ce, n-am idee. Nici el nu cred că ştia. N-am 
putut scoate nimic de la el. Am reuşit să-l trag până la lift şi să-l 
conduc apoi afară din bloc. Până la urmă, a cooperat şi el, căci l- 
am minţit că deja chemasem poliţia. Foarte bine aşa - oricum nu 
m-aş fi putut pune cu el dacă s-ar fi hotărât să se împotrivească. 

— Pe Helgi l-ai întrebat despre incident? 

— Normal că l-am întrebat. Imediat ce s-a întors acasă. Helgi 
era proaspăt mutat aici şi, sincer, îmi făceam un pic griji cu 
privire la felul de om căruia îi fusese îngăduit să locuiască aici. 
Nu agream ideea că genul ăsta de lucruri ar fi putut să înceapă 
să devină o obişnuinţă. Nu îmi puteam imagina decât că 
probabil bărbatul era un recuperator, deşi fireşte că asta nu 
avea niciun sens. Doar nu plăteşti ditamai avansul pentru un 
asemenea apartament dacă eşti prea sărac să-ţi plăteşti 
dealerul. În fine, sunt sigur că Helgi oricum nu era genul care să 
consume droguri. Când i-am spus ce se întâmplase, a rămas de- 
a dreptul uluit. Ştiu cum să citesc o persoană şi chiar nu avea 
cum să se prefacă. În mod clar habar n-avea despre cine fusese 
vorba. Până la urmă, am căzut amândoi de acord că cineva 
chiar trebuie să-l fi confundat cu altcineva. Că bărbatul acela 
venise să se ia de Helgiul care nu trebuia. Şi dat fiind că a fost 
ultima oară când l-am văzut, presupun că am avut amândoi 
dreptate şi nici că ne-am mai gândit la acea întâmplare. 

Huldar scoase nişte fotocopii împăturite din buzunarul interior 
al gecii. 

— Acesta este bărbatul care l-a adus pe băiat în apartament. 

li întinse administratorului o foaie printată cu cel mai bun 
instantaneu pe care izbutiseră să-l surprindă de le înregistrările 
camerelor de luat vederi. Tot ce apărea acolo era o parte din 
chipul bărbatului, cu fularul care acoperea totul mai jos de ochi 

şi cu fruntea parţial ascunsă de glugă şi de şapca de baseball pe 
care o purta pe dedesubt. 

— El este? După calculele noastre, bărbatul din fotografie 
trebuie să aibă ca înălţime undeva între 1,77 şi 1,80. 

Administratorul privi poza cu atenţie, după care i-o dădu 
înapoi. 

— Nu prea e deloc de ajutor! Ar putea fi oricine. Dar înălţimea 
pare să se potrivească. Era cam cât mine de înalt, însă mai 
legat. Mult mai masiv decât bărbatul din această poză. 

— Deci imaginea asta nu-ţi aminteşte de nimic? Nu-l recunoşti 
pe acest individ din altă parte? 

Huldar îi întinse următoarea fotografie. 

— Atunci, tipul ăsta? 

Administratorul luă foaia printată şi studie poza, după care 
ridică privirea, întrebător. 

— Da. Vă vine a crede? El este. Despre cine e vorba? 

Huldar nu-i răspunse, însă, surprinzând privirea lui Gudlaugur, 
ridică din sprâncene în semn de avertizare. În sfârșit! Îi 
mulţumiră lui Doddi şi îi cerură să treacă a doua zi pe la secţie, 
ca să le dea o declaraţie formală. Inainte de-a pleca, Huldar îl 
întrebă dacă existau cumva camere de supraveghere care să 
acopere locurile de parcare din apropiere. Administratorul, la fel 
de uluit, le explică faptul că nu era dispus nimeni să instaleze 
camere în afara clădirii, întrucât toţi îşi ţineau maşinile în garajul 
subteran. Cu alte cuvinte, locatarii nu fuseseră dispuşi să 
plătească pentru un sistem de supraveghere care să se ocupe 
de maşinile altora. După care le oferi o scuză penibilă pentru că 
nu pomenise el însuşi de incidentul cu ţicnitul, pretinzând că 
acţionase aşa din dorinţa de-a proteja reputaţia defunctului şi 
pentru că nu dorise să arunce o umbră de îndoială asupra lui 
doar din cauza unui incident izolat, care în mod aproape sigur 
nu avusese nicio legătură cu el. Nici Huldar şi nici Gudlaugur nu 
făcură vreo încercare să-l ajute pe bărbat să scape de povară. 
Adevărul era că, dacă ar fi fost sincer încă de la bun început, ei 
ar fi intuit mult mai devreme legătura dintre Helgi şi tatăl lui 
Siggi. Acum le mai rămânea să afle ce îl determinase pe Margeir 
să încerce să smulgă din balamale uşa de la apartamentul 
victimei. În sfârşit, într-un final, ajungeau undeva. 

Capitolul 27 


Miercuri 


Huldar îşi lăsă scaunul pe spate, uitându-se peste capetele 
colegilor săi, în vreme ce Erla îi punea la curent cu ultimele 
noutăţi. Decizia de-a sta mereu în spate era o reminiscență a 
zilelor de şcoală, o încercare de-a evita să fie scos cu forţa în 
faţa clasei. Măcar aici nu exista acest pericol: era greu de crezut 
că Erla i-ar fi chemat pe vreunul dintre ei la tablă, să le întindă o 
bucată de cretă şi să le ceară să rezolve o ecuaţie. Sau să recite 
o poezie învățată pe dinafară. 

Şefa lor trecuse în revistă progresele înregistrate până acum 
de anchetă, punându-i la curent cu punctele unde se făcuseră 
cât de cât paşi înainte. Când ea rulă înregistrările editate ale 
camerelor de luat vederi de pe Laugavegur, Huldar observă că 
Gudlaugur se lasă în jos în scaun precum un condamnat, 
incapabil să se relaxeze până ce ea nu apăsă butonul „Stop”. 
Huldar ştia că toţi cei prezenţi în sală ar fi reacţionat identic cu 
Gudlaugur în împrejurări asemănătoare: nu-şi dorea nimeni să 
fie văzut de către colegi umblând prin oraş, mai ales într-o 
asemenea situaţie. Şi nu exista nicio diferenţă dacă erai atras 
de persoane de acelaşi sex sau de cel opus. Acum îi părea rău 
că nu îndrăznise să abordeze subiectul cu Gudlaugur. 

Erla încă nu le adusese la cunoştinţă progresul înregistrat ieri. 
Huldar, care începea deja să creadă că nici n-avea de gând s-o 
facă, nu înţelegea motivul. Legătura dintre tatăl lui Siggi, 
Margeir, şi victimă era un punct de cotitură în anchetă, 
indiferent cât de obscure erau detaliile. 

— Mai are cineva de adăugat ceva? 

Erla le privi scrutător feţele. Huldar avu impresia că privirea ei 
zăbovi cel mai mult în dreptul lui, însă probabil că era vorba 
doar de conştiinţa lui vinovată. Acum ar fi fost momentul perfect 
să anunţe că el o recunoscuse pe una dintre femeile din 
videoclipurile porno. Însă îşi ţinu gura închisă, scuzându-şi în 
sinea sa purtarea prin faptul că respecta intimitatea Uglăi. Cel 
mai bine era să-i spună Erlei între patru ochi. Până în clipa de 

faţă, toate încercările lui se dovediseră extrem de frustrante. 
Aseară, nu se arătase interesată să discute decât despre 
declaraţia administratorului, iar de dimineaţă, când Huldar 
revenise la muncă, ea se încuiase deja în camera de 
interogatoriu cu ticălosul de Jóel, unde îl luau la întrebări pe 
Gunnar Bergsson, un alt prieten de-ai lui Helgi. Cum Huldar nu 
fusese invitat să i se alăture, fusese nevoit să aştepte până la 
şedinţa de briefing ca să afle ce ieşise la iveală cu această 
ocazie. 

Mai nimic demn de interes, din câte se părea. Potrivit Erlei, 
Gunnar le spusese, în mare, cam aceeaşi poveste ca şi Thormar. 
Rememorarea serii fatale corespundea, în linii mari, cu cea 
făcută de prietenul lui, deşi în versiunea sa existau mai multe 
găuri, din moment ce era limpede că el se îmbătase mult mai 
rău. Nu recunoscuse patul din filmări şi nici nu ştia că Helgi să fi 
deţinut altă proprietate în Islanda în afară de apartamentul de 
lux şi de casa de vacanţă. Pretinse şi că nu-i cunoştea pe Siggi 
sau pe părinţii acestuia. 

In fine, Erla îi informă că Gunnar prezentase semnele unei 
agitaţii nefireşti pe parcursul interogatoriului, în pofida faptului 
că depunea eforturi vizibile să pară liniştit. Jóel se arătă de 
acord cu ea, însă nu prea mai avu nimic de adăugat. El susţinu 
şi părerea Erlei cum că Gunnar ştia dinainte ce anume urma să 
fie întrebat, cu toate că pretinsese că n-a discutat nimic cu 
Thormar. 

Erla adăugă că nu plănuieşte să ia o declaraţie oficială şi de la 
Tómas, celălalt prieten care fusese cu Helgi în noaptea crimei. 
Ar fi fost o adevărată pierdere de timp să-l lase să bălmăjească 
o poveste pe care o mai auziseră deja de două ori. Deocamdată, 
un simplu telefon era mai mult decât suficient, deşi acest lucru 
s-ar fi putut schimba, ajutând la conturarea unei imagini mai 
clare. Erla prezentă pe scurt rezultatele celorlalte interogatorii 
efectuate până acum, inclusiv cel al unchiului lui Siggi, care nu 
făcuse altceva decât să exprime aceleaşi bănuieli ca ale 
celorlalţi care îi cunoşteau pe cei doi - cum că Margeir era o 
pacoste de om, care o supusese pe Sigurlaug unui adevărat 
supliciu fizic şi psihic. Insă nici unchiul nu fusese în stare să facă 
vreun pic de lumină în privinţa dispariţiei cuplului, darămite să 
le furnizeze vreun indiciu referitor la situaţia lor. Nu-l cunoştea 

pe Helgi şi, din ce ştia el, nici sora şi nici cumnatul său nu-l 
ştiau. 

Legătura dintre ei rămânea la fel de chinuitor de învăluită în 
mister, deşi declaraţia administratorului elimina orice îndoială în 
această privinţă. 

După ce Erla trecu totul în revistă, le dezvălui şi această 
informaţie proaspătă. Huldar zâmbi aprobator. Apropierea de 
semeni nu era una dintre abilităţile ei de conducător de echipă: 
pe baza experienţelor anterioare, ar fi fost mai degrabă dispusă 
să renunţe la un membru al echipei decât să dea dovadă de 
slăbiciune lăudând pe cineva. Insă acum se dovedi mai şireată 
decât o credeau mulţi: faptul că încheia şedinţa cu această 
informaţie era un imbold excepţional pentru moralul lor. 

Huldar văzu cum colegii săi parcă stăteau mai drepţi în 
scaune când Erla le aduse la cunoştinţă că Margeir făcuse o 
vizită la apartamentul lui Helgi. În sfârşit, ancheta lor scotea la 
iveală ceva demn de interes. Erla încheie anunţându-i că 
Margeir Arnarson era acum suspectul lor numărul unu în 
uciderea lui Helgi. 

De data asta, când Erla îi invită să îi pună întrebări, nu se codi 
nimeni să ridice mâna, dintre care cea mai nerăbdătoare părea 
să fie cea albă, ca de porțelan, a Linei. Erla o ignoră, dar nu era 
ceva personal, întrucât îi ignoră complet şi pe ceilalţi. Părea că 
întrebarea ei fusese pur retorică. 

— Mă aştept să vreţi să aflaţi dacă această concluzie se 
bazează doar pe dovada pe care v-am descris-o mai devreme. 
Răspunsul e nu. Mai sunt şi altele. 

Acum fu rândul lui Huldar să ciulească urechile odată cu 
ceilalţi. 

— Chiar înainte de şedinţă, am fost informată că IT-ul a intrat 
într-un calculator despre care se crede că i-a aparţinut lui 
Margeir. A ieşit la iveală că acesta căuta informaţii ce par să-l 
lege în mod indubitabil de uciderea lui Helgi. Potrivit celor de la 
IT, pare să nu fi făcut absolut nicio încercare să-şi ascundă 
istoricul căutărilor, ceea ce sugerează că ori nu-i era teamă că 
avea să devină suspect, ori nu mai avea de gând să trăiască 
suficient ca să fie arestat. 

Erla se opri în aşteptarea unor comentarii din partea lor, însă 
până şi Lina rămase tăcută. Nu voia nimeni să ţină şedinţa pe 
loc intervenind taman acum. 

— În fine, printre materialele căutate de Margeir pe internet 
se află şi informaţii despre Rohypnol şi efectele acestuia. 

Cum nu interveni nimeni, continuă tot ea: 

— Aşadar, în clipa de faţă, se pare că Margeir e omul nostru. 
Deşi suntem în continuare în ceaţă în privinţa motivelor sale de 
a-l omori pe Helgi. Poate că a pierdut bani din pricina 
manevrelor financiare murdare făcute de Helgi. Sau poate că 
Helgi s-a dat la nevastă-sa. Oricare dintre scenarii se potriveşte 
cu reacţia violentă a lui Margeir. Din descrierile pe care le avem 
la dispoziţie, pare să fi fost într-un echilibru mental nu chiar 
stabil. Dar ne vom lămuri cât de curând şi în această privinţă. 

Lina ridică mâna, aşa că Erla nu avu de ales decât să încline 
îngăduitor din cap şi să accepte întrebarea. 

— Dar calculatorul lui Sigurlaug? In el ce s-a găsit? 

Erla păru pe punctul de-a ignora această întrebare, dar 
văzând că şi restul echipei era dornică să audă răspunsul, dădu 
înapoi. 

— Istoricul căutărilor soţiei lui n-a scos la iveală nicio legătură 
cu Helgi. Sau cu Rohypnolul. Doar reţete pentru lasagna, 
informaţii despre sarcină şi dezvoltarea fătului, modele de 
tricotat pentru mănuşi de bebeluş şi alte lucruri la fel de 
„incitante”. Nimic util pentru ancheta noastră. Singura chestie 
interesantă e că a căutat numărul de la Refugiul pentru Femei la 
o zi după ce-a ajuns la Urgenţe din cauza rănii la cap. 

— Ştim cumva dacă a şi sunat acolo? 

De data asta Gudlaugur fusese cel care întrebase, făcându-l 
pe Huldar să creadă că se lua la întrecere cu Lina. Nu voia să o 
lase pe ea să i-o ia înainte, chiar dacă era vorba doar de-a lua 
cuvântul la un briefing. 

— Nu, n-a sunat. l-am apelat eu şi mi-au dat asigurări că n-au 
primit niciun telefon de la ea, nici atunci, nici mai târziu. 

Lina ridică iarăşi mâna şi, fără să mai aştepte vreo 
încuviinţare de la Erla, comentă: 

— Trebuie să spun că mie mi se pare un pic ciudat că o 
femeie rămasă acasă n-ar vrea să caute o gamă mai largă de 
informaţii decât cele descrise de tine. E posibil să fi scăpat ceva, 
cum ar fi, nu ştiu, să-şi fi şters istoricul căutărilor? 

Încă o dată, Erla fu obligată să răspundă, dat fiind că era un 
comentariu de bun-simţ. Lui Huldar nici nu-i trecuse prin cap, 

însă Lina avea dreptate: chiar era ceva neobişnuit ca o persoană 
să-şi restrângă căutările doar la reţete şi modele de tricotat. 

— Aduceţi-vă aminte cu cine locuia femeia, răspunse Erla. 
Probabil îi era teamă că soţul ei o va verifica. Chiar dacă încerca 
să-şi ascundă istoricul căutărilor, există căi şi metode de a-l 
recupera, lucru pe care el l-ar fi descoperit foarte uşor la o 
simplă căutare pe Google. Prin urmare, cei de la IT bănuiesc că 
ea s-a mulţumit să caute doar subiecte sigure - chestii care cu 
siguranţă n-aveau să atragă mânia soţului. 

Fără îndoială că Erla avea dreptate. Gândindu-se mai bine, 
Huldar bănui că Sigurlaug n-ar fi cutezat să caute ceva referitor 
la bărbaţi, de teamă că soţul ei ar fi acuzat-o că e atrasă de ei. 
Şi cum bărbaţii domină ştirile şi cultura - depăşind pesemne şi 
pisicile pe felia de interes a prezenţei în aceste medii -, atunci 
chiar nu-ţi mai rămânea cine ştie ce dacă voiai să-i excluzi. Aşa 
că poate ea nici măcar nu îndrăznise să se uite pe site-urile de 
cumpărături, de teamă că lui îi va sări ţandăra şi o va acuza că Îl 
dispreţuieşte pentru că nu e în stare să-i cumpere chestii de 
care are nevoie. 

Huldar se hotări să ridice şi el mâna. Erla păru uimită, căci el 
nu prea avea obiceiul să spună ceva la aceste şedinţe. 

— Atunci presupunem că Margeir e cel care şi-a dus fiul în 
apartamentul lui Helgi? Înălţimea lui s-ar potrivi. 

— Da. Dacă nu aflăm contrariul. 

Erla dădea semne că vrea să încheie, însă Huldar nu 
terminase. 

— Nu e cumva exagerat să credem că Siggi nu şi-ar fi 
recunoscut propriul tată, chiar dacă Margeir avea gluga trasă şi 
faţa acoperită de un fular? 

Erla părea, brusc, foarte obosită. 

— Habar n-am. Poate că tatăl lui l-a făcut să promită că nu va 
spune nimic. Poate că băiatul s-a lăsat convins. E unul dintre 
nenumăratele detalii pe care trebuie să le verificăm. Şi mai e şi 
întrebarea de unde naiba a făcut rost Margeir de Land Cruiser şi 
unde anume se află acum. Însă vom rămâne aici toată ziua dacă 
încep să ascult toate întrebările care nu mai suportă amânare. 

Ca pentru a-şi sublinia spusele, Erla stinse proiectorul - un 
inconfundabil semn că şedinţa se încheiase. 

— Bun, acum, toată lumea la muncă! Cei care nu aveţi nimic 
de făcut, veniţi la mine în birou! Trebuie să ne punem serios pe 
treabă dacă vrem să-i găsim pe cei doi. Vii sau morţi. 

e 

Huldar mai făcu o încercare să discute cu Erla după şedinţă, 
dar fără rezultat. Deja la ea în birou erau mai mulți colegi 
aşteptând să li se încredinţeze sarcini, între care şi Jóel, şi-n 
niciun caz n-avea de gând să-i spună Erlei despre Ugla în 
prezenţa unui ticălos ca el. Aşa că se întoarse la biroul său, 
întrebându-se ce să facă mai departe. Acum, că ancheta 
căpătase o nouă direcţie, ar fi fost absurd să întârzie şi mai mult 
cu o informaţie atât de importantă. Ca o ultimă măsură 
disperată, se hotări să-i trimită un e-mail. 

Dat fiind că rareori comunicau aşa, chiar şi atunci când relaţia 
lor se aflase în punctul cel mai de jos, el începu cu scuza că ea 
era tot timpul ocupată. Cu siguranţă că avea să ridice din 
sprâncene la asta, dar era adevărat, aşa că s-ar putea să treacă 
peste. După acest început destul de stângaci, trecu direct la 
subiect: credea că o recunoscuse pe una dintre femeile din 
filmări. După ce-i trimise mesajul, rămase cu un gust neplăcut în 
gură. 

— Cum te descurci? întrebă apoi, aruncându-i lui Gudlaugur o 
privire peste monitor. 

— Nu prea bine. 

Pentru prima oară, tânărul părea bucuros de întrerupere. 

— Cercetez o listă cu magazinele care vând pistoale pentru 
cuie, în speranţa că voi afla dacă Margeir a cumpărat vreunul de 
curând. 

— Şi îi întrebi acelaşi lucru şi despre soţia sa? 

Huldar credea că tipul şi-ar fi putut trimite soţia în locul său, 
astfel încât să fie mai greu ca achiziţia să ducă la el. 

— Da. Dar nici pe ea n-o recunoaşte nimeni, oftă Gudlaugur. 
Am verificat aproape toate magazinele care vând unelte din 
zona extinsă a Reykjavikului. După asta, voi trece la restul ţării. 
A, şi la vamă, în caz că l-au comandat din străinătate. Dar am 
senzaţia că n-o să ajung la niciun rezultat. Mă aştept să-l fi avut 
deja, zăcând nefolosit, în pivniţă. 

Huldar se ridică şi plecă să-şi ia o cafea. După care, 
amintindu-şi cât de plăcut fusese la Delicte Sexuale, se hotărî să 
treacă un pic pe la băieţii de acolo. Ca să aibă şi un pretext 

pentru această vizită, îl căută pe tipul cu care stătuse de vorbă 
data trecută şi-l întrebă dacă mai are vreo veste. 

— Bună întrebare! 

Bărbatul ridică telefonul şi-şi sună colegul pe care îl rugase să 
verifice dacă filmările lui Helgi apăruseră cumva prin căutările 
lor. Huldar căpătă curaj când bărbatul îi întâlni privirea şi 
încuviinţă din cap, părând încântat, ca şi cum primise veşti tare 
bune. Mâzgăli ceva pe o bucată de hârtie, după care zise la 
revedere şi închise. 

— Aşadar, asta poate că n-o să rezolve cazul... dar nu se ştie 
niciodată. 

— Ce anume? 

— Videoclipurile n-au apărut pe nicăieri. Deocamdată. Dar 
unul dintre tipii care monitorizează site-urile care partajează 
fişiere despre care ţi-am povestit data trecută zice că i se par 
familiare. E destul de sigur că a văzut ceva similar. Nu neapărat 
cu aceleaşi femei, însă în aceeaşi cameră, în acelaşi pat. 

Huldar îl aştepta, plin de nerăbdare, să continue. 

— Incă n-a reuşit să dea de urma lor, dar va continua să 
scotocească site-urile principale pe care apare conţinut islandez. 
Rămâne totuşi un mare semn de întrebare când sau dacă va 
avea noroc. 

— Crezi că există vreo şansă să apară astăzi? 

Huldar se surprinse vorbind exact ca genul de client dificil 
care crede că poate accelera procesul de livrare prin simplul 
fapt că pune întrebări idioate. 

— Ce crezi tu, cred şi eu. Se codeşte să-l raporteze înainte să 
capete nişte dovezi mai solide, dar asta s-ar putea să mai 
dureze. 

— Ce se întâmplă dacă-l găseşte? Ne poate spune cine le-a 
postat? 

Huldar nu ştia încă dacă îl putea considera progres sau nu. 
Cum anume avea să ajute ancheta descoperirea altor şi altor 
videoclipuri de acel gen? 

— Păi, măcar asta vei obţine: numele femeii din filmare. Poate 
că-ţi aminteşti că ţi-am zis deja că aproape toate fişierele de pe 
aceste site-uri conţin şi numele femeii în cauză. 

Huldar zâmbi anemic auzindu-l. Chestia era că el avea deja un 
nume. 

Bărbatul îi întinse biletul pe care îl scrisese mai devreme. 

— Acestea sunt adresele web ale forumurilor pe care colegul 
meu crede că a întâlnit acel videoclip. Dacă n-ai altceva mai bun 
de făcut, te poţi uita şi singur la ele. 

Huldar luă biletul, îi mulţumi colegului său şi ieşi din birou. 
După ce se servi cu un pahar de cafea de o calitate superioară, 
ieşi afară şi se sprijini de perete, apoi îşi aprinse o ţigară. 
Revigorat astfel, mai făcu o ultimă încercare lipsită de succes de 
a lua legătura cu Ugla. Pentru că nu-i răspunse, îi trimise un SMS 
atât de lung, încât fu nevoit să-l împartă în două. În el, îi explică 
de ce era atât de important ca ea să îi ajute să identifice adresa 
la care fusese făcută filmarea: miza o reprezenta viaţa unei 
femei gravide. După aceea, îşi fumă ţigara şi se puse pe 
aşteptat. 

Telefonul scoase un bip abia după ce stinsese ţigara şi era 
deja în drum pe scări, în sus. Spre deosebire de mesajul lui, cel 
al femeii era scurt şi la obiect. Apartamentul se afla într-un bloc- 
turn de pe Sudurhlid, în cartierul Fossvogur. Numărul nu şi-l mai 
amintea. 

Tot era bine decât nimic. Huldar urcă apoi treptele două câte 
două. 


VP - 245 


Capitolul 28 


Tommi lăsă jos spray-ul de geamuri şi privi în jur. De pe cârpa 
pe care o ţinea în mână căzu un strop de lichid. Se aplecă să 
şteargă podeaua, neizbutind însă decât să întindă şi mai mult 
pata. Se ridică şi oftă. 

— Tu ce zici? Am terminat? 

Thormar privi critic prin tot apartamentul. Deja nu mai ştia ce 
curăţaseră deja şi ce nu. Peste unele suprafeţe trecuseră de mai 
multe ori, peste altele, o singură dată, şi la fel de posibil era ca 
pe altele să le fi ratat complet, însă în momentul de faţă era 
imposibil să-şi dea seama ce lăsaseră pe dinafară. Doar nu erau 
cea mai performantă echipă de curăţenie din istoria ţării. Nu-i 
ajutase deloc nici faptul că găsiseră un adevărat dezastru în 
apartament. Sticle goale, pahare murdare, scrumiere care 
dădeau pe dinafară, o pizza terminată doar pe jumătate, 
prosoape folosite. Impotriva tuturor regulilor stabilite de Helgi, 
oricine folosise ultimul apartamentul nu se deranjase deloc să 
strângă după el. Judecând după ţigările din scrumieră, vinovatul 
era Gunni. El şi Helgi erau singurii care fumau. Insă Helgi fusese 
un adevărat maniac al curăţeniei, în timp ce lui Gunni îi stătea în 
caracter să lase locul ca după un bombardament. Dacă aveau să 
se ia de el pentru că nu făcuse curat, cu siguranţă s-ar fi apărat 
imediat, spunându-le că urma să curețe mai târziu. Mereu venea 
cu scuza asta. 

— Ai curăţat chiuveta? 

Doar la asta se mai gândea acum Thormar. Ori erau nevoiţi să 
mai ia locul la puricat o dată, ori să-şi asume riscul şi să spere 
doar că nu vor trece cu vederea vreun semn al prezenţei lor 
acolo. lar el chiar nu mai avea timp pentru asta. Cu cât ajungea 
mai repede acasă, cu atât mai puţin probabil era să înfrunte un 
adevărat interogatoriu. Sigrun nu trebuia să suspecteze că el îi 
împrumutase mănuşile de cauciuc, altminteri l-ar fi luat la 
întrebări. Sticla cu detergent de geamuri era complet goală. Va 
trebui să treacă pe la magazin în drum spre casă şi să cumpere 
alta. 

— Aşa cred. 

În mod clar, Tommi era acum şi mai tulburat decât Thormar. 
Poate că se ameţiseră amândoi de la vaporii emanaţi de 
produsele de curăţenie: duhoarea de chimicale era cu siguranţă 
extrem de puternică. 

— Da, am curăţat-o. Şi mânerul frigiderului. 

Tommi îşi scoase mănuşile de cauciuc, adăugând: 

— Şi în frigider şi în cuptor. Deşi cred că nu l-am atins 
niciodată. Tu? 

— Nici eu. Sigur că nu. Doar nici eu n-am venit aici ca să 
gătesc, la fel ca tine. 

Tommi îndesă mănuşile într-un sac de plastic pe care-l 
adusese cu el. Sticla de spray pe care o avea în mână încă mai 
conţinea un rest de lichid pe fund, ceea ce sugera că el nu 
fusese la fel de conştiincios ca Thormar. Sau poate că el 
consumase mai puţin detergent. Thormar trebuia să recunoască 
că el, unul, nu făcuse deloc economie. 

— Eşti sigur că detergentul de geamuri înlătură amprentele? 

Tommi se uită în ochii lui Thormar cu o expresie ce-i trăda 
neliniştea profundă. 

— N-ar putea să rămână totuşi o urmă, ca atunci când 
oamenii încearcă să curețe sângele? 

— Curăţă absolut tot. Sunt absolut sigur. 

Nu era deloc sigur. Chestia era că Thormar habar n-avea. 
Spray-ul era singura idee care-i venise când îi spusese lui 
Tommi ce să aducă. Aruncă sticla goală în sacul de gunoi şi rată 
de la mare distanţă. Dând vina pe mănuşi, Thormar şi le scoase 
şi el. 

— Nemernicul de Gunni! Am fi terminat cu o eternitate în 
urmă şi am fi fost deja acasă dacă n-ar fi fost el ultimul aici. 

Tommi murmură ceva neutru. Nu-i plăcea să bombăne la 
adresa unui alt membru al găştii. Sau să admită că avea şielo 
părere a lui. Ci doar se dădea de partea a ceea ce credea şi 
făcea altcineva. Întrucât el se afla mai aproape de sac, se 
aplecă, ridică sticla şi o vâri în el. În timp ce o făcea, vorbi, dar 
nu despre Gunni. 

— Eu am de gând să-i spun Sillei. 

— Ce să-i spui? 

Thormar chiar voia să afle. Căci nici nu concepea să se 
gândească la ce voia Tommi să spună. 

— Despre asta. Despre tot. 

Tommi făcu semn cu mâna, cuprinzând toată încăperea prin 
acest gest. 

Închiseseră uşa în urma lor după ce frecară camera din podea 
până-n tavan. Fusese extrem de important să se asigure că 
toate amprentele aveau să fie îndepărtate de aici. Ba chiar 
dezbătuseră dacă să îndepărteze şi tăblia patului şi să o arunce 
în mare. Dacă aceasta lipsea, poliţia nu mai avea de unde să 
ştie sigur dacă acesta era apartamentul în cauză, întrucât era 
singura dovadă pe care se bazau. Însă exista totuşi riscul să fie 
văzuţi în timp ce o cărau afară din apartament. Existau enorm 
de multe locuinţe în clădire şi ultimul lucru pe care şi-l doreau 
era să atragă şi mai multă atenţie. Ca măsură de precauţie în 
plus, veniseră amândoi îmbrăcaţi cu canadiene şi cu glugile 
trase pe cap, menţinându-şi privirile plecate şi străbătând cu 
paşi iuți holul până la apartament. Chiar nu aveau cum să scape 
neobservaţi dacă plecau cărând după ei o tăblie de pat. 

Thormar se holba la Tommi de parcă acesta îşi pierduse 
complet minţile. Pesemne că i se urcaseră deja vaporii la cap, 
hotărî el. 

— Ai înnebunit? 

— Mă tot gândesc de la o vreme încoace. 

Thormar gemu surd. În rarele ocazii în care Tommi gândea cu 
propriul creier, rezultatele erau inevitabil dezastruoase. Normal 
că acesta era motivul pentru care el se dădea mereu de partea 
unuia dintre ei. Mai ales a lui Gunni. 

— Nu poţi să faci aşa ceva!!! Eşti nebun? 

Thormar era atât de şocat, încât ridică glasul, deşi până acum 
avuseseră grijă să vorbească doar în şoaptă, pentru a nu fi auziţi 
de vecini. 

Tommi evită căutătura furioasă a prietenului său. 

— Ştiu că sună aiurea, dar cel mai bine ar fi să afle de la 
mine. Decât de la poliţie, adică. Nu m-ar ierta niciodată dacă ar 
afla-o aşa. Măcar am şansa să ies cu faţa curată dacă îi spun eu. 

Thormar scoase un râset sarcastic. 

— Nu te păcăli singur! Nu te-ar ierta nici dacă ai închiria un 
avion şi ai scrie „Scuze” cu el pe cer. În plus, nici n-ai dreptul s-o 
faci. Doar nu e secretul tău. 

Tommi părea rănit. 

— Ba este, dacă îmi afectează relaţia cu Silla. 

— Tu cât de prost poţi să fii? şopti Thormar furios. Imediat ce- 
o să-i spui, o să pună mâna pe telefon şi-o s-o sune pe Sigrun. 
N-o să distrugi doar mariajul tău, ci şi pe-al meu, şi chiar n-ai 
niciun drept să faci asta. 

Thormar se opri şi trase de câteva ori aer în piept ca să se 
calmeze înainte de-a continuă: 

— Am distrus toate dovezile care se aflau aici. Poliţiştii n-o să 
găsească nimic. Dacă mergi şi-i spui Sillei, toată munca noastră 
va fi fost în zadar. 

Văzând că Tommi tot nu părea convins, Thormar mai încercă 
o dată: 

— Trebuie doar să-ţi păstrezi calmul încă vreo câteva zile. 

Ştim amândoi că niciunul dintre noi nu l-a omorât pe Helgi. Cât 
de curând, poliţia îl va găsi pe criminal şi după asta, îşi va pierde 
interesul faţă de noi şi faţă de acest apartament. Peste câteva 
zile, toate astea se vor stinge de la sine şi totul va reveni la 
normal. 
_ Ce prostie! Nimic n-avea să mai revină vreodată la normal. 
Insă, în chip ciudat, Thormar nu simţea altceva decât uşurare la 
acest gând. Nu mai aveau douăzeci de ani. Sosise într-adevăr 
vremea să se comporte ca nişte adulţi responsabili. 

— Incă vreo câteva zile, Tommi. Ne eşti dator cu asta. 

— Hmm! 

Tommi întâlni privirea lui Thormar şi răspunse: 

— Doar nu crezi că şi femeia gravidă pe care au pomenit-o la 
ştiri - Sigurlaug, nu? - a fost ucisă? 

— Nu. Sigur că nu. Categoric nu. 

Era de-a dreptul fantastic cât de convingător putea părea 
Thormar, având în vedere faptul că nu avea absolut nicio 
dovadă care să-i sprijine afirmaţiile. Dacă afacerea cu clinica 
dentară avea să se ducă pe apa sâmbetei, poate ar fi putut 
urma o carieră de succes în PR. 

Insă pentru prima dată, Tommi părea să nu se lase convins 
aşa uşor. 

— O, fii serios! Atunci, unde e? Probabil că e moartă deja. 
Crezi că soţul ei ar putea fi autorul? Cel pentru care poliţia a 
făcut apel la public în căutare de informaţii? 

— Cu siguranţă. 

Thormar se strădui să sune încrezător. Adevărul era că nici el 
nu ştia ce să mai creadă. Niciunul dintre prietenii lui nu 

pomenise ceva de mesajul de la „administrator” sau de poza cu 
Helgi zăcând pe bancheta din spate a maşinii neidentificate. Dar 
trebuie să le fi văzut şi ei, doar dacă nu cumva evitau să intre pe 
site de teamă că ar fi putut fi monitorizat de poliţie. Desigur, la 
fel de posibil era şi faptul că ei aşteptau să ia unul dintre ceilalţi 
iniţiativa. N-ar fi fost prima dată. La urma urmei, pierduse de 
mult şirul ocaziilor ratate pentru că niciunul dintre ei nu dorise 
să fie el primul care sugerează ceva sau să iasă în evidenţă, de 
teamă că ar fi fost considerat ridicol. Şi-n timp ce ei stăteau şi 
se codeau, profitau alţii de ocazii. O afurisită de pierdere aiurea. 

însă un lucru era sigur: în extrem de puţin probabila 
eventualitate în care unul dintre ei se dovedea a fi cel care se 
ascundea în spatele utilizatorului „administrator”, el, unul, putea 
pune pariu pe orice că nu era Tommi. 

— Auzi, e clar o problemă de ordin matrimonial. Pesemne că 
individul i-a ucis atât pe ea, cât şi pe Helgi. Asta e singura 
explicaţie posibilă. 

Thormar spuse toate astea ca să alunge nu doar temerile 
prietenului lui, ci şi pe ale sale. 

— De ce totuşi Helgi? Chiar nu înţeleg. 

Nici Thormar nu înţelegea. 

— Poate că l-a prins pe Helgi în pat cu nevastă-sa. Poate că 
Helgi a agăţat-o în oraş după ce ne-a lăsat pe noi acolo şi a 
plecat acasă cu ea. 

— Dar ea nu era gata să nască? Chiar nu mi-o pot închipui 
aşa. 

— Nu, de fapt nici eu. 

Thormar dădu aerul afară, în timp ce încerca să găsească o 
altă explicaţie posibilă. 

— Sau Helgi ar fi putut da din întâmplare peste tipul acela 
chiar în timp ce-şi omora soţia. S-ar fi putut întâmpla orice. 

— Doar nu crezi că are vreo legătură cu... ştii tu ce. 

Tommi nu putea să rostească ceea ce voia de fapt să spună. 
Însă niciunul dintre ei nu era în stare. Cu toţii făcuseră tot ce le 
stătea în puteri ca să-şi şteargă din minte acel incident. 

— Nu. E exclus. 

Thormar izbuti să-şi controleze expresia, deşi fireşte că ideea 
îi trecuse şi lui prin cap. Alături de toate celelalte lucruri pe care 
le făcuseră împreună. 

— Ascultă-mă bine: nu îi poţi spune nimic Sillei! Trebuie să-mi 
promiţi că n-o să-i spui! 

Tommi oftă adânc. 

— Bine, bine. O să mai aştept câteva zile. Însă dacă poliţia o 
să fie şi atunci pe urmele noastre, o să mă gândesc bine ce e de 
făcut. Nu vreau s-o pierd pe Silla. 

Thormar chiar nu-şi putea închipui de ce insista atâta, 
întrucât, după părerea lui, Silla era doar o javră plictisitoare, 
enervantă şi înţepată, care ar fi ars de nerăbdare să-i dea şi lui 
Sigrun vestea cea mare. 

— N-ai de ce să-ţi faci griji. Mai aruncă o privire prin 
apartament, apoi adăugă: Atunci, plecăm? 

In timp ce vorbea, privirea îi căzu pe draperiile până în podea 
care acopereau cu totul geamurile sufrageriei. 

— Căcat! Dar balconul? N-ar trebui să ştergem şi mobilierul 
de-afară? Am stat şi acolo de câteva ori. 

— Şi eu la fel. 

Thormar se uită la ceas. 

— O, futu-i! 

— O să ne ia doar câteva minute. 

Tommi scoase sticla de spray pentru geamuri din sac şi 
începu să-şi tragă la loc pe mâini mănuşile de un galben-aprins. 
Thormar nu-l invidia deloc. Pesemne că erau la fel de umede şi 
de dezgustătoare pe dinăuntru ca şi ale lui după ce depusese 
atâta efort. Aşa că era destul de bucuros să-l lase pe Tommi să 
facă toată treaba. 

Thormar îl urmări cum trage draperiile enervant de încet. Și- 
aşa petrecuseră prea mult timp în acest apartament şi el, unul, 
se îndoia că va mai pune vreodată piciorul aici după ce va 
închide uşa în urma sa. 

Distras de acest gând, rămase complet surprins când Tommi 
scoase un țipăt subţire, sunet pe care Thormar nu-l mai auzise 
de când erau adolescenţi. Apoi Thormar rămase încremenit din 
cauza şocului şi doar asta îl împiedică şi pe el să ţipe la fel. 

Un scaun fusese tras până la uşa balconului şi pe el stătea un 
bărbat, în întuneric. 

Capitolul 29 


Erla nu se afla în birou. Tipul aflat la pupitrul din apropiere îi 
spuse lui Huldar că fusese chemată la o întâlnire cu cei din 
eşaloanele superioare, unde se dusese fără nici cea mai mică 
urmă de bucurie. Huldar se îndoia că dispoziţia ei avea să 
devină mai plăcută la întoarcere. Oricât de bune ar fi fost veştile 
pe care i le aducea, ştia foarte bine că n-ar fi fost deloc bine 
primit dacă ar fi dat buzna peste ea la şedinţa cu şefii. Aşa că 
preferă să se aşeze înapoi la calculator şi să-şi încline monitorul 
astfel încât să-i poată supraveghea biroul cu coada ochiului. 

Din moment ce asta îl împiedica să îndeplinească activităţi 
care să necesite concentrare, se hotărî să arunce o privire pe 
platforma unde se partajau fişiere în care exista posibilitatea să 
se afle acelaşi gen de filmări cu cele descoperite în calculatorul 
lui Helgi. Ca urmare a discuţiei cu colegul său de la Delicte 
Sexuale, se apucase să verifice postările de acolo oricând avea 
o clipă liberă. Împărţiseră sarcina între ei, Huldar începând cu 
cele mai vechi filmări încărcate, în timp ce colegul său le luase 
pe cele mai recente. Conţinutul pe care îl urmărea Huldar acum 
fusese postat cu patru ani în urmă, însă el nu cercetase cu 
adevărat metodic site-ul sau pentru o perioadă mai lungă de 
timp cap-coadă, iar colegul său o făcea şi el ori de câte ori 
prindea câte un moment liber. Şi întrucât deocamdată nu 
primise nicio veste de la el, putea presupune că nici acesta nu 
dăduse peste ceva interesant până acum. 

Postare după postare se dovediră a fi doar repetări a ceea ce 
văzuse deja: imagini cu adolescente şi tinere pe jumătate 
despuiate. Unele erau evident selfie-uri ce nu fuseseră destinate 
unui public mai larg. Majoritatea fuseseră în mod clar trimise 
iubiţilor care mai apoi trădaseră încrederea fetelor. Mai erau şi 
poze cu fete complet îmbrăcate, pe care utilizatorii site-ului le 
modificaseră digital ca să pară că sunt dezbrăcate. Huldar nu 
ştia dacă să râdă sau să plângă văzând rezultatele. 

Cele mai neplăcute dintre ele, deşi toate erau destul de 
dezgustătoare, erau pozele cu fete care leşinaseră de bete ce 

erau şi ale căror haine fuseseră săltate în sus, lăsându-le totul la 
vedere. Huldar trecu repede peste ele. 

Uneori, mai dădea şi de câte o filmare cu cupluri care făceau 
sex, însă acestea erau puţine şi la mare distanţă una de alta. 
Presupunea că ciudaţii care foloseau platforma nu se bucurau 
de cine ştie ce succes şi aveau foarte rar ocazia de-a face câte o 
filmare. Aşa că erau probabil nevoiţi să se mulţumească să 
urmărească aceste poze patetice şi cu un tub cu cremă de mâini 
al mamei. 

Niciunul dintre videoclipurile peste care dădu nu era însă 
asemănător cu cele de pe calculatorul lui Helgi. 

Abia după ce verifică postările publicate de-a lungul a mai 
multe luni câştigă marele pot. Postarea respectivă data din 
urmă cu trei ani şi jumătate. 

— Gudlaugur. la vino încoace şi uită-te la asta! 

Huldar se ridică pentru a se uita în ochii lui Gudlaugur. Voia 
să-l prindă înainte să apuce să sune un alt fost angajator de-ai 
lui Margeir, pentru care, potrivit extraselor sale bancare, lucrase 
în calitate de freelancer. Din discuţiile surprinse de Huldar, 
angajatorii se codeau adesea să recunoască faptul că-l 
angajaseră, întrucât majoritatea joburilor fuseseră plătite cu 
banii jos, deşi acest lucru avea o importanţă neînsemnată 
pentru ancheta aflată în desfăşurare. 

— Cred că am găsit o filmare de-ale lui Helgi pe acest site 
islandez ce distribuie materiale pornografice. 

Gudlaugur nu se grăbi să sară din scaun şi nici Huldar nu-l 
putea învinovăţi pentru lipsa de entuziasm arătată, însă dădu 
totuşi ocol biroului şi veni lângă Huldar, aplecându-se pentru a 
se putea uita la ecran. 

— Nu-i asta tăblia de pat pe care o tot căutăm? 

— Ba da. Deja ar trebui să-l recunosc şi eu de-acum. 

Huldar era singurul membru al echipei care urmărise toate 
videoclipurile de pe calculatorul lui Helgi. Celorlalţi li se 
arătaseră doar cadre, atent editate pentru a fi acoperite 
chipurile femeilor. În afară de asta, doar câţiva, care se aflaseră 
la secţie atunci când cei de la IT descoperiseră înregistrările, 
văzuseră câteva filmări complete, deşi niciunul dintre ei nu era 
dispus să recunoască acest lucru. Gudlaugur nu se număra 
printre cei care cedaseră tentaţiei. 

Huldar apăsă „Play” şi apoi urmăriră amândoi cum o femeie 
blondă se apropie de pat cu spatele la ei, se aşază şi-şi lasă în 
jos, pe umeri, bretelele rochiei. Era greu de distins vreo 
trăsătură a feţei în timp ce-şi dădea hainele jos, dar când un 
bărbat complet îmbrăcat apăru în cadru, tot cu spatele spre 
cameră, ea ridică privirea la el şi zâmbi, oferindu-le o imagine 
completă asupra trăsăturilor. 

— O recunosc, zise Gudlaugur. Pune pe pauză. 

Se aplecă apoi mai aproape de ecran şi-i aruncă o privire 
femeii, încruntându-se, după care adăugă: 

— Cum se numeşte? 

— Incă n-am ajuns până acolo. Utilizatorul care a postat-o nu 
i-a dat şi numele. A zis doar: „Oameni buni, n-o să vă vină să 
credeţi!” După care a mai scris o măgărie despre cât de 
profesionist e el. 

Rămaseră amândoi uitându-se la femeie până ce Gudlaugur 
clătină din cap şi ridică din umeri. Huldar începea şi el să creadă 
că o recunoaşte pe femeie după ce se concentră puţin asupra 
chipului ei. Apăsă iar „Play” şi urmăriră amândoi imagini cu 
spatele bărbatului în timp ce-şi dădea jos hainele, apoi se aşeza 
lângă femeie şi începea s-o mângâie. Era, fără îndoială, Helgi. La 
un moment dat îi văzură şi chipul pentru o fracțiune de secundă, 
însă chiar şi fără asta, pata albă de pe spinarea lui era o dovadă 
mai mult decât concludentă. 

— N-a postat-o chiar el, nu-i aşa? întrebă Gudlaugur. 

— Dat fiind că nu a postat nici celelalte videoclipuri pe 
internet, pare puţin probabil. Deşi acesta e un pic mai vechi 
decât celelalte. Poate că avea obiceiul să le posteze, apoi s-a 
oprit. Poate că nu-i plăceau comentariile pe care le primea. Pe 
acest site nu sunt prea multe videoclipuri care să-l arate pe tip. 
De obicei, unghiul de filmare este menit să-l ignore pe bărbat. ŞI 
au tendinţa să arate ca şi cum ar fi fost filmate cu telefonul, mai 
cu seamă atunci când femeia este luată pe la spate. Am căpătat 
senzaţia că tipii care folosesc acest site sunt mai degrabă puşti, 
deşi s-ar putea afla şi nişte adulţi printre ei. Mi se pare puţin 
probabil ca şi Helgi să se fi numărat printre ei. 

Huldar opri filmarea şi atunci apăru postarea originală, 
însoţită de comentarii. Un număr neobişnuit de mare de 
utilizatori păreau să se fi simţit îmboldiţi să-şi exprime o părere 
despre ea. Primele comentarii nu dezvăluiau nimic legat de 

identitatea femeii. În schimb, toate erau formulate sub forma 
unor întrebări: „Cine e?” „Nume?” „WTF?” Şi aşa mai departe. 

— Nu putem afla numele utilizatorului care a urcat filmarea? 
întrebă Gudlaugur. 

— Nu. Site-ul se află pe Deep Web, ceea ce înseamnă că 
oricine urmează adresa URL poate urmări conţinutul, însă ca să 
postezi ceva trebuie să foloseşti un browser Tor, care acoperă 
urmele utilizatorului. Numele utilizatorilor de pe această 
platformă nu trădează nici ele nimic. Sunt doar numere. Toată 
această chestie e menită să le protejeze anonimatul. 

Huldar dădu clic pentru a vedea mai multe comentarii. Multe 
dintre ele erau pline de laude la adresa bărbatului care postase 
filmarea. Faptul că el pretindea că e „profesionist” pălea prin 
comparaţie cu entuziasmul exprimat de ceilalţi utilizatori. Huldar 
nu mai văzuse niciodată atât de multe comentarii pozitive pe 
acest site. Nici atâtea comentarii. Observă că numele de 
utilizatori apăreau adesea într-o ordine numerică, ceea ce 
sugera că mulţi dintre ei se înscriseseră pe acest site cam în 
aceeaşi perioadă. lar atenţia îi fu atrasă în special de un 
comentariu aflat în josul ecranului, în care persoana care 
postase videoclipul furniza în sfârşit şi numele femeii. 

Sigurlaug Lára. 

Deşi patronimul ei lipsea, nu putea fi decât Lárusdóttir. 

Huldar aţinti un deget spre ecran. 

— Hristoase! E mama lui Siggi. Nu-i de mirare că ni se părea 
cunoscută. 

Imaginile pe care le văzuse pe pagina ei de Facebook îl 
făcuseră să o confunde. In ele, avea păr scurt şi negru şi puțin 
machiaj. Părea foarte ştearsă - neobişnuit de ştearsă, de fapt. In 
această filmare părea să fi descins direct din concursul Miss 
Islanda, cu coama ei blondă lungă şi machiajul generos. 
Înfăţişarea ei suferise o schimbare totală în ultimii trei ani şi 
jumătate. Huldar bănuia că Margeir fusese motivul pentru asta. 
Partenerii abuzivi sunt adesea bolnavi de gelozie şi biata femeie 
încercase probabil din răsputeri să arate cât mai puţin atractivă 
faţă de sexul opus. Dacă aşa stăteau lucrurile, cu siguranţă 
făcuse o treabă excelentă. 

Huldar se lăsă pe spate în scaun. 

— Deci acum ştim de ce s-a luat Margeir de Helgi. 

— Vrei să zici, pentru că s-a culcat cu el? 

— Pentru că l-a înşelat cu Helgi. Asta a fost postată acum trei 
ani şi jumătate. Erau deja căsătoriţi în acel moment. 

— Videoclipul ar putea fi mai vechi. 

— Adevărat. Însă e posibil ca Margeir să fi crezut că aventura 
lor continua. Şi e tare greu să te înţelegi cu ţicniţi ca el. 

Huldar rămânea în continuare cu un ochi la biroul Erlei. Acum 
nu doar că avea informaţia despre locul în care se afla patul, ci 
mai descoperise şi legătura dintre cele două cazuri. Aproape că 
era suficient ca să merite să meargă şi să bată la uşa unde avea 
loc şedinţa de la etaj. Tot ce le mai trebuia acum era să dea de 
urma nemernicului de Margeir. Şi a lui Sigurlaug, desigur. Pentru 
asta, şedinţa Erlei trebuia scurtată şi echipa ar fi trebuit să se 
pună în mişcare. Îi trimise un mesaj. 

e 

— Ce-i cu toate mesajele astea? E-mailuri, SMS-uri... ce dracu’ 
mai urmează? O telegramă, un semnal cu fum? Că asta n-ar 
trebui să fie o problemă pentru tine. 

Deloc surprinzătoare purtarea Erlei, dat fiind că doar ce ieşise 
din bârlogul leului. lar Huldar nici nu fusese nevoit să 
răsucească monitorul spre biroul ei, întrucât ea venise valvârtej 
direct la pupitrul lui la câteva minute după ce-i trimisese SMS-ul. 
Gudlaugur se furişase discret înapoi la locul său, după care 
pusese mâna pe telefon şi formase următorul număr de pe listă. 
Nu dorea nimeni să intre în bătaia puştii Erlei. Nimeni, cu 
excepţia lui Huldar, care se obişnuise deja. 

— Haide, recunoaşte şi tu - ţi-am aruncat o plută de salvare. 

Rânji spre Erla. Ea nu-i răspunse la fel, dar nici nu-l contrazise, 
ceea ce dovedea că el avea dreptate. Ea se folosise de mesaj ca 
scuză de-a scăpa de-acolo, însă el ar fi trebuit să aştepte până 
la sfârşitul timpului ca ea să-i mulţumească. 

— Ce-ai zice de-o scurtă călătorie până pe Sudurhlid? întrebă 
el. Nu se ştie ce-am putea descoperi acolo. 

Erla trase adânc aer în piept, cugetând la propunerea lui. 
După care dădu aerul afară şi încuviinţă. 

— Bine. 

Privirea ei poposi asupra lui Gudlaugur, care făcea tot ce-i 
stătea în putinţă să-i evite căutătura. 

— Gudlaugur! 

Acesta fu silit să ridice capul. 

— Da? 

— Cum merge cu telefoanele? 

— Bine. Până acum. 

Ridică o pagină întreagă cu însemnări şi continuă: 

— Firma la care lucra Margeir l-a concediat acum şase luni. Se 
pare că firea lui îl băga mereu în belele - se purta întotdeauna 
urât cu clienţii. Cei dispuşi să recunoască faptul că-l angajaseră 
după aceea şi-au exprimat impresii amestecate. Unii au zis că 
lucra fără să facă probleme, alţii că avea un temperament 
aiurea şi că exploda din orice. 

— Cine sunt acele persoane? 

— Oameni obişnuiţi şi firme mici. Un salon de înfrumusețare, 
o brutărie şi, cel mai recent, un atelier de reparat maşini. El îşi 
făcea reclamă online şi, cum se pare că electricienii sunt, 
momentan, la mare căutare, avea o groază de treabă de făcut. 

— Cât de departe ai înaintat cu lista? 

Lui Gudlaugur păru să-i rămână ceva blocat în gât. 

— Aăă, am terminat de fapt. Acesta a fost ultimul apel. Dacă 
nu cumva doreşti să încerc din nou la cei care n-au recunoscut 
că l-au angajat? 

Erla clătină din cap. 

— Nu. la-ţi geaca! Veniţi amândoi cu mine. 

Privirea ei căzu din nou pe desenul lui Siggi atârnat pe 
peretele de deasupra pupitrului lui Huldar. 

— Şi daţi prostia aia jos! Aici nu e grădiniţă. 

Răsucindu-se pe călcâie, porni cu paşi mari să-şi ia geaca din 
birou. 

Huldar consideră că e mai înţelept să nu o contrazică, însă 
lăsă, sfidător, desenul la locul lui. Să-i dea ascultare ar fi 
însemnat să se arate prea supus. În schimb, se ridică în picioare 
şi se îmbrăcă cu geaca. 

In timp ce se îndreptau spre ieşire, Jóel dădu fuga după ei ca 
să-i întrebe unde pleacă. Oricât de slab era ca detectiv, avea un 
adevărat talent să adulmece progresele înregistrate de 
anchetele celorlalţi. Când Erla îl repezi, spunându-i să se 
întoarcă la biroul lui şi să aştepte şi el briefingul la fel ca restul 
lumii, el îi aruncă lui Huldar o privire plină de ură. Huldar îşi 
dezgoli dinţii într-un rânjet enorm şi-i făcu jigodiei cu ochiul, 
ceea ce nu avu însă darul să-l potolească. Gândindu-se mai 
bine, îşi dădu seama că cel mai bine ar fi fost să-l ignore, însă 
Huldar nu rezistase niciodată impulsului de a-l enerva. 

— Ăsta trebuie să fie, zise Erla, arătând spre singura sonerie 
nemarcată din hol. Toate celelalte au nume pe ele. 

Incercă să sune la apartamentul respectiv şi aşteptară în 
tăcere o vreme, însă nu se întâmplă nimic. 

— Şi acum? 

Huldar abia aştepta să intre în clădire. Din tinereţea lui plină 
de fapte necugetate, ştia foarte bine că dacă apăsau toate 
butoanele odată, cineva avea să le deschidă uşa cu siguranţă, 
însă era greu de crezut că Erla s-ar fi arătat de acord cu o 
asemenea tactică. 

— Aşteptăm, răspunse ea, aruncând o privire spre scări, apoi 
scoţându-şi mobilul şi apelând pe cineva. 

Lui Huldar şi lui Gudlaugur nu le rămase decât să aştepte plini 
de nerăbdare, în timp ce ea stătea de vorbă cei de la Registrul 
Proprietăţilor în speranţa că va afla dacă acel apartament îi 
aparţinea lui Helgi. Erla încă mai asculta tonul de aşteptare când 
unul dintre locatari, o femeie de vârstă mijlocie, îşi făcu apariţia 
în urma lor, cărând două sacoşe pline cu cumpărături şi le 
aruncă o privire uluită când îi văzu aşteptând în holul de la 
intrare. 

Huldar o salută cu un surâs prietenos. 

— Bună ziua! Suntem de la poliţie. 

Femeia ridică din sprâncene. 

— Oh? S-a întâmplat ceva? 

— Nu, nu din câte ştim noi. Dar poate ne puteţi ajuta. Trebuie 
să stăm de vorbă cu locatarul din acest apartament. Se întâmplă 
cumva să ştiţi cine locuieşte acolo? întrebă el, arătându-i 
butonul de sonerie nemarcat. 

— Ah, înţeleg, făcu femeia, liniştindu-se un pic. V-a sunat 
Einar? 

— Einar? 

Huldar crezu că Erla avea să renunţe acum, că păreau să 
ajungă în sfârşit la un rezultat, dar ea nu se opri, aşa că întrebă 
tot el: 

— Cine e Einar? 

— Locuieşte în apartamentul aflat lângă cel de care întrebaţi 
voi. E un pic ciudat, bietul om. Ocupă cam jumătate din 
şedinţele asociaţiei de locatari plângându-se de zgomotele care 
pretinde că se aud din acel apartament. Cei care locuiesc de 

partea cealaltă a apartamentului spun că ei n-au observat nimic 
în afară de vreo două ocazii. Ei cred că Einar face mult zgomot 
pentru nimic şi probabil că au dreptate. Chiar nu mi-am închipuit 
că va merge până acolo încât va suna la poliţie - darămite ca 
voi să vă şi faceţi apariţia. 

Privirea ei întrebătoare se plimba de la unul la altul. 

— Sau că vor trimite trei odată. 

— De fapt, nu am venit aici în urma unui apel. 

Huldar urmări cum Erla îşi îndrepta din nou atenţia asupra 
telefonului, după care se întoarse pe jumătate ca să-şi continue 
conversaţia. 

— Deci nu ştiţi cine locuieşte acolo? 

— Nu. Eu locuiesc la parter şi nu l-am văzut niciodată pe 
proprietar. Nu participă niciodată la şedinţele locatarilor şi am 
înţeles că vine rareori aici. Din spusele lui Einar, se pare că îl 
închiriază prin Airbnb, însă nu ştiu dacă e adevărat sau nu. Ar fi 
împotriva regulilor blocului, dacă ar fi aşa. Dar asta nu prea 
priveşte poliţia, nu-i aşa? 

Inainte ca femeia să mai apuce să le ofere alte indicaţii 
despre cum să-şi facă meseria, Huldar îi mulţumi şi-i dădu clar 
de înţeles că discuţia lor luase sfârşit. Dându-şi seama că era 
pusă pe liber, ea îşi făcu loc pe lângă ei şi dispăru înăuntru. N- 
avea rost să profite imediat de ocazie şi să o urmeze pe uşă, dat 
fiind că oricum n-ar fi putut intra în apartament. Huldar şi 
Gudlaugur aşteptară în schimb afară ca Erla să-şi termine 
conversaţia. 

— In mod sigur e apartamentul care trebuie, le spuse ea. A 
fost înregistrat pe o firmă americană în ultimii nouă ani. Ceva 
îmi spune că ori Helgi deţine o parte din acea firmă, ori o deţine 
în întregime. Orice altceva ar fi o coincidenţă mult prea mare. 

Îşi vâri telefonul la loc în buzunar. 

— Cum se numea tipul ăla? Einar? 

Huldar încuviinţă din cap şi Erla se întoarse spre panou, îi găsi 
numele şi apăsă butonul. După o scurtă aşteptare, un glas de 
bărbat pârâi în interfon. Erla se prezentă şi el se şi grăbi să îi 
invite să urce. Aşteptară să bâzâie sistemul de închidere al uşii, 
după care se grăbiră să intre şi suiră până la al treilea etaj. Se 
dovedi că în apartamente se putea ajunge dinspre un pasaj 
exterior, aşa că aşteptară acolo, tremurând în vântul îngheţat, 
să le deschidă Einar. Lângă el se afla o uşă care trebuie să fi fost 

de la apartamentul lui Helgi. Cât aşteptară acolo, Gudlaugur îşi 
lipi urechea de ea. Când Einar le deschise, tânărul se desprinse 
de ea, anunţându-i că pesemne apartamentul era gol, dat fiind 
că nu răzbătea niciun zgomot dinăuntru. 

— Dumneavoastră sunteţi Einar? 

Bărbatul, care trebuie să fi avut vreo şaptezeci de ani, părea 
destul de fragil. Işi pierduse aproape tot părul şi chipul îi era 
brăzdat de riduri adânci, ce trădau o nemulţumire parcă 
permanentă. 

Erla trecu direct la subiect, dat fiind că îngheţase acolo afară, 
pe aleea de beton. 

— E posibil ca apartamentul de alături să-i aparţină unui 
bărbat pe nume Helgi Fridriksson? 

Incruntătura bărbatului păru să devină şi mai adâncă. Strânse 
şi mai tare uşa atunci când o pală de vânt ameninţă să i-o 
smulgă din mâini, însă nu-i pofti înăuntru. 

— Depinde de cum priviţi lucrurile. Oficial, aparţine unei firme 
străine, însă el îl deţine prin intermediul acelei firme. Am auzit la 
ştiri c-ar fi murit - că ar fi fost ucis. Voi anchetați? 

Erla îi răspunse că da. 

— l-aţi trimis cumva recent vreo scrisoare, în care vă 
plângeaţi de zgomotul din acest apartament? 

— Da. l-am trimis mai multe. Individul trecea rareori pe aici, 
aşa că trebuia să fac ceva. Hărmălaia pe care o făceau era 
inacceptabilă. Chiar nu ai cum să ignori aşa ceva. 

Erla nu-l băgă în seamă: disputele între vecini nu erau treaba 
ei. 

— Cum aţi descrie acest deranj? 

Bărbatul pufni. 

— Nu ştiu. Tot soiul de lucruri. Muzică bubuitoare, oameni 
făcând sex zgomotos şi, în general, glasuri ridicate şi bufnituri. 
Dacă mă întrebaţi pe mine, apartamentul era închiriat pentru 
petreceri. Măcar în timpul săptămânii nu auzeai nimic. Nu doar 
oraşul e invadat de plaga asta numită Airbnb. 

— Aţi stat vreodată de vorbă cu Helgi despre asta? 

— Nu. Nu l-am văzut niciodată. Cei care se făceau vinovaţi de 
toate astea se furişau afară noaptea, după ce se termina totul. 
Când am bătut atunci când hărmălaia era în toi, nu mi-a răspuns 
nimeni la uşă. Poate că el a lăsat instrucţiuni să se ignore cu 
totul plângerile vecinilor. 

— S-a mai plâns şi altcineva? întrebă Huldar, cu toate că ştia 
deja răspunsul după ce stătuseră de vorbă cu femeia în holul de 
la intrare. 

Mereu era util să-i prinzi pe martori cu minciuna atunci când 
exagerau. 

Bărbatul părea iritat. 

— Nu ştiu. Dar presupun că trebuie s-o fi făcut. Zgomotul era 
atât de puternic, încât e imposibil să fi fost eu singurul care era 
ţinut treaz în timpul weekendurilor. 

— În fiecare weekend? preluă Erla interogatoriul. 

— Nu. Nu în fiecare. Dar tot era insuportabil. Nu m-aş fi mutat 
în veci aici dacă ştiam. Nu locuiesc decât de doi ani în acest bloc 
şi chiar nu-mi pot închipui că problema a început abia atunci. 

Erla îşi strânse şi mai bine canadiana în jurul corpului. 

— Cum aţi aflat că apartamentul îi aparţinea lui Helgi? 

— L-am aşteptat pe unul dintre chiriaşii lui sau cum s-or numi 
ei. Avea, aşa, o teamă. A început să se bâlbâie şi mi-a dezvăluit 
toate detaliile despre Helgi când l-am încolţit. 

— l-aţi aflat numele? 

— Tómas. Nu-mi mai aduc aminte şi patronimul. Dar mi l-am 
notat pe undeva, dacă-l vreţi. 

— A fost aici recent? 

— Nu. Acum vreun an. Am încercat să-l sun pe Helgi, însă mi- 
a închis telefonul în nas şi nici nu mi-a mai răspuns după aceea. 
Aşa că am apelat la ideea cu trimisul scrisorilor. Nu că asta ar fi 
funcţionat. Mai devreme, am auzit un țipăt răzbătând din 
apartament. 

— Un țipăt? 

Erlei îi fusese deja stârnită atenţia. 

— Ce fel de țipăt? 

— Păi, genul pe care-l scoate cineva când îl şochează ceva. 

— Pe la ce oră? 

Bărbatul schiţă o grimasă şi se uită la ceasul de la mână. 

— Cam acum ceva mai mult de o oră. Mai mult sau mai puţin. 

— Să fi fost cineva deranjat de ceva? 

Bărbatul ridică din umeri, apoi mai ridică o dată când Erla îl 
întrebă ce sex avea persoana care ţipase. 

— Bun, mulţumim. 

Erla se întoarse către Huldar şi Gudlaugur, dar cum nu auzi 
uşa trântindu-se în urma ei, se întoarse spre Einar, îi mulţumi şi-i 

ceru să intre înapoi în casă şi să închidă uşa: ei trei nu mai 
aveau nimic de discutat cu el deocamdată. Bătrânul îi dădu 
ascultare şi se întoarse în casă, părând şi mai nemulţumit. 

— Chemaţi un lăcătuş. 

Erla îi făcu semn lui Gudlaugur, care îşi scoase telefonul. După 
aceea, îl trimise jos să-l aştepte pe tip, în timp ce ea şi Huldar 
continuară să ţină sub observaţie apartamentul. Deşi dinăuntru 
nu se auzea niciun zgomot, era totuşi posibil ca vreun individ să 
pândească ocazia să se furişeze neobservat. Dacă aşa stăteau 
lucrurile, cu siguranţă era vorba despre Margeir, cugetă Huldar. 

Insă când lăcătuşul le deschise uşa, bănuiala lui Huldar se 
dovedi cum nu se poate mai departe de adevăr. Înăuntru, 
dădură peste doi bărbaţi - dentistul Thormar şi un alt tip, care 
se prezentă cu glas tremurător ca fiind Tómas, prietenul lui 
Helgi. Ambii erau în stare de şoc, fiind întrerupţi în mijlocul unei 
misiuni pe care păreau că se chinuie să o ducă la bun sfârşit. 
Amândoi purtau mănuşi galbene de cauciuc şi amândoi ţineau 
deschis un sac de gunoi negru încăpător. Când se deschise uşa, 
încercară în zadar să-l împingă sub canapea. 

Insă abia când Huldar, Gudlaugur şi Erla aruncară o privire pe 
balcon, îşi dădură seama pentru ce era sacul. 

Imediat după geam se afla un scaun, rezemat de despărţitura 
care separa acest balcon de cel vecin. Pe el stătea un bărbat 
mort, care ţinea în poală un pistol pentru cuie. Pe decedat îl 
recunoscură imediat: era tatăl lui Siggi, Margeir Arnarson. 

Capitolul 30 


Joi 


Tómas, prietenul lui Helgi, economist la Banca Centrală, luă 
un şerveţel de la Erla şi îşi suflă nasul. De bună seamă că nu 
mai plânsese atâta de la prăbuşirea sistemului bancar. Erla şi 
Huldar îl urmăreau impasibili în vreme ce-şi ştergea nasul şi 
chipul brăzdat de lacrimi. Bălmăjeala bărbatului îi călca atât de 
tare pe nervi, încât Huldar tânjea să-l înhaţe bine şi să-i scuture 
niscaiva oase din corp. Suspinele şi sughiţurile întrerupeau şirul 
de informaţii ce până acum curseseră ca un râu din el. Li se 
păruse din prima un specimen patetic atunci când îl arestaseră 
ieri şi, aşa cum se întâmplă adesea, o noapte petrecută în celulă 
îl dezbărase şi de ultima rămăşiţă de curaj. Potrivit poliţiştilor 
care păzeau celulele, Thormar dăduse dovadă de ceva mai 
multă tărie de caracter, deşi pesemne că duritatea lui era doar o 
spoială. Aveau să afle cât de curând, întrucât îi venea şi lui 
rândul în camera de interogatoriu. 

Decizia Erlei de a-i încuia pe cei doi în celule şi a-i lăsa să 
fiarbă la foc mic până dimineaţă părea să de roade, cel puţin în 
cazul lui Tómas. Însă ea nu o făcuse doar ca să-i scuture bine. 
Descoperirea cadavrului căpătase întâietate şi examinarea 
locului faptei durase până târziu în noapte. Aşa că în acel 
moment era deja prea târziu să-i ia la întrebări. Interogatoriile 
erau prea importante pentru a fi lăsate în seama unor poliţişti 
epuizați, şi-n plus nici toată echipa nu avea o imagine limpede a 
evenimentelor care duseseră la această crimă. Nu găsiseră nici 
până atunci vreo armă a crimei, iar scrupulozitatea cu care cei 
doi bărbaţi curăţaseră apartamentul nu le uşurase chiar deloc 
munca celor de la criminalistică. Pur şi simplu era cel mai curat 
loc al faptei de care avuseseră vreodată ghinionul să se ocupe: 
aproape toate amprentele fuseseră şterse. 

Huldar se întorsese de pe o parte pe alta aproape toată 
noaptea, încercând în van să aşeze în ordine evenimentele ce 
urmaseră după această ultimă lovitură de teatru. In orice caz, 
când izbuti în sfârşit să adoarmă, mintea îi era şi mai învăluită în 

ceaţă decât fusese înainte de vizita făcută în apartamentul de 
pe Sudurhlid. 

Raportul preliminar cu privire la cauza morții îi silise să-şi 
revizuiască teoriile iniţiale. Când Huldar, Erla şi Gudlaugur îl 
zăriseră pe Margeir stând afară pe balcon, trăseseră, cum era şi 
firesc, concluzia că el îl omorâse pe Helgi şi, probabil, şi pe soţia 
sa, înainte să-şi curme viaţa. Însă în clipa în care înconjuraseră 
scaunul, devenise evident că nu aveau de-a face cu o 
sinucidere. Nu cu acel individ ce zăcea acolo, fără geacă pe el, 
în frig, mort. Rana enormă şi hidoasă din ceafă în niciun caz n-ar 
fi putut fi autoprovocată. Printre cheagurile de sânge uscat din 
păr, Huldar zărise aşchii de os şi ceea ce păreau a fi bucăţi de 
creier, pentru ca apoi să se retragă imediat în apartament. 

Cu toate că autopsia lui Margeir încă nu era terminată, 
examinarea preliminară de la locul faptei indica faptul că murise 
duminică. Un interval mai precis de timp încă nu era disponibil. 
Porneau de la premisa că el era ucigaşul lui Helgi, indiferent 
cine îl ucisese apoi şi pe el. Mai aveau drum lung până să 
clarifice rolul lui Tómas în cadrul evenimentelor. El negă pur şi 
simplu că avea ceva de-a face cu moartea lui Margeir, iar 
numele defunctului păru a reprezenta o adevărată surpriză 
pentru el. Dacă era să se dea crezare poveştii sale, el şi 
Thormar habar n-aveau cine e bărbatul din scaun. Pretindeau 
amândoi că nu ştiu absolut nimic despre el în afară de ce 
auziseră la ştiri. Mortul arăta foarte diferit de cel din imaginea 
pe care poliţia o folosise în apelul către public. lar Tómas se 
dovedi foarte insistent când le spuse că nu-i cunoştea nici pe 
Sigurlaug Lâra, nici pe fiul acesteia, Sigurdur, şi rămase ferm pe 
poziţii, în pofida întrebărilor repetate. La fel de insistent se arătă 
şi în privinţa morţii lui Helgi. Nu el îl omorâse - nu i-ar fi trecut 
niciodată prin minte să-şi omoare unul dintre cei mai buni 
prieteni. Ce motiv să fi avut să-l vrea pe Helgi mort, darămite să 
omoare un străin? Potrivit spuselor lui Tómas, el şi Thormar 
dăduseră din întâmplare peste cadavrul lui Margeir. Veniseră în 
apartament pentru a şterge orice dovadă a prezenţei lor acolo. 
Abia după ce terminaseră cu totul, zăriseră cadavrul pe balcon 
şi se pierduseră complet cu firea. 

Când îşi dăduseră seama că acesta nu murise din cauze 
naturale, intraseră în panică din cauză că nu mai ştiau sigur 
dacă făcuseră curăţenie suficient de bine acolo. Hotărându-se să 

o ia de la capăt, se repeziseră imediat la magazine, ca să facă 
rost de produse de curăţenie şi mai eficiente. Tómas recunoscu 
faptul că luaseră în calcul inclusiv să scape de cadavru, însă jură 
că alungaseră imediat ideea. In schimb, îşi suflecaseră mânecile 
ca să se apuce de treabă, însă nu apucaseră să înceapă bine, 
când auziseră zgomote afară şi încremeniseră cu totul. 
Dezbăteau în şoaptă dacă să coboare de la balcon folosindu-se 
de cearşafuri sau să se caţăre în balconul vecin, când uşa se 
deschisese brusc. 

Vălul ce-l acoperea pe proprietarul apartamentului fusese 
ridicat aproape cu totul, presupunând că Tómas spunea 
adevărul. Din spusele acestuia, Helgi îl deţinea prin intermediul 
unei firme fictive din Luxemburg. Îl achiziţionase cu mai bine de 
opt ani în urmă, când fusese confiscat. Iniţial, îl închiriase, însă 
când chiriaşul plecase, Helgi începuse să-l folosească personal 
în timpul scurtelor sale vizite făcute în Islanda, înainte de-a 
ajunge la concluzia că e prea mic pentru nevoile sale şi-şi 
cumpărase altul mai mare, care se potrivea mult mai bine cu 
gusturile lui. Intenţionase să-l vândă, însă acest lucru se 
dovedise dezavantajos din cauza taxelor, aşa că până la urmă îl 
păstrase. Pentru că nu avea niciodată timp să caute un chiriaş, 
apartamentul devenise un cuibuşor de nebunii pentru el şi loc 
de petreceri pentru el şi prietenii săi. Toţi aveau câte o cheie şi îl 
puteau folosi ca refugiu pentru a da o petrecere sau pentru a-şi 
face de cap, fără riscul de-a isca tensiuni între ei şi vecini. În 
momentul în care Helgi se mutase înapoi în Islanda şi 
cumpărase apartamentul de lux în care locuise până la 
momentul decesului, era atât de mulţumit de acest aranjament, 
încât se hotărâse să păstreze locul pe post de apartament de 
weekend. Imediat ce se termina interogatoriul, Erla avea de 
gând să-l pună pe cel care încerca să descâlcească mişmaşurile 
financiare ale lui Helgi să verifice şi această poveste. Huldar 
credea că probabil era adevărată. Era greu de înţeles ce-ar fi 
avut Tómas de câştigat inventând-o. De obicei, suspecţii păstrau 
minciunile pentru chestiunile care contau cu adevărat. 

— Trebuie să mă lăsaţi să-mi sun soţia. 

Tómas aşeză şerveţelul în vârful teancului alcătuit din cele 
folosite până atunci, pe masa din faţa sa. 

— Vă rog! 

— Nu! 

Erla împinse o tastatură în direcţia lui, adăugând: 

— Concentrează-te la ce ai de făcut! Arată-ne website-ul 
vostru! 

Tómas ridică spre ea o privire imploratoare. 

— De ce nu vreţi să mă credeţi? Nu o să găsiţi nimic demn de 
interes pe acest site. Cred că nici măcar nu e legal să vă uitaţi la 
el. Există o mulţime de chestii acolo care nu sunt menite pentru 
publicul general. 

— Noi nu suntem publicul general. Noi suntem poliţia. Introdu 
adresa, numele tău de utilizator şi parola. Acum! 

Erla îşi încrucişă braţele la piept, într-un gest ce dădea de 
înţeles că nu va ceda. Huldar bănuia că ea făcea asta pentru a-l 
împiedica pe el să se repeadă peste masă şi să-l înhaţe pe 
individ de gât. Pentru că el chiar era pe punctul s-o facă. Şi 
ambii mureau de curiozitate să vadă acel site. 

Din ce izbutiseră să scoată de la epava smiorcăită din faţa lor, 
cazul avea legătură cu un forum online de care cei patru 
prieteni se ocupau de cel puţin zece ani. Însă T6mas refuza cu 
încăpățânare să le explice ce anume conţinea de era atât de 
secret. Cu un pic de noroc, erau pe punctul să afle. Huldar 
bănuia că fişierele de acolo includeau şi partidele de sex ale lui 
Helgi, ceea ce ar fi putut explica obrajii stacojii ai bărbatului şi 
reacţia de fâstâceală pe care o avea ori de câte ori era 
menţionat forumul. Până la urmă, Erla ceru o pauză şi-l trimise 
pe Huldar să aducă un proiector şi un calculator cu un browser 
Tor instalat pe el. 

— Dă-i bătaie! 

Huldar se îndreptă de spate ca să-l urmărească pe Tómas 
cum introduce fără tragere de inimă adresa. Il înghionti niţel 
când acesta şovăi şi încercă să noteze adresa, însă abia putu 
ţine pasul cu degetele lui Tómas când acestea începură să 
zboare peste tastatură. După aceea, îi arătă lui Tómas ce 
scrisese şi acesta modifică vreo câteva litere. După asta, Tómas 
rămase cu capul plecat. Huldar împinse tastatura înapoi spre 
Erla, după care se întoarse spre peretele pe care acum era 
proiectat site-ul. 

La alcătuirea interfeţei nu părea să se fi depus cine ştie ce 
efort. Paleta de culori şi fontul erau suficiente să-i dea dureri de 
ochi unui designer grafic, aşa că de bună seamă că atracţia o 
reprezenta conţinutul. 

Huldar se dădu mai aproape de Erla, care alese o pagină la 
întâmplare din josul ecranului. Sus de tot apărură mai multe 
postări ce datau din urmă cu un an, cu reacţii ale prietenilor 
dedesubt. Trei aveau legătură cu fotbalul, însă una era însoţită 
de un videoclip pe care Erla îl deschise. Apăru tăblia de pat de- 
acum familiară, care de data asta furniza fundalul pentru o 
tânără diferită de cele văzute de Huldar. Aceasta avea părul 
negru, tuns scurt şi părea mai scundă decât minunăţiile blonde 
din celelalte filmări, având un trup mlădios şi musculos, ce o 
făcea să semene cu o profesionistă CrossFit. Nici bărbatul nu era 
Helgi. Era mult mai puţin preocupat să-şi ascundă identitatea 
faţă de cameră şi izbutiră astfel să-i distingă de mai multe ori 
chipul clar, pe măsură ce acţiunea devenea tot mai încinsă. 

— Cine-i ăla? îl întrebă Huldar pe Tómas, care rămânea cu 
privirea plecată. Răspunde-mi! Ridică privirea şi spune-ne 
numele bărbatului de pe ecran! 

Tómas îi dădu ascultare, cu chipul temător ca un copil şi cu 
glasul răguşit când rosti numele: 

— Gunni. Gunnar Bergsson. Ar trebui să-l recunoaşteţi - deja 
l-aţi avut aici pentru a-l lua la întrebări. 

Erla îşi mută privirea de la perete la Tómas şi comentă pe un 
ton sec: 

— Atunci avea toate hainele pe el şi nici nu avea expresia din 
timpul orgasmului. 

Ea alese apoi altă pagină, identifică un videoclip şi apăsă 
„Play”. De data era vorba de Helgi şi se dovedi un film pe care 
Huldar îl văzuse deja. Erla îl opri şi căută până ce găsi altă 
filmare în care apărea Gunnar. La a treia încercare dădu peste 
un videoclip cu Thormar, dentistul care momentan stătea închis 
în celulă. Lăsând filmul să ruleze mai departe, Erla dădu încet 
volumul  gemetelor ce răzbăteau din micuţele boxe ale 
laptopului, după care îl ţintui din nou cu privirea pe Tómas. 

— Chiar nu înţeleg. Voi vă trimiteaţi unul altuia videoclipuri în 
care apăreaţi făcând sex? 

Tómas îşi drese glasul şi răspunse cu o voce sugrumată: 

— Ceva de genul. 

— Unde găsesc o filmare cu tine? 

Bărbatul părea că e gata să leşine. 

— Nu ştiu. Eu nu sunt acolo... 

— Ei, fii serios! Care este? Nu eşti aici sau nu ştii în care 
filmări apari? 

— Doresc un avocat. 

— Desigur, nicio problemă. 

Erla zâmbi maliţios, adăugând: 

— Imediat. Mai întâi, totuşi, o să mai caut câteva videoclipuri. 

Îşi apropie degetele de tastatură. 

Tómas ridică glasul: 

— Vreau un avocat. E dreptul meu. Trebuie să-mi aduceţi unul 
când v-o cer. Nu aveţi voie să-mi mai puneţi întrebări până ce 
acesta nu ajunge aici. 

— Cine mai zice acum ceva de întrebări? Nu facem decât să 
urmărim nişte videoclipuri. 

Erla surprinse privirea lui Huldar. 

— Nu avem şi pop-corn? 

Huldar rânji şi-o urmări cum derulează videoclipuri până ce 
găsi unul cu Tómas. 

— Aaa, dar ce-avem noi aici? 

Dădu iar volumul mai tare, după care ridică mâinile de pe 
tastatură şi se aşeză mai comod în scaun. 

— E soţia ta? Nu-i nevoie să răspunzi. Putem aştepta până ce 
îţi va sosi avocatul. Mă aştept să aprecieze şi el spectacolul la 
fel de mult ca noi. 

Ea surprinse iarăşi privirea lui Huldar. 

— Tu ce zici? Să-i chemăm şi pe cei de la IT încoace? Cu cât 
vedem mai mulţi filmarea, cu atât sunt mai mari şansele să 
recunoască cineva femeia. Ştii, mie mi se pare că aduce un pic 
cu sora lui Jói, adăugă ea, înghiontindu-l pe Huldar pe sub masă. 

— Care J6i? 

Huldar ajunsese chiar să se priceapă să-i interpreteze 
ghionturile date pe sub masă. 

— Ei, doar ştii şi tu! J6i care a fost dat afară din forţele 
speciale din cauza problemelor cauzate de accesele de furie. 

Tómas aruncă iute o privire spre perete, lăsând să i se vadă 
albul ochilor. Huldar credea că mai sunt multe alte videoclipuri 
cu el pe site, în care apăreau diferite alte femei. Probabil că 
acesta voia să vadă la care anume se refereau ei. Tómas îşi 
îngropă faţa în mâini. 

— Nu e soţia mea. Numele fetei apare pe acolo, pe undeva. 

— Nu e nevoie să spui nimic până nu e prezent şi un avocat, 
îti aminteşti? 

— Nu-mi pasă, murmură T6mas printre degete. O să vorbesc, 
dacă vreau. Dacă opriţi aia, o să încerc să vă explic. Nu e ceea 
ce pare. 

Erla opri filmuleţul la momentul în care Tómas zăcea întins cu 
ochii închişi şi cu gura larg deschisă, în timp ce femeia stătea în 
genunchi, încadrându-i corpul cu picioarele. judecând după 
expresia lui, acţiunea se apropia de punctul culminant. 

— OK. Atunci, pune-ne şi pe noi la curent cu faptele. 

Tómas săltă niţel capul şi atunci surprinse imaginea cu el 
însuşi proiectată pe perete. Scoţând un geamăt de tulburare 
extremă, o imploră pe Erla: 

— Opreşte mai întâi asta. Te rog! 

Pentru prima dată de când fusese adus aici spre a fi interogat, 
Erla îi ascultă dorinţa. Acesta rămase vizibil uşurat şi se ridică 
mai drept în scaun, deşi tot evita să-i privească direct în ochi. 

— E un site pe care l-am construit ca să organizăm tot soiul 
de întâlniri, partide de golf, călătorii la meciuri - atât aici, acasă, 
cât şi în străinătate. 

— Chiar aşa? făcu Huldar, rânjind. Deci femeia din filmare e 
agent de voiaj, nu-i aşa? Să înţeleg că ai făcut o afacere bună? 

— Vă spun adevărul. Pentru asta a fost făcut site-ul. Insă l-am 
folosit şi pentru alte lucruri. Cum ar fi aia... 

Arătă cu degetul spre peretele gol, ca şi cum încă mai vedea 
acolo o imagine în flagrant delict cu femeia. 

Erla se aplecă peste masă, încercând să surprindă privirea lui 
Tómas. 

— Cum dracu’ a ajuns să se întâmple una ca asta? Pot 
înţelege partea despre călătorii, dar ce fel de plăcere găseaţi 
când vă urmăreaţi unul pe altul trăgându-vi-o? Asta chiar că n-o 
înţeleg. 

Se lăsă la loc pe scaun şi se întoarse spre Huldar: 

— Dar tu? Tu înţelegi? E o chestie de gagii? 

Huldar clătină din cap. 

— Şi pe mine mă depăşeşte. 

Tómas începu să vorbească foarte repede, disperat să le 
explice comportamentul lor anormal. Aveau adesea de-a face cu 
genul ăsta de lucruri. Suspecţii descopereau deseori o nevoie 
urgentă să-şi scuze faptele în timpul interogatoriilor. Ajungând 

să se convingă singuri că ceea ce făcuseră era de înţeles, nu 
izbuteau să priceapă că modul lor de gândire nu se potrivea cu 
cel al altor persoane. 

— N-a început chiar aşa. Iniţial, împărţeam doar poze cu fete 
la care visam. Helgi locuia în străinătate şi acesta era un mod 
de-a rămâne prieteni. Genul ăsta de lucruri - şi alte chestii pe 
care le postam pe site. 

Huldar trase laptopul mai aproape, deconectă proiectorul şi 
începu să caute postările cele mai vechi, în vreme ce Erla 
continua cu tirul de întrebări. El voia să verifice dacă Tómas 
spunea adevărul. 

— Care dintre voi a venit cu ideea site-ului şi care îi era 
menirea iniţială? V-a preocupat tare mult să-l ascundeţi, dacă 
scopul lui a fost chiar atât de nevinovat pe cât pretinzi tu. De ce 
n-aţi folosit şi voi e-mailul sau Facebook-ul, aşa cum procedează 
oamenii normali? 

— Helgi l-a construit. Cu ajutorul unui IT-ist pe care Îi 
cunoştea în SUA. El lucra pentru o bancă şi e-mailurile îi erau 
supravegheate. A crezut c-ar fi mai bine să creeze un cont 
separat, ca să menţină legătura cu noi. E şi mai sigur aşa. Site- 
ul se află pe Dark Web, ca să nu poată fi urmărit. 

Tómas întâlni pentru scurt timp privirea Erlei. 

— Şi ca să nu încălcăm legea. Nu distribuiam materiale 
pornografice. Ba, din contră - aveam mare grijă ca acestea să 
nu cadă în mâinile cui nu trebuie. 

Huldar chicoti în sinea sa auzind această scuză lamentabilă, în 
vreme ce continua să verifice mai departe laptopul. Cele mai 
vechi postări confirmau povestea lui Tómas, acestea constând 
mai ales în imagini cu fete complet îmbrăcate şi comentarii ale 
prietenilor la adresa lor. 

— Dacă, aşa cum pretinzi tu, eraţi atât de superprecauţi, 
atunci poate că ne-ai putea explica şi nouă cum a ajuns una 
dintre filmări pe un site care partajează materiale porno? 
întrebă Erla, aruncând în acelaşi timp o privire la ecranul pe care 
Huldar îl întorsese ca să-i arate că Tómas spunea adevărul. V-aţi 
dat cumva mari distribuind materialele şi pe alte forumuri? 
Separat, poate, ca să nu afle şi ceilalţi? 

— Nu! exclamă T6mas pe un ton vehement. Nimic de genul 
ăsta. Niciunuia dintre noi nu i-a trecut vreodată prin cap să 

distribuie aceste filmări. Doar apăream noi în ele. Ar fi însemnat 
să fim cu adevărat perverşi. 

— Eu n-am nicio îndoială că sunteţi nişte perverşi. 

Nelăsându-i timp să obiecteze, Erla insistă: 

— Videoclipurile postate pe site-ul de partajare de fişiere 
spune o poveste complet diferită. Acolo pot fi văzute de toată 
lumea şi chiar nu are cum să fi apărut singur. Cine altcineva a 
mai avut acces la site în afară de voi patru? 

Tómas se foia neliniştit în scaun. 

— Am fost cinci utilizatori. Noi patru şi cineva a cărui 
identitate n-o cunoaştem. 

Se foia şi mai abitir, făcându-şi de lucru cu mâinile pe sub 
masă, apoi ridicându-le la loc peste doar câteva secunde. 

— Însă ştim sigur că acesta are o legătură cu ce-a păţit Helgi. 

— Cu ce-a păţit Helgi? 

Erla se repezi peste masă, îl prinse pe bărbat de bărbie şi-l 
forţă să se uite în ochii ei. 

— Helgi a fost ucis. E mort. Noi nu anchetăm aici nişte becuri 
sparte din instalaţia pomului de Crăciun montat în faţa 
primăriei. Nu are cum să fie mai serios de-atâta! Dacă eşti chiar 
aşa de nevinovat pe cât pretinzi, încetează să te mai eschivezi 
de la întrebările noastre şi dă-ne un răspuns cinstit. Cine e cel 
de-al cincilea utilizator la care te referi? 

— Nu ştiu. Jur! Pur şi simplu a apărut pe platformă şi a preluat 
controlul. Niciunul dintre noi nu ştie cum anume. 

— Rezumă-ţi răspunsurile strict la persoana ta. S-ar putea ca 
prietenii tăi să aibă şansa să ne ofere şi ei propria versiune, 
ceva mai târziu. Să fii sigur de asta! 

Huldar sări peste câţiva ani pe site ca să vadă cum 
evoluaseră lucrurile. Alte imagini cu fete, însă de data asta erau 
şi câteva videoclipuri. Continuă să deruleze tot mai aproape de 
prezent, ascultând totodată cum Erla îl presa pe Tómas, doar ca 
să se oprească dintr-odată atunci când dădu peste un videoclip 
postat în urmă cu cinci ani. Spre deosebire de celelalte, bara cu 
informaţii indica faptul că acesta dura aproape două ore. Adică 
mult mai mult decât toate celelalte pe care le văzuse până 
atunci. Primul comentariu era şi el interesant şi atipic. 

„Ce ziceţi? Îl păstrăm sau îl mutăm în coşul de gunoi? S-ar 
putea dovedi al naibii de riscant dacă doamna Furioasă-pân-la- 
Dumnezeu îşi mai aminteşte ceva”. 

Huldar apăsă pe „Play”, în vreme ce Erla îl presa tot mai tare 
pe Tómas ca să-l forţeze să-i dezvăluie numele celui de-al 
cincilea utilizator. 

La început, evenimentele de pe ecran nu părură cu mult 
diferite de celelalte videoclipuri. O tânără îşi scotea hainele şi 
apoi se prăbuşea pe pat. Aceasta încercă să-şi facă un selfie, 
însă era prea beată şi nu-şi putea ţine telefonul nemişcat. De 
fapt, arăta mult mai beată decât celelalte fete, deşi nu părea să 
se afle şi sub influenţa Rohypnolului. In clipa aceea, un bărbat 
intră în cameră. Acesta ţinea în mână un pahar cu vin pe care i-l 
dădu fetei şi ea bău din el, în timp ce bărbatul se dezbrăca. 
Individul, pe care Huldar îl recunoscu a fi Gunni, luă paharul 
înapoi, îl aşeză pe noptieră, după care se sui în pat lângă ea. 
Huldar derulă pe repede-înainte pe durata partidei şi rămase 
surprins să-l vadă pe bărbat ridicându-se, dându-i fetei înapoi 
paharul şi apoi ieşind din cameră. Fata îl goli şi căzu înapoi pe 
spate, dând impresia, după cum se mişca şi după expresie, că 
acum era beată criţă. 

Apoi păru să adoarmă. 

Chestia bizară era că filmarea durase doar douăzeci de 
minute. Huldar derulă iar pe repede-înainte, aşteptându-se să 
nu mai vadă nimic altceva în afară de fata adormită şi 
presupunând că lungimea filmării se datora faptului că Gunni 
uitase să închidă camera de filmat. Dar nu aşa stăteau lucrurile. 
Tânăra continuă să doarmă, fiind probabil leşinată de-a binelea. 
Insă nu asta se întâmplase. 

Huldar se concentră la evenimentele care urmară, complet 
surd la ce spuneau Erla şi Tómas. Dădu iar pe repede-înainte, 
până ce ajunse la finalul filmului. Inima îi bubuia cu putere în 
piept şi simţea deja în gură gustul de fier care venea odată cu o 
furie ucigaşă. Cu toate astea, reuşi să nu se trădeze şi doar se 
întinse după cablul de la proiector ca să-l conecteze la loc, ba 
chiar zăbovind niţel ca să se asigure că era înfipt bine unde 
trebuie. Sperând, totodată, că aceste momente de întârziere o 
să-l ajute să-şi menţină furia sub control. După care porni 
înregistrarea de la capăt. 

Când imaginea apăru iar pe perete, Erla îşi răsuci atât de 
repede capul, încât Huldar crezu că îşi scrântise gâtul. Privirea ei 
era una dintre cele mai pline de furie pe care i-o aruncase 
vreodată, lucru deloc surprinzător, întrucât el încălcase singura 

condiţie pusă de Tómas pentru a continua să le răspundă la 
întrebări fără să fie prezent şi un avocat. 

Însă o merita din plin. 

Când T6mas văzu filmarea, sări imediat în picioare şi se 
năpusti la uşă, descoperind însă că e încuiată. 

— Vreau un avocat. Nu mai rostesc niciun cuvânt. 

Izbucni iar în lacrimi, urletele lui devenind şi mai puternice şi 
mai patetice decât până atunci. 

Capitolul 31 


După ce se termină înregistrarea, se aşternu o linişte ca de 
mormânt în micuța cameră de interogatorii. Alături de Huldar şi 
de Erla, de data asta în încăpere se aflau şi un jurist al poliţiei, 
trecut uşor de cincizeci de ani, alături de un reprezentant al 
diviziei Delicte Sexuale - bărbatul cu care Huldar se sfătuise 
atunci când fuseseră descoperite filmările pe calculatorul lui 
Helgi. Acesta părea cel mai puţin afectat de ceea văzuse pe 
ecran. 

Toţi patru rămaseră uitându-se la monitorul alb al 
proiectorului, până ce Erla întrerupse tăcerea, adresându-se 
juristului: 

— Ei, tu ce zici? Constituie un caz clar de viol? 

— Da şi nu. Asta e problema. 

Juristul îşi lăsă jos pixul pe o foaie goală de hârtie aşezată în 
faţa sa. Acesta avusese intenţia să-şi ia notițe în timpul filmării, 
însă până la urmă nu mai scrisese nimic. Lucru complet de 
înţeles, întrucât conţinutul putea fi rezumat în doar câteva 
cuvinte. O tânără se aşază pe un pat şi încearcă să-şi facă un 
selfie. Apoi intră un bărbat, se dezbracă amândoi şi fac sex, 
ceea ce pare a fi consimţit de ambele părţi. Apoi ea leşină şi 
amicii bărbatului profită, unul după altul, de trupul ei care nu se 
opune în niciun fel. Din când în când, ea îşi recapătă cunoştinţa 
şi pare că nu se bucură de ce se petrece acolo, însă e ţinută cu 
forţa până ce leşină la loc. După ce termină cu toţii, unul dintre 
ei intră în cameră, o scutură ca s-o trezească şi-i comandă să se 
îmbrace şi să plece. Femeia ameţită se chinuie să se îmbrace şi 
dispare din cadru, părând răvăşită şi mişcându-se ca şi cum ar 
durea-o tot corpul. Apoi filmarea se termină. 

Pentru că Erla nu răspunse, Huldar nu se mai putu abtine: 

— Dar ce altă dovadă îţi mai trebuie că e vorba de un viol? De 
o declaraţie din partea fiecărui individ care apare în filmare, în 
care să recunoască faptul că a violat-o pe femeie? Chiar înainte 
să sară pe ea? 

— Ar fi de ajutor, fireşte. 

Juristul nu părea să glumească. 

În acest punct, reprezentantul de la Delicte Sexuale interveni 
şi el: 

— Am avut un caz cu un filmuleţ care înfăţişa ceea ce este 
considerat viol în grup. Cazul a fost pierdut la Tribunalul 
Districtual şi apoi, încă o dată, la Curtea Supremă. 

— Da, în pofida faptului că reclamanta a fost disponibilă în 
cazul respectiv, adăugă juristul, schiţând o grimasă. Din păcate, 
nu e chiar totul complet limpede, indiferent de cum ni se par 
nouă lucrurile. Nici măcar o dată nu o auzim pe femeie spunând 
clar „nu” sau că nu vrea. 

Erla nu era pregătită să renunţe chiar aşa uşor. 

— Toate încercările femeii de-a se ridica sau de a-i da jos de 
pe ea sunt împiedicate. Ar trebui să fie al naibii de evident 
pentru toată lumea că participarea ei nu a fost voluntară. Şi să 
fie suficient ca să-i punem sub acuzare. 

Când juristul îi răspunse, simţiră cu toţii osteneala din glasul 
lui: 

— E posibil. Dar eu, unul, n-aş pune pariu pe şansele de-a 
obţine o condamnare. Avocaţii apărării ar putea pretinde orice, 
din moment ce nu există nicio declaraţie din partea aşa-zisei 
victime. Ar putea spune că toată chestia a fost aranjată în 
prealabil şi că ea şi-a exprimat acordul înainte să intre în acel 
dormitor. Mă tem că va fi foarte dificil să-i contraziceţi dacă vor 
pretinde că încercările ei anemice de-a se ridica au făcut parte 
din joc: că ea voia de fapt să se urce deasupra, de exemplu, 
însă cei patru au preferat să rămână ei înşişi deasupra. Ceva de 
genul ăsta. Şi cum am putea noi să demonstrăm opusul? 

Bărbatul scoase un oftat adânc. 

— Dar, ca să privim şi partea bună a lucrurilor, măcar avem 
un caz beton împotriva lor, pentru distribuirea videoclipului. E 
ilegal să distribui sau să faci schimb de materiale pornografice, 
iar aici nu există absolut nicio îndoială. E acelaşi lucru ca şi în 
cazul site-urilor private; dacă vreuna dintre femeile implicate 
depune plângere, avem şi aici un caz. Insă conţinutul acestei 
înregistrări reprezintă cea mai bună şansă a noastră pentru o 
condamnare. Singurul impediment e faptul că cel care l-a postat 
e mort, dacă am înţeles eu bine? 

Erla îi confirmă. 

— Nu avem decât cuvântul lui Tómas cum că Helgi a fost cel 
responsabil, dar presupun că şi ceilalţi îl vor susţine. Numele de 

utilizator se potriveşte cu cel din materialul postat din SUA în 
momentul în care el se afla acolo. Aşa că e foarte probabil ca 
Helgi să fi postat într-adevăr videoclipul. 

— Ahh! făcu juristul, dezamăgit. Păi atunci, asta e. Darnu e 
totul pierdut. Legea conţine o secţiune întreagă referitoare la 
distrugerea reputației şi la afectarea dreptului individului la 
intimitate. Clauzele privitoare la încălcarea decenţei individului 
sunt folosite adesea când se cere o condamnare pentru 
pornografie neconsensuală. Poate că asta s-ar putea folosi 
împotriva membrilor supraviețuitori ai grupului. Ştiau cu toţii 
foarte bine că incidentul era filmat şi totuşi niciunul nu a ridicat 
nicio obiecţie în secţiunea dedicată comentariilor asupra faptului 
că videoclipul era distribuit. Aşa că am putea aduce argumentul 
că au luat cu toţii parte la încălcarea decenţei. Apropo, când a 
fost postat acest videoclip pe site? 

Erla îşi verifică notițele de până atunci cu privire la videoclip 
şi la Maren, tânăra care apărea în el. 

— A fost încărcat a doua zi după ce a fost filmat. 

— Of, Doamne! oftă încă o dată juristul. lar atunci femeia era 
deja moartă, nu-i aşa? 

Când Erla îi confirmă dând din cap, el le explică: 

— Din cunoştinţele mele, nu există precedente care să 
implice persoane decedate. Poţi comite un delict împotriva 
decenţei cuiva care e deja mort? Eu aş fi zis că da. La urma 
urmei, dreptul la intimitate se aplică şi peroanelor decedate, 
însă ar trebui să recitesc clauza referitoare la decenţă. Din 
nefericire, e posibil ca legea să nu fi fost elaborată ţinându-se 
cont de acest aspect şi să nu se aplice decât persoanelor în 
viaţă. 

Erla nu avea de gând să se lase angrenată într-o discuţie 
despre fineţuri legale. 

— Ce fel de sentinţă se dă în cazul pornografiei 
neconsensuale? 

— Dacă un procuror alcătuieşte un caz bazat pe clauza 
amintită de mine, vă puteţi aştepta la o condamnare scurtă sau 
cu suspendare. Cadrul pentru amenzi e limitat şi, în cazul 
nostru, persoanele implicate sunt bine văzute şi nici nu au 
condamnări anterioare. 

Huldar simţi cum se prăbuşeşte cu totul. Nu avea să le fie 
uşor să facă dreptate pentru biata femeie din videoclip, deşi 

presupunea că pentru ea oricum nu mai avea nicio importanţă. 
Numele ei apăruse în comentarii şi deşi patronimul ei fusese 
omis, o identificaseră imediat. O mulţime de islandeze purtau 
numele Maren şi, dintre ele, în jur de 150 încă trăiau, potrivit 
Registrului Naţional. Însă o singură femeie cu numele Maren 
fusese aruncată pe ţărmul de la poalele Stâncii Spânzuratului: 
Maren Th6rdardâttir, tânăra de 24 de ani care se înecase intrând 
în mare în noaptea înregistrării acelei filmări. 

Ajunşi aici, colegul de la Delicte Sexuale vorbi din nou. 
Cunoscând din amara-i experienţă cât de greu era să se obţină 
o condamnare în cazuri de genul ăsta, el se întrebă cu voce tare 
dacă nu cumva era posibilă o altă abordare. 

— Dar moartea ei? Nu e posibil ca ei s-o fi violat şi apoi să fi 
aruncat-o în mare? Poate că nu voiau să-şi asume riscul ca ea să 
meargă mai apoi direct la poliţie? Deşi au folosit cu toţii 
prezervative, existau totuşi şanse să se poată obţine probe 
biologice concludente. lar asta i-ar fi băgat într-o mare belea. 
Aşa că poate şi-au luat toate măsurile de precauţie şi au înecat- 
o în mare. Distanţa nu e deloc mare între apartamentul de pe 
Sudurhlid. Cât să fie - o sută de metri? Două sute? 

Nu comentă nimeni această idee; ştiau cu toţii cât de mică 
era distanţa. Însă Huldar tot îi răspunse la întrebare. După ce se 
terminase interogatorul lui Tómas şi descoperiseră numele 
femeii, Erla îi ceruse lui Huldar să caute prin dosarul lui Maren, 
în vreme ce ea pregătea paşii următori. Furia ei la adresa lui din 
cauză că dăduse drumul videoclipului în timpul interogatoriului 
se evaporase instantaneu când ieşise la iveală numele lui 
Maren. 

— Am citit rapoartele din cazul morţii lui Maren, rosti Huldar. 
N-a existat nimic care să trezească suspiciuni. Autopsia a ajuns 
la concluzia că nu exista nicio dovadă care să contrazică ideea 
că a intrat în mare din proprie voinţă. N-au existat răni la cap 
sau urme de strangulare, ori orice altă dovadă care să sugereze 
că i-au fost legate mâinile sau că a fost ţinută cu forţa sub apă. 
Existau semnele unei partide de sex dure, însă dat fiind că nu s- 
a început imediat căutarea ei, trupul i-a zăcut în mare timp de 
trei zile înainte de-a fi descoperit. lar atunci devenise deja 
imposibil de stabilit dacă partida de sex fusese consensuală sau 
nu. Sau când avusese loc. 

— N-au încercat să-l găsească pe cel cu care făcuse sex? 
întrebă reprezentantul diviziei Delicte Sexuale, care era limpede 
că nu voia să renunţe cu una, cu două. 

— Nu. Nu avea niciun sens. Ea primea tratament pentru 
depresie. Pardesiul i-a fost găsit împăturit lângă pantofi şi 
geantă, în apropiere de cimitirul Fossvogur, şi sinuciderea a fost 
singura idee luată în considerare. Fata mersese în club cu iubita, 
băuse mult şi apoi se despărţiseră în aceeaşi noapte. Alcoolul şi 
depresia reprezintă o combinaţie fatală. lar această explicaţie a 
fost considerată suficientă. Însă acum va trebui să luăm 
legătura cu ruda ei cea mai apropiată, căci s-ar putea să se afle 
în posesia unor informaţii care nu au ieşit la iveală când s-a 
alcătuit dosarul. Eu, unul, nu prea îmi imaginez aşa ceva. 

Se aşternu iarăşi tăcerea. Nu-i mai venea nimănui nicio idee. 
Dacă părinţii tinerei ar fi avut vreo probă care să dovedească 
faptul că fiica lor fusese ucisă, era extrem de puţin probabil s-o 
fi ascuns la acel moment. Huldar făcu o ultimă încercare 
zadarnică să susţină ideea cu crima: 

— Femeia este, se pare, violată în grup şi se îneacă în aceeaşi 
noapte. Indiferent dacă bărbaţii au participat în mod activ la 
înecul ei, oricine gândeşte logic îşi dă seama că e vorba de 
cauză şi efect. În cel mai rău caz, pesemne că ei i-au dat 
imboldul final, dat fiind echilibrul ei emoţional fragil de la acel 
moment. Nu avem nicio şansă ca ei să fie acuzaţi de omucidere? 

Juristul cugetă câteva secunde la această întrebare. 

— E o infracţiune să încurajezi sau să provoci o sinucidere. 
Însă nu s-a testat niciodată în Islanda şi pedeapsa în acest caz 
n-ar fi mai mare de un an de închisoare. Mă îndoiesc că am 
putea găsi un procuror care să accepte cazul. Ar fi aproape 
imposibil de demonstrat că presupusul viol a reprezentat 
factorul decisiv. Nu e ca şi cum ea a lăsat o scrisoare în care 
declara că aceea a fost picătura care a umplut paharul. 

Juristul îşi luă pixul şi începu să-şi adune lucrurile. 

— În fine. Ţine-mă şi pe mine la curent, Erla. Dacă nu va 
funcţiona niciuna dintre aceste sugestii, există o mulţime de 
femei care ar putea fi pregătite să depună plângere. Aveţi în 
plan să urmăriţi toate videoclipurile de pe site şi să daţi de urma 
femeilor care apar în ele? 

Huldar lăsă capul în jos când auzi întrebarea. Erla înghiţise cu 
totul minciuna referitoare la cum o cunoscuse el pe Ugla. Insă 

după ce avea să se încheie ancheta şi atenţia tuturor avea să se 
îndrepte spre forumul celor trei prieteni, cu siguranţă avea să 
afle adevărul: că în niciun caz nu făcuseră doar schimb de 
numere de telefon într-un bar. 

— Am doi oameni care se pot ocupa de asta, pe lângă ce mai 
au de făcut. 

Agentul de la Delicte Sexuale se ridică în picioare. 

— Logic ar fi să începem cu videoclipul care a apărut pe site- 
ul care partajează fişiere. Acela e probabil cel mai grav exemplu 
pentru distribuirea de materiale pornografice. 

Se uită apoi la Huldar şi la Erla şi adăugă: 

— Tómas a ştiut să vă spună cine anume l-a postat? 

Erla clătină din cap. 

— A pretins că nu ştie. Dă vina pe cel de-al cincilea utilizator, 
însă jură că habar n-are cine e ăla. Cei de la IT caută şi ei, însă 
spun că e o cauză aproape pierdută, întrucât site-ul e pe Dark 
Web. Deşi au remarcat totuşi imediat un detaliu: noul utilizator a 
apărut abia după ce acel videoclip a fost postat pe platforma pe 
care sunt distribuite fişiere. Aşa că el sau ea nu are cum să aibă 
vreo legătură cu asta. Ceea ce înseamnă că unul dintre cei patru 
bărbaţi trebuie să-l fi distribuit. 

— Atunci, tot ce aveţi de făcut e să aflaţi care dintre ei a 
făcut-o. Măcar îl vom pune sub acuzare, chiar dacă e doar un 
gest simbolic în împrejurările date. 

Juristul se opri la uşă. 

— Dar, ca să fiu sincer cu voi, mă îndoiesc că va face puşcărie 
pentru celelalte două capete de acuzare pornind doar de la acel 
videoclip. Cu toate că nu vă împiedică nimic să încercaţi. 

Aruncă o privire scurtă la ceas. 

— Cele 24 de ore pentru care îi puteţi reţine aproape s-au 
terminat. Însă mai puteţi obţine încă 24 dacă îi aduceţi în faţa 
unui judecător şi cereţi să fie ţinuţi în arest - presupunând că 
judecătorul nu va cere timp în plus ca să ajungă la o concluzie. 
Anunţaţi-mă cât mai repede. Îmi va lua o oră să alcătuiesc 
dosarul de caz. 

Erla încuviinţă plictisită din cap. Ştia şi ea că timpul le era pe 
sfârşite. Toţi cei care lucrau la caz cunoşteau acest lucru. 

— Dar să vă mai dau un sfat, adăugă juristul, cu o expresie 
serioasă pe chip. Găsiţi-o pe femeie! Asta ar trebui să fie 
prioritatea voastră absolută. 

— Femeie? 

Polițistul de la Delicte Sexuale părea nedumerit, cu mintea 
încă la videoclip şi la site-ul web, în mod sigur. 

— Care femeie? 

— Sigurlaug. Soţia celei mai recente victime, Margeir. 

Erla se ridică şi ea în picioare, anunțând: 

— E prima pe lista noastră. Doar că n-am obţinut niciun 
rezultat în privinţa căutării ei. Echipa de salvare a luat la puricat 
toată zona extinsă a Reykjavikului, fără niciun rezultat, iar 
căutarea aeriană n-a produs nici ea vreun rezultat. Nici faptul că 
soţul ei a fost găsit mort nu e deloc încurajator. Trebuie să iau o 
decizie legat de ce vom face mai departe. 

Nu voia nimeni să fie în pielea Erlei. Era extrem de puţin 
probabil ca femeia să fie găsită în viaţă după atâta vreme şi un 
cadavru ar fi fost mult mai dificil de găsit decât cineva în viaţă. 
Deşi nu o rostea nimeni cu voce tare, cu toţii se temeau că 
Sigurlaug e deja moartă. Orice altceva era aproape imposibil în 
clipa de faţă. 

e 

Thormar era o cu totul altă mâncare de peşte față de 
prietenul său Tómas. Stătea drept în scaun, cu chipul încremenit 
într-o mină ce anunţa că nu va ceda absolut deloc, hotărât în 
mod evident să-şi facă sejurul la secţia de poliţie cât mai dificil 
pentru ceilalţi. Huldar se bucura de schimbare. Măcar Thormar 
aproape sigur n-avea să ceară şerveţele precum fricosul ăla de 
economist, deşi fireşte că dezavantajul era că urma să se 
dovedească mult mai greu de făcut să cedeze. 

— Gândeşte-te mai bine! 

Huldar împingea guma cu nicotină în obraz cu ajutorul limbii. 
Trecuseră câteva ore bune de când nu mai apucase să iasă 
afară pentru o ţigară. 

— Tu şi prietenii tăi aţi violat în grup o femeie care la scurt 
timp a fost aruncată de mare pe ţărmul de lângă Stânca 
Spânzuratului. Cinci ani mai târziu, Helgi e şi el găsit spânzurat 
în acelaşi loc. Ţie chiar ţi se pare o coincidentă? 

Thormar ridică din umeri. 

— Asta va trebui s-o desluşiţi voi. Eu nu sunt poliţist. O s-o 
repet: nu a fost viol. Nu eu l-am omorât pe individul acela, 
Margeir. Nu eu l-am omorât pe Helgi. Şi nici nu distribui 
materiale porno. 

— Aşa zici tu. 

Huldar îi aruncă o privire Erlei, care părea să se mulţumească 
să îl lase pe el momentan să se ocupe de interogatoriu. 

— Băieţii caută acum amprente pe camera video pe care voi 
aţi aruncat-o în sacul de gunoi. N-ar fi deloc surprinzător să 
descoperim că aţi folosit-o cu toţii. 

— Va trebui să aşteptăm şi să vedem. Deşi nu înţeleg care va 
fi diferenţa. Doar nu insinuezi că tipul de pe balcon a fost 
omorât cu o cameră video? lar Helgi cu siguranţă n-a fost 
omorât cu ea. Despre asta e toată treaba asta? Despre omoruri? 

Huldar n-avea deloc intenţia să-l lase pe individ să înceapă să 
pună el întrebări. Continuă ca şi cum nici n-ar fi auzit 
comentariul lui Thormar. 

— Camera va fi trimisă celor de la IT, care spun că ar trebui să 
fie uşor să se stabilească dacă a fost folosită pentru a face 
înregistrări recente pentru site-ul vostru. Am descoperit unde 
era instalată şi conectată la un întrerupător de pe perete. Dat 
fiind că era ascunsă bine într-un difuzor şi îndreptată spre pat, e 
mai mult decât evident că scopul ei era să filmeze fără ca 
femeile implicate să ştie ceva. Poţi nega până nu mai poţi, însă 
îţi iroseşti vremea, pentru că avem videoclipurile incriminatoare 
cu tine şi mai multe femei, făcute folosind aceeaşi cameră. 

— Prostii! 

Thormar strânse tare din dinţi, deloc demn de sfaturile unui 
dentist, însă desigur că împrejurările erau unele deosebite. 

— Când pot să plec? 

— Când vom hotărî noi să-ţi dăm drumul. Nu uita că eşti 
arestat. 

Huldar se întrebă încă o dată de ce Thormar nu ceruse un 
avocat. Doar dacă nu cumva avea vreo legătură cu faptul că şi 
soţia lui era avocat. Dacă ar fi cerut să fie reprezentat de 
altcineva, ea s-ar fi simţit trădată. 

— Acum, că prietenul tău Tómas ne-a arătat cum să accesăm 
site-ul, ar fi mai bine să ne spui şi tu întreaga poveste. Putem 
viziona tot conţinutul, iar următorul lucru de pe agenda noastră 
e să-l aducem aici şi pe celălalt membru al adorabilei voastre 
găşti. Ultimul care va apuca să mărturisească va trebui să preia 
asupra lui toată vina. Nu cred că vrei să fii tu acea persoană. 

— Nu ştiu nimic despre crime. Sau despre viol, pentru că nu a 
fost viol. Toate astea sunt o pierdere de vreme. 

— Aşa zici tu. 

Huldar rămase fixându-l cu privirea pe bărbatul ăsta care nu 
voia să coopereze, afişând şi el o expresie imposibil de citit. 
Apoi zise: 

— Hai atunci să ne aplecăm amândoi asupra a două întrebări 
la care ne-ai putea răspunde - detalii minore, care n-ar trebui să 
te îngrijoreze. 

Cum Thormar nu reacţionă, Huldar merse mai departe şi 
spuse: 

— Una este despre cel de-al cincilea utilizator. Chiar nu văd 
absolut niciun motiv să-l protejaţi. Intrebarea este asta: cine a 
postat videoclipul cu Helgi şi cu Sigurlaug Lâra pe site-ul cu 
fişiere partajate? Îţi recomand să ne dai un răspuns sincer. Dacă 
alegi să păstrezi tăcerea, am să consider că nu faci decât să te 
protejezi singur. 

— Nu ştiu cine este utilizatorul cel nou. Nu eu am distribuit 
videoclipul şi nici nu vă pot spune cine a făcut-o - din simplul 
motiv că habar n-am. 

Se auzi o bătaie uşoară în uşă. Erla îi aruncă o privire lui 
Huldar, cu sprâncenele ridicate, după care se ridică, deschise 
uşa şi ieşi pe hol, închizând-o în urma sa. Huldar apucă să-l 
zărească pe Gudlaugur prin crăpătură. Acesta primise sarcina să 
verifice tot conţinutul de pe platformă, deci pesemne că dăduse 
peste ceva important, altminteri nu i-ar fi întrerupt. 

Huldar reveni la Thormar. Întreruperea îl făcuse să-şi piardă 
pe moment concentrarea, aşa că acum trăgea nădejde că n- 
avea să se cunoască. Încercând să găsească o nouă abordare, 
se hotărî să revină la subiectul prezenţei lui Thormar în 
apartament. Acest lucru îi îngăduia un răgaz pentru a-şi cântări 
următoarea mişcare, în vreme ce dentistul repeta scuza de mai 
devreme. 

— Ce căutaţi în apartament dacă nu voiaţi să distrugeţi toate 
dovezile prezenţei voastre acolo? Dă-mi voie să-ţi reamintesc 
faptul că prietenul tău ne-a spus toată povestea. 

Huldar omise să adauge că în clipa în care lui Tómas îi sosise 
avocatul, potopul de vorbe al acestuia secase cu totul, precum 
un robinet care e închis brusc. Nu le mai răspunsese la nicio 
întrebare după ce fusese pus să urmărească încă o dată 
videoclipul cu violul în grup, aşa că era oarecum o exagerare să 
pretindă că Tómas le spusese toată povestea. 

— Cum am zis şi mai devreme, făceam curat. Gunni a 
împrumutat apartamentul pentru o petrecere în weekendul de 
dinainte ca Helgi să moară şi l-a lăsat într-o stare dezgustătoare. 
lar noi nu am vrut ca părinţii lui Helgi să-l găsească aşa. 

— Ei ştiau despre apartament? _ 

— Nu, aşa cum v-am spus deja, ei nu ştiau nimic de el. Insă 
aveau să afle când urma să-i fie citit testamentul. De aceea 
făceam curat acolo. Desigur, nu am cum să vorbesc şi în numele 
lui Tómas, dar eu din acest motiv mă aflam acolo. 

— Deci făceaţi curăţenie acolo doar din bunătatea inimii 
voastre, când s-a întâmplat să zăriţi cadavrul de pe balcon, însă 
în loc să sunaţi la poliţie, tu şi Tómas v-aţi repezit la magazin ca 
să mai cumpăraţi produse de curăţenie, după care v-aţi întors ca 
să mai curăţaţi o dată tot apartamentul. O reacţie cam ciudată, 
nu ţi se pare? 

— Tómas nu mai ştia ce face. Doar ce descoperiserăm 
cadavrul acolo, când aţi intrat voi. Drumul nostru ca să mai 
cumpărăm produse de curăţenie n-avea nimic de-a face cu aia. 
Pur şi simplu ne-am oprit din treabă şi am dat o fugă acolo. . 

Thormar nu era deloc prost. Povestea lui părea plauzibilă. Insă 
cea a lui Tómas era mult mai credibilă şi ar fi cântărit mult mai 
greu în faţa unui judecător dacă acest caz ar fi ajuns vreodată la 
tribunal. 

Erla reveni în încăpere, radiind un aer de satisfacţie. Huldar o 
urmări cum se aşază pe scaun şi-şi trage spre ea tastatura cu o 
bucurie exagerată. lar el crezu că vede apărând o mică fisură în 
faţada altfel complet impenetrabilă a lui Thormar, când şi acesta 
observă acelaşi lucru ca şi el. p 

Proiectorul se trezi iar huruind la viaţă. Il opriseră după ce îi 
arătaseră lui Thormar forumul la începutul interogatoriului, ca 
să-l mai dezbare niţel de acea atitudine de înfumurare. Şocul nu 
durase totuşi prea mult. 

Interfața primitivă a site-ului web reapăru pe perete. Degetele 
Erlei ţăcăniră pe tastatură şi începu să ruleze un videoclip pe 
care Huldar nu-l mai văzuse până acum. Spre deosebire de 
celelalte văzute de el, acesta înfăţişa un alt pat, dintr-o altă 
încăpere. Nici bărbatul nu era vizibil. Părea să fie mai degrabă 
una dintre acele filmări de pe site-urile care partajează 
videoclipuri, fiind evident că bărbatul care filma toată acţiunea 

se folosea de un telefon mobil. Huldar îi aruncă o privire lui 
Thormar şi văzu că acesta îşi umezea neliniştit buzele. 

— Cine e femeia, Thormar? 

Erla opri filmarea la un cadru în care chipul femeii era 
înfăţişat clar. 

— Nu o recunosc. 

Pentru prima dată de la începutul videoclipului, în glasul lui se 
distinse un tremur slab. 

— Chiar aşa? 

Erla apăsă „Play” din nou. După câteva secunde, cei doi 
făcură schimb de poziţii şi telefonul rămase îndreptat pentru 
scurt timp către bărbat. Indubitabil, era vorba despre Thormar. 

__— Cine e femeia? Ar trebui să reuşeşti să ţi-o aminteşti. 
Inregistrarea e de-acum doar doi ani. 

Erla se întoarse cu faţa spre perete. Imaginea se clătina ca şi 
când ar fi avut loc un cutremur, în vreme ce bărbatul se mişca 
mai departe energic deasupra femeii. In vreme ce ritmul se 
domolea, Erla puse înregistrarea pe pauză la un alt cadru care 
înfăţişa faţa femeii. 

— Eşti sigur că nu o recunoşti? 

Thormar nu făcu decât să clatine din cap. Avea chipul 
cenuşiu, fapt ce părea a fi pe placul Erlei. 

— Ce ciudat! Polițistul care a găsit asta ţi-a verificat pagina de 
Facebook şi are impresia că seamănă bizar de mult cu soţia ta. 
Ba chiar e sigur că e vorba de ea. Să fie oare posibil? 

— Nu. 

Privirea lui Thormar căzu în poală, la pumnii încleştaţi pe care 
îi ţinea acolo şi pe care şi-i vâri iute sub masă. 

— Inţeleg. Păi, n-ai de ce să-ţi faci griji. Eu am s-o chem 
încoace şi am s-o rog s-o identifice pe femeie. Doar ca să fim 
absolut siguri. 

Rămase privindu-l fix pe bărbat, fără nicio urmă de 
compasiune pentru el: chiar nu merita vreuna. 

— S-ar putea să rămână surprinsă să descopere că tu ai 
postat videoclipul pe forumul online al prietenilor tăi. Mie mi se 
pare că ea ştia că e filmată, însă am oarece îndoieli că avea 
intenţia să o mai vadă şi altcineva. Cu toate astea, n-are 
importanţă. 

Funcţionă. Thormar cedă până la urmă şi se arătă de acord să 
vorbească în schimbul promisiunii lor că aveau să o ţină pe soţia 

lui departe de toate astea. Din păcate, totuşi, curând deveni 
evident că nici el nu ştia nimic care să-i ajute să rezolve cazurile 
de crimă sau s-o găsească pe Sigurlaug. Vechea lui ceartă cu 
Helgi se dovedi că rezultase dintr-un dezacord al lor în privinţa 
acum trebuiau să procedeze cu videoclipul în care apărea 
Maren. Thormar voise să-l şteargă, Helgi, să-l păstreze pe site. 
Thormar nu părea să simtă vreo satisfacţie la gândul că avusese 
dreptate atunci, deşi el şi amicii săi ar fi fost într-o situaţie mult 
mai bună acum dacă ar fi avut câştig de cauză atunci. 

Thormar le dezvălui că „administratorul” anonim distribuise o 
filmare cu spânzurarea lui Helgi şi încă una cu el zăcând 
inconştient într-o maşină. Totuşi, când poliţia le căută pe 
acestea două, nu le găsiră. Dacă acele videoclipuri existaseră 
vreodată, atunci logic că utilizatorul trebuia să fie ucigaşul lui 
Helgi sau să aibă măcar legătură cu el. Însă nu se puteau baza 
pe faptul că Thormar le spunea adevărul. Erla sunase la cei de la 
IT din camera de interogatoriu şi, din spusele lor, nimeni nu 
putea accesa site-ul fără invitaţie, darămite să-i lase pe ceilalţi 
fără drepturile de administratori. Oricine ar fi fost, trebuie să fi 
accesat site-ul cu ajutorul unuia dintre cei patru bărbaţi. 

Singura informaţie cu adevărat importantă era că izbutiseră 
să afle de la Thormar cum anume fusese posibil ca acel 
videoclip cu Sigurlaug, care avusese consecinţe atât de grave 
pentru ea, să apară pe site-ul cu fişiere partajate. Cât de grave, 
rămânea de văzut. 

Erla avu grijă ca Thormar să ajungă înapoi în celulă. 

Amândoi rămaseră apoi tăcuţi. Huldar bănuia că Erla nu se 
năpustise imediat afară din cameră pentru că dorea să amâne 
luarea unei decizii în privinţa cererii unui mandat de prelungire 
a arestului. Dacă judecătorul îi refuza solicitarea, ar fi picat ea 
prost. Pe de altă parte, dacă nu înainta cererea şi bărbaţii se 
dovedeau vinovaţi de crimă, atunci ea ar fi dat rău în ochii 
publicului larg. 

Lina îşi iţi capul pe uşă. Tânăra îşi lăsase astăzi liber părul 
roşcat care i se răsfira în jurul capului precum o coamă 
electrizată. Pentru prima oară, Erla se purtă politicos cu ea, 
lucru pe care Huldar îl interpretă ca pe un semn al faptului că 
era cu mintea în altă parte. 

— Am stat de vorbă cu mama lui Maren Th6rdardâttir, anunţă 
Lina. Ea spune că fiica ei mai încercase şi înainte să se sinucidă 

şi că nimeni din familie nu îşi închipuise ceva suspect în privinţa 
morţii ei. Femeia nu încercase să afle cu cine îşi petrecuse fiica 
ei noaptea de dinainte să se înece, pentru că singurul rezultat ar 
fi fost să-şi facă suferinţa şi mai greu de îndurat. Şi chiar nu 
vedea ce-ar fi avut de obţinut. Ea şi soţul ei locuiau în Norvegia 
la momentul acela, însă au revenit acasă de îndată ce-au primit 
vestea. Mai au încă doi fii, unul mai mare decât Maren, celălalt, 
mai mic. Cei doi băieţi au fost foarte afectaţi de moartea ei, mai 
ales fratele mai mare, care locuia în Islanda când s-a întâmplat 
ce s-a întâmplat. Fratele mai mic se mutase în Norvegia, cu 
părinţii. 

Lina ridică privirea spre Erla, pentru a obţine încuviințarea ei. 

— Aşa cum ne-ai instruit, nu i-am zis nimic despre Helgi şi 
amicii acestuia. l-am spus doar că studiem cu atenţie cazurile 
mai vechi ce au legătură cu Stânca Spânzuratului, pentru a le 
elimina din anchetă. 

— Să stăm de vorbă şi cu fraţii ei? o întrebă Huldar pe Erla, 
însă înainte ca aceasta să poată răspunde, Lina se repezi s-o 
prevină: 

— Unul e la studii în străinătate - fratele mai mic. Celălalt 
lucrează pe un trauler şi e plecat pe mare de trei săptămâni. 
Aşa că e greu de crezut că ar avea ceva de-a face cu crimele. 

— Mama ei îi cunoştea pe Margeir sau pe Sigurlaug? 

Pentru întâia oară, Erla nu reacţionă nervos la întreruperea 
Linei, ci păru că dorea sincer să-i audă răspunsul. 

— Nu. Am întrebat-o şi a zis că nu-i cunoaşte. 

— Dar tatăl, Thârdur? El a recunoscut numele? întrebă Huldar, 
deşi credea că ştie deja răspunsul şi la asta. 

Dacă i-ar fi cunoscut, Lina le-ar fi zis imediat. 

— De el n-am reuşit să dau. Sunt divorţaţi şi mama lui Maren 
a spus că nu au mai păstrat legătura. Acesta figurează că 
locuieşte în Akranes, însă ea a zis că a auzit că el locuieşte de 
fapt în oraş. Bărbatul nu are decât un telefon mobil înregistrat 
pe numele său, însă nu răspunde când e sunat. Să mai încerc să 
dau de el la telefon? 

— Nu. Ocupă-te tu, Huldar! E mai bine dacă stă un bărbat de 
vorbă cu el. 

Huldar observă că Lina părea rănită de această idee. 

— Lina, care e numărul lui Thârdur? 

Normal că ea îl ştia pe dinafară şi că se grăbi să i-l ofere. 
Huldar îl formă pe mobilul său. Când introduse ultima cifră, 
telefonul său îl informă că acel număr era deja atribuit unui 
contact. Sub numele de Doddi. 

Numărul de telefon îi aparţinea administratorului din blocul lui 
Helgi. 

Capitolul 32 


Cu toate că poliţia se pregătise cu mare atenţie pentru 
arestarea lui ThOrdur, tatăl lui Maren, alias Doddi, trecuseră 
totuşi cu vederea un lucru: sincronizarea. Îşi făcură apariţia la 5 
după-amiaza, chiar atunci când cei care locuiau în clădire 
începeau să sosească acasă de la muncă, ceea ce însemna că 
exista un flux constant de maşini care intrau în garajul de la 
subsol şi de oameni care pătrundeau în holul de la intrare 
pentru a-şi aduna corespondenţa. Liftul suia şi cobora întruna. 
Nimic din toate astea nu făcea mai uşoară arestarea unui 
suspect potenţial periculos. Dacă, se temeau ei, acesta 
comisese deja două, poate chiar trei crime, exista riscul ca el să 
nu şovăie să ucidă din nou. 

Soarele apunea, lăsând în urmă un cer acoperit de nori, iar 
blocul înalt proiecta o umbră rece peste parcare, făcându-l pe 
Huldar să tremure. Fără nici măcar o pală de vânt care să 
împrăştie gazele de eşapament, aerul era îmbâcsit de poluarea 
provocată de traficul navetiştilor pe Sæbraut. Huldar nu-şi dorea 
decât să intre mai repede în bloc. 

Planul era ca Huldar şi Gudlaugur să intre şi să discute cu 
bărbatul, dat fiind că ei fuseseră singurii care comunicaseră cu 
el până acum. Erla nădăjduia că aveau să îl convingă să 
recunoască suficiente lucruri cât să se justifice o arestare a lui. 
In clipa când avea să se petreacă acest lucru, trebuiau să-i şi 
pună cătuşele. Nicio secundă mai devreme. Faptul că era tatăl 
lui Maren nu constituia un motiv suficient pentru arestare, nici 
măcar în combinaţie cu faptul că lucra pe post de administrator 
în clădirea lui Helgi. Şefii aveau să se năpustească imediat 
asupra Erlei dacă avea să iasă la iveală faptul că era vorba doar 
de una dintre acele coincidenţe specific islandeze - consecinţa 
de neevitat a faptului că trăiau într-o societate mică şi că poliţia 
îl arestase, fără niciun motiv, pe tatăl aflat în suferinţă al unei 
fete care-şi curmase singură viaţa. 

Huldar şi Gudlaugur primiseră ordin să poarte veste antiglont 
peste uniforme şi să le ascundă cu ajutorul unor pulovere 
supradimensionate. Prin urmare, torsurile masive cocoţate pe 

nişte picioare ca nişte fusuri îi făceau să semene cu nişte 
culturişti care neglijaseră să-şi lucreze atât coapsele, cât şi 
gambele. 

Uniformele erau menite să-l facă pe Th6rdur să ezite, 
aducându-i la cunoştinţă gravitatea situaţiei. Insă nu le explică 
nimeni de ce erau necesare vestele, iar Huldar bănuia că le 
poartă amândoi mai mult pentru a le oferi un sentiment de 
siguranţă decât pentru protecţie. Administratorul nu depusese 
niciodată cerere pentru un permis de portarmă, făcând astfel 
extrem de improbabilă ideea că va scoate un pistol la ei. Huldar 
nu se putu abtine să nu se întrebe câtă protecţie le putea oferi 
această armură împotriva altor arme, mai cu seamă că aceste 
veste nu ţineau la nesfârşit, şi cele pe care le deţinea divizia lor 
arătau şi cam ponosite. La urma urmei, acest tip se dovedise 
plin de imaginaţie - deja folosise un pistol pentru cuie împotriva 
cuiva. Evită totuşi să împărtăşească aceste griji şi cu Gudlaugur, 
căci şi aşa tânărul părea destul de stresat. Era prima lui arestare 
în care apăreau riscuri, pentru că până atunci nu făcuse decât 
să încătuşeze beţivi şi recalcitranţi în turele de weekend, pe 
vremea când lucra la poliţia în uniformă. Şi, cu toate că genul 
acela de arestări putea fi riscant, de obicei era făcut pe loc, nu 
precedat de o perioadă de aşteptare în care stăteai încordat ca 
un arc. 

— Eşti bine? 

Huldar îşi lăsă o mână pe umărul lui Gudlaugur şi se uită cu 
atenţie în ochii lui. La o evaluare obiectivă, instinctul îi spunea 
că bărbatul mai tânăr avea să treacă peste asta cu bine. Teama 
lui cea mai mare era că lui Gudlaugur avea să-i scape prea 
devreme porumbelul pe gură, înainte să apuce să termine cu 
interogarea lui Thârdur. Sperau să poată fi în stare să-l aresteze 
fără să facă uz de forţă şi că toate măsurile lor de precauţie 
aveau să se dovedească neîntemeiate. 

— Sunt bine. Gudlaugur ridică din umeri şi adăugă: A sosit 
vremea? 

Huldar dădu aprobator din cap. Avea o cască în ureche şi doar 
ce-o auzise pe Erla dându-i ordinul să intre. Şi Gudlaugur purta 
una, însă planul era ca ea să comunice direct cu el numai în 
cazul în care, dintr-un anumit motiv, Huldar n-ar fi fost în stare 
să răspundă el însuşi la întrebări. lar Huldar spera din toată 
inima că nu avea să se ajungă la asta. De asemenea, purtau 

amândoi microfoane, astfel încât cei aflaţi la conducerea 
operaţiunii să poată asculta tot. Dacă Erla considera necesar, 
avea să transmită echipei de întărire care aştepta să intervină. 
Toţi trăgeau nădejde că n-avea să fie nevoie de asta. Existau 
totuşi şanse ca Thórdur să se dovedească dispus să coopereze, 
aşa cum o făcuse şi până atunci, însă nu puteau miza pe asta. 
Oamenii se dovedesc adesea extrem de imprevizibili atunci 
când sunt încolţiţi. 

— Intrăm, anunţă Huldar cu glas tare, ca să-l audă şi Erla. 

Vehiculele în care aşteptau ea şi echipa de intervenţie 
fuseseră parcate în afara razei vizuale, în caz că suspectul se 
întâmpla să treacă prin holul de la intrare. 

— Eşti sigur că o să ne putem auzi unii pe alţii la subsol? 

Gudlaugur intenţionase ca aceste cuvinte să fie auzite doar 
de Huldar, însă Erla îi răspunse imediat, liniştindu-l că ar trebui 
să funcţioneze şi acolo. Huldar crezu că distinge o umbră de 
îndoială în glasul ei. Insă poate că asta se datora calităţii 
proaste a sunetului. 

Huldar formă numărul marcat „Administrator”. Cât aşteptară 
acolo, se întrebă dacă acesta avea să se prindă mai repede în 
cazul în care i-ar fi zis „Thórdur” în schimb, deşi, sincer, se cam 
îndoia. Atâtea nume apăruseră pe parcursul acestei anchete! 
Prima dată când Lina menţionase numele Maren Th6rdardsttir, 
el nici măcar nu luase în seamă acel patronim. 

Gudlaugur se foi de pe un picior pe altul lângă Huldar, după 
care ridică mâna ca pentru a suna iar, însă Huldar ridică braţul 
pentru a-l opri. Nu sunaseră decât o singură dată la vizita 
precedentă şi nu voiau să dea impresia de nerăbdare. După 
câteva secunde, în interfon se auzi glasul administratorului. 
Acesta întrebă cine e şi Huldar îi răspunse. Urmă o perioadă de 
tăcere de rău augur, însă apoi încuietoarea bâzâi şi ei 
deschiseră uşa. 

Huldar porni direct către apartamentul administratorului, cu 
Gudlaugur urmându-l îndeaproape, însă înainte să apuce să 
ajungă acolo, se deschiseră uşile liftului în urma lor şi 
administratorul îi strigă pentru a le atrage atenţia. Huldar şi 
Gudlaugur se întoarseră, încercând să se comporte normal. 
Făcură un scurt schimb de amabilităţi şi îi scuturară amândoi 
mâna bărbatului - o mână care, după toate probabilitățile, 

trăsese cu un pistol pentru cuie în pieptul unui bărbat, înainte 
de a-l împinge, fără absolut nicio remuşcare, în ghearele morţii. 

— Eram jos, în birou, le explică administratorul. Cu ce vă pot 
ajuta? Aveţi vreo veste? 

— Da, de fapt, însă evident că nu putem discuta aici. 

Thârdur încuviinţă din cap. In clipa aceea, un bărbat dădu 
buzna în holul de la intrare, cărând după el două sacoşe pline cu 
cumpărături şi o servietă. Observând surprins prezenţa lui 
Huldar şi a lui Gudlaugur, îl întrebă pe administrator dacă 
avusese cumva loc vreo spargere. Când Thórdur îl linişti că nu e 
cazul, bărbatul deveni curios şi ceru să afle ce se petrece acolo. 
Huldar îl informă că avea legătură cu o anchetă în privinţa 
căreia nu trebuia să-şi facă absolut nicio grijă, după care 
bărbatul dispăru în lift. Când un alt locatar se ivi imediat după 
el, le veni greu să refuze invitaţia administratorului de a 
continua discuţia în biroul lui de la subsol. Când Huldar acceptă, 
auzi şi geamătul Erlei în ureche. 

Coborără toţi trei scările în linişte. 

In momentul în care intrau în birou, Huldar îşi dădu seama că 
e o mişcare proastă. Spaţiul era mult prea înghesuit ca să poată 
reacţiona aşa cum trebuie dacă administratorul ar fi încercat 
ceva. Nu în privinţa sa ori a lui Gudlaugur îşi făcea el griji; ci a 
lui ThOrdur. Dacă erau siliţi să-l imobilizeze, în mod sigur 
bărbatul avea să se lovească de mobilierul dinăuntru. O 
eventualitate neplăcută, nu din cauză că-i păsa în mod deosebit 
dacă Thórdur se lovea de ceva, ci din pricina anchetei care avea 
să se declanşeze după aceea. Incidentul urma să fie investigat, 
incluzând aici nesfârşite şedinţe, rapoarte şi sesiuni de întrebări 
în care el şi Gudlaugur aveau să fie interogaţi în privinţa 
acţiunilor lor. Şi, ca lucrurile să fie şi mai rele, mai rămăseseră şi 
singuri: Huldar nu mai auzise răsuflarea Erlei în ureche de când 
ajunseseră în capătul scărilor, deci era puţin probabil ca o 
înregistrare oficială să vină în sprijinul afirmațiilor lor. 

— Mă tem că nu mai am cafea. Vreţi să merg să vă aduc câte 
una? 

Administratorul se lăsă pe spate în scaunul de birou. Acum, că 
ajunseseră aici şi se putea gândi mai bine, Huldar îşi dădu 
seama că Th6rdur avea cam aceeaşi înălţime cu bărbatul care 
apărea alături de Siggi pe camerele de supraveghere. 
Constituţia şi mişcările erau şi ele destul de asemănătoare, iar 

Huldar ar fi putut jura că şi privirea îi era aceeaşi. Dar alungă 
iute gândul; urmau să aibă destul de timp să revadă 
înregistrările, mai târziu. 

— Nu, mulţumim! 

Sesizând că muşchii feţei îi erau nenatural de încordaţi din 
cauza furiei, Huldar scoase o gumă cu nicotină şi şi-o vâri în 
gură. Era greu să afişezi o expresie anume atunci când mestecai 
gumă. 

— N-ai mai venit ieri la secţie. Ţi-am cerut să treci pe acolo ca 
să-ţi putem lua o declaraţie, îţi aminteşti? 

— O, da. Scuze! 

Bărbatul părea uşurat că acesta era motivul vizitei lor aici. 

— Am fost atât de ocupat, că n-am avut nici măcar o clipă 
liberă. Nu mi-a trecut prin minte că e chiar atât de urgent. Insă 
mâine am să vin cu siguranţă. Sau vreţi să vin în seara asta? 

Lui Huldar i-ar fi plăcut să aibă câteva secunde la dispoziţie ca 
să-i poată analiza propunerea. N-ar fi fost mai bine să-l facă pe 
Th6rdur să vină la secţie, după care să înceapă să-l preseze aşa 
cum trebuie odată ce intra în camera de interogatoriu? Decizia îi 
aparţinea numai şi numai lui, întrucât de la casca din ureche nu 
se mai putea aştepta la niciun fel de ajutor. Mestecă mai 
departe guma, gândind cu furie, înainte să ofere un răspuns 
final: 

— Trebuie să-ţi înregistrăm declaraţia cât mai curând posibil. 
Însă prioritatea noastră cea mai mare de acum este să dăm de 
urma femeii gravide. 

— Înţeleg. Din păcate, cu asta chiar nu vă pot ajuta. 

Privirea administratorului alunecă departe de cea a lui Huldar. 

— Sunteţi aproape să o găsiţi? 

— Da. 

Huldar începu să recite povestea pe care o tot repetase 
împreună cu Erla: 

— S-ar putea să rămâi surprins să auzi asta, dar se pare că 
Helgi nu era chiar tipul acela de treabă pe care îl credeai tu. 

— A? 

Spre deosebire de Huldar, administratorul nu avusese 
posibilitatea de a-şi repeta povestea, aşa că încercarea lui de-a 
mima surpriza sună complet fals. 

— În ce sens? 

— Să nu mai zici nimănui, dar se pare că avea obiceiul de-a se 
înregistra în timp ce făcea sex - fără ca femeile cu care o făcea 
să ştie ceva. De asta ne aflăm aici. Trebuie să intrăm în 
apartamentul lui, ca să ne asigurăm că tehnicienii de la 
Criminalistică n-au ratat nicio cameră ascunsă în dormitorul lui. 

Administratorul se plesni pe coapsă, prefăcându-se de-a 
dreptul uluit, însă comportându-se atât de fals, încât, dacă ar fi 
fost după Huldar - şi dacă acţiunile poliţiei n-ar fi fost atât de 
atent monitorizate -, el, unul, l-ar fi arestat pe bărbat pe loc. Dar 
să fii un actor slab nu e suficient ca să dai dovadă că eşti 
vinovat de ceva. 

— Glumiţi! zise Thârdur. Normal că o să vă las înăuntru. Vreţi 
să mergem chiar acum acolo? 

— Imediat. Dar ia zi, mai întâi, tu ştiai ceva despre tinerele 
care vizitau apartamentul lui Helgi? Noi am crezut că ai uitat să 
menţionezi acest aspect. 

— Nu, desigur că nu. V-aş fi spus dacă aş fi ştiut. 

— Eşti sigur-sigur? Toate erau blonde. Subţirele, păr lung, 
adevărate minunăţii. 

— Nu - cum spuneam, v-aş fi spus. 

Huldar încuviinţă din cap, mestecându-şi mai departe guma. 

— E de-a dreptul şocant modul cum le trata pe acele femei. 
Felul în care profita de încrederea lor e pur şi simplu revoltător. 

Pentru că bărbatul nu reacţionă în niciun fel, Huldar adăugă: 

— Ai avut şi tu o fată? 

Administratorul trase brusc aer în piept. 

— Nu. 

— N-ai avut niciodată? 

Se aşternu tăcerea în spaţiul acela complet închis. Huldar se 
hotări să sporească presiunea, deviind de la scenariul care îi 
fusese oferit. Uneori trebuie să acţionezi după instinct şi, în plus, 
era greu de crezut că Erla îl putea auzi. 

— Eu nu am copii, însă nici măcar nu-mi pot imagina ce şoc 
teribil ar fi pentru mine dacă cineva mi-ar abuza fiica. Mai ales 
dacă individul respectiv ar fi genul de om care crede că nu 
trebuie decât să pocnească din degete ca să obţină absolut tot 
ce-şi doreşte. Acum suntem înclinați să adoptăm teoria conform 
căreia uciderea lui Helgi are legătură cu această mică 
excentricitate a lui. Că el a fost făcut să plătească pentru ceea 
ce i-a făcut uneia dintre acele tinere. Nu zic că aş considera asta 

o justificare pentru a-l omori, dar, cum ziceam, eu însumi nu 
sunt tată, ca să mă pun în locul unui părinte. Am totuşi cinci 
surori şi n-aş reacţiona prea bine dacă aş auzi că de încrederea 
lor s-ar fi profitat în asemenea hal. 

Huldar se opri, neştiind cum să continue, însă în cele din urmă 
se hotări să încerce: 

— Numele Maren îţi zice ceva? 

Bărbatul rămase tăcut, cu ochii pironiţi în podea. După care 
spuse, fără să ridice privirea: 

— „Gaura”. Aşa îi spuneau lui Maren. Pentru Helgi şi amicii lui, 
ea nu era decât o gaură în care să şi-o vâre. 

Huldar simţi cum îi năvăleşte adrenalina prin vene, însă era 
deconcertat; nu se aşteptase la o aşa reacţie. Era atipic pentru 
suspecți să mărturisească atât de uşor. Instinctul îi spunea că 
lucrurile nu erau chiar în regulă şi mâinile i se duseră uşor spre 
centură, degetele strângându-i-se uşor în jurul bastonului şi a 
recipientului cu spray cu piper. Însă Thórdur nu dădea niciun 
semn că ar vrea să încerce ceva. În schimb, începu iar să 
vorbească, pe un ton coborât: 

— Speram să mai am parte de încă o zi. Pentru a mai face 
câteva conexiuni. Dar se pare că nu mai am nicio şansă. 

Ridică brusc capul. 

— Trebuie să vă arăt ceva. 

Ordinele lor fuseseră să-l aresteze pe bărbat cu orice preţ, aşa 
că se arătară de acord să meargă cu el şi îi conduse spre partea 
din spate a garajului subteran, la mare distanţă de toate acele 
maşini parcate acolo. Se opriră în faţa unei uşi aflate lângă una 
pe care scria „Depozit de gunoaie”. O duhoare ameţitoare le 
ajunse la nas cât Thârdur bâjbâi după cheia potrivită. Huldar, 
care devenise un adevărat cunoscător în domeniu după ce 
răscolise privi în gunoi împreună cu Lina, îşi dădu seama că 
mirosul ce se strecura pe sub uşă era diferit de cel suportat de 
el cu acea ocazie. 

Când administratorul deschise în sfârşit uşa, instinctul lui 
Huldar se dovedi corect. Duhoarea din camera care până la 
urmă se dovedi cea în care se afla centrala nu era cauzată de 
mâncare putredă sau alte gunoaie. 

Erla ar fi făcut mai bine să uite de echipa de intervenţie şi să 
solicite mai bine o ambulanţă. 

Spre imensa lui frustrare, Huldar nu mai avea nicio gumă 
rămasă în pachetul pe care îl tot foşnea pe sub masă. Faptul n- 
ar fi trebuit să reprezinte o mare surpriză pentru el, întrucât 
avusese puţine ocazii să iasă repede la o ţigară în ziua 
respectivă. lIncercă să-şi liniştească nervii prea încordaţi 
promiţându-şi în sinea sa că avea să fumeze trei ţigări una după 
alta imediat ce se încheia interogatoriul lui ThOrdur. Deja nu mai 
aveau mult. 

El nici măcar n-ar fi trebuit să se afle aici. Erla avusese de 
gând să realizeze interogatoriul alături de un alt poliţist, 
crezând, pe bună dreptate, că Huldar era prea obosit şi prea 
încordat după evenimentele din ziua respectivă. Însă el îşi ieşise 
din pepeni când ea îl alese pe 
Jóel în locul său, simțind că oricât de ostenit ar fi fost, tot era un 
detectiv mult mai capabil decât idiotul ăla. Totuşi, după cum se 
dovedi mai târziu, nu mai fu nevoie să li se pună meritele la 
încercare, întrucât Thârdur refuză să scoată vreun cuvânt dacă 
nu era şi Huldar de faţă. Aşa că Jóel fusese nevoit să iasă cu 
coada între picioare din camera de interogatoriu. Când trecură 
unul pe lângă altul în uşă, Huldar plutea deja pe culmile fericirii, 
ceea ce îi oferi o temporară explozie de energie. Jóel îşi înfipse 
un cot în coastele lui când se intersectară, şuierâna: 

— Las’ că vezi tu! 

De obicei, amenințările lui erau goale, însă de data asta 
Huldar avu senzaţia neplăcută că în spatele lor se ascundea 
ceva mai serios. Sau poate că erau doar efectele epuizării şi ale 
lipsei de nicotină. 

Avocatul lui Thórdur aruncă o privire la ceasul de la mână. 

— Am terminat aici? Clientul meu v-a răspuns deja la toate 
întrebările foarte clar şi fără subterfugii, aşa că eu chiar nu 
înţeleg de ce am mai rămâne aici mai mult decât trebuie. Chiar 
e nevoie să-i mai puneţi şi alte întrebări? 

Erla, prefăcându-se că nici nu-l auzise, îi ceru lui Thórdur să le 
mai spună o dată ordinea cronologică a desfăşurării 
evenimentelor. 

Thârdur tuşi şi oftă adânc. Iniţial, păruse bucuros de şansa de 
a-şi despovăra conştiinţa, însă repetările astea nesfârşite îl 
lăsaseră fără glas şi-i luaseră cu ele şi ultima rămăşiţă de 
uşurare. 

— Acum cinci ani, fiica mea a fost găsită moartă, începu el pe 
un ton monoton. Au crezut că e vorba de o sinucidere. Suferea 
de depresie încă din adolescenţă şi mai făcuse o încercare, însă 
deloc serioasă, de a-şi lua zilele. Se simţea totuşi mai bine. Când 
am văzut-o ultima oară, arăta chiar bine şi părea să fi recăpătat 
controlul asupra propriei vieţi, aşa că ce-a urmat a venit ca un 
adevărat şoc pentru noi. Insă pur şi simplu a trebuit să 
acceptăm ideea că de bună seamă interpretaserăm noi greşit 
semnele. Pe atunci locuiam în Norvegia, aşa că am crezut că 
poate izbutise ea să ne păcălească, pretinzând că se simte mai 
bine decât se simţea de fapt. In fine, am zburat imediat înapoi 
acasă şi am încercat să facem faţă aşa cum puteam suferinţei. 
La scurt timp după înmormântare, am venit la secţia de poliţie 
ca să-i recuperez lucrurile, pentru că îşi lăsase geanta, pardesiul 
şi pantofii în urmă, pe malul de pe care ei credeau că intrase în 
mare. l-am verificat telefonul după vreun indiciu privitor la ceea 
ce se întâmplase în noaptea aceea, dar n-am găsit nimic. Cu 
excepţia unei fotografii pe care o făcuse după ce se despărţise 
de iubita ei. Tot ce apărea acolo era speteaza unui pat cu un 
aspect complet banal. Nimic altceva. 

Huldar îşi aminti videoclipul şi încercarea de om beat a lui 
Maren de a-şi face un selfie. Dat fiind că văzuse cât de beată 
era, nu rămase deloc surprins să audă că ea ratase complet 
cadrul cu ea şi nu izbutise să pozeze decât tăblia de la căpătâiul 
patului. 

Tatăl ei continuă: 

— Din moment ce autopsia a dezvăluit că făcuse sex în 
noaptea în care murise, am presupus că patul avea şi el de-a 
face cu asta. Insă n-a recunoscut nimeni că s-ar fi culcat cu ea în 
noaptea aceea. Deloc surprinzător, până la urmă, însă eu am 
rămas un pic dezamăgit că poliţia nu era dispusă să verifice 
înregistrările camerelor de supraveghere pentru a-l identifica pe 
bărbatul cu care plecase acasă Maren. 

Nici Erla şi nici Huldar nu ziseră nimic, deşi Thârdur făcu o 
pauză aici ca să le ofere ocazia să vorbească. Poate că el dorea 
o scuză sau o explicaţie. In cele din urmă, cobori iarăşi privirea 
şi-şi continuă povestea, rămânând cu ochii pironiţi la propriile 
mâini. 

— A început să mă bântuie imaginea acelui pat. Ani de zile. 
De-a lungul acelei negre perioade prin care am trecut eu şi soţia 

mea după moartea lui Maren şi în timpul divorţului nostru. Nu 
ne-am mai întors în Norvegia şi niciunul dintre noi n-a mai fost 
în stare să lucreze o bună bucată de timp după aceea. Am 
început să ne şi certăm foarte des. Insă indiferent ce se 
întâmpla, eu nu-mi puteam scoate din cap imaginea acelei tăblii 
de pat. Pe măsură ce-a trecut timpul, am început să uit de ea şi 
probabil că aş fi încetat să mă mai gândesc cu totul dacă soarta 
nu mi-ar fi aruncat-o în cale în urmă cu ceva mai mult de-un an. 

Thârdur se opri pentru a lua o gură de apă. Pesemne că deja 
devenise călduţă, însă pe el nu păru să-l deranjeze vreun pic. 

— Am fost chemat sus, la un apartament de la ultimul etaj al 
clădirii, pentru că un ţicnit încerca să dărâme uşa unui locatar 
care doar ce se mutase acolo - Helgi, cu alte cuvinte. Am izbutit 
să-l conving pe bărbat să intre în lift şi să-l iau cu mine până în 
holul de la intrarea în bloc, deşi era scos din minţi de furie. Tot 
răcnea despre soţia lui şi despre ticălosul cu care ea îl înşelase. 
Am încercat să-l liniştesc şi până la urmă am scos de la el că era 
sigur că Helgi era cel responsabil. Ticălosul nu doar că se 
culcase cu soţia lui, ci mai şi postase filmarea pe internet. 
Bărbatul mi-a arătat apoi o poză printată cu un cadru dintr-o 
filmare în care apărea un cuplu care făcea sex. Pretindea că 
femeia care se afla cu Helgi e soţia lui. Eu rămăsesem cu ochii 
holbaţi la poză - nu la cuplul despuiat, ci la tăblia patului. Eram 
convins că sunt exact acelaşi pat şi aceeaşi cameră din poza de 
pe telefonul lui Maren. 

Huldar îi aruncă Erlei o privire piezişă, însă ea rămase ca 
mută, dând clar de înţeles că n-avea nicio intenţie să-i explice 
lui ThOrdur cum de ajunsese acel videoclip pe site-ul unde se 
partajau fişiere. Adică ea nu se grăbea deloc să-i corecteze 
impresia complet eronată că Helgi fusese cel responsabil. Avea 
să afle el la momentul potrivit că nu Helgi fusese autorul. In mod 
ironic, tot acest lanţ dezastruos de evenimente care curmase 
vieţile lui Helgi şi a lui Margeir fusese declanşat de fiul lui 
Thormar, Fannar, care avea pe atunci treisprezece ani. Deşi, 
desigur, s-ar fi putut argumenta că vina cea mare îi aparţinea lui 
Thormar, care făcuse neglijenţa să lase deschis forumul pe 
calculatorul de acasă, unde putea fi găsit de un adolescent, de 
exemplu. Şi-ţi poţi imagina foarte uşor bucuria băiatului, mai cu 
seamă când dăduse peste o filmare cu noua lui profesoară, 
Sigurlaug Lára. 

În loc să se mulţumească să-l vadă şi gata, puştiul copiase 
filmarea şi o postase pe un site care partaja fişiere, pesemne 
pentru ca şi colegii săi de clasă să se poată bucura de această 
incredibilă descoperire a lui. Motivația lui avea să devină şi mai 
clară după ce aveau să stea de vorbă cu el, deşi acest lucru n- 
avea să se petreacă prea curând: poliţiştii aveau mult prea 
multe pe cap momentan. Întrucât băiatul era încă minor, de 
bună seamă că avea să scape foarte uşor, numai că urma să fie 
nevoit să recunoască ce făcuse în faţa mamei lui. Era posibil ca 
şi serviciile sociale pentru copii să fie informate, iar el să fie 
trimis să facă un pic de terapie pentru adolescenţi cu tulburări 
de control al impulsurilor. Huldar cu siguranţă îşi dorea acest 
lucru. Acţiunile băiatului avuseseră nişte consecinţe atât de 
devastatoare, încât pur şi simplu nu putea fi lăsat să scape 
nepedepsit. 

— Continuă! îl zori Erla pe Thârdur, a cărui minte, la fel ca şi a 
lui Huldar, pornise să rătăcească pe coclauri. 

Camera era atât de încinsă şi aerul atât de sufocant, încât le 
era greu tuturor să-şi păstreze concentrarea. 

Thârdur reluă de unde rămăsese. Íl invitase pe Margeir la el în 
apartament, în speranţa că urma să afle mai multe despre patul 
din filmare, şi acolo ascultase cum Margeir, după cum se 
exprimase cu propriile cuvinte, „îşi stâlcise curva de soţie în 
bătaie”, după ce ea încercase să-l aburească explicându-i din ce 
motiv fusese nevoită să renunţe la serviciu. El o silise să îi arate 
filmarea care făcuse imposibilă continuarea carierei ei de 
profesoară. Filmarea apăruse de curând pe site. Th6rdur izbutise 
să-l calmeze suficient pe Margeir ca să-l facă să-i arate site-ul 
respectiv, deşi mai întâi fusese nevoit să-l asculte cum aiurează 
despre faptul că probabil Helgi era cel care deţinea acel site. Lui 
Thórdur nu-i prea venea să creadă acest lucru, din moment ce 
majoritatea postărilor proveneau în mod evident de la utilizatori 
mult mai tineri sau chiar băieţi. _ 

După asta, Th6rdur îl trimisese pe Margeir acasă. Insă 
curiozitatea îi fusese stârnită şi, după ce zăcuse treaz aproape 
toată noaptea, se hotărâse să pătrundă în apartamentul lui 
Helgi folosindu-se de cheia lui universală, ca să vadă dacă putea 
găsi vreo dovadă care să facă legătura între fiica lui şi acest nou 
locatar. lar norocul fusese de partea lui. Se dovedise că Thormar 
nu fusese singurul neglijent în privinţa securităţii. Helgi îşi lăsase 

calculatorul de acasă deschis şi cu parola introdusă, ba chiar şi 
cu forumul deschis. Acţionând cu iuţeală, Thârdur crease un 
permis de acces special pentru el însuşi, după care se grăbise să 
iasă. De atunci, putea să vadă toate postările de pe forum ori de 
câte ori dorea el. Soarta lui Helgi fusese pecetluită atunci când 
Thórdur dăduse în sfârşit peste videoclipul în care îi violau fiica 
în grup. După aceea, devenise obsedat de gânduri de 
răzbunare. 

Glasul lui Th6rdur devenea tot mai aspru. Se opri ca să soarbă 
ultimele picături de apă din pahar, înghiţi, apoi îşi reluă 
povestea, devenind tot mai palid: _ 

— Mi-a luat câteva luni să ticluiesc un plan. Insă odată format 
pe deplin, mi-am dat seama că nu o puteam face singur. Am 
găsit numărul lui Margeir şi l-am invitat la o cafea, dat fiind că 
părea suficient de dement ca să se arate dispus să mă ajute. 
Nici nu ştiam cum să abordez subiectul, dar când am făcut-o, el 
a acceptat pe loc. 

Avocatul tuşi, se aplecă spre clientul său şi-i şopti ceva la 
ureche. Insă Thârdur abia de schiţă vreun gest şi-şi continuă 
povestea: 

— Cu două săptămâni în urmă, ne-am întâlnit ca să cărăm 
grinda la Stânca Spânzuratului, având la noi ştreangul deja 
pregătit spre a fi montat acolo. Nu vine multă lume pe timpul 
iernii, aşa că mi-am închipuit că n-o să-l observe nimeni şi să se 
întrebe ce caută acolo. Şi am avut dreptate. A trebuit să-l lăsăm 
o vreme acolo, cât timp puneam la punct restul planului, în caz 
că eram zăriţi. După care, nu a mai fost nevoie decât să 
aşteptăm. Margeir zicea că ştie o maşină pe care o puteam 
folosi şi care nu avea să ducă la el, şi a mai zis şi că poate face 
rost de o doză de Rohypnol. Totul era pus la punct. Helgi s-a 
întors acasă din străinătate şi, când l-am auzit vorbind pe hol la 
telefon şi făcând planuri să iasă în oraş în seara de sâmbătă, mi- 
am dat seama că sosise momentul. Margeir mi-a adus drogul şi 
maşina, un jaf de Land Cruiser, în dimineaţa aceea, iar eu l-am 
urmărit pe Helgi prin oraş seara. Am aşteptat lângă restaurant, 
după care l-am urmărit până la 101 Bar. După vreo oră, i-am 
trimis un mesaj sugestiv de pe un număr ascuns, pretinzând că 
sunt femeie şi cerându-i să ne întâlnim la Kex. El a ieşit din club 
aproape imediat şi eu am parcat pe Vitastigur, de unde puteam 
urmări intrarea în Kex. După care, am aşteptat. În cele din urmă 

şi-a făcut şi el apariţia şi eu am ieşit din maşină, l-am salutat şi 
i-am oferit o bere asezonată generos cu Rohypnol. Insă nu l-am 
putut convinge să se suie în maşină cu mine, aşa că a trebuit 
să-l las să plece. Imediat ce-a plecat, i-am trimis alt mesaj, 
presupus a fi de la aceeaşi femeie, în care îi spuneam că mă 
plictisisem aşteptându-l şi că plecasem. Când am trecut prin 
faţa intrării în Kex, el citea mesajul, aşa că după aceea a 
acceptat să-l iau cu maşina. 

Th6rdur continua să vorbească, deşi glasul îi devenise atât de 
răguşit, încât părea că în curând îi vor ceda de tot corzile vocale. 
Huldar se forţa să-l asculte, luptându-se cu o oboseală 
copleşitoare care-l făcea să vrea să închidă ochii, să stingă 
lumina şi să meargă la culcare. In pofida demnelor sale eforturi, 
aproape că lăsă capul în piept când Thordur repetă încă o dată, 
aproape cuvânt cu cuvânt, descrierea drumului până la Alftanes 
şi plimbarea pe câmpul de lavă. li veni mai uşor să rămână treaz 
în timpul poveştii despre cum ajunsese Margeir să moară. 

— Stabiliserăm să ne întâlnim pe Sudurhlid după ce eu... 
ştiţi... 

Nici Erla, nici Huldar şi nici avocatul nu-i uşurară sarcina 
bărbatului recunoscând că ştiu la ce se referă. După câteva 
secunde, Th6rdur continuă: 

— Luasem un mănunchi de chei din buzunarul lui Helgi şi cele 
de la apartament se dovedi că erau şi ele acolo. Margeir era 
disperat să arunce o privire în locuinţă, însă când ne-am întâlnit 
acolo, ce să găsesc altceva decât pe idiot însoţit de soţia lui şi 
de copilul lor? Individul era complet ţicnit. Femeia stătea pe 
scaunul din faţă în maşină şi băiatul dormea în spate. Normal că 
am avut un adevărat şoc atunci când i-am văzut acolo, pentru 
că nu aşa ne înţeleseserăm. In primul rând, soţia lui nu avea 
nimic de pierdut dacă mergea la poliţie, în timp ce eu şi cu el 
eram amândoi la fel de vinovaţi, aşa că era puţin probabil ca 
vreunul dintre noi doi să vrea să vorbească. Dacă mă întrebaţi 
pe mine, lui Margeir îi lipseau câteva ţigle de pe casă. Ne-am 
cam certat în parcare, dar degeaba, răul era deja făcut. Mi-a zis 
că a adus-o şi pe ea ca să-i dea o lecţie, însă fusese nevoit să-şi 
ia şi fiul pentru că nu-l putea lăsa singur acasă. Băiatul a 
continuat să doarmă şi abia s-a mişcat când l-a mutat, deci chiar 
nu exista vreun motiv de îngrijorare. Margeir a mai zis că nici 
soţia lui nu va scoate niciun sunet. Din ce-am înţeles de la el, 

avea de gând să o târască în sus pe scări şi să o violeze în patul 
în care îl înşelase cu altul. Mie îmi făcea greață această idee şi 
lucrurile s-au înrăutățit şi mai mult când femeia a ieşit din 
maşină şi am văzut că avea o burtă enormă. Margeir s-a răstit la 
ea să intre înapoi în maşină, spunându-i că nu trebuie să se 
bage când stau de vorbă doi bărbaţi. 

Umerii lui Thórdur, care îi căzuseră şi mai mult în timpul 
poveştii, se îndreptară acum şi glasul îi prinse din nou putere, ca 
şi cum descria un act de eroism: 

— Eu mă aflam acolo ca să răzbun violul care o făcuse pe fiica 
mea să-şi piardă viaţa. În niciun caz n-aveam de gând să stau cu 
mâinile în sân şi să nu fac nimic, în timp ce o femeie la fel de 
nevinovată urma să aibă exact aceeaşi soartă. Aşa că am făcut 
singurul lucru onorabil care se cuvenea făcut în astfel de 
împrejurări. L-am păcălit pe Margeir să vină sus cu mine şi l-am 
omorât. L-am lovit în ceafă cu o trusă grea de scule pe care am 
găsit-o pe jos. 

— Ce s-a întâmplat după aceea? sări Erla să întrebe înaintea 
lui Huldar, care se întreba şi el exact acelaşi lucru. 

De fapt, Huldar era mai degrabă surprins că Helgi deţinea un 
asemenea obiect, din moment ce el îi catalogase din prima 
clipă, pe el şi pe prietenii săi, drept tipul de om care nu ţine în 
casă nici măcar o şurubelniţă. 

— Am pus-o în maşină şi mai apoi am aruncat-o în mare, de 
pe Sæbraut, în apropiere de sculptura Sólfar. 

Părând iritat de această întrerupere, Thórdur se grăbi să-şi 
reia povestea, ca pentru a-i împiedica pe Erla şi pe Huldar să-i 
taie elanul cu alte întrebări suplimentare: 

— În fine, înainte să-l omor pe Margeir, am avut grijă să-l 
anunţ că mă abătusem de la planul nostru iniţial. În loc să-i vâr 
lui Helgi în buzunar biletul pe care îl făcusem să-l semneze, il- 
am prins de piept cu ajutorul unui pistol cu cuie. Margeir şi-a 
pierdut de tot controlul în acel moment, ceea ce însemna că îl 
surprindeam cu garda jos. Faptul că nu-şi putea controla nervii a 
fost ceea ce i-a şi provocat, într-un final, prăbuşirea. Există un 
soi de justiţie poetică în toate astea, nu credeţi? 

Cum niciunul dintre ei nu reacţionă, Thórdur ridică din umeri. 

— Apropo, ce-aţi crezut despre biletul lui de sinucigaş? 
Presupun că nu v-aţi lăsat păcăliţi de ideea că un sinucigaş şi-ar 
prinde un bilet în piept cu un cui? 

— Scrisoarea a fost luată de vânt, aşa că nu am apucat să o 
vedem. 

Erla nu-l mai întrebă şi ce anume scria în ea - oricum nu mai 
conta. 

— Tu chiar te aştepţi să te credem că îţi puseseşi de la bun 
început în gând să-i prinzi biletul în piept cu un cui? Că nu ţi-ai 
pierdut controlul odată ce l-ai avut în gheare pe tipul pe care îl 
urai? Trebuie să-ţi fi venit tare greu să te prefaci luni de zile că-l 
placi. Să trebuiască să afişezi un surâs sicofant ori de câte ori îţi 
cerea să-i dai o mână de ajutor. Să accepţi bacşişuri de la el şi 
să te prefaci că-i eşti din cale afară de recunoscător. 

— Nu mi-am pierdut controlul. Ştiam exact ce fac. 

Avocatul lui Thârdur scoase un geamăt de deznădejde 
auzindu-i afirmaţia. 

Ignorându-l, Th6rdur insistă: 

— Spre deosebire de Margeir, eu nu m-am aşteptat nicio clipă 
că voi scăpa. El a insistat în privinţa biletului de sinucigaş, însă 
mie nu îmi păsa dacă era evident că nu e vorba de o sinucidere. 
Am făcut-o deliberat. Voiam să-i zgudui bine pe amicii lui Helgi, 
pe perverşii ăia nenorociţi care au luat parte la umilirea fiicei 
mele. Singurul motiv pentru care nu m-am predat imediat a fost 
pentru că mă tenta ideea să le fac felul şi lor. Le smulsesem 
numele de la Helgi după ce-şi făcuse efectul drogul. Însă planul 
s-a năruit atunci când Margeir şi-a făcut apariţia împreună cu 
soţia. In parte, de asta am fost atât de şocat când am văzut-o 
acolo. Şi de aceea am luat-o cu mine când am plecat de pe 
strada Sudurhlid. Dacă aş fi lăsat-o să plece, aş fi pus capăt 
visului meu de-a mă răzbuna şi pe ceilalţi, în final, tot ce-am 
izbutit să fac a fost să bag groaza în ticăloşii ăia bolnavi mintal. 
Cu toate astea, mai poate aştepta. Cât timp o să stau la 
închisoare? 

Avocatul bătu cu palmele în masă. 

— Ajunge! Clientul meu e obosit şi nu mai ştie ce spune. Insist 
să luăm o pauză! 

Erla se arătă de acord. Ştiau deja restul. 

Huldar profită de ocazie ca să iasă afară şi să fumeze cele trei 
ţigări pe care şi le promisese. Insă, deocamdată, una era de 
ajuns. Nu se ridică la înălţimea aşteptărilor, poate şi din cauza 
gustului acid din gură. 

Capitolul 33 


Freyja nu prea avu cu ce să contribuie la discuţie. Îi era greu 
să urmărească povestea mamei lui Siggi şi chiar nu înţelegea ce 
vrea poliţia de la ea. Erla, pe de altă parte, părea să nu aibă 
nicio problemă cu înţelegerea poveştii femeii însărcinate, însă 
ea cunoştea deja mult mai multe detalii. Stăteau lângă patul în 
care Sigurlaug Lâra zăcea întinsă, arătând îngrijorător de fragilă, 
cu chipul complet alb în afară de pielea roşie şi iritată din jurul 
gurii şi de cicatricea urâtă de la tâmplă. Cea din urmă arăta mai 
veche şi trebuie să fi provenit de la rana care o adusese la 
Urgenţe imediat după Crăciun. Freyja nu puse nicio întrebare, 
nici despre iritaţia din jurul gurii, nici despre cicatrice. Biata 
femeie avea şi-aşa o grămadă de probleme. 

Era conectată la o perfuzie şi la alte câteva aparate care-i 
monitorizau tot ce era de monitorizat. Burtica umflată se ridica 
precum o movilă pe sub pătură. La un moment dat, Freyja 
observă o mişcare înceată, dar foarte clară, în acea movilă şi-şi 
feri cu iuţeală privirea, ca şi cum n-ar fi vrut să fie surprinsă 
holbându-se. Tot la fel, evita să se uite la iepuraşul de pluş cu 
aspect sumbru vârât la subraţul femeii. Nici Sigurlaug şi nici Erla 
nu făcură vreo referire la el, însă Freyja era aproape sigură că e 
jucăria de care pomenise Siggi la Casa Copiilor. 

Când Sigurlaug închise ochii, cercurile întunecate din jurul lor 
deveniră mai puţin pronunţate şi femeia păru să arate ceva mai 
bine; nu foarte bine, dar măcar nu mai părea gata să-şi dea 
duhul în orice clipă. Confidenţial, poliţia îi spusese Freyjei că 
femeia fusese ţinută patru zile închisă în camera centralei din 
subsolul blocului de apartamente unde fusese găsit Siggi. Stătea 
acolo încă de la primele ore ale dimineţii de duminică, adormită 
fiind iniţial cu Rohypnol. Când efectele drogului dispăruseră, 
răpitorul apelase la o bucată de bandă adezivă pe care i-o 
înfăşurase în jurul gurii şi o ameninţase că-i face rău copilului ei 
dacă scotea chiar şi cel mai mic sunet. Sigurlaug era extrem de 
confuză, nesigură când se trezise din ameţeala provocată de 
drog, deşi credea că asta se întâmplase cu cel puţin două zile în 
urmă. Intrucât camera centralei în care zăcea legată de perete 

nu avea ferestre, habar nu avea cât timp trecuse. Le-a zis că 
dormise mai tot timpul, pierzându-şi şi recăpătându-şi 
cunoştinţa de mai multe ori după ce dispăruseră efectele 
drogului. In camera centralei era foarte cald, şi din găleata pe 
care fusese silită să o folosească pe post de toaletă răzbătea un 
miros pestilenţial, aşa că, în împrejurările date, cel mai bine 
fusese să încerce să doarmă. 

— Ne-ar fi de mare ajutor dacă ai mai rămâne un pic trează. 
Trebuie să înţelegem ce s-a întâmplat înainte să depunem 
cererea de arest preventiv pentru răpitorul tău. Dacă terminăm 
acum, îl vei putea vedea un pic pe Siggi după aceea. Abia 
aşteaptă. 

La auzul numelui fiului ei, femeia deschise ochii şi se trase un 
pic mai sus pe perne, tresărind puternic din cauza acului înfipt în 
braţ. 

— Când îmi pot vedea fiul? Nu-l pot vedea acum? 

Se uită de la Erla la Freyja şi înapoi, fără să mai pară complet 
ameţită, ci, brusc, foarte trează, purtând pe chip o expresie 
îngrozită. 

— S-a întâmplat ceva cu el? A păţit ceva? 

Erla se grăbi să o liniştească: 

— Nu, e bine. În clipa în care terminăm aici, îl poţi vedea. Îți 
dau cuvântul meu că e absolut în regulă. 

Sigurlaug se mai calmă niţel auzind asta, însă nu părea 
convinsă. Era ca şi cum n-ar fi avut încredere deplină în Freyja şi 
în Erla, de înţeles după câte îndurase în ultimele patru zile. Era 
într-o stare atât de precară, încât Freyja se întreba dacă n-ar fi 
fost mai bine să-i dea un ghiont discret Erlei şi să-i sugereze să 
revină mâine. Insă nu ţinea de ea, şi dacă doctorii şi asistentele 
consideraseră că Sigurlaug era în stare să fie interogată, atunci 
probabil că ştiau ei mai bine. Rolul său părea să fie doar de 
martor, nimic mai mult. lar ea nu lucra pentru poliţie şi nu era 
implicată în mod oficial în anchetă. 

Trecuse deja o oră de când Agenţia pentru Protecţia Copilului 
o sunase pe Freyja şi îi ceruse să meargă la Spitalul Naţional în 
calitate de reprezentant al lor, pentru a evalua dacă era sigur 
să-l lase pe Siggi să-şi vadă mama acum, că fusese găsită. În 
particular, trebuia să se asigure că femeia era pe deplin 
conştientă şi stabilă din punct de vedere emoţional. Din moment 
ce se părea că tatăl băiatului fusese descoperit mort, trebuia să 

se asigure că această veste şocantă avea să-i fie dată copilului 
într-o manieră atent cumpănită. 

Freyja le explicase că momentul era nepotrivit, întrucât o 
făcea pe dădaca şi tocmai se pregătea să o bage pe Saga la 
somn. Însă, de fapt, nu prea putea refuza cererea, din moment 
ce nimeni altcineva care-l cunoştea pe băiat nu era disponibil. li 
spuseseră că o putea lua şi pe Saga cu ea la spital şi că acolo va 
avea poliţia grijă de ea. 

Strict vorbind, Freyja nu mai avea nevoie de aceste ture în 
plus, dat fiind că îşi luase inima în dinţi şi semnase contractul de 
închiriere cu Tobbi, prietenul lui Baldur. Într-un final, ideea de-a 
avea o locuinţă a ei cântărise mai mult decât groaza provocată 
de şarpe. Însă îi păsa cu adevărat de Siggi şi nu ar fi suportat 
gândul că refuzul ei ar fi amânat regăsirea mamei cu fiul. 
Agenţia pentru Protecţia Copilului mai voia să stabilească şi 
dacă mama lui Siggi dorea sau nu ca băiatul să stea cu bunica 
lui, ceea ce ar fi însemnat ca el să petreacă încă o noapte în 
adăpostul temporar. În calitate de tutore legal, mama lui era 
liberă să decidă cine să aibă grijă de el. 

În orice caz, totul durase mult mai mult decât se aşteptaseră 
cu toţii. Huldar şi Erla o întâmpinaseră pe Freyja la spital, deşi 
nu la fel de călduros. Huldar se ocupase de Saga, în timp ce 
Freyja stătuse un pic de vorbă cu Sigurlaug. Nu durase mult ca 
să constate că era perfect sigur pentru Siggi să vină să-şi vadă 
mama la spital şi să confirme că femeia voia într-adevăr că el să 
meargă să stea cu bunica. Însă când Erla şi Huldar veniseră să 
reia discuţia, dăduseră peste un obstacol. 

Sigurlaug refuzase categoric să fie în aceeaşi cameră cu un 
bărbat. 

Întrucât Erla avea nevoie de un martor ca să-i poată lua 
femeii declaraţia, nu avusese de ales decât să-i ceară Freyjei să 
i se alăture, oricât de mult o îndurera acest lucru. Huldar îi 
promisese că va avea el grijă de Saga între timp şi fetiţa păruse 
mai mult decât fericită cu acest aranjament, ba chiar întinsese 
braţele spre el când venise s-o preia de la Freyja. In timpul 
interogatoriului, Freyja rămăsese cu urechile ciulite ca să 
surprindă cea mai mică urmă de nemulţumire de pe hol, însă nu 
auzise decât chicotelile Sagăi. Şi chiar nu-şi putea imagina ce 
anume declanşase acest fenomen extrem de rar. Poate căzuse 
vreun pacient în nas în faţa ei. 

Sigurlaug îşi termină povestea cu o voce răguşită: 

— Sibbi... Margeir, adică, era un tip bolnav. Era ca şi cum la 
un moment dat s-ar fi frânt ceva în el. Cred că mă iubea în felul 
lui - el tot insista că mă iubeşte -, însă mă trata de parcă m-ar fi 
urât. Semăna niţel cu senzaţia când porţi un copil în pântec. Ştiu 
că voi naşte un copil, dar nu ştiu când anume. Văd cum îmi 
creşte burta, aşa cum vedeam şi când se adunau norii negri de 
furtună. Făceam orice îmi stătea în putere să amân inevitabilul. 
Ţineam casa într-o stare impecabilă. Evitam să fac orice ştiam 
că îl scotea din sărite. Insă lista lucrurilor care-l făceau s-o ia 
razna se lungea tot mai mult, iar mie îmi venea tot mai greu să-l 
fac fericit. 

Lăsă capul în jos, uitându-se prin pătura de spital. 

— Ştiu că nu e foarte drăguţ din partea mea, însă acum, că e 
mort, trebuie să mă agăţ de amintirile despre cât de urât se 
purta cu mine. Vreau să alung toate momentele frumoase. Îmi 
fac suferinţa mai uşor de îndurat. 

Sigurlaug se opri preţ de câteva clipe, după care reluă: 

— Însă nu-l mai iubeam deloc. În ultimul timp, singura emoție 
pe care o simţeam era teama. Am mers în Mallorca în vacantă şi 
m-a atacat cu o asemenea violenţă, încât mi-a fost teamă că o 
să mă omoare. Insă la scurt timp după ce ne-am întors acasă, 
dispoziţia lui s-a îmbunătăţit brusc şi a început să pară mai 
fericit. A încetat să-şi mai facă griji din pricina banilor, cu toate 
că situaţia era dezastruoasă, iar comportamentul lui s-a 
schimbat complet. Era ca şi cum abia aştepta să se întâmple 
ceva - o faţă a lui pe care nu i-o mai văzusem de foarte multă 
vreme. Inainte, se arăta mereu extrem de pesimist în privinţa 
viitorului. 

Sigurlaug tresări şi încercă să-şi găsească o poziţie mai 
confortabilă, astfel încât acul perfuziei să n-o mai înţepe în 
mână. După care oftă şi-şi continuă povestea: 

— Pare o nebunie, dar să ştiţi că mie încă îmi păsa de el. În 
pofida a tot. M-am convins singură că se va schimba. Doar dacă 
făceam eu asta în loc de aia. Insă în adâncul sufletului, ştiam că 
era complet lipsit de speranţă. 

Freyja întinse braţul şi o prinse de mână, strângând-o cu 
blândeţe, după care îi dădu drumul. 

— In noaptea aceea, Sibbi m-a trezit şi mi-a poruncit să mă 
ridic din pat. Mi-a zis că trebuie să-mi arate ceva, însă nu-mi 

dădeam seama dacă era de rău sau de bine. Deşi de obicei mă 
supuneam şi făceam ce-mi cerea, de data asta am pus piciorul 
în prag şi am refuzat să-l las singur pe Siggi. Băiatul dormea, 
aşa că l-am îmbrăcat bine şi l-am cărat şi pe el la maşină. Nu 
cred că ştia ce se întâmplă; dormea buştean. Sibbi ne-a dus cu 
maşina pe Sudurhlid. Când a oprit în parcare, mi-am dat seama 
că dădusem de belea. Vedeţi voi, recunoscusem deja clădirea şi 
ştiam că Sibbi nu mă dusese acolo din întâmplare. Ce se 
întâmplase cu cinci ani în urmă avusese nişte consecinţe atât de 
dezastruoase, încât nu am uitat-o niciodată... 

Glasul i se frânse iarăşi. 

— Ne poţi povesti? o întrebă Erla. Trebuie să auzim şi punctul 
tău de vedere, pentru că tot ce-am auzit până acum e versiunea 
soţului tău, care e greu de dovedit. 

O urmă vagă de culoare pătă obrajii palizi ai femeii. 

— Nu l-am înşelat pe Sibbi, deşi el a refuzat să mă creadă. Am 
mers acasă la un bărbat pe nume Helgi, Helgi Fridriksson. 

Ridică mâna care nu era conectată la perfuzie şi-şi dădu la o 
parte părul încâlcit. 

— Pe atunci, arătam mai bine. Mult mai bine. Însă Sibbi nu 
suporta când alţi bărbaţi se uitau la mine, aşa că am încetat să 
mai fac vreun efort. Aşa voia el. 

Schiţă un zâmbet anemic, plin de tristeţe, şi adăugă: 

— Asta e unul dintre lucrurile pe care mi le doresc când se vor 
termina toate astea - să mă dichisesc şi să mă machiez când 
am eu chef. 

Freyja surâse, dar nu zise nimic. Erla rămase la fel de 
detaşată ca până atunci. Poate că nevoia prezenţei unui martor 
fusese doar un pretext; poate că Erla chiar avea nevoie de 
cineva capabil să-i arate un dram de umanitate. 

— În fine, eu şi Sibbi nu eram împreună în acel moment. 
Relaţia noastră era pe butuci şi ne tot împăcam şi despărţeam, 
deşi până la urmă am ajuns să ne mutăm împreună. Aşadar, am 
mers acasă la un bărbat şi asta e toată povestea. El nu m-a mai 
sunat după aceea şi nici eu nu l-am sunat. N-aveam niciun motiv 
să cred că noaptea aceea îmi va cauza probleme mai mult decât 
orice altă noapte petrecută cu orice alt bărbat. 

Intoarse repede capul şi le privi. 

— Nu trebuie să credeţi că sunt genul care merge acasă cu 
oricine. A fost o pură întâmplare. 

— Erai adultă şi liberă să-ţi vezi de viaţa ta sexuală aşa cum 
îţi plăcea. Nu trebuie să te scuzi pentru absolut nimic. 

În sfârşit, Erla zicea şi ea ceva pe care Freyja îl aproba din 
toată inima. 

Sigurlaug părea uşurată. 

— În fine, la scurt timp după ce m-am întors la serviciu după 
concediul de creştere a copilului, băieţii de la clasa mea au 
început să se comporte ciudat. Tot chicoteau şi şuşoteau în 
timpul orelor. Apoi s-a răspândit în toată şcoala şi n-a mai durat 
mult până când şi elevii mai mari au început să-i copieze atunci 
când treceam pe lângă ei pe holuri. Scoteau urlete ca de lup, se 
făceau că gem şi-mi strigau lucruri pe care aş prefera să nu le 
repet. În cele din urmă, am aflat povestea de la singura fată de 
la clasa mea în care puteam avea încredere că îmi va spune ce 
se întâmpla de fapt. Nu doar că mi-a zis, dar mi-a şi arătat 
filmarea. Imediat după aceea, m-am prefăcut bolnavă şi am 
plecat acasă. Am păstrat secretul timp de câteva zile, însă în 
final mi-am dat seama că nu mai suportam ideea de-a mă 
întoarce la muncă. Nu mai puteam face faţă şi la aşa ceva, pe 
lângă faptul că trebuia să îndur comportamentul lui Sibbi acasă. 
Când i-am spus soţului meu că vreau să renunţ la predat, a 
simţit că e ceva în neregulă. Nu m-a mai lăsat în pace din acel 
moment şi a tot continuat să mă bată la cap. Am rezistat, însă 
până la urmă a smuls adevărul de la mine cu forţa, snopindu-mă 
în bătaie. Eram atât de înspăimântată, încât i-am zis până la 
urmă unde să găsească filmarea, dar şi numele şi adresa lui 
Helgi. Desigur că Sibbi s-a şi repezit direct acolo, dar nu a găsit 
pe nimeni. A tot încercat, însă bărbatul nu era niciodată acolo. 
Până la urmă, l-a întrebat pe unul dintre vecini, care i-a zis că 
Helgi locuia mai mult ca sigur în străinătate. 

Sigurlaug tăcu şi închise ochii. Erla şi Freyja aşteptară 
răbdătoare să-şi revină. Nu era un lucru pe care să-l zgândăre 
chiar aşa uşor, mai ales că femeia era şi aşa deosebit de slăbită. 
Înainte să deschidă ochii din nou, ea trase adânc aer în piept, 
lucru care păru să-i dea noi puteri. 

— Au trecut vreo doi ani. Sibbi a început să menţioneze tot 
mai rar incidentul, dar asta nu însemna că uitase cu totul de el. 
Apoi, într-o bună zi a aflat că Helgi se mutase înapoi în Islanda şi 
că locuia la o nouă adresă. După un acces de furie în care m-a 
lăsat plină de vânătăi, s-a năpustit isterizat afară, spunând că 


VP - 308 


are de gând să-l omoare pe individ în bătaie. Când s-a întors 
acasă, părea mai calm, dar eu n-am îndrăznit să-l întreb ce se 
întâmplase. 

Femeia se opri şi-şi muşcă buza, după care mai inspiră o dată 
adânc. 

— Nu ştiu ce s-a mai petrecut după aceea. Sibbi s-a mai 
liniştit o vreme, dar când îşi pierdea controlul, se comporta mult 
mai violent decât înainte. În timpul vacanței din Mallorca, s-a 
repezit la mine din senin - aproape că m-a omorât - şi a început 
să repete obsesiv că îl înşelasem. După care, imediat după 
Crăciun, m-a atacat atât de rău, că am ajuns la Urgenţe. O 
doctoriţă a stat de vorbă cu mine când eram acolo şi, deşi poate 
că nu vi se pare suficient, chiar începusem să mă gândesc serios 
să-l părăsesc. Doar că încă nu căpătasem curajul necesar. 
Vedeţi voi, el mă ameninţa întruna că mă va omori dacă l-aş 
părăsi vreodată şi jura că mă iubeşte. 

Povestea continuă, cu întreruperi. Sigurlaug le descrise cum 
Margeir a parcat în faţa blocului de apartamente de pe 
Sudurhlid şi au rămas acolo în linişte, în loc să coboare. După 
care s-a apropiat de ei un SUV vechi şi rablagit, şi Margeir a 
coborât din maşină şi a început să discute cu şoferul, un bărbat 
pe care Sigurlaug nu-l cunoştea. Au început să se certe şi, din 
ce-a auzit Sigurlaug, era din cauza ei. Apoi au dispărut amândoi 
înăuntru şi ea a continuat să aştepte, îngrozită, sigură că 
noaptea avea să se termine cu ea primind iarăşi bătaie. Doar 
cunoştea prea bine semnele. 

Însă n-a mai urmat nimic. Celălalt bărbat s-a întors singur şi 
ea l-a confundat iniţial cu Margeir, căci îi purta canadiana şi o 
şapcă de baseball. Abia când acesta s-a apropiat de maşină, ea 
a observat că avea sânge pe faţă şi că mai era şi plin de pete 
roşii pe haine. l-a cerut să iasă din maşină şi să urce în maşina 
lui, ceea ce ea a şi făcut, în vreme ce el îl căra pe Siggi. Băiatul 
a dat să se trezească, însă apoi a adormit la loc. Bărbatul a 
plecat apoi cu Yarisul lor, după care s-a întors pe jos la ei. În 
momentul acesta, Sigurlaug se opri ca să întrebe dacă maşina ei 
mai fusese găsită, iar Erla îi spuse că rămăsese parcată lângă 
un hotel aflat imediat după colţ, unde se termina Sudurhlid. 
Intrucât mai erau o mulţime de maşini parcate acolo, nu 
observase nimeni că un Yaris rămăsese parcat acolo mai multe 
zile. 

Sigurlaug păru uşurată şi-şi reluă povestea. Le spuse că 
bănuise că bărbatul îi făcuse ceva lui Margeir, însă i-a fost prea 
teamă să-l întrebe. Pur şi simplu a rămas cuminte în maşină, 
holbându-se la sosea în faţă, în vreme ce el a condus fără un 
cuvânt pe Sæbraut şi a parcat apoi pe Lindargata. Ajunşi acolo, 
i-a ordonat să nu scoată un sunet şi a ameninţat-o că-i va face 
rău fiului ei dacă nu era tot în maşină când se întorcea el. Ca 
dovadă că vorbea serios, i-a arătat o înregistrare de pe telefon 
cu un bărbat în timp ce era spânzurat şi i-a spus că e Helgi. 
După care l-a luat pe Siggi de pe bancheta din spate şi a 
dispărut cu el, luând mai întâi fularul lui Siggi şi înfăşurându-şi-l 
în jurul părţii de jos a feţei. 

Când s-a întors, s-a urcat în maşină şi i-a zis să nu scoată un 
sunet. Au rămas acolo, în maşină, până aproape s-a făcut 
dimineaţă. Apoi bărbatul a condus până la un chioşc din 
apropiere şi i-a cerut să-şi ţină gluga pe cap, înainte ca el să 
lase geamul în jos şi să cumpere o sticlă de apă minerală. După 
care a turnat un soi de praf în apă şi a obligat-o s-o bea. 
Sigurlaug a încercat să refuze, însă el a insistat, promiţându-i că 
n-o să-i facă niciun rău. După aceea, amintirile ei deveneau 
înceţoşate. 

Îşi amintea totuşi că a adormit în maşină, după care s-a trezit, 
mai târziu, şi era ziuă. Bărbatul o dusese într-o clădire şi apoi 
într-un subsol unde o încuiase într-o cameră sufocant de caldă şi 
întunecoasă. După aceea, îşi amintea doar frânturi, cum ar fi că 
i s-a dat ceva de băut şi un sandviş pe care să-l mănânce, dar şi 
că i-a spus că dacă va striga după ajutor, Siggi avea să tragă 
ponoasele. Cu toate astea, i-a fost aproape imposibil să rămână 
trează. La un moment dat, a primit o saltea şi o pătură de care 
nici n-avea nevoie, căci era oricum prea cald înăuntru. După ce- 
a dispărut efectul drogului şi şi-a recăpătat cunoştinţa, bărbatul 
i-a astupat gura cu bandă adezivă, a dat o gaură în perete 
pentru un cârlig masiv şi i-a legat mâinile la spate cu o sârmă pe 
care a prins-o apoi de cârlig. Dar s-a asigurat totuşi că e 
suficient de lungă ca să se poată culca. Apoi ea a tot adormit şi 
s-a trezit de mai multe ori, până în clipa în care s-a deschis uşa 
şi înăuntru a pătruns poliţia. 

— Dar trebuie să menţionez că nu m-a tratat rău, orice s-ar 
zice. Părea preocupat de starea mea şi tot insista că avea să-mi 
dea drumul. Doar că trebuia să mai am răbdare. Mi-a dat 

asigurări că drogul pe care mi-l administrase n-o să-i facă rău 
bebeluşului. lar doctorii mi-au confirmat că a avut dreptate. 

Freyja şi Erla nu mai ziseră nimic după ce auziră aceste 
cuvinte. Părea că femeia suferă de sindromul Stockholm, deşi de 
obicei dura mai mult ca acesta să se dezvolte. Poate că anii 
petrecuţi alături de un soţ violent îşi arătau roadele nefaste. 

Acum, că Sigurlaug îşi terminase povestea, părea mai mult 
decât epuizată. 

— Vreau să-mi văd fiul! ceru ea, îngrijorată. Când o să vină? 

Freyja îi răspunse că îl aşteptau să ajungă din clipă în clipă. 
Avusese ea grijă să lase vorbă că poate fi adus în siguranţă la 
spital. Sigurlaug închise ochii şi ceru să fie lăsată singură. 

Când ieşiră din cameră, părea să fi adormit deja. 

Huldar aştepta afară, cu Saga în poală. Micuța nu arăta deloc 
dornică să-l părăsească atunci când îşi făcu apariţia Freyja. Aşa 
că trebui să se apropie de ei şi aproape să i-o smulgă din braţe. 
După care rămase acolo, cu Saga proptită pe şold, în timp ce 
Erla îl puse pe Huldar la curent cu ce aflaseră, adăugând diferite 
detalii care completau nişte goluri din povestea femeii. 

Răpitorul lui Sigurlaug fusese nevoit să aştepte înainte de-a o 
strecura pe femeie în clădire, din cauza camerelor de 
supraveghere. Motivul lui fusese că dacă ar fi lăsat să se scurgă 
suficient timp după sosirea lui Siggi, ar fi fost mult mai puţin 
probabil ca poliţia să observe că toate camerele îndreptate către 
intrarea în garaj fuseseră oprite pentru scurt timp în ziua 
respectivă. Freyja mai află şi că după ce o încuiase pe femeia 
inconştientă în camera centralei, bărbatul condusese Land 
Cruiserul înapoi în garajul din care îl luase Margeir. Acesta 
lucrase ca electrician acolo şi reuşise să fure cheile maşinii. 
Th6rdur nu ştia precis unde fusese parcat Land Cruiserul, însă 
nimerise totuşi locul exact din pură întâmplare. Prin urmare, nu 
observase nimeni că maşina fusese luată sau că lipseau cheile. 
Proprietarul garajului cerea compensaţii din partea poliţiei 
pentru un nou set de chei şi pentru curăţarea vomei de pe 
bancheta din spate. Huldar şi Erla râseră amândoi la o 
asemenea absurditate. 

Apoi, continuară să discute despre caz. Freyja rămase uitată 
de amândoi pe moment, şi află că răspunsurile la mai multe 
întrebări rămâneau învăluite în ceaţă: de exemplu, cum de 
reuşise Margeir să facă rost de Rohypnol. Teoria cea mai 

plauzibilă sugera că îl cumpărase de pe o pagină de Facebook 
dedicată comerţului cu acest drog. In dimineaţa următoare, 
urma să se lanseze o căutare pentru telefoanele lui Margeir, 
Sigurlaug şi Helgi, pe care Thórdur pretindea că le aruncase în 
mare de pe Sæbraut, pe coasta din apropierea apartamentului 
lui Helgi. De asemenea, fură menţionate mai multe nume 
despre care Freyja habar n-avea: se părea că poliţia nu avea de 
gând să prelungească arestul în cazul a doi indivizi pe nume 
Thormar şi T6mas. Însă Erla şi Huldar erau mai mult decât 
hotărâți să-i acuze pe ei şi pe alţi doi de distribuirea de 
materiale pornografice. 

Când terminară amândoi ce aveau de zis, Saga începuse deja 
să-şi piardă răbdarea. Erla anunţă că trebuie să plece, însă îi 
ceru lui Huldar să mai rămână un pic până sosea Siggi, ca să se 
asigure că totul avea să decurgă aşa cum trebuie. După aceea, 
el trebuia să-şi mişte fundul înapoi la secţie. Apoi plecă de- 
acolo, fără să-i mai adreseze niciun cuvânt Freyjei. 

— E incredibilă! făcu Freyja, clătinând din cap dezgustată de 
mojicia Erlei. 

— Nici ei nu i-a fost uşor. Nu e deloc uşor să conduci divizia, 
mai ales pentru o femeie aflată într-o funcţie de bărbat. 

Huldar rânji către Saga. 

Freyja se pregătea să obiecteze că asta nu scuza obişnuita 
lipsă de bun-simţ a Erlei, când uşa de la capătul holului se 
deschise şi îşi făcu apariţia Didrik, însoţit de mama lui Sigurlaug, 
Margaret, care îl ţinea pe Siggi de mână. Băiatul privea cu nesaţ 
aceste împrejurimi complet noi pentru el. În loc să se oprească 
mai întâi la biroul de la recepţie aflat la jumătatea holului, cei 
trei porniră direct spre Freyja şi Huldar. 

De îndată ce începură să vorbească, băiatul fu cuprins de 
sfială. Deşi îi recunoştea pe Freyja şi pe Huldar, nu era deloc 
obişnuit să-i vadă în acest mediu nou. Bunica lui, pe de altă 
parte, nu se mai putea opri din vorbit, bălmăjind plină de 
bucurie că fiica îi fusese găsită în viaţă, pentru ca în clipa 
următoare să se panicheze toată din cauza stării ei şi a sănătăţii 
copilului nenăscut. 

Huldar, ameţit de sporovăiala fără sfârşit a femeii, o trimise 
să discute cu personalul spitalului, care ar fi fost mult mai în 
măsură să-i răspundă la întrebări. 

— Vreo şansă să vă ocupați voi mai departe? întrebă Didrik, 
adresându-i Freyjei o privire imploratoare. N-au mai găsit pe 
nimeni care să îi aducă pe ea şi pe băiat încoace, însă astăzi e 
ziua soţiei mele şi nu mi-o va ierta niciodată dacă nu merg 
direct acasă. 

Spre mare ei întristare, Freyja observă cum se iveşte un surâs 
în colţul gurii lui Huldar. 

— Poţi pleca şi tu, după ce se termină vizita, continuă Didrik. 
Băiatul va pleca acasă împreună cu bunica lui. 

Freyja se pregătea să-i atragă atenţia asupra Sagăi, care 
rămăsese proptită în şoldul ei, încruntându-se tare curioasă la 
Siggi, însă el cu siguranţă n-ar fi avut cum să n-o observe. 

— Bine, du-te, zise ea. O să aştept aici. 

Didrik nu aşteptă să i se spună de două ori şi aproape că o luă 
la fugă pe hol. Freyja îl urmări cum pleacă, un pic dezamăgită 
de faptul că se dovedise că era deja luat. Insă atitudinea lui 
Huldar suferise o transformare radicală. 

— E un tip cumsecade, nu-i aşa? Nu ştiu de ce, dar dintr-un 
motiv anume, mi-am închipuit c-ar fi singur. 

Ignorându-l, Freyja se lăsă atentă pe vine ca să discute cu 
Siggi. Saga întinse imediat o mână spre părul ei şi Freyja se şi 
trase înapoi, înainte ca fetiţa să apuce să-i înfigă mâna zdravăn 
în păr. 

— Aşadar, Siggi. Ţi-ar plăcea să-ţi vezi mămica? 

Băiatul, care rămăsese uitându-se atent la Saga, zâmbea 
acum obosit. 

— Da, te rog! E rănită? 

— Nu, scumpule. Nu-ţi face griji! Trebuie doar să mai rămână 
un pic aici, pentru ca doctorii să verifice dacă bebeluşul e bine. 
Sunt sigură că i se va da şi ei drumul acasă cât de curând. 

Freyja se ridică în picioare, adăugând: 

— Haide! 

Îl conduse pe băieţel spre uşa camerei mamei lui, unde îi 
dădu drumul la mână şi-l urmări rupând-o la fugă şi năpustindu- 
se direct în braţele ei. 

Se îmbrăţişară îndelung, fără să scoată niciunul vreun cuvânt, 
până ce întrebările începură să dea năvală din gura lui Siggi: 

— Te-ai rătăcit? Unde ai fost? Te doare gura? De ce ai un 
plasture pe mână? Ce-i tubul ăsta? Unde-i tati? 

Ultima întrebare era cea mai grea. Sigurlaug îşi îmbrăţişă iar 
băiatul şi-i întinse iepuraşul, pe care el îl cuibări imediat sub 
braţul său. După care repetă: 

— Unde-i tati? E mort? 

Freyja credea că ochii lui Sigurlaug erau umezi, însă în afară 
de asta, părea să-şi fi revenit aproape complet şi era în mod 
evident pregătită să-i dea vestea băieţelului ei între patru ochi. 
Hotărând că mai bine i-ar lăsa în pace, Freyja se retrase pe 
vârfuri, trăgând uşa în urma ei. Ultimul lucru pe care îl auzi fu 
cum Sigurlaug îi spunea lui Siggi că trebuie să-i explice ceva... 

Huldar rămăsese pe holul din faţa salonului, pe punctul să-şi 
piardă răbdarea. 

— Tocmai am primit un mesaj şi trebuie să mă întorc imediat 
la secţie. 

— A mai apărut ceva nou? 

— Nu, e ceva personal. Ţi-l mai aminteşti pe Gudlaugur? 

Normal că şi-l amintea. 

— Unul dintre cei mai mari nenorociţi din echipa mea a aflat 
ceva ce poate folosi împotriva lui. Mesajul era de la el. E 
limpede că vrea să profite cât mai mult de pe urma situaţiei şi 
încearcă să mă scoată din sărite. Din păcate, i-a ieşit perfect. 
Trebuie să merg şi să-i dau o mamă de bătaie, ca să-i bag 
minţile în cap înainte să trimită filmarea în toată secţia. 

— Înţeleg. 

De fapt nu înţelegea, dar nu voia să insiste. Dacă Huldar voia 
să bată pe cineva, nu era problema ei. In plus, tipul probabil că 
o merita din plin dacă se lua de cineva atât de drăguţ ca 
Gudlaugur. Dar pe de altă parte, când îşi aminti de ochiul vânăt 
cu care Huldar îşi făcuse apariţia când o însoţise la reuniunea 
clasei ei din decembrie, cugetă în sinea ei că rezultatul nu putea 
fi cunoscut dinainte. 

— Poate ar trebui să încerci şi să rezolvi situaţia în alt fel, îi 
sugeră ea cu blândeţe. 

— Nicio şansă, rânji Huldar. Apropo, eu şi Saga ne-am făcut 
planuri să ieşim mâine-seară în oraş la cină. Cred că tu n-o să fii 
disponibilă, nu? 

Freyja nu-şi putu înfrâna un zâmbet drept răspuns. 

— Sigur, de ce nu? 

Spera doar ca el să nu apară iar vânăt şi bătut bine şi de 
această dată, însă avea impresia că spera degeaba. 

Capitolul 34 


Sigurlaug îşi îngropa faţa în părul fiului ei şi-i inspiră mirosul. 
Băiatul mirosea ciudat, foarte neobişnuit. 

— Mami, tati chiar e mort? 

Glasul lui părea totuşi la fel. Nu se schimbase doar pentru că 
de el avuseseră grijă nişte străini. Cum Sigurlaug nu-i răspunse 
imediat, el repetă întrebarea. 

Sigurlaug îi prinse capul în palmele făcute căuş şi îi întoarse 
chipul micuţ ca să se uite la ea. Acul înfipt în braţ se mişcă din 
nou, însă ignoră durerea. Întâlnind ochii lui albaştri, îi spuse: 

— Da, mă tem că da, dragul meu băieţel! 

— Pentru că i-ai făcut o gaură în cap? De ce? Tu n-ai murit. 

Sigurlaug se linse pe buze, acolo unde se cojeau şi o usturau 
de la banda adezivă. 

— Siggi, nu eu i-am făcut o gaură în cap. Visai, îţi aminteşti? 
Bărbatul l-a omorât. Dar nu trebuie să-ţi fie teamă, pentru că 
poliţiştii l-au arestat pe bărbat. 

— Oh! făcu băiatul, nedumerit. 

— Ai fost băiat cuminte şi ai făcut tot ce ţi-am zis? 

Fiul ei încuviinţă cu seriozitate. 

— Le-ai spus poliţiştilor că tot ce-ţi aminteşti sunt maşina şi 
bărbatul care te-a dus la apartament? 

Încă o încuviinţare. 

— Eşti cel mai bun - cel mai bun băiat din toată lumea! 

Sigurlaug îi aplecă uşor capul ca să i-l poată săruta şi să-şi 
ascundă lacrimile care îi curgeau pe obraji în jos, oprindu-se în 
părul blond al băiatului. 

Femeia plânse înfundat până nu-i mai rămase nicio lacrimă. 
Plânse din cauza trecutului şi a ceea ce avea să vină. Din cauza 
a ce-i aştepta de aici înainte, atât pe ea, cât şi pe fiul şi pe 
bebeluşul nenăscut. Siggi rămase perfect nemişcat. Intr-un final, 
Sigurlaug îşi trase nasul şi-l recompensă cu încă un sărut pe 
creştet. 

Ce-o să se aleagă de ei? Oare viaţa fără Sibbi avea să fie atât 
de plăcută, atât de minunat de liniştită pentru ea şi pentru copiii 
ei, pe cât visase mereu? Sau totul avea să i se prăbuşească în 

cap şi s-o îngroape cu totul? Oare va merge la închisoare şi 
copiii ei vor fi daţi spre adopţie? Existau liste lungi de aşteptare 
pentru copii şi unii oameni ar fi făcut orice ca să poată primi un 
nou-născut, la cât de rari erau în ultima vreme, măcar atâta 
lucru ştia şi ea. 

Sigurlaug închise ochii şi încercă să-şi evalueze situaţia. 
Răspunsese în mod limpede la toate întrebările poliţiei, fără să 
aibă probleme sau să mintă - cu excepţia finalului. Nu păruseră 
deosebit de bănuitori, însă nici nu fusese cu adevărat un 
interogatoriu. Cu siguranţă doreau să mai stea de vorbă cu ea. 
Nu îi puseseră cea mai importantă întrebare dintre toate, aşa că 
presupunea că o păstrau pentru mai târziu. Întrebarea care 
cerea cel mai mult din partea ei. Asta dacă nu cumva aveau de 
gând s-o lase în pace din cauza stării în care se afla pe moment. 
Oare poliţia lua mai uşor o femeie care era pe punctul să nască? 

Trebuia să păstreze bebeluşul în ea cât mai mult. 

Îşi îngădui un dram de uşurare pentru ce izbutise până acum. 
O crezuseră când le spusese că nu se dăduse jos din maşină în 
faţa blocului de pe Sudurhlid. Ceea ce însemna că Thórdur îşi 
ţinuse partea lui din învoială şi-şi asumase responsabilitatea 
pentru uciderea lui Sibbi. Nu le spusese povestea adevărată, 
cum stătuse acolo şi se certase cu Sibbi, în vreme ce ea se 
furişase în spatele soţului ei şi-l pocnise în ceafă cu o trusă grea 
de scule pe care o găsise în Yaris. Aceasta cântărea o tonă şi-n 
mod normal nici n-ar fi fost în stare să o ridice, însă furia îi 
oferise o forţă ieşită din comun. Mânia explodase în ea când îl 
auzise pe Sibbi proferând obişnuitele injurii nu doar la adresa ei, 
ci şi a lui Siggi. Una era să-şi îndrepte ura spre ea, dar Sigurlaug 
nu avea de gând să-i permită să se întoarcă şi împotriva 
propriului fiu. Cu o energie proaspăt găsită, ridicase trusa de 
scule în aer şi - poc! - îl lovise chiar în ceafă. Sibbi se prăbuşise 
de parcă n-ar fi avut niciun os în corp şi începuse să se 
zvârcolească acolo, convulsiv, pe asfaltul rece de la picioarele 
ei. Când ridicase privirea, străinul se holba la ea, şocat. 

— A meritat-o. 

Atât mai fusese în stare să zică în clipa aceea. După care se 
uitase în jur şi, spre groaza ei, văzuse că Siggi era complet treaz 
şi o urmărea cu nişte ochi enormi prin geamul maşinii. Trusa de 
scule îi căzuse din mână şi ea deschisese gura să tipe, când 
străinul i-o astupase cu palma, conducând-o înapoi la maşină şi 

făcând-o să urce în ea. Rămăsese apoi acolo, uluită de ceea ce 
tocmai făcuse, şi-l urmărise pe tip cum târăşte trupul lui Sibbi în 
interiorul clădirii. Când Siggi o întrebase dacă tăticul lui avea o 
gaură în cap, ea rămăsese holbându-se în gol şi îi spusese, cuo 
voce care nu era a ei, că visase şi că ar fi trebuit să se culce la 
loc. În cele din urmă, el o ascultase, după ce ea îi repetase din 
nou şi din nou: „A fost doar un vis. Nu s-a întâmplat nimic cu 
tati. Culcă-te la loc!” 

Deşi recursese la violenţă de dragul fiului ei, el n-ar fi trebuit 
să fi fost vreodată martor la fapta ei. Se lăsase purtată de 
intensitatea momentului, deşi dorinţa de-a trece la fapte 
pesemne că tot crescuse în timp în sufletul ei, fără ca ea să 
bage de seamă. Niciodată, pe când îşi frământa creierii pentru a 
găsi o modalitate de-a scăpa nevătămată din acel mariaj 
împreună cu fiul ei, nu îi trecuse o asemenea idee prin cap. 
Dacă asemenea gânduri ar fi ieşit vreodată la iveală, de bună 
seamă că subconştientul ei i le şoptise mult prea încet pentru ca 
ea să le audă. Însă când se lovise cu piciorul de trusa grea de 
metal în maşină, ideea îi năvălise în minte parcă de nicăieri şi, 
înainte să-şi dea seama ce face, apucase mânerul, coborâse din 
maşină şi pornise cu paşi mari în direcţia soţului ei. Ultimul lucru 
pe care îl auzise spunându-l fusese: „Micul ticălos n-o să spună 
nimic şi la fel o să facă şi pizda de nevastă-mea”. li răsuna şi 
acum în minte trosnetul umed şi greţos pe care marginea 
ascuţită a trusei de scule îl scosese atunci când îi tăiase scalpul 
şi îi crăpase căpăţâna bărbatului. 

O meritase. Asta trebuia să-şi reamintească ea. El plănuise să 
omoare un bărbat care nu făcuse nimic altceva decât să se 
culce cu ea - cu mult timp în urmă. Pe el îl deranjase mai puţin 
faptul că individul postase pe internet o filmare în care făceau 
sex amândoi. Pentru Sibbi, ea se afla în posesia lui şi nu îi era 
îngăduit nimănui altcuiva să o atingă. 

Lipsise totuşi ceva din întrebările poliţistei. Sigurlaug nu ştia 
dacă era de bine sau de rău. Surâse anemic către fiul ei, după 
care, cu chipul iarăşi serios, îl întrebă: 

— Siggi, ce ai făcut cu bucata de hârtie? 

— Ce hârtie? 

— Hârtia pe care bărbatul a lăsat-o pe noptieră când te-a 
lăsat singur în patul acela mare. Ce s-a întâmplat cu ea? 

— Oh! Nu mai ştiu. 

Sigurlaug trase aer pe nas. 

— Încearcă să-ţi aminteşti, Siggi! Ce s-a întâmplat cu acea 
hârtie? 

Băiatul se încruntă, gândindu-se intens. După care se lumină 
la faţă. 

— Am pus-o în buzunar. Am făcut un desen pe ea la secţia de 
poliţie. Însă nu pe partea cu scrisul. Ci pe cealaltă parte. 

— Ai desenat ceva pe ea? repetă Sigurlaug, neştiind ce 
altceva să mai spună. 

— Da. Cu tine, cu mine şi cu tati. Aveam câteva culori în 
buzunar. Bine, doar două, pentru că le uitasem pe celelalte. Le- 
am lăsat în cameră, lângă pat. 

— Ce s-a întâmplat cu desenul? 

— L-a luat poliţia. 

Lui Sigurlaug i se opri inima în loc. Lucrurile căpătaseră o 
turnură extrem de proastă. Dacă poliţiştii văzuseră ce scria pe 
hârtie, atunci cu siguranţă ar fi întrebat-o. Fără nicio îndoială. lar 
asta nu putea fi un semn bun. 

— Bărbatul a lipit desenul pe perete. La secţia de poliţie. 

Uşurarea fu atât de mare, încât Sigurlaug crezu că avea să 
leşine acolo, însă ameţeala se estompă şi ea imediat. Dacă nu 
mai dăduseră desenul jos? Dacă nu văzuseră deloc ce scria pe 
el? Cum să le spună? 

— Vreau să merg la Disneyland. 

Cum Sigurlaug nu-i răspunse imediat, Siggi adăugă: 

— Sau iar în Mallorca, dacă suntem săraci. 

Ea aproape că izbucni în râs. Dacă nu s-ar fi dus niciodată în 
Mallorca, ea n-ar mai fi zăcut acum aici. Sibbi ar fi fost încă în 
viaţă şi nimic nu s-ar fi schimbat. Totul ar fi fost la fel de 
îngrozitor - însă măcar n-ar mai fi înaintat acum prin ape tulburi. 

Vacanţa începuse bine. Siggi se juca în soare şi se bălăcea 
fericit în piscină. Stăteau toţi trei şi se relaxau în căldură, lăsând 
în urmă toate grijile la poarta de îmbarcare. Abia când pielea lor 
începuse să devină uşor maronie căzuse securea. Sibbi 
observase o pată mare, decolorată, pe spatele lui Siggi, care 
până atunci nu fusese vizibilă, însă care acum nu mai putea fi 
ignorată. Deşi Sigurlaug se ocupase să-i facă baie şi să-l 
îmbrace încă de când se născuse, nu-şi dăduseră niciodată 
seama. La urma urmei, ea nu se lăsase convinsă decât o singură 
dată să urmărească acea filmare dezgustătoare şi chiar şi 

atunci, doar o porţiune scurtă. Însă Sibbi se uitase la ea până ce 
învățase toate detaliile pe dinafară, cum ar fi pata de pe 
spinarea lui Helgi. lar atunci înţelesese totul: Siggi nu era fiul lui, 
ci al lui Helgi. 

Sigurlaug avusese noroc că scăpase cu viaţă după explozia lui 
iniţială. Era o curvă care îl înşelase şi care se întorsese la el doar 
ca să aibă copilul un tată. Helgi nu mai voise să aibă nimic de-a 
face cu ea, o ghicise din prima, văzuse de-atunci ce târfă 
nenorocită era. În zadar subliniase ea că Siggi fusese conceput 
într-o perioadă în care ea şi Sibbi se tot împăcau şi despărţeau. 
De ajutor nu fusese nici faptul că îi spusese că o mulţime de 
oameni au semne din naştere şi pete de piele decolorată. Poate 
că era doar o coincidenţă. 

Totuşi, nu era. Într-o perioadă de acalmie ce urmase certurilor 
lor, făcuse calculele. După toate probabilitățile, Siggi fusese 
conceput în noaptea petrecută cu Helgi, însă în loc să nască 
atunci când trebuia, trecuse de termen, aşa cum se întâmplă 
adesea cu mamele care nasc prima oară. lar asta explica şi 
motivul pentru care Siggi fusese un bebeluş atât de masiv. 

Nu i-a mai spus asta şi lui Sibbi: mai bine să lase îndoiala să 
clocească în mintea lui. Însă comportamentul lui ulterior sugera 
că el ştia. S-a îndepărtat de Siggi, iar pe ea a început să o 
trateze şi mai rău decât înainte, până în clipa în care i-a venit 
ideea că poate ar putea stoarce nişte bani de la Helgi pentru fiul 
lui. A căzut iar într-o dispoziţie neagră când a aflat că pensia 
alimentară ar fi fost atât de mică, încât nici n-ar fi avut rost. 

Atunci a primit un telefon. Mai târziu, i-a zis şi ei că era de la 
un individ care voia să-l omoare pe Helgi. Dacă el îl ajuta, Siggi 
ar fi avut şansa să devină moştenitor, întrucât Helgi era 
necăsătorit şi nici nu avea copii, din ce descoperise Sibbi până 
atunci. 

Povestea era atât de ridicolă, încât ea nici măcar n-a băgat-o 
în seamă, cel puţin nu până în momentul în care Sibbi n-a trezit- 
o în toiul nopţii, silindu-i pe ea şi pe Siggi să se urce în maşină. 
Aparent, intenţia lui era să o incrimineze şi pe ea, astfel încât să 
nu poată merge apoi la poliţie, însă era drept că pe Sibbi nu-l 
dăduse niciodată inteligenţa afară din casă. 

— Să sperăm că vom putea merge şi în Mallorca, şi la 
Disneyland, Siggi, îi zise ea acum. Dar nu imediat. Nu până ce 

nu se naşte bebeluşul. Va trebui să aşteptăm să se nască el şi 
să crească puţin, înainte de toate. 

Băiatul păru să accepte. lar ea doar spera că se va putea ţine 
de promisiune. Mult mai bine le-ar fi făcut să plece cât mai 
departe, doar ei trei, fără să le mai dea niciun bărbat comenzi şi 
să insiste ca totul să se facă aşa cum vrea el. 

Nu trebuia să cadă în capcană şi să creadă că toţi bărbaţii 
sunt ca Sibbi. Th6rdur, de exemplu, era posibil să fi făcut enorm 
pentru ea. 

Ea nu îi minţise pe poliţişti despre călătoria aceea pe 
Sæbraut. Merseseră în tăcere, cu Siggi adormit în spate. 
Thârdur parcase maşina şi rămăsese pe gânduri o vreme, 
înainte de a-i întinde hârtia care acum stătea lipită pe un perete 
la secţia de poliţie. In timp ce ea citea ce scrie acolo, el îi 
spusese că ar fi trebuit să o lase în apartamentul lui Helgi 
pentru ca poliţia să o găsească după moartea acestuia. Era o 
scurtă declaraţie care anunţa că Helgi credea că are un fiu şi că 
doreşte să facă un test ADN, ca să fie sigur. Siggi era menţionat 
ca fiind acest posibil fiu. Pagina fusese semnată. Potrivit lui 
Th6rdur, fusese ideea lui Sibbi să facă să pară că Helgi îşi 
curmase singur zilele, pentru a fi sigur că acest moştenitor al 
său avea să primească ce i se cuvenea. Biletul era menit să 
convingă poliţia că era vorba de o sinucidere, iar declaraţia 
explica motivul. Însă Th6rdur se îndoia serios că ar fi crezut 
cineva că e vorba de sinucidere. 

In timp ce stăteau acolo în maşină, el s-a oferit să ia asupra 
sa vina pentru moartea lui Sibbi în schimbul unei părţi din 
moştenirea lui Siggi. Nu avea nevoie de mult, i-a spus el, şi nici 
măcar n-a pomenit o sumă; voia doar să fie sigur de un venit 
stabil cât timp avea să stea după gratii. La urma urmei, oricum 
avea să meargă la închisoare. Ar fi însemnat ca ea să suporte 
câteva zile mai grele, cel mult o săptămână, cât timp i-ar mai fi 
trebuit lui Thârdur să încheie nişte socoteli. Însă tot el avea să 
aibă grijă ca Siggi să ajungă într-un loc sigur. 

Ea s-a gândit mult timp la această ofertă. În final totuşi, 
alegerea a fost simplă. Atât de simplă, încât chiar nu a avut de 
ales. Dacă Sibbi avusese dreptate în privinţa mărimii averii lui 
Helgi, n-ar fi putut nimeni s-o cheltuiască pe toată. Acolo erau 
suficienţi bani pentru a le permite mai multor oameni să ducă o 
viaţă de lux. Desigur, strict vorbind, toţi banii îi aparţineau lui 

Siggi, însă ea s-a convins singură că băiatul avea să sacrifice o 
parte din ei pentru a rămâne alături de mama sa. lar ea putea 
suporta să rămână închisă preţ de câteva zile într-o cameră a 
centralei; acceptând drogul şi lăsându-se bruscată, pentru ca 
totul să pară mai veridic. 

A acceptat, cu condiţia ca Siggi să ajungă la loc sigur cât mai 
repede. Thârdur i-a promis asta, urmând să-i spună băiatului să 
aştepte o vreme, pentru ca el să aibă timp să o ascundă pe 
mama sa, apoi să sune în mod anonim la poliţie dacă aceasta nu 
avea să-şi facă apariţia până la căderea serii. Tot el a mai 
adăugat şi că aveau slabe şanse să poată face acest lucru, 
întrucât delegaţia chineză trebuia să viziteze Bessastadirul la 
prânz. lar unul dintre nenumăraţii invitaţi la recepţie cu 
siguranţă avea să arunce o privire pe fereastră şi să zărească 
trupul lui Helgi atârnând în spânzurătoare. 

Înainte ca Thârdur să-l conducă pe Siggi pe scări în sus, la 
apartament, ea a avut ocazia să stea de vorbă cu băiatul. A 
făcut tot ce i-a stat în putinţă să repete cu el ce trebuia să 
spună şi ce nu. lar el a părut convins şi a plecat supus alături de 
Thârdur, lăsându-i ei iepuraşul la plecare. In clipa aceea, 
aproape că a cedat. Când s-a întors Thórdur, i-a spus că băgase 
groaza în Siggi să rămână tăcut arătându-i o filmare cu Helgi şi 
amenințând să facă acelaşi lucru cu mama lui dacă nu respectă 
planul. Fusese de ajuns s-o determine să se răzgândească în 
privinţa întregului plan. Oare cu ce fel de monstru intrase în 
cârdăşie? Ce soi de persoană s-ar fi gândit să-i arate unui 
copilaş o filmare cu un om care era spânzurat? Era însă prea 
târziu ca să mai dea înapoi. Tot ce mai putea face era să tacă şi 
să-şi alunge îndoielile. Singura alternativă era puşcăria, ceea ce 
însemna să piardă atât custodia lui Siggi, cât şi a copilului ei 
nenăscut. Aşa că a continuat să-l asculte pe Thârdur vorbindu-i 
despre scrisoarea care conţinea declaraţia lui Helgi cum că el 
era tatăl lui Siggi - scrisoare pe care o lăsase pe noptieră, 
poruncindu-i lui Siggi să nu se atingă de ea. 

Au pus la cale planul în timp ce aşteptau în maşină până când 
devenea sigur să pătrundă în clădire. Odată stabilite toate 
detaliile, Thârdur a plecat în biroul lui, făcându-şi din nou 
apariţia după o vreme, pentru a o duce în camera centralei de la 
subsol. lar după aceea, ea chiar nu îşi mai amintea ce-a mai 
urmat. 

Se auzi o bătaie în uşa salonului şi mama ei îşi iţi capul pe 
după uşă. 

— Pot să intru? Chiar nu mai pot să aştept. 

Sigurlaug îi făcu semn să intre. Mama ei o sărută cu blândeţe, 
după care se aşeză pe un scaun de lângă pat şi începu să 
vorbească despre viitor şi despre cât de norocoşi fuseseră ea şi 
Siggi. Insă în timp ce mama ei sporovăia fără oprire, Sigurlaug 
nu se putea gândi decât la scrisoarea rămasă la secţia de 
poliţie. 

Cum să se asigure că o vor citi poliţiştii? Ce s-ar fi întâmplat 
dacă Thârdur s-ar fi răzgândit când ar fi devenit limpede că nu 
ştia nimeni despre testul de paternitate? Oare ar fi mărturisit 
totul dacă ar fi început să bănuiască faptul că n-o să mai 
primească niciun ban? In niciun caz nu trebuia să se întâmple 
aşa ceva. 

Băgă de seamă că începuse să respire extrem de rapid şi de 
neregulat. Curând, toate maşinăriile vor începe să bipăie. 
Linişteşte-te, linişteşte-te! 

Inspiră adânc pe nas şi expiră din nou, de mai multe ori. După 
aceea, se linişti suficient ca să găsească un mod de-a rezolva 
problema. După ce va fi externată, va merge la secţia de poliţie 
cu o cutie cu bomboane de ciocolată ca să le mulţumească 
pentru că o salvaseră. Când va vedea desenul, îi va întreba dacă 
l-ar putea primi înapoi pentru Siggi, ca să-i reamintească felul în 
care arătase familia lor înainte de moartea lui Sibbi. Şi acum 
putea începe să-şi repete reacţia de uluire pe care o va avea 
când va descoperi ce era scris pe spate. 

Se simţi imediat mai bine. Până ce îi trecu prin cap că poate 
desenul fusese deja aruncat la gunoi. Linişteşte-te, linişteşte-te! 
Dacă asta se întâmplase, pur şi simplu trebuia să găsească o 
altă cale. 

Doar nu mai avea altceva de făcut cât stătea întinsă pe patul 
de spital decât să facă planuri. Sigurlaug zâmbi când mama ei îl 
luă iarăşi în braţe pe Siggi, sărutându-l pe creştet. Trecuseră de 
ce era mai rău. De aici înainte, lucrurile n-aveau decât să se 
îmbunătăţească. 

